
ANCHETA UNUI FURT 


Nu demult, Alice Mavrocordat-Vartanian împlinise frumoasa 
vârstă de şaptezeci de ani. Mică şi graţioasă, cu păr alb în care 
câteva şuviţe - potrivit modei - aveau nuanţe albăstrii, coafată 
cu bucle strânse, încadrând o faţă rotundă ce părea de porțelan, 
pe care era bine întinsă o piele artistic lucrată cu „Collagen”, cu 
fine riduri „de expresie” la marginea ochilor migdalaţi, de un 
verde intens, ce te priveau miraţi, nu-şi trăda vârsta, ba chiar 
mai putea să-i înşele pe mulţi naivi. 

In definitiv, n-a dus-o prea rău în viaţă. Descendentă a unei 
vechi familii de boieri, crescută cu guvernante şi apoi la 
pension, a fost măritată de timpuriu, ca urmare a unei 
încurcături ce lăsase unele urme, astfel încât nici nu apucase să 
se bucure de viaţa de domnişoară independentă, asemenea 
celor mai multe dintre fostele ei colege şi prietene. în schimb, se 
revanşase copios după căsătorie, aşa cum era de bon ton la 
vremea ei. Răposatul Vartanian, un bijutier de mâna a doua, nu 
a avut ce regreta. Primise ca dotă o vilă la Şosea, cu mobilă stil, 
covoare persane şi de Smirna, în care te afundai până la glezne, 
bibelouri scumpe, argintărie, o colecţie de tablouri din care 
câteva erau pictate de maeştri, acţiuni, bijuterii de familie şi 
bani „cash”, care l-au ajutat să iasă basma curată din unele 
falimente aranjate şi nearanjate. 

Câţi ani să fi trecut de atunci? Atât de mulţi, încât parcă nici 
n-ar fi fost adevărat. 

Vartanian murise cu douăzeci de ani în urmă. Simplu, anodin, 
ca şi viaţa pe care a dus-o. Dar ea trăia încă şi se bucura de 
fiecare clipă de parcă ar fi fost ultima. Doar avea din ce trăi, nu? 
l-au rămas vila, mobila, covoarele, tablourile şi, mai ales, 
bijuteriile. Şi ce bijuterii! Evident, nu din cele care se vindeau în 
magazinul răposatului... Nu! Erau bijuterii moştenite, lucrate de 
meşteri mari în orfevrăriile Bizanțului, şi altele ce i-au mai fost 
dăruite pe parcurs. Fiindcă primise multe asemenea cadouri în 
tinereţe... 

„„„Zâmbea de câte ori o purtau gândurile pe fostele ei terenuri 
de vânătoare. Nu iertase nimic, dar chiar nimic! A fost tipul de 
femeie care începe prin a te mângâia pe cap şi sfârşeşte prin a- 
ţi lua scalpul. 

Amorul? Pentru ea avea o oarecare semnificaţie prezentul 


concret, dar important era finalul, căci totul trebuia să se 
termine cu un mic dar de adio, adică o bijuterie, un tablou de la 
o licitaţie, un bibelou din aur cu fildeş sau un porțelan de 
Meissen, ori... 

Dar toate acestea au fost demult. Acum nu i-au mai rămas din 
acele timpuri decât amintirile trecute uneori în revistă cu 
prietenele, la o canastă sau la un bridge, la o ceaşcă de ceai. Și 
i-au mai rămas lucrurile din casă, cu valoarea lor şi cu tot ceea 
ce tezaurizau ele. Şi ce lucruri! Scumpele ei tablouri, în primul 
rând. Acelea pe care nu le vânduse încă. De altfel, nici nu putea, 
din cauza reglementărilor în vigoare ce nu-i permiteau 
înstrăinarea lor. lar ea nu voia să încalce legile. Privea adesea 
tablourile. Le cunoştea bine şi le înţelegea în felul el, feminin. Nu 
era lipsită de o anume informaţie, de o anume cultură. Se 
simţea atrasă nu numai de virtuțile lor artistice, pe care uneori, 
cu bună ştiinţă, putea să le ignore, cât mai ales de vraja în sine 
a culorilor sau a luminilor şi umbrelor, sau a chipurilor, sau a 
priveliştilor. Avea câteva preferinţe. O atrăgeau „Petrecere 
câmpenească” de Antoine Watteau, sau „Dans în spatele unui 
copac”, despre care se credeau că ar aparţine lui Nicolas 
Lancret, sau „Fecioară cu prunc”, de Esteban Murillo, sau „O 
vânătoare de lupi”, pictură pe lemn de Peter Paul Rubens, tot 
aşa cum avea slăbiciune pentru două miniaturi în acuarelă de 
Rosalba Carierra. De ce tocmai acestea? Nici ea nu ştia. Putea 
să stea ore întregi în faţa lor, mută de admiraţie, apoi, oftând, le 
ştergea uşor ramele de praf, mai mult mângâindu-le. 

In acea după-amiază o aştepta pe Liana luga, prietena ei, 
pentru a merge să facă împreună unele cumpărături. Era 
îmbrăcată, gata de plecare şi întârzierea Lianei o enerva. Îşi 
zăcuse o cafea şi îşi aprinsese o ţigară. Nu se hotărâse încă 
asupra cadoului pe care urma să i-l cumpere lui Val pentru 
aniversarea zilei de naştere... A câta oare? Nu avea importanţă. 

Este atât de greu să alegi ceva pentru un om ca Val, cult, 
inteligent, foarte pretenţios şi, recunoştea chiar şi el, puţin cam 
snob. l-ar da ceva din casă, de mare valoare, dar el cunoaşte 
toate obiectele, este doar un obişnuit... Dragul de Val Vistrean, 
scumpul ei prieten şi adorator, partener de cărţi şi de 
spectacole, medicul casei, vechi şi consecvent la mâna ei şi... 
poate nu numai la asta... Drace! Vorba aceea: „Jupiter ia minţile 
aceluia pe care vrea să-l piardă”. Doctorul Vistrean, pentru tot 


ce a făcut în această casă, pentru fostul ei soţ, pentru ea, merită 
întreaga sa încredere. _ 

In sfârşit, se auzi soneria. Işi luă poşeta de pe masă şi se duse 
la uşă. In prag apăru o femeie între două vârste, bine îngrijită. 
Păr acaju, tuns scurt, ceea ce-i dădea un aer tineresc, faţă 
ovală, ochi de culoarea cerului după furtună care aruncau priviri 
cercetătoare, nas scurt şi drept deasupra unor buze pulpoase şi 
puternic conturate, acum deschise într-un zâmbet larg. lat-o pe 
vechea şi constanta ei prietenă. Să tot fi avut vreo cincizeci de 
ani, deşi părea de patruzeci, dar la fel de bine ar fi putut avea 
mai mult. Sofisticărie sau har de cosmeticiană care îşi cunoaşte 
meseria. 

— Bine că ai venit. Nu te mai poftesc în casă, fiindcă suntem 
în întârziere. 

— Vai, răspunse Liana cu glasul ei afectat. Ce? Unde? Pentru 
ce? Cât? Hai, răspunde! Numai să mă cruţi de mijloacele astea 
de transport. Sunt a ta! Cu ce începem? 

— Nici n-am plecat şi mi-ai pus un milion de întrebări. Dacă o 
să le ştii pe toate ai să îmbătrâneşti prea repede. Lasă, o să afli 
pe parcurs. 

leşiră. 

După ce taxiul le-a purtat pe la câteva magazine universale şi 
de profil, Alice s-a oprit, în sfârşit, la raionul de cosmetică de la 
„Victoria”, unde tocmai se puneau în vânzare parfumuri şi 
deodorante străine. Ca urmare, a şi uitat de cadoul pe care 
trebuia să-l cumpere. Pe Liana a trimis-o să renunţe la taxi. A 
stat cuminte la rând, a privit şi s-a decis. Alegerea n-a fost chiar 
atât de dificilă, căci mărfurile nu erau prea variate. Când să 
plătească a rămas încremenită. Poşeta, pe care o pusese pe 
tejghea şi în care avea acte, bani şi diverse mărunţişuri strict 
feminine, dispăruse! 

Disperarea ei a agitat tot magazinul. Până la urmă a reclamat 
cazul responsabilului, după care, nervoasă, supărată, îngrijorată, 
a plecat acasă. Singură. Liana a încercat s-o liniştească, dar a 
fost inutil. Nu-i plăcea să fie compătimită. Nici chiar de prietena 
ei. Poate, în primul rând, de aceasta. Spre seară însă, primi un 
telefon de la magazin, cerându-i-se să vină acolo pentru a-şi 
recupera poşeta. Emoţionată, alergă într-un suflet. Ajungând la 
birouri, a mai aşteptat o oră până s-a înapoiat responsabilul, 
plecat la un depozit de mărfuri. A stat pe ghimpi. Spre marea ei 


uimire, acesta nu ştia nimic despre găsirea poşetei! A urmat, 
cum era firesc o mică anchetă printre funcţionari şi vânzători, 
dar nimeni nu a recunoscut că ar fi telefonat. Dezamăgită de 
această farsă de prost gust, Alice s-a întors acasă. Aici i s-au 
înmuiat picioarele. Uşa de la intrare era întredeschisă... O trase 
cu putere şi, cuprinsă de presimţiri negre, alergă drept la 
salonul în care erau expuse tablourile. intr-o stare de completă 
prestație, privi le cele două rame goale, aruncate într-un colţ. 
Lipseau două tablouri: un Murillo şi un Watteau. De acolo, încă 
ameţită de şoc, fugi spre scrinul din lemn de mahon, căutându- 
şi febril cheile. Dar nu mai era nevoie. Sertarul tras o lămuri pe 
deplin. Bijuteriile ei de familie, bijuteriile ei bizantine 
dispăruseră. Pe masă era poşeta ei. Leşină. Când îşi reveni, 
ridică receptorul telefonului şi formă numărul poliţiei. 


Cercetarea la faţa locului nu a produs elemente suficiente 
pentru a pune pe picioare ipoteze cât de cât serioase. Cu 
excepţia câtorva fragmente de urme digitale, relevate de pe 
marginea unei rame - se putea uşor deduce că ambele cadre au 
fost bine şterse de autori - nu s-a putut identifica nimic. Nici 
poşeta nu aducea, vreo probă suplimentară. In afara celor două 
picturi şi a unor bijuterii de epocă, altceva nu fusese sustras, 
deşi în casă sa găseau douăzeci de mii de lei bani gheaţă, o 
mulţime de bibelouri preţioase, alte tablouri de valoare, poate 
chiar mai de preţ decât cele dispărute, tapiserii, cloasoneuri... 

„Deci un furt cu un obiectiv precis, îşi zice colonelul de poliţie 
Dorin Nedelea în timp ce studia procesul-verbal de cercetare. Un 
furt la comandă, dacă ne-am orienta după alegerea picturilor, 
unele fiind abandonate după detaşarea lor. E vorba de un 
cunoscător. judecând după procedeul desprinderii pânzelor din 
suporturi, a lucrat rapid şi aproape fără urme. Nu l-au interesat 
decât cele două «obiecte», nu tablouri aşa, în general, indiferent 
de valoarea lor. Un hoţ de rând n-ar fi putut ceda ispitei de a 
umfla banii şi eventual ceva pe deasupra! Dar bijuteriile? 
Dincolo de valoarea lor intrinsecă - două pandantive de aur cu 
rubine, un colier cu briliante, cerceii cu smaragde, brăţara de 
aur şi turcoaze, o egretă bătută în safire - acestea erau 
nepreţuite, având o valoare istorică şi, fireşte, familială. Oricum, 
formula cu furtul poşetei ţine de o anumită categorie de 
«profesionişti», care umblă şi la «psihologie»”. 


Privind-o pe Alice Vartanian, colonelul nu-şi putu reţine o 
grimasă. Nici urmă din femeia cochetă, îngrijită şi fardată, care 
îşi purta cu mândrie şi demnitate anii ce trecuseră peste ea. O 
cunoştea din investigaţiile făcute cu un alt prilej, în care nu 
fusese direct implicată, dar o reţinuse bine. Relaţiile pe care le 
avea nu erau dintre cele mai strălucite. Pe lângă câţiva prieteni 
şi prietene, parteneri la jocul de cărţi, cam de aceeaşi vârstă şi 
din acelaşi aluat, mai apăruseră, pe ici, pe colo, câte un tăinuitor 
de bijuterii, fost în relaţii cu răposatul ei soţ, doi vânzători de 
picturi de gang, un fost negustor şi cămătar care avusese vad în 
Vitan, un ofiţer deblocat, cândva animator la chemin de fer. 
Fusese o anchetă şi ea a fost martoră. Acum... Acum era direct 
în centrul problemei. Era victimă. Trăise o viaţă destul de 
agitată şi până acum nu părea dispusă „să se retragă”, desigur, 
păstrând proporţiile. Şedea prăbuşită pe fotoliul din faţa lui. Din 
vechea ei înfăţişare nu mai rămăsese nimic. Reflecta din plin 
vârsta de pe buletin. Colonelul zâmbi trist amintindu-şi că citise 
undeva gândurile unui umorist: „Femeile au trei vârste: cea pe 
care o declară, cea pe care o arată şi, în sfârşit, cea înscrisă în 
actul de identitate”... Femeia din faţa lui şi întreaga poveste îi 
trezeau sentimente ciudate. 

Ridică din umeri şi continuă audierea. 

— Bănuiţi pe cineva?. 

Răspunsul veni târziu şi ezitant. 

— Nu, pe nimeni. 

— Sunteţi sigură? 

— Da... 

— În afară de prietenii dumneavoastră mai apropiaţi, care vă 
frecventau casa, cine a mai văzut tablourile şi bijuteriile? 

— Nu ştiu dacă vă înţeleg exact, vă referiţi la un „străin”? 

— Nu am spus un cetăţean străin. Mă gândesc la o persoană 
care a venit la dumneavoastră, să zicem, să vadă... să studieze 
picturile, erau doar celebre! Sau care a venit să admire 
bijuteriile, fineţea lor, să le aprecieze autenticitatea... 

— Un expert? 

— Un pictor, un critic sau, pur şi simplu, un... cumpărător! 

Alice Vartanian îşi plecă privirea în podea, tăcând. 

— Îmi permit să vă atrag atenţia că avem aceleaşi interese, 
reluă colonelul, respectiv să descoperim hoţul, să recuperăm 
tablourile şi bijuteriile. Ar fi indicat să fiţi sinceră cu noi. 


Femeia îşi duse batista la ochi, nu fără a schiţa un gest de 
nervozitate, apoi zise: 

— La urma urmei, au fost câţiva vizitatori, dintre care şi doi 
străini. Au venit să-mi vadă tablourile... un italian şi un olandez, 
mi se pare. Apoi, pentru bijuterii, au fost mai mulţi... Dar şi pe 
cei doi i-au interesat şi bijuteriile. Eu însă... 

— Cine i-a adus? 

— Un prieten... un prieten vechi şi bun, un om de mare 
încredere... 

Maiorul Mişu Stancu derulă banda, apoi reluă pasajul ultim. 
Locotenentul Mircea Paulian îl urmărea cu atenţie. 

„Om de mare încredere”... „un prieten vechi”... 

— Ce rezultate ai obţinut de la doctorul Vistrean? întrebă 
maiorul. 

— N-am terminat cu el. Se lasă greu. Povesteşte câte-n lună 
şi-n stele. Când îl aduc la obiect, încearcă să se strecoare ca un 
tipar. Ceva, ceva tot am scos de la el... un început de 
recunoaştere, pe care imediat a şi vrut s-o diminueze. 

— Te ascult. 

— A cunoscut un italian, negustor de obiecte de artă şi de 
bijuterii antice, Gino Cossa. Asta nu e chiar necunoscut la noi, 
vine din când în când în ţară. A fost cu el la Vartanian, dar nu 
pentru a cumpăra ceva. Aşa, o vizită. Ca între prieteni, iubitori 
de lucruri frumoase. Se debutonează foarte greu domnul doctor. 
Imediat o ia razna în trecut, schimbă subiectul, „şterge urmele”, 
e dificil de urmărit. 

— Cu ce scop l-a dus la Alice Vartanian? 

— Ca un amator de artă. Asta a repetat de două ori! De, altfel, 
i-a confirmat că picturile semnate de marii maeştri sunt 
originale, deşi această „certitudine” mi se pare deplasată. L-au 
impresionat mai ales bijuteriile. 

— Foarte interesant! A identificat tablourile din pasiune, iar 
bijuteriile l-au şocat prin frumuseţea lor, nu? Poate şi prin 
valoarea lor? în schimb, un Murillo sau un Watteau, care erau tot 
acolo, nici nu l-au mişcat! 

— A fost chiar entuziasmat. Zicea că nu putea să-şi închipuie 
că asemenea comori există într-o colecţie particulară... 

— „..Şi nepăzită! 

— Da. De altfel, au mai fost şi în alte case. 

— Ai luat numele şi adresele? 


— Bineînţeles. 

— L-ai întrebat pe doctor despre spargere? 

— Nu bănuieşte pe nimeni, evident. A rămas consternat când 
a aflat. 

— De la cine a aflat? 

— De la o prietenă comună a lor, Liana luga. 

— Cea care a însoţit-o pe Vartanian la cumpărături! Da... Şi 
care stătea alături de victimă când i s-a furat poşeta, nu? 

— Poate, deşi a lipsit un timp din magazin. 

— Ai audiat-o? 

— Deocamdată n-am nimic de semnalat. Pretinde că nu a fost 
lângă ea când s-a produs furtul. 

— Dacă ştie „când” s-a produs furtul, poate ştie şi de către 
cine?! 

— Presupune că în lipsa ei... 

— Sper că ai luat măsuri pentru supravegherea lui Vistrean şi 
a lui Cossa. 

— Da, în ce-l priveşte pe primul... 

— Nu înţeleg. 

— „fiindcă italianul a trecut frontiera. Aseară! 

Urmă o pauză, timp în care maiorul fu preocupat cu aranjarea 
hârtiilor pe birou. Apoi întrebă cu o voce albă: 

— Când l-ai audiat ultima dată pe Vistrean? 

— leri după-amiază. 

— Ţi-a spus ceva despre plecarea lui Cossa? 

— Nu. 

— De unde ai aflat? 

— Mi s-a comunicat de la punctul de trecere a frontierei 
Porțile de Fier, după ce am executat ordinul dumneavoastră. 

— Acum poate că doctorul se va debutona. 

— Ce vreți să spuneți? 

— Că a aşteptat ca individul să treacă frontiera, pentru ca să- 
ţi mai relateze câte ceva. 

— Ce vă face să credeți că... 

— Nu faci această meserie atâta timp fără să ştii că după 
„abc” urmează totdeauna „d”! 

Numai ochii strălucitori ai locotenentului reflectară blocajul 
său emoțional. Pe fața lui nu tresări niciun muşchi. Buzele i se 
mişcară aproape imperceptibil, dar niciun sunet nu ieşi. 

— Mă întreb - continuă impasibil maiorul - dacă 


supravegherea lui Vistrean şi a relaţiilor sale mai apropiate va 
conduce undeva. Oare ce rol o fi avut „prietena” Liana luga? 
Uneori, minciuna îndeplineşte o funcţie de cunoaştere, 
arătându-ţi încotro ori spre cine să nu te îndrepţi. 

Privirea lui Paulian devenise rece ca gheaţa. Se sculă, salută 
şi părăsi biroul. 


„În definitiv, mai are şi el de învăţat” îşi zise Stancu. Nu putea 
admite scăpările şi nici proiectele care se nasc pe baze ireale şi, 
ca urmare, sfârşesc în legendă. Deschise un dosar. Citi un timp, 
apoi îşi sprijini capul în mâini. Era obosit. Fizic şi nervos. Zile şi 
nopţi de investigaţii şi de anchetă, în care nu cruţase pe nimeni 
şi nimic, nici chiar pe el însuşi, sau, mai bine zis, în primul rând 
pe el. Trebuia să ia urma tablourilor şi a bijuteriilor. Era 
conştient că acestea, în pofida măsurilor luate, ar fi putut fi 
scoase din ţară, bineînţeles dacă erau frumos „aranjate”. 
Eventual într-o maşină care oferă atâtea locuri în care poţi 
ascunde bijuterii, fără a putea fi depistate pe căi obişnuite, iar o 
pânză de valoare, machiată printr-o pictură oarecare, de duzină 
- o ţigancă cu flori sau o madonă, de exemplu - nu atrage 
atenţia... în acest caz, dincolo de văicărelile bătrânei, era vorba 
de o pierdere mare pentru însuşi patrimoniul cultural naţional. 
Dar dacă totul era o înscenare? lar coana mare, de conivenţă cu 
individul „necunoscut”, căruia în prealabil îi vânduse bijuteriile şi 
picturile, pusese la cale acest... furt?! Mobilul posibil? Bani curaţi 
ori eventual un depozit de valută undeva în lume... 

Stancu îşi strânse tâmplele în mâini. lpoteze de acest gen 
putea să construiască într-o serie fără sfârşit, dar ştia că, după 
terminarea entuziasmului, neavând probe, vor urma acreala şi 
obida în care toate acestea se vor destrăma. Trebuia să le 
verifice pe fiecare, cu încăpățânare, până se va confirma una. Și 
toate acestea cer timp. Or, lui tocmai timpul îi lipsea. Ca 
întotdeauna, îl supărau neatenţia, superficialitatea, neglijenta, 
chiar dacă abia mijeau sau abia se sugerau. Acum, fără să vrea 
şi în mod nedrept, îşi revărsase nemulţumirea asupra lui 
Paulian, unul dintre cei mai buni subalterni ai săi. Era furios pe 
sine, furios şi teribil de obosit. „Şi totuşi, undeva este o 
greşeală. Făcută deja sau gata, gata să se producă. Dar unde?”. 
Înciudat, se ridică şi ieşi 


Soneria telefonului îl trezi pe Nedelea la realitate. Pierdut în 
ipoteze încerca să construiască un scenariu cât de cât coerent. 
Ridică alene receptorul. O voce blajină, puţin, ironică, atât de 
dragă lui, se prelinse pe fir: 

— Ştii cine-i la telefon, dragule? Sau poate ai uitat, nu... 
timbrul... sau îmi confunzi vocea? Nu? Pentru a evita orice fel de 
dubiu, sunt soţia ta cu acte... da, da, după lege, „lra” sau 
„Scumpi” sau „Păpuşa” ori... cum vrei să-mi mai zici! lţi mai 
aduci aminte de mine? Ştiai că pe undeva există o soţie a ta? 
Nu, nu încă una, ci numai una... singură, evident! 

— Da... 

— Îţi mai aduci aminte? Ce fericire! Şi... îţi aduci aminte şi de 
Marian şi de Ileana? 

— Marian a împlinit ieri doi ani şi şase luni, iar Ileana va avea 
în curând patru... 

— Deci, ştiai şi asta? Fantastic! Apropo, crezi că mai poţi da 
pe-acasă sau te-ai mutat definitiv la serviciu? 

— Nu m-am mutat nicăieri, dar am avut... am foarte mult de 
lucru, crede-mă, te rog, şi... 

— Asta să le explici copiilor. Ei te vor înţelege imediat... doar 
tu ai totdeauna argumente majore, aşa că... 

— Bine, dar... 

— ... că m-a întrebat azi dimineaţă Marian: „Cum arată 
tăticu?”. De aceea, m-am gândit că poate ne trimiţi o fotografie 
în ţinută de lucru, ca să le arăt copiilor cum arată tatăl lor, că 
eu, ca să fiu sinceră, nu-mi mai aduc aminte! 

— Hai, nu mă necăji! Doar ţi-am explicat. M-ai înţeles de 
atâtea ori, de ce acum... 

— Tocmai! Vezi că am simţul umorului? Până acum plângeam. 
Dacă mă pun pe râs nu e bine! 

— Încă un pic! Trebuie să dau de un capăt la o treabă. Ştii 
bine că mi-e dor de tine, de copii, de casă... Ştii! 

— Ce ştiu eu e una! Ce nu ştii tu e mai interesant... Şi dacă 
laşi să mă simt văduvă şi copiii să se creadă orfani, să vezi tu ce 
comedie iese! 

— Păpuşă... 

— Nicio păpuşă! Ultimatum! Masa de seară se ia în familie. 
Clar! 

Declicul a pus capăt convorbirii. Nedelea trânti receptorul în 
furcă, înciudat. „Sigur că e multă treabă, mai ales acum, cu 


acest caz deosebit. Dar şi ea are dreptate. Cazuri sunt 
totdeauna, mai mult sau mai puţin importante, că la poliţie şi la 
gară nu se închide niciodată... Dar puteam măcar să fi dat un 
telefon, să întreb de sănătate, de copii... Cum naiba mă las furat 
şi uit de toţi şi de toate?”. Se simţi stânjenit şi puţin neliniştit de 
tonul abordat de Ira. 

Era timpul să-şi schimbe atitudinea faţă de cei dragi, care n- 
aveau nicio vină, şi să mai dea şi pe acasă. Altfel... 

Se ridică din scaun, făcu puţini paşi prin cameră, de parcă îşi 
lua avânt, apoi ieşi din sediu. Trase cu putere în piept aerul 
proaspăt al dimineţii şi porni pe stradă cu paşi voiniceşti. 

Nu era pentru prima oară. Se şi mira cum de mai este iertat. 
Trebuia să admită că nevastă-sa e mai mult decât înţelegătoare. 
Noroc că are umor. Ştie ea bine că e iubită şi cât este el de legat 
de familie. Dar munca operativă te sustrage de multe ori de la 
gândurile pe care, în mod firesc, le ai pentru cei de acasă. Poate 
şi pentru faptul că eşti sigur că acolo toate sunt în regulă, pe 
când aici... Aşa cum spunea un umorist, viaţa, deşi e ceva 
serios, intri în ea fără s-o ceri, ieşi din ea fără să vrei, iar între 
timp nu faci totdeauna ce ai poftă să faci! Numai că încearcă să 
le explici asta lui Marian şi Ilenei. Pe Ira însă o cunoştea bine. Se 
supăra - ce-i drept pe bune -, dar pe urmă îi trecea, că aşae 
munca, dacă vrei s-o faci cum trebuie. Ar fi bine dacă i-ar putea 
face un cadou. Şi pentru copii. Dar ce? Altădată se pricepea. O 
mai „păcălise” el aşa de câteva ori, poate că şi de data asta o să 
meargă. Deşi acum va fi mai greu, fiindcă se cam întrecuse cu 
gluma. Nu-i plăcea treaba asta. „Nu, hotărât lucru, ceva nu este 
în regulă...” 


BIBELOURI DE FAMILIE 


Şi tot filozofând de unul singur şi făcându-şi o seamă de 
imputări, se trezi în faţa locuinţei Alicei Vartanian. Ce să facă? îşi 
zise că dacă oricum era acolo... 

— Gând la gând cu bucurie, şefu', îi spuse Stancu pe care-l 
întâlni în faţa casei. Îl privi zâmbind şi sună la uşă. 

Le deschise chiar ea. Fără să se mire, îi pofti în casă, apoi îi 
conduse, printr-un hol ceva mai mic decât Gara de Nord, până în 


salon. La un gest al gazdei, se aşezară în nişte fotolii vechi 
îmbrăcate în catifea albastră, de un stil pe care nu-l puteau 
defini. Tăcere. Priveau în jur. Statuete din marmură, din lemn de 
mahon sau de tec, mobile din diferite epoci, unele portrete de 
familie pictate în ulei, pentru care conducătorii unor muzee din 
Occident s-ar fi aruncat asupra carnetelor de cecuri. Apoi unele 
bibelouri din porțelan de Rosenthal, Limoges, Sevres şi Meissen, 
goblenuri, câteva miniaturi în acuarelă, icoane vechi. 

Un muzeu eterogen, conţinând obiecte foarte preţioase, 
lăsate la îndemâna oricărui nepoftit. Stancu o privi puţin 
nedumerit pe amfitrioană, care părea să înţeleagă. 

— Da, am o mulţime de lucruri interesante, unele de familie, 
altele colecţionate de răposatul... 

— Interesante? Poate! Dar aici e în primul rând o avere... 
nepăzită! zise Nedelea care urmărise jocul privirilor. 

— Aparent, doar aparent, domnule... ăă... E drept că n-am 
sisteme de alarmă, însă eu... cum să vă spun, e obositoare 
bătrâneţea, dormi toată ziua, iar noaptea nu mai poţi şi atunci... 

— ...Vă păziţi averea! 

— Făcând pasenţe şi planuri pentru a doua zi, reamintindu- 
mi... Orele cele mai triste le trăiesc noaptea... 

Această naivitate ar fi trebuit, în mod normal, să-l dezarmeze, 
dar, fără să ştie de ce, lui Nedelea ceva îi suna fals sau, cum se 
mai spune, ceva nu se învârtea rotund. Răspunse, continuând 
ideile femeii: 

— Chiar cea mai tristă oră nu are totuşi decât şaizeci de 
minute. Apropo, locuiţi singură aici? 

— Da, doar o prietenă de-a mea, Liana luga, mai doarme 
uneori aici; atunci când întârzie prea mult în oraş. 

— Alte prietene mai apropiate nu aveţi? 

— Ba da, pe Virginia Seracin... are doi fii căsătoriţi... nepoți. 

— Dumneavoastră vă ocupați de îngrijirea întregii case? 

— Ah, nu! Personal mă ocup numai de tablourile expuse în 
salonaş şi de obiectele pe care le vedeţi aici. De celelalte se 
ocupă doamna Ana Pamfil, care e menajera mea şi vine în 
fiecare zi; ea face cumpărături, ea face curăţenie, ea găteşte, 
spală, mă rog, de toate. 

— Nu locuieşte aici? 

— Nu, deşi am suficient spaţiu şi are o cameră a ei, preferă să 
se ducă după-amiaza acasă, în Tei. Are acolo o locuinţă în care 


stă cu băiatul şi nora; mai are grijă şi de un nepoţel. 

— E demult la dumneavoastră? 

— De peste patruzeci de ani. A fost în serviciu şi la părinţii 
mei... e o persoană de toată încrederea... dacă asta vă 
interesează. 

— Nu e prea mare locuinţa pentru o singură persoană? 

— Este, dar ce să fac? Nu pot închiria nimic. Toate aceste 
obiecte... 

Arătă cu mâna în jurul ei, fără a defini vreun lucru, reluând 
apoi: 

— După moartea mea vor aparţine unui muzeu. 

— E foarte frumoasă intenţia dumneavoastră, dar până atunci 
să sperăm că va curge încă multă apă pe Dâmboviţa! mai 
vindeţi câte un obiect? 

— De ce să mint? Da, am vândut la Consignaţia icoane şi 
bibelouri, precum şi unor persoane particulare. Imi trebuie bani, 
iar valorile pe care le vedeţi aici nu produc nimic şi mai trebuie 
să le şi port de grijă. Răposatul ştia să facă bani pe care însă îi şi 
cheltuia tot atât de uşor. Îi plăceau obiectele de valoare şi 
femeile. Pe mine m-a neglijat tot timpul. Când mă scotea în 
lume, mă ducea la localuri de mâna a doua. Apropo, ştiţi 
dumneavoastră ce era un birt? Nu? Era un fel de restaurant 
unde patronii îşi duceau soțiile când nu voiau să fie surprinşi de 
secretare! Vedeţi, nu mi-am pierdut memoria, deşi vârsta... Dar 
să revin. De astfel de „ieşiri” am avut parte până... până mi-am 
organizat şi eu viaţa... Numai că eu nu ştiu să fac bani. N-am 
învăţat decât să-i cheltuiesc! Dar m-am luat cu vorba şi probabil 
dumneavoastră aveţi alte probleme cu mine... 

Interveni Stancu, încercând să readucă discuţia pe făgaşul 
dorit. 

— În plângerea pe care aţi dat-o la poliţie scriaţi că, atunci 
când aţi deschis uşa salonului în care sunt expuse tablourile, aţi 
realizat imediat dispariţia celor două pânze care au fost furate. 
Este exact? 

— Da! 

— Dar tablourile care au fost furate se aflau aproape de colţul 
peretelui cotit spre stânga, de altfel acolo au fost abandonate şi 
ramele lor... astfel încât mi se pare cam greu să fi putut observa 
de la uşă lipsa acestora. Vreţi să vă demonstrez? 

Alice Vartanian, din mică ce era, aproape că se topise în 


fotoliu. Albă la faţă, murmură cu o voce răguşită: 

— Nu, nu e nevoie. 

— Atunci poate ne veţi explica această... să-i zicem... 
nepotrivire? 

— Ce să vă explic? Cred că m-am încurcat... Din cauza 
emoţiei! N-am crezut că are importanţă dacă am descoperit 
furtul în prima secundă sau în a doua. N-a fost cu intenţie. 

— Posibil, deşi... Poate că aţi mutat între timp tablourile în 
altă parte şi aţi uitat? 

Cursa era destul de grosolană, dar femeia era pradă unei 
agitaţii vii, aşa încât căzu în capcană. 

— Da, acum îmi aduc aminte. Le mutasem pe un perete mai 
central, cel din faţă, unde aveau mai multă lumină... 

— „„iar hoţul a dus ramele înapoi, respectiv în locul unde 
fuseseră expuse pânzele mai înainte. Orice s-ar spune, 
infractorul a fost totuşi politicos! Şi trebuie să înţelegem că nu 
era la curent cu mişcarea dumneavoastră. El cunoştea vechea 
aşezare! 

— Nu ştiu ce să spun... cred că sunt complet deconcertată... 
nu mai realizez ce am făcut... La anii mei! Mă înţelegeţi?! Le 
cam încurc. 

— „şi mai înseamnă că, dacă aţi mutat recent tablourile, 
ramele trebuiau să poarte amprentele dumneavoastră, să zic 
aşa, „proaspete”. Or, acestea erau destul de vechi! 

— Nu ştiu ce importanţă poate avea... 

— Are o mare importanţă pentru anchetă, zise Nedelea, dar 
acest fapt de obicei îl apreciem noi. Aş dori însă, înainte de a 
continua această discuţie, să vă atrag atenţia că faceţi un joc 
foarte primejdios. Cel sau cei pe care încercaţi să-i acoperiţi nu 
vor proceda tot atât de elegant cu dumneavoastră. De altfel, s- 
ar putea ca la ora actuală nu numai tablourile să fie în pericol. 

Îl privi înfricoşată. 

— Ce vreţi să insinuaţi? 

— Faptul că însăşi viaţa dumneavoastră e în primejdie! 

Alice Vartanian deschise gura pentru a spune ceva, apoi se 
răzgândi, trase adânc aer în piept şi lăsă din nou capul în jos, 
fără a mai scoate vreun sunet. 

— Ştiţi de ce? Foarte simplu. Pentru „el” ori „ei” aţi devenit un 
martor jenant. Şi, după cum ştiţi, ori poate că nu, în lumea 
criminalităţii se spune că singurii martori care nu vorbesc sunt 


cei... morţi! Eu nu vreau să vă sperii, dar sunt dator să vă atrag 
atenţia asupra acestui fapt, fiindcă acest pericol există în mod 
real. Nu este o strategie psihologică, ci un avertisment 
profesional. Şi uman! Mă urmăriţi? Mă înţelegeţi? 

Faţa bătrânei deveni cenuşie. Vru să spună ceva şi din nou se 
răzgândi. 

Colonelul aşteptă un timp, apoi, văzând că nu reacţionează, 
reluă: i 

— Cum doriți, doamnă. In fond, e vorba de viaţa 
dumneavoastră şi dispuneţi cum doriţi de ea. Mi-am făcut doar 
datoria de a vă avertiza. Trebuie să ştiţi - dacă n-aţi aflat-o încă 
până acum - că răul îmbracă forme dintre cele mai crude. Apoi, 
văzând că nu răspunde, adăugă: Bine, atunci să trecem la alte 
probleme. În prima depoziţie pe care aţi făcut-o spuneaţi că 
atunci când aţi ajuns acasă - venind de la magazin - uşa 
locuinţei era deschisă. Când aţi plecat din casă aţi încuiat-o? 

— Cred că da. 

— Nu sunteţi sigură? 

— M-am grăbit să ajung cât mai repede la magazin şi s-ar fi 
putut... deşi nu mi s-a întâmplat niciodată s-o las deschisă! 

— În afară de dumneavoastră, mai are cineva cheia de la 
această uşă? 

— Menajera. Şi câteodată o dau prietenei mele, Liana luga. V- 
am mai vorbit de ea. lar alteori domnului Val Vistrean... 

— Ce reprezintă domnul Val Vistrean pentru dumneavoastră? 
Scuzaţi-mi indiscreţia, dar n-am încotro. De fapt, se spune că 
numai răspunsurile sunt indiscrete, nu şi întrebările, dar pentru 
a ne edifica, şi ele sunt necesare. Nu o fac din curiozitate. 

După o tăcere stânjenitoare, femeia îşi reveni şi, în timp ce 
privea în jur cu nişte ochi ca două farfurioare de dulceaţă, 
răspunse cu o voce neutră: 

— Cândva mi-a fost foarte... foarte apropiat, acum îmi este 
prieten, confident şi intermediar la unele vânzări. Mai realizează 
şi el câte ceva, dar merită din plin. 

— Aţi vândut prin intermediul lui şi obiecte de artă, vreau să 
zic bijuterii ori tablouri? întrebă Stancu. 

— Numai bibelouri, câteva icoane, două sculpturi... Şi cam 
atât. De bijuterii nu m-am atins. Erau moştenire de familie. 
Acum... 

— Apropo, când aţi deschis ultima oară scrinul? 


— Cu o săptămână în urmă. 

— Mai precis? 

— Cred, cred că sâmbătă. 

— De ce? 

— Voiam... voiam să le arăt cuiva. 

— Cui? 

— Unui domn adus de Val. 

— Doar voiaţi? 

— Da, fiindcă nu le-am arătat. 

— De ce? 

— Nu am găsit imediat cheia. 

— Şi acest fapt nu v-a alarmat? 

— Pe moment m-am enervat, apoi m-am gândit că am rătăcit- 
o pe undeva ori o fi luat-o menajera. Mai rău însă s-a agitat Val, 
care era cât p-aci să facă o criză de nervi. 

— Tot ceea ce ne spuneţi este doar partea vizibilă dintr-un 
iceberg, dar restul? Singuri, ne este mai greu să descifrăm. lar 
dumneavoastră nu doriţi să ne luminaţi. Sper să nu regretaţi. 

Nedelea se ridică, imitat şi de Stancu, făcu câţiva paşi spre 
uşă şi se opri. Apoi se întoarse spre femeia care, încă sub 
imperiul emoţiei, nici nu se mişcase din fotoliu. Cu un gest scurt, 
puse o carte de vizită pe masă, continuându-şi parcă un gând 
întrerupt împotriva voinţei lui. 

— O să vă mai revedem, zise el. Până atunci, dacă aveţi 
nevoie de noi ori doriţi să ne comunicaţi ceva, chemaţi-ne la 
acest număr. 


Când Vistrean ieşi din sediul poliţiei, decizia lui era luată. 
Acum, când se punea problema înfăptuirii acesteia, era cuprins 
de o agitaţie care-l domina în mod vizibil. Făcu semne disperate 
câtorva taxiuri, dar trebui să aştepte până ce unul se îndură de 
el şi opri. Se sui în maşină şi cu o voce albă murmură adresa. 

Pe nesimţite, o Dacie albastră, care staţiona de mai mult timp 
în colţul străzii, se luă după taxi. 

Pe drum încercă să rezume situaţia creată. Întrebările pe care 
i le pusese anchetatorul, deşi nu vădeau o cunoaştere deplină a 
faptelor, constituiau, prin precizia lor, un semnal de alarmă. 
„Aşadar, nu peste multă vreme, atunci când anchetatorii vor 
ajunge în posesia mai multor elemente, va fi prea târziu. lar 
liantul dintre personaje sunt eu, deşi mai există o verigă 


intermediară care, odată smulsă din lanţ, poate să ducă la 
prăbuşirea mea. Prin urmare, trebuie să dispar. Măcar pentru o 
perioadă, până se vor mai linişti apele. Dar cum şi când? Oare 
mai am timp? Şi nu devine suspectă o anume plecare? Sunt cu 
ochii pe mine. Nu m-ar mira să fiu urmărit şi acum. A-i 
subestima ar fi cea mai mare greşeală”. 

Tensiunea sa nervoasă creştea pe măsură ce descoperea 
primejdia iminentă ce plutea în aer. Era ameninţat din două 
părţi. Cei ce-l anchetaseră îl supravegheau, dar ceilalţi? 
„Ceilalţi” nu aveau motive să tergiverseze. Grav şi iritant era şi 
faptul că aceşti indivizi îl cunoşteau, poate îl şi pândeau, poate 
se şi pregăteau să acţioneze, iar el nu ştia nimic despre ei! 

Privi neliniştit în spate. În urma lor goneau mai multe maşini, 
dar niciuna nu părea să-i urmărească. îi spuse şoferului să 
schimbe direcţia, circulând aşa, preţ de vreo zece minute, pe 
diferite alte străzi, apoi, brusc, îi ceru să oprească şi cobori. Se 
hotărî ca restul drumului să-i facă pe jos. Intră în şuvoiul de 
lume... Dar după un timp îi reveni teama. Se uită în jurul său. 
Care dintre trecători avea misiunea să-l suprime? Oare acel 
bătrân liniştit ce îşi plimba cu atâta grijă sacoşa cu mere, de 
parcă ar duce sfintele moaşte? Poate tânărul elegant, cu 
ochelari negri, care priveşte vitrina cu bibelouri, întorcându-se 
din când în când pentru a se uita după vreo femeie? 

Sau - în definitiv, de ce nu - femeia aceea cochetă, cu o faţă de 
orientală, care trece aparent nepăsătoare la privirile insistente 
ale unor bărbaţi? 

Îl scutură un fior. Plutea în plină ceaţă. Tocmai el, care avea 
oroare de situaţiile neclare, alambicate. Culmea era că nici nu 
avea cui să se plângă, de la cine să ceară ajutor. Poate că, 
totuşi, riscând câţiva ani de închisoare, îşi salva viaţa, ceea ce, 
oricum, reprezenta un câştig. Îşi va pierde însă creditul printre 
„fosile”, fapt ce, în sine, echivala cu o sinucidere în plan 
financiar. Nu avea de ales. Dacă voia să plece fără urme 
supărătoare, trebuia să lichideze încă un obstacol. Era foarte 
neplăcut şi împotriva convingerilor sale, dar era în joc propria sa 
piele! 

Adâncit în gânduri, care nu erau deloc roze, nici nu observă 
că trecuse de locuinţa lui, fapt pe care îl realiză doar când 
ajunse în parc. Se întoarse, mai privi odată în jurul său şi, 
hotărât, intră într-un imobil, îndreptându-se spre lift. Deschise 


uşa, apăsă pe butonul etajului doi, apoi cobori un etaj şi aşteptă 
preţ de zece minute, după care ieşi pe scara de serviciu în curte 
şi de aici, printr-o poartă de fier forjat, ajunse într-o stradă 
paralelă cu cea pe care intrase în imobil. Merse pe jos până la 
un colţ, apoi o luă spre dreapta până ajunse în bulevard. Aici 
opri un taxi care îl conduse până aproape de Şosea. Cobori şi 
aşteptă cam un sfert de oră până sosi autobuzul. Aproape de 
Institutul Agronomic sări din mers, înainte ca maşina să ajungă 
în staţie, pierzându-se printre străzile mici situate în această 
zonă a Capitalei. Păşi în ulicioară tocmai când colonelul şi 
maiorul ieşeau din vilă, în faţa căreia îi aştepta o Dacie albă. Se 
trase înapoi şi intră într-o curte, aşteptând ca maşina să 
pornească. Apoi o luă agale spre casă, verificându-şi din mers 
spatele. Nesesizând nimic suspect, se îndreptă spre intrare, 
scoase o cheie din buzunarul hainei şi descuie uşa. 


PREŢUL NEGOCIERILOR 


Mişu Stancu studia cu atenţie câteva piese noi ale dosarului 
privind furtul de bijuterii şi de tablouri. Investigaţiile efectuate 
evidenţiau faptul că Val Vistrean, după ce a abandonat medicina 
- fapt bizar, pentru că fusese un internist apreciat - a preluat, 
de la unele persoane dispuse să vândă, printre care figura şi 
Alice Vartanian, plasamentul unor obiecte de valoare. Emisarii 
săi colectau bijuterii antice, de familie, bibelouri, icoane, 
tablouri, covoare şi alte lucruri de preţ, pe care în prealabil le 
apreciase personal, negociindu-le cu posesorii acestora şi 
revânzându-le apoi la preţuri destul de piperate unor amatori 
avizaţi. El mai avea o categorie de cumpărători. Cu aceştia avea 
şi anumite răfuieli personale. Cu precădere erau vânzători la 
magazinele de carne, la alimentare, aprozar şi gostat, pieţari, 
ospătari şi alţii. Se spunea că „Şamanului” - cum era denumit în 
lumea negustorilor de artă - îi făcea o deosebită plăcere să 
vândă unor asemenea oameni snobi bibelouri obişnuite ori chiar 
din ceramică înnobilată, drept porţelanuri chinezeşti, de 
Rosenthal, Sevres ori Meissen, icoane realizate în reţeaua lui de 
pictori, drept lucrări de artă din secolele XV-XVIII, statuete din 
praf de marmură deveneau sculpturi ale unor celebrităţi cu 


nume sonore, picturi de gang erau vândute drept opere ale unor 
maeştri italieni, flamanzi sau germani. „Dublu escroc, zise 
maiorul, reprimându-şi un zâmbet abia schiţat. Exploatarea 
prostiei în acţiune! Sunt înşelaţi şi proprietarii şi cumpărătorii! 
lată o nouă pârghie pe care ar putea-o manevra locotenentul 
Mircea Paulian”. 

De parcă l-ar fi chemat cu gândul, acesta apăru în birou, palid 
şi surescitat. Stancu îl privi câteva clipe intrigat, apoi îl întrebă 
calm: 

— S-a întâmplat ceva? 

— Mi-a telefonat Liana luga, prietena... 

— Cunosc. Şi? 

— Se pare că Alice Vartanian a murit... 

— Cum?! 

— ...S-a dus s-o viziteze... uşa era deschisă, a intrat şi a găsit- 
o în baie... moartă! 

— Bine, dar de-abia am fost la ea, împreună cu... 

Işi reveni imediat apoi ridică receptorul pentru a da câteva 
ordine şi se îndreptă spre scări cu Paulian după el. 

La vilă au ajuns cam odată cu procurorul de serviciu şi cu 
medicul legist, înştiinţaţi între timp. 

Examinarea victimei a furnizat o dublă surpriză. Potrivit celor 
susţinute de medicul legist, aceasta folosise o cremă de faţă în 
compoziţia căreia - după mirosul specific de usturoi - era o doză 
de arsenic ce putea fi mortală. 

— Cum adică, doctore, „putea fi mortală”? întrebă nedumerit 
maiorul. 

— Inseamnă, răspunse acesta netulburat, că victima mai are 
puls, ce-i drept foarte slab, dar... are! Sper să poată fi salvată 
dacă ambulanţa sanitară pe care am chemat-o va sosi la timp. 

Răsuflară uşuraţi când din stradă se auzi sirena Salvării. 

In timp ce echipa operativă îşi începu cercetarea, maiorul îl 
conduse pe medic într-un colţ. 

— Spuneaţi că această cremă conţine arsenic într-o doză 
mortală! 

— Aşa presupun. Analiza toxicologică va stabili dacă am avut 
sau nu dreptate. 

— Să admitem că aveţi dreptate. Oricine putea să prepare 
această cremă? 

— Nu. E o muncă de specialitate şi apoi arsenicul nu există pe 


toate drumurile. Eventual un farmacist... 

— ...ori un medic? 

— Ei da, şi un medic! 

— Mulţumesc, doctore! 

Maiorul îi aruncă o privire rapidă locotenentului Paulian. 
Acesta înţelese şi dispăru. 


leşind din vilă, Vistrean privi din nou cu atenţie în jurul său, 
apoi, asigurându-se că drumul e liber, o luă la picior. Pe o stradă 
mai frecventată opri un taxi care-l duse până aproape de 
locuinţa sa. Dar nu era singura maşină care mergea în aceeaşi 
direcţie... 

Ajuns în apartamentul pe care-l ocupa la etajul trei, începu să- 
şi împacheteze cu febrilitate lucrurile. Umplu astfel două valize, 
apoi, răzgândindu-se, deşertă una dintre ele în dulap. Dintr-un 
seif situat în spatele unui tablou scoase un paşaport şi îl 
deschise, zâmbind propriului său chip care-l privea dintr-o 
fotografie ce-l reprezenta pe posesorul actului sub numele de... 
Salvatore Rossi. 

Deodată se auzi soneria. 

Îşi aşeză cu grijă paşaportul în buzunarul din dreapta al hainei 
şi se apropie încet de uşă. 

— Cine-i? întrebă el cu o voce enervată. 

— Şoferul taxiului pe care l-aţi chemat. Aveţi bagaje? 

— Da, o clipă. 

Deblocă broasca şi deschise uşa. Realiză greşeala fatală când 
bărbatul înalt, cu o cicatrice roşie şi urâtă ce se întindea de la 
ochiul stâng până la gură cu o bărbie ca un galoş, îi înfipse în 
burtă un cuţit cu lamă lungă... 

Când Paulian sosi în faţa imobilului şi zări lumea care se 
strânsese în jurul unui şofer de taxi, înţelese că a ajuns prea 
târziu. Urcă în fugă treptele spre apartamentul lui Vistrean. 

Întins pe jos, acesta schiţă o grimasă când îl văzu pe 
locotenent. Un medic aplecat asupra lui îşi dădea silinţa să-i 
oprească hemoragia. Victima încercă să ridice o mână, dar 
gestul rămase neterminat. Buzele muribundului murmurară 
ceva ininteligibil. Paulian se aplecă, apropiindu-şi urechea de 
gura lui.. Auzi câteva sunete şuierate: 

— Pânze... macaro... Roma... 

Efortul a fost însă prea mare. Capul îi căzu brusc într-o parte. 


Locotenentul aruncă o privire întrebătoare medicului. Acesta 
zise: 
— Vom încerca o intervenţie chirurgicală, dar... 


TOTUL ERA APROAPE... PERFECT 


— Mi se pare cât se poate de clar - spuse Stancu în timpul 
consfătuirii convocate de şef. S-a încercat suprimarea lui 
Vistrean, fiindcă el constituia o primejdie pentru cineva. Probabil 
că a fost considerat punctul slab al angrenajului. Genul omului 
care se topeşte la... căldură. Fusese odată audiat, iar „ei” 
bănuiau ce a „putut” declara; deci trebuia împiedicat să ajungă 
a doua oară în faţa unui anchetator. Luat la bani mărunți, ar fi 
putut... ceda. Pentru a se preveni acest lucru trebuia înlăturat 
complet sau măcar pentru un anumit timp. 

— De către cine? întrebă Nedelea mai mult incitant decât 
curios. 

„Asta aş vrea şi eu să ştiu”, îşi zise Stancu în sinea lui, dar nu 
exprimă nimic din ceea ce îl frământa. Prefera să nu-şi dezvăluie 
neliniştea. 

— Da... am înţeles, continuă şeful, privindu-l intens. Care e 
starea bătrânei? 

— E în comă, dar medicii au speranţe mari că va fi salvată. 
Numai că... zise maiorul. 

— ...nu poate fi audiată, bineînţeles. 

— Aşa-i. 

— Bănuiţi pe cineva? 

— Dacă tentativa de omucidere a mers aşa de uşor, răspunse 
Stancu, e pentru că ea nu s-a simţit în pericol, deşi i-aţi atras 
atenţia. Îmi pare rău că n-am pus locuinţa sub supraveghere. 
Acest gând mi-a venit de-abia după ce ne-am întors de la ea şi 
când am înţeles că ori e implicată în furt ori se teme de ceva 
sau de cineva. Era ca o teamă animalică. Dar a fost prea târziu! 

— Mă gândeam că omul care i-a dat crema a intrat 
nestingherit în casă fie pentru că ea i-a deschis uşa, fie că 
acesta avea o cheie. Am înţeles că broasca nu a fost forţată. 
Trebuia, prin urmare, să fi fost un prieten intim. 

— E logic... 


— „l-a primit în baie, fără nici cea mai mică teamă ori jenă. 

— Există cineva - intră în vorbă cu o anumită timiditate 
Paulian - cineva care putea foarte bine să îndeplinească acest 
rol, cineva care putea să între la ea oricând, ziua sau noaptea, 
cineva care avea cheia de la intrare, cineva care era, cu 
siguranţă, un prieten intim... 

— Numai că această constatare e tardivă, iar acum avem de 
identificat un asasin şi de recuperat aceste valori despre care nu 
ştim unde se află şi la cine! 

— Dacă avem în vedere cele câteva cuvinte disperate 
murmurate de Vistrean şi plecarea precipitată a italianului 
undeva în Europa... 

— Să presupunem. Şi ce rezultă de aici? 

— Că cineva anume trebuie să prelungească ancheta 
eventual până la... Roma, ca un prim pas, ceea ce mi se pare 
acum foarte dificil dacă nu chiar imposibil, zise Stancu. 

— Nu chiar atât de dificil - îl blocă Nedelea - dacă ne gândim 
că „toate drumurile duc la Roma”! Apoi, eu ştiu pe „cineva” care 
a mai descurcat iţele într-un caz dificil... pe continent. 

Apoi rămase pe gânduri. După un timp, în care ceilalţi doi nu 
îndrăzniră să-i tulbure gândurile, şeful zise: 

— Am intrat într-un impas. Să vedem. În sfârşit, voi face tot ce 
pot. Acum ocupaţi-vă de criminal. Cred că trebuie să căutaţi în 
fostul anturaj al lui Vistrean, printre plasatori, printre specialiştii 
în evaluări-fantomă şi diferiţii vânzători, proprietari şi clienţi, 
printre femeile mai uşurele care-l frecventau, alte cunoştinţe pe 
care le avea prin farmacii ori prin spitale. Poate nu ar fi rău să 
staţi de vorbă şi cu unii deţinuţi din penitenciare care au lucrat 
cândva cu „Şamanul”! 


Deşi starea sănătăţii Alicei Vartanian începuse să se 
îmbunătăţească, profesorul doctor Vasile Varga şi medicul de 
salon Elian Peştenaru nu permiteau „interviuri”, ceea ce 
îngreuia vizibil sarcina anchetatorilor. Cu toate acestea, Stancu 
o vizita zilnic, îi aducea uneori şi flori, îngrijindu-se să nu-i 
lipsească nimic. Stabilise cu medicul ca, dacă avea nevoie de 
ceva, să se adreseze subofiţerului Lidia Smeu care „ii ţinea de 
urât” pacientei. Medicul i-a şi servit-o într-o zi, zâmbind: 

— Dacă n-aş şti că pacienta mea are şaptezeci de ani... 

— E prea târziu - răspunse maiorul pe acelaşi ton. Ştiu o 


poveste foarte convingătoare. Cineva, nu spun cine, a intrat într- 
un magazin, iar vânzătoarea a intrat în viaţa lui! A fost suficient 
odată. De atunci, nevastă-sa nu a mai vrut să-l lase singur la 
cumpărături! 

— E foarte instructiv ceea ce mi-aţi spus, zise doctorul, 
trebuie să-i povestesc şi soţiei mele. Poate în acest fel n-o să mă 
mai trimită în piaţă şi prin magazine. 

Şi aşa au mai trecut câteva zile. Verificări, audieri, investigaţii. 
Încet, foarte încet, începea să se contureze ceva, ceva încă 
nedefinit. 

Un deţinut din penitenciar, condamnat pentru escrocherii, 
specialist în diverse lovituri, supranumit „Trei carate”, aruncase 
din el: 

— Doctoru' are mulţi husăni. E mare ginitor de fotografii, le 
face vânzare barosanilor, se lipeşte de macaronari, de ricani sau 
ce mai pică din străinătăţuri, care plăteşte în verdeață... Dacă-i 
vorba de mierlit, sunt puţini, se tem de poteră, pardon, de 
gabori ăâăă... ar fi poate Rică „Belciug”, zis „Călău”, sau Titi 
„Copilu”, zis „Coşciug”, zis „Cicatrice”, ori Sică „Lamă”, că alţii 
nu văz... 

— Cum se ajunge la ei? interveni Stancu. 

— Căutaţi să daţi de unu Vanghele „Sufleţel” din Vitan. Are 
câteva condamnări pentru mangleală şi a şters cuţitu într-un 
ciripitor... dăă... 

— Ştie să-şi ţină gura? 

— Acum e căsătorit, are antrenament gagiul! 

Şi din nou au fost întreprinse audieri şi interogatorii, s-au 
efectuat alte investigaţii, reluându-se verificări insuficient de 
adâncite, lărgindu-se cercul de bănuiţi, potrivit ipotezelor 
formulate pe datele rezultate din cercetări. 

Stancu avea uneori impresia că a intrat într-o uriaşă pânză de 
păianjen unde animalul ascuns în umbră îl împinge încetul cu 
încetul în direcţia în care vrea el. 

Era timpul să pună cap la cap elementele obţinute şi să 
organizeze pista pentru următoarele cercetări. Dar această 
sarcină i-a revenit lui Paulian. 

Într-o dimineaţă sună telefonul de pe biroul său. Ridică 
receptorul, pregătindu-se să audă vocea criminalistului de la 
Institut care făcuse analiza toxicologică. Era însă şeful. 

— Ai timp să vii până la mine? 


Când intră, colonelul Nedelea era absorbit în studierea unui 
dosar. Sau cel puţin aşa părea. Comandantul făcu un gest cu 
mâna, invitându-l să ia loc într-un fotoliu. După un timp, se sculă 
şi se aşeză în faţa lui, pe celălalt fotoliu. Scoase un pachet de 
ţigări din buzunar şi îi oferi una, după care luă şi el. Îşi aprinseră 
ţigările în tăcere. Urmă o pauză, timp în care Stancu încercă să 
ghicească, după fizionomia lui Nedelea, motivul chemării sale, 
dar nu reuşi. Brusc, acesta îl întrebă: 

— Cum merg cercetările? 

— După plan şi... posibilităţi. Cum ştiţi, avem în prezent două 
ipoteze solide. Pe Vistrean l-a părăsit soţia, o balerină, cu cinci 
ani în urmă, pentru a fugi cu un mexican care poate nu era 
decât un... italian! 

— Interesant. Aşadar, se deschid noi perspective în acest 
domeniu. Ce face bolnava? 

— Mai bine. Peste două, trei zile o vom putea audia şi atunci 
cred că ne vom „apropia” de cel care a încercat s-o asasineze şi, 
cred, vom înţelege de ce. Asta ne va conduce şi la tentativa de 
asasinat asupra lui Vistrean şi, eventual, la tablouri şi bijuterii. 

— Apropo, el cum se simte? 

— E în afară de pericol. Doar că acest fapt, deocamdată, nu 
se cunoaşte decât de sora medicală şi... De mine. Primii doi nu 
vor vorbi. 

— Ai reuşit să-l audiezi? 

— Nu încă, e prea slăbit. 

— Bine. De toate astea se va ocupa Paulian, sprijinit de 
locotenentul Aurel Domaşnea. Şi, văzând o umbră pe faţa 
maiorului, adăugă: Tu vei pleca la Roma, exact peste două zile. 
Te vei prezenta la Interpol spre a fi sprijinit în misiunea pe care 
o ai de îndeplinit. S-a luat legătura cu italienii. lată care sunt 
obiectivele noii tale misiuni... 


ITINERAR EUROPEAN 


Vicechestorul Giuseppe Santana îşi aprinse o ţigară, 
reflectând la ultimul caz pe care tocmai îl rezolvase. Nu a fost o 
„plimbare cu gondola”, aşa cum îl încredinţase senatorul Cecchi. 
Gangul ce o răpise pe Gina, fiica celebrului armator milanez 


Mario Costa, era format din profesionişti care, chiar dacă nu 
făceau parte din Mafia (oare?), nu erau dintre cei căzuţi cu 
ultima ploaie. Rezultatul? O parte din bandiți au fost capturați 
după o urmărire că-n filme cu ajutorul elicopterului, doi au fost 
trimişi „ad patres”, scăpând doar câţiva, evident pentru o 
perioadă scurtă, fiindcă se ştia unde se ascund şi urma să-i ia ca 
din oală. Ce-i drept, un inspector de poliţie fusese împuşcat în 
umăr şi un carabinier, tată a patru copii, era grav rănit. lar 
signorina, ei da, „la belissima” Gina, inocenta (ori duecenta) 
fusese salvată din „ghearele” gangului, cum scria presa, deşi 
răpirea şi extorcarea sumei de două milioane de dolari se făcuse 
cu acordul (neconsemnat în presă) şi cooperarea ei nemijlocită. 

Santana înjură birjăreşte, invocând toată ierarhia sfinţilor 
cunoscuţi, nefăcând rabat nici celor în viaţă. 

„lată petru ce fel de specimene riscăm viaţa oamenilor noştri 
- îşi zise el - în timp ce hoţii şi tâlharii de pe Via Veneto sparg 
bănci şi case de economii ori intră printre şirurile de maşini 
oprite la o gâtuire şi oferă spre vânzare stilouri sau ciorapi, iar 
dacă ai neprevederea să deschizi geamul portierei te pomeneşti 
cu un pistol în faţă şi eşti jefuit, sub privirea celorlalţi 
conducători auto care întorc capul fiindcă se tem... Deci, fără 
martori! lar fără martori nu poţi face nimic. Tâlharii îţi râd în 
faţă. În acest timp, forţele noastre, aşa puţine cum sunt, le 
aruncăm în foc pentru asemenea paraşute!”. 

Simţi că se sufocă. Vorbise de unul singur. Bine că nu l-a auzit 
nimeni! Se destinse făcând câţiva paşi prin încăpere, după care 
se îndreptă spre fereastră pe care o deschise larg şi inspiră 
adânc. 

Afară începu să picure, la început cu stropi mari, într-un ritm 
legănat şi lent, de menuet. Treptat, ploaia îşi luă rolul în serios. 
Se lăsă ceața. Acum, clădirile înalte apăreau escamotate în 
pâcla de venea mereu mai jos, învăluind totul, iar răpăitul 
picăturilor de ploaie înăbuşea urletul leului metropolitan, pentru 
a-l transforma într-un bubuit furios punctat de claxoanele 
neîntrerupte ale maşinilor la intersecţii, unde culoarea roşie 
întârzia prea mult. 

Şi ca un răspuns la starea lui de spirit, ca o explozie de râs 
batjocoritor, se declanşă potopul. 

Inchise fereastra tocmai când sună telefonul. Ascultă cu 
atenţie, apoi zise: 


— Da, am primit indicaţiile de la Interpol Roma. Să-l 
însoţească cineva până la comisarul Gardini! 

Apoi ridică receptorul, formă un număr şi dădu unele dispoziţii 
subalternului său. 

Nu peste mult timp, în biroul acestuia îşi făcu apariţia un 
bărbat înalt, în jur de treizeci şi cinci de ani, zvelt, cu părul 
negru pieptănat pe spate care încadra o faţă ovală luminată de 
albastrul intens al ochilor în cate sclipeau mici scântei aurii. Era 
îmbrăcat într-un costum cenuşiu, bine croit, la care se potriveau 
şi cămaşa de culoarea mierii de albine şi cravata vişinie de 
mătase. 

Comisarul se ridică, venindu-i în întâmpinare cu mâna întinsă. 

— Sunt.. 

— Ştiu cine sunteţi, dottore, signor Mişu Stancu, ofiţer de 
poliţie judiciară din România, non e vero? S-a primit radiograma 
dumneavoastră prin Interpol Roma şi aş dori, dacă-i posibil, să 
vă ajut. 

Maiorul îşi expuse cazul, accentuând asupra modului 
fraudulos în care au fost sustrase şi trecute probabil peste 
frontieră, cele două pânze şi eventual bijuteriile de către Gino 
Cossa, presupus negustor de tablouri din Roma. 

Se lăsă o tăcere stânjenitoare, întreruptă, după un timp, de o 
fată care aduse două cafele. După plecarea acesteia, comisarul 
zise: 

— Nu vă supăraţi, dar aici, pentru a întreprinde ceva este 
nevoie de probe. Aveţi aşa ceva? 

Stancu îi întinse câteva fotografii ale tablourilor furate, un 
extras dintr-un catalog în care acestea erau descrise, copii după 
depoziţiile unor „plasatori” ce se coroborau între ele, conducând 
la tranzacţia încheiată de Vistrean cu Gino Cossa, din locuinţa 
Alicei Vartanian. Apoi zise: 

— Mai sunt o serie de probe indirecte, care... 

Se întrerupse văzându-l pe amfitrionul său că-l priveşte 
oarecum ciudat. Comisarul sorbi din cafea, îşi aprinse o ţigară, 
trase câteva fumuri şi zise: 

— Domnule şi stimate coleg, faptul că şedeţi aici, în acest 
birou, dovedeşte că sunteţi un om corect, care a venit într- 
adevăr după sprijin cu cele mai bune intenţii şi pe linia 
colaborării normale dintre instituţiile noastre. Şi mai dovedeşte 
că nu aveţi niciun fel de relaţii, atât în mediile politice, cât şi în 


„onorabila” societate, printre congregaţiile religioase, în mărea 
finanţă, în armată sau măcar în poliţie. V-am ascultat şi m-am 
convins de profesionalismul dumneavoastră. Pot trage concluzia 
că aţi venit la mine pentru a vă acorda cooperarea noastră, 
având deplină încredere în noi. Bun. De asemenea, mai rezultă 
un lucru: dacă v-au trimis la acest birou e că au vrut să scape de 
dumneavoastră, fiindcă, în principiu, eu nu pot face mare lucru. 
Eu sunt un fel de a cincea roată la căruţă. Vedeţi, vă vorbesc şi 
eu cât se poate de sincer, cu aceeaşi încredere cu care mi-aţi 
vorbit şi dumneavoastră. Fiindcă nu cunoaşteţi Roma de astăzi, 
am să încerc să ridic măcar un colţ al perdelei. Aici, toată lumea 
posedă o fărâmă ori o parte mai mare de putere: politicienii, 
clerul, presei, bancherii, teroriştii, bandiții. Singurul corp 
neputincios, deşi bine pregătit şi dotat tehnic, e poliţia... vreau 
să spun nu poliţia în general, ci anumite organe ale ei, aşa 
cum... 

— „sunteţi dumneavoastră ori brigada din care faceţi parte. 

— Este exact ceea ce am vrut să spun! Ştiţi, eu nu sunt 
obişnuit să vorbesc aşa de mult. Mă oboseşte. Eu trebuie să văd, 
să acţionez sau... 

Stancu se ridică. 

— In acest caz, voi încerca... 

— ...Să acţionaţi singur! Nu vă sfătuiesc. Altfel veţi avea de 
furcă... da, da... de furcă am spus, mai făcu el văzând expresia 
de pe faţa maiorului, atât cu poliţia în uniformă, cât şi cu cea 
civilă, cu brigăzile ei - mobilă, anticrimă, antidrog, antigang, 
anticutare şi anticutare... deosebit de eficiente atunci când se 
ocupă de alte obiective decât acelea pentru care au fost create. 
Numai că, urmă comisarul cu un zâmbet şiret, eu voi încerca 
totuşi să vă ajut, chiar dacă unii, poate, nu o doresc ori poate 
tocmai de aceea - mai reluă el, dezvelind două şiraguri de dinţi 
puternici, de o albeaţă strălucitoare. 

— Excuse me, sir, | am afraid | didn't understand you very 
well.! 

— Va bene! By the way, cât valorează pânzele furate? 

— Nu au fost evaluate în catalogul „Connaissance”, dar dacă 
o pictură de Caravaggio, furată la finele lui decembrie 1984 din 
Muzeul de artă al catedralei St. John din La Valetta, a fost 


l Scuzaţi-mă, domnule, mă tem că nu vă înţeleg prea bine (eng.) 


estimată la şase milioane de dolari, un Murillo şi un Watteau... 

— Îmi închipui. De altfel, nici noi nu stăm mai bine în 
domeniul furtului de obiecte de artă. În ultimii ani - nu vreau să 
vă rețin atenţia cu statistici - la noi au dispărut mii de tablouri 
din muzee, galerii de artă, lăcaşuri de cult ori colecţii 
particulare. Şi doar foarte puţine au mai fost recuperate... E 
chiaro? Dar parcă spuneaţi şi de furtul unor bijuterii? 

— Victima se trage dintr-o veche familie care a strâns comori 
în obiecte de artă şi giuvaieruri. Bijuteriile, dincolo de valoarea 
lor intrinsecă, deosebit de mare, sunt de origine bizantină şi, ca 
atare, foarte preţioase pentru colecționari şi chiar pentru unele 
familii înrudite... 

— Şi aceste familii se află aici? 

— Sunt răspândite în toată Europa. 

— Incep să înţeleg, dar să ne întoarcem puţin la oile noastre. 
V-am promis unele explicaţii pe care vi le datorez. Vedeţi... mie 
nu-mi pasă ce cred anumite persoane de aici despre „limitele” 
cooperării noastre, când acestea, bineînţeles, nu deconspiră 
metode de muncă ori nu încalcă legile noastre. Pe mine nu mă 
interesează ce gândesc politicienii... S-a săvârşit un furt, nu? 
Această faptă este încriminată şi de legislaţia noastră penală, 
isn't it? lar eu sunt poliţist, învăţat şi pregătit să combat hoţia! 
Aşadar, voi fi alături de dumneavoastră, nu numai urmând 
formal un ordin, ci cu tot ce stă în puterea mea. Şi sunt convins 
că ne vom înţelege... cum să zic... in the thick of the battle?! Dar 
nu credeţi că mi-aţi uşura sarcina dacă aţi lua loc pentru 
examina faptele în amănunţime? Aveţi un plan? Nu? Atunci... 
poate îl veţi accepta pe al meu! Vom începe însă prin a vă 
familiariza puţin cu modalităţile noastre de acţiune. Poco a poco. 
De acord? 


SCUARUL INOCENŢILOR 


Deşi unele versiuni, eliminate prin cercetări directe, 
restrângeau sfera anchetei, noile orientări ale investigaţiilor încă 
nu aduceau elementele aşteptate. 

Mircea Paulian avea uneori impresia că se bate cu un inamic 

fără faţă sau cu o mie de feţe, neputând însă identifica niciuna 
dintre ele, astfel încât plutea într-o continuă incertitudine. 
Aştepta cu sufletul la gură audierea Alicei Vartanian şi 
rezultatele misiunii lui Stancu la Roma. Între timp, cu sprijinul 
şefului, îşi formase un colectiv de anchetă din câţiva poliţişti mai 
tineri, dar foarte harnici şi disciplinaţi. Acţiunile desfăşurate 
printre plasatorii de tablouri şi de bijuterii, printre colecționari, 
unii amatori de chilipiruri, au condus la identificarea unor indivizi 
ce lucrau „pe picior”, a unor tăinuitori de obiecte de valoare ce 
fuseseră sustrase în ultima vreme din muzee şi de la persoane 
particulare, de către bande de infractori specializaţi în 
săvârşirea acestor furturi. In cadrul acestor operaţiuni au fost 
depistaţi şi falsificatori ai unor opere de artă - tablouri, icoane 
pe sticlă şi pe lemn, patinate „ad-hoc”, contrafaceri de artă 
africană, bijuterii în stil antic şi medieval, lucrate recent, ba 
chiar şi icuşari turceşti şi ducați austrieci falsificaţi în diferite 
tări. Dar percheziţiile efectuate, audierile şi interogatoriile luate 
unor indivizi certaţi cu legea nu au putut furniza indicii cât de 
cât revelatoare privind furtul de bijuterii şi de tablouri de la Alice 
Vartanian. 

În sfârşit, veni şi ziua când Mircea Paulian, însoţit de Aurel 
Domaşnea, s-au înfăţişat la spital pentru ascultarea bătrânei 
doamne. 

Au găsit-o şezând pe marginea patului, îmbrăcată într-un 
capot de mătase verde, coafată şi fardată, fără însă ca obişnuita 
ei cochetărie să poată estompa paloarea feţei, subliniată 
pregnant şi de cearcănele albastre de sub ochii veşnic miraţi. 
Părea în mare parte restabilită, iar Paulian încercă vaga 
impresie că ea îi aştepta, motiv pentru care, după salut şi 
schimburile obişnuite de  amabilităţi, trecu rapid peste 
formalităţile iniţiale. 

— Am dori să lămurim cu dumneavoastră o problemă - începu 
el cu o voce gravă. 

— O clipă, tinere, îl întrerupse ea, puteţi să-mi spuneţi şi mie 
ce mi s-a întâmplat? 

Paulian o privi, la început puţin descumpănit, apoi bănuitor, 
realizând că aceasta încerca să inverseze rolurile. Ca urmare, în 
pofida slăbiciunii ei aparente, era necesar s-o coboare de pe 
soclu, dar amintindu-şi de recomandările lui Nedelea, se abţinu, 
înghițind în sec. Răspunse însă mai rece decât ar fi dorit. 


— Aţi fost găsită în comă, la un pas de moarte, întinsă pe jos, 
în baie. 

— Aşa mi s-a spus şi aici. Dar de ce? 

— Credeam că asta o să ne explicaţi dumneavoastră. 

Femeia se gândi câtea clipe, apoi răspunse: 

— Nu ştiu exact ce s-a întâmplat cu mine. Ca de fiecare dată, 
mi-am făcut cu tot dichisul toaleta. În ziua respectivă am 
întârziat din cauza unei vizite. Am aplicat crema după ce am 
rămas singură. E vorba de o cremă pe care o folosesc de mult 
timp. Deodată am simţit că-mi vine să vomit, apoi totul s-a 
învârtit cu mine şi am avut impresia, la un moment dat, că 
tavanul îmi cade în cap... 

— De unde aţi luat crema pe care aţi folosit-o? 

— E 0... ca să spun aşa... găselniţa lui Val... a lui Val Vistrean 
care, de altfel, mi-a şi adus-o. De fapt, el mi-o aducea 
dintotdeauna, aşa că... 

— O folosiţi demult? 

— De ani de zile. 

— Când v-a adus cutia nouă? 

— Staţi să mă gândesc... da, la circa zece minute după ce au 
ieşit ofiţerii care m-au vizitat. Îi telefonasem mai demult că 
provizia era pe terminate, m-a tot amânat şi, în sfârşit, mi-a 
adus-o. 

— N-aţi simţit nimic ciudat în compoziţia cremei? Vreau să zic, 
n-aţi remarcat niciun amănunt care să vă atragă atenţia? 

Alice Vartanian îşi arcui sprâncenele, vădind o intensă 
concentrare, apoi, lăsând capul în jos, gest reflex la ea şi poate 
şi o modalitate de a gândi, zise: 

— E adevărat... din cremă se degaja un miros dezagreabil, 
care m-a făcut s-o amestec cu puţin parfum... 

— Miros de ceapă ori de usturoi? 

Femeia încuviinţă din cap. 

— Asta era... usturoi! De aceea nici nu-mi plăcea. 

— Aţi mai simţit acest miros şi în compoziţia celorlalte creme 
pe care le-aţi folosit de-a lungul ultimilor ani, din cutiile primite 
de la Vistrean? 

— Nu, niciodată. 

— Şi acest lucru nu v-a frapat? 

— Nu, fiindcă trecusem pe la bucătărie şi credeam că am 
rămas cu acest miros în nări. 


— Când v-a adus ultima cutie, Vistrean s-a întreţinut mai mult 
timp cu dumneavoastră? 

— Val? Nu prea mult, dar... ia staţi... ce vreţi să insinuaţi?... 
dar nu-i posibil, nu-i aşa? 

În pofida fardului aşternut din belşug, pe faţa ei se întinse o 
paloare puternică, transformându-i chipul într-o mască 
mortuară. Sub privirea insistentă a ofițerului, vocea îi deveni 
tremurătoare atunci când reluă: 

— Doar nu a încercat să mă ucidă Val... el care mi-a fost... 
care-mi este cel mai bun prieten. Doar i-am dat tot ce mi-a 
cerut, iar pânzele... 

Glasul i se frânse brusc. 

— Ce-i cu pânzele? întrebă Paulian, aparent fără prea mare 
interes. 

— Pânzele? Da, da... pânzele. Doar le-am arătat străinilor, i le- 
am dat şi lui spre expertizare... 

— Cui le-aţi dat pentru a le expertiza? 

— Lui Val şi italianului... dar mi le-au adus înapoi! 

— Când s-a întâmplat asta? 

— Acum vreo... douăzeci de zile. 

— Şi când le-au adus înapoi? 

— După vreo două săptămâni. Mai precis... ia staţi... E curios, 
chiar cu o zi înainte de săvârşirea furtului! 

— Le-aţi arătat şi bijuteriile? 

— Bijuteriile? Da... adică Val le cunoştea, a încercat în mai 
multe rânduri să le vândă, însă preţul pe care l-a primit era sub 
orice aşteptări. M-am gândit că italianul ar putea... ar dori... 

— Nivelul preţului diminua ataşamentul familial şi tradiţional! 
îi scăpă fără să vrea lui Paulian. 

Alice Vartanian se înroşi brusc, privi în podea şi reluă: 

— Am fost constrânsă la vânzare... cheltuiesc destul de 
mult... trebuie să trăiesc şi m-am gândit că ele oricum stau 
degeaba şi atunci... 

— Să lăsăm asta, spuse Paulian, încă surprins de impresia 
produsă de bătrână femeie care încă roşea. Le-aţi scos din scrin 
în faţa lor? 

— Da, dar nu văd... în definitiv cu ce am greşit? 

În timp ce o privea, în mintea lui Paulian începeau să prindă 
contur noi valenţe ale unui proces întortocheat. | se părea că 
pătrunde tot mai mult în plasa gândirii alambicate a acestui 


straniu personaj, la care minciunile erau amestecate cu adevăr, 
iar adevărul, aşa cum îl concepea ea, nu era altceva decât ceea 
ce-i convenea la un moment dat. Era posibil ca picturile, dacă au 
stat la „expertizare” aproape două săptămâni, să fi fost 
contrafăcute,  înapoindu-se victimei copii falsificate, iar 
originalele, ambalate şi disimulate ingenios, urmând a fi 
expediate în alte direcţii... Bine, dar atunci de ce au mai fost 
furate? Ca diversiune? Posibil, dar nu era singura explicaţie. Și 
bijuteriile? Uşurinţa bătrânei doamne era fenomenală! Poate 
prea de tot... Le-a scos din scrin, etalându-le în faţa unui 
necunoscut. Pur şi simplu! Indicând locul unde se află. Sfântă 
inocenţă! Să nu fi realizat adevărata lor valoare? Doar nu 
trebuiau şi ele „expertizate”! Şi dacă totuşi Alice Vartanian nu 
era atât de naivă şi le-a vândut, pur şi simplu? înlătură imediat 
din gând această posibilitate, deşi ar fi putut fi în stare... 
Oricum, acestea nu puteau fi falsificate atât de uşor şi într-un 
timp atât de scurt, pentru a o înşela pe bătrână. Dar puteau fi 
sustrase, evident, fără prea multă bătaie de cap... 

Urmărindu-l cu privirea în timp ce ea îşi frământa mintea 
pentru a găsi răspunsuri logice, femeia i se adresă brusc: 

— Şi ce importanţă are mirosul aromei? 

Luat prin surprindere de această întrebare naivă şi stupidă, 
polițistul îi răspunse cu o altă întrebare: 

— Vă aduceţi aminte cât de mult s-a insistat să spuneţi 
adevărul. Parcă vi s-a spus că de aceasta depinde însăşi viaţa 
dumneavoastră? 

Cu aceeaşi uşurinţă, Alice Vartanian răspunse nonşalant: 

— Daaa... spuneau amândoi că viaţa îmi e în primejdie, dar nu 
am înţeles nici atunci şi nici acum de ce ar fi în primejdie o viaţă 
aşa de ternă ca a mea... 

— Ei bine, mirosul de usturoi este specific arsenicului, iar 
crema pe care aţi folosit-o avea în conţinutul ei o doză mortală 
din această otravă. A fost un mare noroc sau, mai bine zis, o 
întâmplare care v-a salvat viaţa. Sosirea la timp a poliţiei şi a 
medicului. Şi poate că aţi folosit mult prea puţină cremă. 

Dar nu mai avea cui să se adreseze, fiindcă, între timp, Alice 
Vartanian leşinase. Sora medicală care aştepta pe sală, îl privi 
cu reproş, după ce, chemată de urgenţă, reuşi să reanimeze 
pacienta devenită atât de gingaşă. 

Paulian ridică din umeri, apoi se înclină cu pocăință în faţa 


surorii, schiţând un gest de vinovăţie recunoscută care îi stârni 
acesteia un zâmbet ironic. 
leşi din rezervă fără a mai întoarce capul. 


LĂSAȚI ORICE SPERANŢĂ... 


— Buon giorno, dottore. How are you? îl întâmpină comisarul 
Enrico Gardini pe Stancu. Aţi început să cunoaşteţi oamenii? 

— Pe unii dintre ei. Mai ales pe inspectorul Santucci care, se 
pare, urmează să mă secondeze. Sunt lucruri interesante de 
văzut la dumneavoastră, deşi... 

— Răbdare, răbdare, nimic nu se face bătând din palme. 
Deocamdată l-am localizat pe Gino Cossa. Locuieşte pe Via dei 
Fori Imperiali şi e negustor... 

— De obiecte de artă 

— Not exactly, sir. De... păsări exotice! Şi fără antecedente! 
Ce-i drept, omul nostru a fost în România, numai că de acolo s-a 
înapoiat de circa unsprezece luni şi nu de zece zile, cum afirmaţi 
dumneavoastră! De altfel, în prezent se află la Paris, unde are o 
fiică măritată cu un francez, Pierre Vinaigre. Din întâmplare, 
acesta e chiar negustor de tablouri, de alte mici obiecte 
preţioase, şi are o galerie unde, din când în când, organizează 
mici expoziţii cu vânzare. De aici rezultă cel puţin două aspecte: 
ori individul pe care-l bănuiţi de a fi sustras şi adus picturile la 
Roma nu-i una şi aceeaşi persoană cu Gino Cossa, caz în care 
putea să se fi folosit de un paşaport fals pe numele acestuia, ori 
adevăratul Cossa, negustorul de păsări exotice, e în posesia a 
două paşapoarte cu vize „curate”, pe care le foloseşte după 
nevoi, situaţie în care, evident, ar fi putut opera pe teritoriul 
dumneavoastră. 

— De când se află la Paris? 

Gardini îşi consultă hârtiile, apoi zise: 

— De trei săptămâni. Ar putea rima. Vă daţi însă seama că, 
pentru a proba activitatea sa infracţională, va trebui să 
desfăşurăm câteva activităţi de profunzime şi fineţe în jurul 
acestui personaj controversat. Şi trebuie să pătrundem în sfera 
relaţiilor sale, a adevăratei sale negustorii. In condiţiile actuale, 
însă, efectuarea unei percheziţii la domiciliul său, dincolo de 


faptul că n-aş avea temeiuri pentru a-l convinge pe procurorul 
Republicii cu privire la oportunitatea şi legalitatea acesteia, nici 
nu ar avea vreun efect. Mai mult, efectuarea ei, acum, ne-ar 
strica orice combinaţie. 

— E adevărat! Mă gândeam doar că, înainte de a trece la 
asemenea măsuri, ar exista un pachet de operaţii ce s-ar putea 
întreprinde într-un timp scurt, pentru a strânge cât mai multe 
date, indicii şi orice fel de alte elemente operative care să 
servească la conturarea personalității individului şi la 
identificarea tablourilor sustrase. Paralel, s-ar putea da, 
eventual, un telefon la Secretariatul general Interpol... sunt 
abilitat ca în caz de nevoie... 

— Evident, zâmbi cu  şiretenie comisarul, vom efectua 
investigaţii, verificări, cercetări, pedalând pe întreaga gamă a 
mijloacelor tehnice pe care le posedăm, ca să încercăm să 
punem în evidenţă adevărul. De astea ne vom ocupa noi şi 
puteţi avea toată încrederea că le vom face cum trebuie... 

— Nu am nicio îndoială! zâmbi cu înţeles Stancu. 

— Perfect. Atunci cred că veţi fi de acord să vorbesc la telefon 
cu vechiul meu prieten, comisarul divizionar Michel Savonna de 
la Quai d'Orfevre?, pentru a-l ruga să se documenteze asupra 
activităţii şi mişcărilor lui Cossa la Paris şi, eventual, asupra 
treburilor pe care le învârteşte stimabilul său ginere. Poate că în 
câteva zile vom avea un răspuns care ar putea constitui şi 
începutul unor acţiuni aici sau, de ce nu, continuarea unor 
operaţiuni la Paris de către dumneavoastră cu asistenţa poliţiei 
judiciare pariziene...Până atunci, noi vom continua să adâncim şi 
să lărgim investigaţiile noastre. De fapt, aştept încă astăzi unele 
detalii de pe piaţa neagră a bijuteriilor de artă. Am trimis pe 
filieră fotografiile pieselor furate de la Alice Vartanian. Niciodată 
nu se poate şti din ce cotloane ale pegrei apare un fir cât de 
subţire! 

— | hope so. Sper. Până una alta, cred că am să fac o 
călătorie în Elveţia, la Lausanne, la Biroul de documentare 
pentru Europa al I.F.A.R.* Acolo, cum ştiţi, se editează şi revista 
„Stolen Art Alert”5, în care sunt publicate amănunte asupra 

5 „Alertă la obiectele de artă furate” (engl.) 


tablourilor de valoare ce au fost furate din diferite ţări, date ori 
nedate în urmărire de către Interpol, de unele poliţii naţionale 
ori de alte organisme internaţionale profilate în prevenirea şi 
reprimarea furtului şi traficului ilicit cu obiecte de artă. Sper ca 
vizita mea să fie reciproc utilă! 

— Nu e rău deloc. În acest mod, orice client potenţial este 
dinainte prevenit. Desigur, nu discutăm despre cei care 
„Comandă” pânzele furate, le cumpără pentru ei sau le 
tăinuiesc pentru alţii. 

— Posibil şi probabil. Numai că descrierea amănunţită a 
tablourilor în nota de urmărire internaţională difuzată de 
Interpol, conjugată cu detaliile furnizate de noi, ar putea fi 
edificatoare şi, să sperăm, eficiente! 

Sună telefonul. Comisarul ridică receptorul, ascultă încordat 
câteva clipe, apoi, cu o faţă ceva mai destinsă, se adresă lui 
Stancu: 

— Vreţi să ne ajutaţi într-un caz? 

Intrebarea era surprinzătoare. Totuşi, răspunse automat: 

— Dacă pot, cu cea mai mare plăcere. 

— Am dori să finalizăm o acţiune în care este implicată o 
compatrioată de-a dumneavoastră! 

La încuviințarea lui Stancu, comisarul rosti câteva cuvinte şi 
apoi puse receptorul jos. După un timp relativ scurt, se auzi o 
uşoară bătaie în uşă, iar în încăpere intră un carabinier însoţit 
de o femeie. Stancu se întoarse şi o privi. Era înaltă, cu părul 
complet alb, ochi de culoarea prunei brumării, acum puţin 
înroşiţi, probabil din cauza plânsului, un nas scurt şi drept 
deasupra unor buze subţiri, severe. Era îmbrăcată într-un taior 
de culoare gri închis, bine croit, care-i conferea o ţinută 
elegantă. Putea să aibă în jur de şaptezeci de ani şi aducea a 
profesoară pensionară. 

După ce-i făcu semn carabinierului să iasă, comisarul o pofti 
pe un fotoliu şi îl privi întrebător pe maior. 

Cu un glas sec, impersonal, acesta întrebă: 

— Numele, prenumele, data şi locul naşterii, domiciliul stabil, 
unde şi la cine locuiţi aici, pentru ce aţi venit, ce aţi făptuit... 

Şocată că i se vorbeşte într-o românească neaoşă, femeia nu- 
şi putu reţine un gest de uşurare, urmat imediat de un hohot de 
plâns. 


Puțin intrigat, Stancu îi întinse un pahar cu apă, apoi îşi 
aprinse o ţigară şi aşteptă ca femeia să-şi revină. După un timp 
nu prea lung, aceasta îşi şterse ochii, se linişti, mai bău o 
înghiţitură de apă şi începu să vorbească. 

— Mă numesc Eleonora David şi sunt profesoară de 
matematici, acum pensionară. Locuiesc la Braşov, pe strada 
Doctor Lacea... M-am născut la Buşteni în anul 1917. Aici stau la 
fiica mea, căsătorită de mulţi ani cu inginerul Giovanni Fiola de 
pe Via Nazionale. Sunt în vizită pentru o perioadă de trei luni, 
timp în care o mai ajut în gospodărie şi am grijă de nepoţelul 
meu, Sandro, în vârstă de cinci ani. Azi dimineaţă, în timp ce 
mergeam după cumpărături pe Corso Vittorio Emmanuele, am 
observat un puşti de opt sau nouă ani că se ţine după mine, dar 
nu i-am dat prea multă atenţie. La un moment dat, la o 
încrucişare de străzi, acesta mi-a smuls poşeta din mână şi a 
fugit. Am strigat, am încercat să alerg după el, dar lumea, 
neînţelegându-mă, mai mult m-a împiedicat, astfel încât, după 
câteva minute, băiatul a dispărut după un colţ. In poşetă aveam 
paşaportul, cheile de la locuinţa fiicei mele, cam două sute de 
mii de lire şi alte câteva fleacuri pe care orice femeie le are 
asupra ei - o pudrieră, un ruj, o brichetă. Banii ca banii, iar 
celelalte obiecte n-aveau prea mare importanţă. Mi-am dat însă 
seama de consecinţele dispariţiei paşaportului şi, disperată, m- 
am aşezat pe bordura trotuarului şi am început să plâng. Câţiva 
trecători s-au oprit întrebându-mă ce s-a întâmplat, apoi, 
ascultând explicaţiile mele destul de confuze în italiana pe care 
o vorbesc, clătinau din cap şi... treceau mai departe. După un 
timp ă venit şi un carabinier care a împrăştiat lumea ce se 
adunase la un moment dat, apoi m-a ascultat, cum s-a priceput 
şi el, şi mi-a spus câteva lucruri pe care nu le-am prea înţeles. 
La fel ca toţi ceilalţi, a plecat şi acesta. Tocmai mă ridicam să 
mă întorc acasă, când în faţa mea a apărut ca din pământ 
băiatul care mi-a furat poşeta. Văzându-mi chipul înlemnit, 
acesta mi-a întins poşeta cu un aer spăşit, zicând, într-o 
românească aproximativă, cam aşa: „Scuzi, signora, bossul 
bate... noi nu furăm la români”. Înainte de a-i putea răspunde 
ceva, a şi dispărut. 

De-abia  stăpânindu-şi un surâs, maiorul traduse fidel 
mărturisirea „victimei”, fapt ce provocă un hohot de râs din 
partea comisarului. 


— Şi aici pentru ce aţi venit? întrebă nedumerit Stancu. 

— M-a adus un carabinier, de fapt acelaşi care m-a ascultat 
după dispariţia puştiului. Dacă am înţeles bine, vrea să-i dau o 
declaraţie cu privire la modul în care a avut loc furtul şi 
semnalmentele hoţului, de parcă aş putea să-mi mai aduc 
aminte... Şi apoi, ce rost mai are? 

Înţelegând din mimica femeii cele relatate, Gardini interveni, 
rugându-l pe interlocutorul său să-i explice profesoarei că este 
liberă să plece acasă. După ce aceasta ieşi mulţumind, 
comisarul reluă: 

— Dincolo de acest aspect inedit al faptei în sine, avem multă 
bătaie de cap cu bandele de copii între opt şi treisprezece ani - 
de regulă conduse de majori - specialitate în furturi din 
buzunare, tâlhării prin smulgeri de obiecte ca poşete, serviete, 
bijuterii de tot felul sau furturi din şi de autoturisme care, în 
ultimul timp, proliferează ca ciupercile. Drept să spun însă, până 
astăzi n-am auzit de vreo bandă care să aibă un asemenea 
criteriu. Oricum, vom înregistra şi acest termen în analizele 
noastre. Şi acum, dacă doriţi, tornado alia questione. Se pare că, 
într-o tavernă de pe Via del Torro, s-a oferit unei prostituate, 
spre vânzare, unul dintre pandantivele furate de la signora 
romena... 

— Dar asta e extraordinar! exclamă Stancu. Şi nu mi-aţi spus 
nimic până acum! Poate că n-ar fi lipsit de importanță dacă am 
putea adânci puțin această informație... Poate fi foarte 
prețioasă. 

— Aşa m-am gândit şi eu, făcu Gardini, cu o voce neutră. 
Dacă vă faceţi timp, în această seară aţi putea asista la 
interogarea fetei. Am vorbit cu inspectorul Altobani de la 
brigada de moravuri, care deţine informaţia şi e dispus să vă 
însoţească în cartier. Fata nu trebuie speriată... poate că astfel 
veţi ajunge la sursă. Aşa că vă propun un interviu... silențios, 
dacă înţelegeţi ce vreau să spun, pe care, eventual, l-am putea 
pregăti împreună. Inspectorul e cunoscut în zonă, aşa că nu va 
atrage atenţia. Dacă deplasăm pe cineva de la furturi de bijuterii 
ori de obiecte de valoare... 

— „Fata” se barează... ştiu. V-aţi gândit la toate, mulţumesc. 

— Aşa vă vreau! mai zise comisarul, apoi, aparent fără nicio 
legătură cu cele discutate până atunci, întrebă: L-aţi citit pe 
Dante? 


— Pe Dante? făcu nedumerit Stancu. Desigur... 

— Vă mai aduceţi aminte ce stă scris pe frontispiciul 
Infernului? 

— „Lagciate ogni speranza voi ch'entrate!” - dacă nu mă 
înşel. 

— Nu vă înşelaţi. Cunoaşteţi semnificaţia acestei inscripţii 
sau, altfel spus, ştiţi ce dorea Dante să sugereze? 

— Normal. Cei ce vor ajunge în Infern nu vor mai avea nicio 
speranţă. Corect? 

— Corect, dar... să interpretăm şi altfel. Poate că Dante voia 
să sublinieze că Infernul începe doar acolo unde şi atunci când 
se termină speranţa! 

— Frumos spus. Şi... 

— „vi se potriveşte în conjunctura actuală. Prin urmare, 
pentru dumneavoastră, pentru mine şi pentru cei ce sunt sau 
vor fi angajaţi în această anchetă, atâta timp cât ne vom păstra 
speranţa, totul va fi bine. lar temeiurile pentru a fi astfel încep 
să apară. 

Ecco! 

„Sună ca o încurajare plină de optimism. Ori e o «suggestio 
falsi»* menită să mă încurce. Dar, în acest caz, ce urmăreşte 
Gardini? Până acum, din discuţiile purtate, cât şi din întreaga sa 
atitudine, nu au rezultat echivocuri, nu mi-a refuzat ajutorul, nu 
mi-a furnizat date ireale! Evident, un «suppresio veri»” ingenios 
lucrat e mult mai periculos decât un refuz brutal ori diplomatic... 
Nu, nu am niciun temei pentru a-i face comisarului un asemenea 
proces de intenţie. 

Deşi... Nu, hotărât, n-am dreptul să dau curs unor suspiciuni, 
dar să rămân vigilent...”. 

— E ceva care nu se-nvârteşte rotund? 

— Oh, nu! zise Stancu, poate prea repede, mă gândeam doar 
la paşii ce vor urma „interviului”! apoi zâmbi, uşor vinovat, ca 
un copil surprins când umblă la borcanul cu dulceaţă. 

— Ca un adevărat şahist, deşi, la drept vorbind, orice ipoteză 
trebuie formulată în funcţie de o realitate palpabilă. Or, până 
acum nu avem decât elemente disparate... Ce ziceţi? Avem 
reciproc încredere? 

„Una caldă, una rece. Ori e foarte realist, chiar până la 


g Sugerarea uniu fals (it.) 
ij Suprimarea unui adevăr (it.) 


scepticism, ori joacă tare, îşi zise maiorul. Bine, să-i dăm 
drumul”. 


OBIECTE DE ARTĂ ÎN DERIVĂ 


Au fost chemaţi de şeful serviciului judiciar. Se aşteptau. Un 
raport în faţa colonelului Nedelea nu era deloc o treabă simplă. 
Avea şeful talentul să te încolţească cu întrebări, să-ţi deschidă 
piste capcană, să te sucească, să te-nvârtească până ameţeai. 
Ameţeai, dar dădeai de lumină. Şi nu te ierta. 

La rugămintea lui Nedelea, Paulian a închis fereastra, apoi 
colonelul i-a invitat să ia loc şi să vorbească. 

Băieţii se străduiau să redea cât mai exact şi mai complet 
rezultatul audierii. Colonelul nu i-a întrerupt. Până la un moment 
dat. 

— Bine. Şi care-i părerea dumitale? îl întrebă el pe 
locotenentul Paulian. 

— E neîndoielnic că tentativa de omucidere a fost săvârşită de 
Vistrean, răspunse acesta fără ezitare. E logic! 

— De ce e logic? 

— Acesta i-a dat crema cu arsenic şi tot el avea şi un mobil 
pentru suprimarea ei; trebuia să înlăture un martor supărător. 
De altfel, şi... 

— Admiţând această ipoteză... de ce şi cine a încercat să-l 
ucidă pe el? 

— Eventualii săi complici ori... beneficiarul acestui furt, adică 
acela sau aceia care voiau să păstreze valorile exclusiv pentru 
ei. 

— Pe care însă nu-i cunoaştem! 

— Deocamdată... 

— Dar dacă altcineva a introdus arsenicul în cremă, fără ca 
Vistrean să cunoască acest fapt, ştiind că el va duce cutia 
victimei? 

— Aveţi dreptate, nu putem înlătura, măcar teoretic, această 
ipoteză, răspunse cu o uşoară ezitare Paulian. Dar trebuie 
verificată. Admiţând-o, va trebui să introducem în cercul de 
bănuiţi persoana care a preparat crema sau pe cei care, într-o 
formă ori alta, au avut cutia în mână. Şi totuşi, e puţin probabil. 


De obicei, el îi aducea crema „prietenei” sale. De ani de zile! 
Apoi, ca medic, era dificil să fie dus... 

— Bine, să admitem, deşi aş dori efectuarea de cercetări şi în 
această direcţie. Acum, să ne întoarcem la furt. 

Nedelea era liniştit. Se juca din când în când cu creionul pe 
foaia de hârtie, făcând tot felul de semne al căror sens nu-l 
cunoştea decât el. 

— Am înţeles că tablourile au fost luate pentru expertizare şi 
apoi înapoiate proprietarei după un timp destul de lung. 

— Exact. Mai precis, cu o zi înainte de săvârşirea furtului. 

— V-aţi documentat dacă aceste picturi puteau fi contrafăcute 
în acest interval de timp de către diferiţi „experţi”? 

— Da. Părerile sunt împărţite cu privire la măiestria 
contrafacerii, nu şi asupra timpului. Aici ce pare că sunt de 
acord. Şi bătrâna se putea păcăli. 

— Bun. Urmărind teza dumitale înseamnă că originalele ar fi 
putut să fie sustrase şi ulterior înlocuite cu imitații destul de 
bine realizate pentru a înşela un diletant. 

— Da. 

— De aici rezultă că pânzele au fost „furate” doar pentru a 
masca falsul? 

Colonelul rămase pe gânduri. Paulian aşteptă un timp, apoi 
răspunse: 

— Furate, bineînţeles, de către cei care au organizat 
efectuarea falsurilor ori au beneficiat de pe urma lor... 

— „ori de către alţii, care nici nu ştiau că pânzele nu sunt 
originale! 

Locotenentul, care răsfoia îngândurat o agendă de buzunar, 
ridică ochii spre şeful său, vădit surprins. 

— Evident, nu pot elimina nici această ipoteză, recunoscu el. 

— Când a părăsit italianul ţara? 

— În ziua în care a fost interogat Vistrean. 

— Dacă el ar fi fost beneficiarul, de ce a aşteptat aşa de mult 
timp? 

— Pentru că a vrut să şteargă unele urme... mă refer la 
suprimarea lui Vistrean şi a fostei sale concubine, pentru a 
înlătura ultimele verigi ale lanţului. Doar ştiţi: „morţii nu 
vorbesc”. Sau poate că falsurile nu erau terminate! Oricum, 
tablourile pe care le vom găsi ori care ne vor fi „prezentate” 
trebuie expertizate temeinic. 


— Îmi permiteţi o părere - interveni locotenentul Domaşnea, 
care până atunci îşi luase unele note, urmărind cu toată atenţia 
dialogul dintre şeful lui direct şi comandant. La încuviințarea lui 
Nedelea, reluă: Nu ştiu dacă se poate face abstracţie de o 
eventuală ipoteză potrivit căreia Cossa putea să expedieze 
tablourile cu un complice, el rămânând mai departe în ţară, 
tocmai pentru a ne anestezia suspiciunile. 

Se lăsă o clipă de tăcere, după care Paulian izbucni: 

— Un alt italian? 

— Nu neapărat - zise Domaşnea - acest mic serviciu putea fi 
făcut şi de un complice străin sau român, care pleca din ţară. 

— Bine, dar asta ar însemna... 

— ...Că presupusul complice - interveni colonelul calm - putea 
să ducă pânzele, ingenios disimulate ori machiate, în orice colţ 
din Europa, dacă ar fi să restrângem sfera probabilităților numai 
la continentul nostru. Dar mai e un element pe care l-aţi omis. In 
situaţia în care tablourile au fost scoase din ţară, cele falsificate 
au rămas. Deci trebuie căutate. Cu grijă, organizat şi discret. De 
la ele, când le vom găsi, putem ajunge la cele originale şi de aici 
la autor. Apropo, cine credeţi că ar fi putut să falsifice cu talent 
sau cel puţin minuţios asemenea picturi de o rară frumuseţe? V- 
aţi interesat? 

— Avem câteva variante, spuse Paulian. 

— Şi atunci, ce mai aşteptaţi? Vreau că cunosc exact la cine 
v-aţi gândit şi să decidem. 

Se ridicară să plece, când colonelul îi opri cu un gest. 

— Oricât de importantă ar fi pentru noi acţiunea de 
recuperare a tablourilor, să nu uităm că nu numai acestea au 
făcut obiectul furtului. E vorba şi de bijuterii, care au şi o valoare 
istorică considerabilă, dacă facem abstracţie de ceea ce 
înseamnă ele ca metale preţioase, pietre preţioase şi lucrătură 
măiastră. Le subapreciaţi oare? De ce? Nu v-aţi ocupat de acest 
element sau îl socotiți de mâna a doua? 

Interveni Paulian cu o voce al cărei accent, puţin ciudat, nu-i 
scăpă lui Nedelea. 

— Avem un început de probă... încă neconcludentă... o ceartă 
în mediu între doi indivizi, vechi clienţi de-ai noştri, Sile Răcanu, 
zis „Baronu”, cu antecedente în furturi de bijuterii, şi Ilarie Zuţă, 
zis,„ Licitaţie”, zis „Carioca”, hoţ şi tăinuitor. Acesta din urmă a 
tras şişul din mânecă fiindcă Baronu nu i-a mai livrat nişte 


bijuterii „di granda” pe care i le promisese. Acesta încerca să-i 
explice că le-a suflat un mahăr mare pe verzi şi roşeaţă, urmând 
a fi vânturate, adică scoase din ţară. 

— Şi cine-i mahărul? Aţi mers mai departe? Pista nu trebuie 
părăsită. 

— Nu-i din mediu, ceilalţi nu-l cunosc, iar Baronu a fost luat în 
atenţie. 

— Trebuie să acordaţi prioritate acestui caz, edificându-vă 
dacă bijuteriile sunt cele furate de la Alice Vartanian. In caz 
afirmativ, „unde” sau la „cine” se găsesc la ora actuală? Dacă 
nu există altă cale, treceţi la cercetări directe... deşi aş prefera, 
la drept vorbind, să nu le utilizăm încă. Ne trebuie totuşi un 
răspuns exact, fiindcă în caz că bijuteriile, toate ori în parte, au 
fost scoase din ţară, suntem datori să depistăm întreaga filieră 
cu toate elementele acesteia, pentru a le comunica în timp util 
maiorului Stancu, a cărui misiune nu e dintre cele mai uşoare. 
Fiţi însă atenţi cum acţionaţi, să nu vă încurcaţi în psihologia 
infractorilor. Se pare că asemenea indivizi, atunci când sapă un 
„0s”, sapă nu numai adânc, ci şi în mai multe locuri. E strategia 
lor... 


ROMANŢĂ ITALIANĂ 


Vocea care-i răspunse la telefon era răguşită, iar tonul puţin 
agresiv. 

— Da, inspectorul Altobani la aparat. Cu cine am onoarea? 

— Sunt Mişu Stancu... cred că v-a vorbit comisarul Gardini 
despre mine?! 

Tonul deveni mai condescendent. 

Desigur. Scuze pentru engleza mea, am uitat tot ce n-am ştiut 
niciodată... Sper însă să meargă... o mai rup puţin pe germană 
şi... 

— ...eu puţin pe italiană, aşa că ne vom înţelege. 

— Ca între colegi... Apropo, am înţeles că ne vedem în seara 
aceasta. Dacă sunteţi de acord, am să vin să vă iau cu maşina 
mea. Staţi la hotel... 


— „Negli arranci”, pe via... 

— Cunosc. La ora 21? 

— Vă aştept în faţă. 

— Perfect. A rivederci! 

Cu un sfert de oră înainte de nouă seara, Stancu ieşi din hotel, 
gândindu-se să facă câţiva paşi pentru a se dezmorţi. Cerul, de 
un albastru închis, era puzderie de stele. Aerul era dulce, parcă 
scos din miere şi parfumat de portocalii înfloriţi din grădina 
hotelului. 

O plimbare pe jos l-ar fi scos din priză pentru un timp, dar 
deocamdată nu-şi putea permite acest lux, cât timp nu cunoştea 
„împrejurimile”. Se relaxă, făcând numai câţiva paşi la dreapta 
şi la stânga. 

Ajungând în colţul străzii, văzu o maşină care încetini, apoi se 
opri la câţiva metri de hotelul său. Era o Simca 1600, de culoare 
închisă. Din ea cobori un bărbat înalt, îmbrăcat într-un 
impermeabil, cu pălăria trasă adânc pe frunte. Se întâlniră în 
hol. Era mai puţin înalt decât i se păruse de la distanţă. 

În schimb, părea clădit numai din muşchi. Părul negru şi scurt 
era puţin nins pe la tâmple. Avea o faţă cu trăsături regulate, 
obişnuite, care degaja o personalitate echilibrata şi puternică. 
Poate că din cauza bărbiei masive şi puţin pătrate. Se apropie 
de Stancu cu un zâmbet deschis şi cald. 

— Dottore Stanco? 

— Si. Inspector Altobani, isn't it? 

— În persoană. Mă bucur să vă cunosc. Mergem? 

Se părea că Altobani era grăbit să termine un lucru ce i s-a 
impus. În rest... probabil o obligaţie profesională ca oricare alta. 
Poate că-i „datora” aceasta lui Gardini în compensație pentru 
cine ştie ce serviciu mai vechi. În definitiv, ce-i păsa lui de toate 
astea, doar aşa se proceda între colegi. Deci, fără entuziasm, 
dar corect. De fapt, pentru el era important să i se dea 
concursul în îndeplinirea misiunii, ceea ce, orice s-ar zice, nu e 
de ici de colo. În rest... văzând şi făcând. De la un prieten poţi să 
ceri să fie loial, sincer, discret. Dar de la un om pe care nici nu-l 
cunoşti bine ce pretenţii poţi avea! Eventual... să fie corect! 
Inspectorul i se părea un bărbat sigur pe sine, venit să răspundă 
pozitiv la o solicitare amicală. În rest... 

Afară, crepusculul virase inexorabil spre noapte. Urcă în 
maşină alături de Altobani. Simca porni. 


Un timp rulară în tăcere, apoi, brusc, inspectorul i se adresă 
privind încordat înainte. 

— Ştiţi unde mergem? 

— În linii generale, da, confirmă Stancu. Cred că-i vorba de 
cartierul „fierbinte”, non è vero? 

— Si. Una dintre „pensionarele” de la „Ohio”, o call-girl, a 
relatat despre un pandantiv din aur, o bijuterie antică oferită 
spre vânzare în mediu de către un cunoscut traficant, Valter 
Anastazi, zis „Cuore”, la o sumă foarte piperată. Curios e faptul 
că, deşi cunoscut ca mafiot, individul vrea să vândă bijuteria 
altor tăinuitori decât celor ce au relaţii cu „onorabila” societate 
ori unor amatori. Tipul e periculos. Va trebui să dăm de urma lui. 
Vă temeti? Oricum, e un caz special! 

— Un caz special? De fapt nici nu cunosc altele... nespeciale. 
Respir şi mănânc în tovărăşia lor. În ceea ce priveşte teama, 
evident, orice om încearcă acest sentiment din când în când, în 
afară de cei din romane, bineînţeles. Doar că în meseria noastră 
ea intră în ecuaţie, fără să-i modifice rezolvarea. 

Inspectorul izbucni într-un râs puternic, tonic şi colegial, ceea 
ce încălzi atmosfera oficială de la început. 

Localul era într-adevăr o tavernă, cu toate atributele sale, de 
spaţiu restrâns şi suprasaturat de fum da ţigări, prin care cu 
greu se putea desluşi un bar în faţa căruia erau trei taburete 
înalte şi veşnic ocupate, câteva mese, iar în jurul acestora 
şedeau ori stăteau în picioare bărbaţi şi femei, bând sau ţipând 
unii la alţii, pentru a acoperi cât de cât decibelii unei orchestre 
de trei instrumentişti ce cântau infernal. În mijlocul sălii, pe un 
minuscul ring de dans, în lipsa unor numere de music-hall, se 
pălăbăneau trupuri. Chelnerii făceau minuni de acrobație pentru 
a se strecura fără să-şi pericliteze tăvile cu băuturi. 

— Isn't lovely? Nu-i minunat? îi şopti inspectorul, după ce 
aruncă o privire în jur. Apoi, fără să mai aştepte vreo 
confirmare, se apropie de tejghea, întrebându-l pe barman: 
„Unde-i Bambola?” 

Acesta aruncă o plivire ascuţită spre Stancu şi, fără să se 
grăbească, turnă scotch în două pahare, apoi se întoarse spre 
inspector şi îi şopti: 

— Chiar vreţi să mă faceţi îngeraş? Cu ce v-am greşit? 

— Hai, lasă flecăreala. Giovanni, doar nu eşti novice în 
meserie! Cred că nu vrei să-ţi trimit trupa?! 


— E în spate, camera cinci, răspunse acesta în silă, cu Arti 
„Banana”. Dacă ăsta află ceva... 

— Bine, e-n regulă, făcu inspectorul, bătându-l pe umăr, n-o 
să afle... cel puţin de la mine. Apoi „greşi”, vărsând paharul în 
decolteul unei blonde planturoase. 

— Imi pare rău, frumoaso, dar nu trebuia să te lipeşti de mine 
ca o ventuză, puteam să-ţi traduc în clar cine sunt şi unde mă 
duc... De altfel, prietenul nostru comun o să te informeze. 
Numai că atunci, dacă persişti în curiozitate, e bine să te fereşti 
din calea mea. Capito? 

Apoi, ridicându-se de pe taburet, îi făcu semn lui Stancu să-l 
urmeze. leşiră pe o uşă mascată de o draperie, prin spatele 
barului, urmăriţi cu ochi mari de neprevăzătoarea blondă. 
Aparent, nimeni nu le acordă vreo atenţie. 

Un coridor lung, acoperit cu o mochetă roşie care apucase şi 
timpuri mai bune, avea mai multe uşi de-o parte şi de alta, ce 
dădeau probabil în unele separeuri. Din acele încăperi se auzeau 
şoapte, chicoteli, râsete, zăngănit de pahare şi chiar muzică. 
Altobani încercă încet mânerul de la uşa camerei cu numărul 
cinci. Nu era încuiată. Fără zgomot, scoase pistolul şi împinse 
brusc uşa. Se auzi ţipătul scurt al unei femei într-o ipostază fără 
echivoc, care se ridică din pat şi alergă la baie, unde se închise. 
Un individ înalt şi masiv, cu o faţă lată, pomeţii ieşiţi în afară şi 
un nas turtit de boxer profesionist deasupra căruia te priveau 
doi ochi mici, porcini, acum roşii de mânie, ţâşni pe lângă 
Stancu pentru a apuca pistolul de pe masă. Maiorul întinse 
piciorul şi uriaşul se rostogoli pe jos. Altobani luă arma de pe 
masă, o introduse în buzunar şi zise calm: 

— Imbracă-te, Banana, n-am nimic cu tine. E o descindere 
obişnuită, ce-i drept în forţă, pentru că te ştiu cam iute de 
mână. Dar dacă faci vreo prostie s-ar putea să nu mai ai timp 
pentru regrete. Aşa... adăugă el, văzând că individul se ridică de 
jos mai liniştit. Imbracă-te şi fă paşi. Jucăria ţi-o iau ca amintire. 
Cu Bambola am o socoteală mai veche de încheiat. Nu-şi bate 
nimeni joc de poliţie. Nici măcar onorabila societate.. Chiaro? ŞI 
mai e ceva. Nu încerca să-mi pui bețe în roate în seara asta, 
fiindcă s-ar putea să renunţ cândva la „moravuri” numai ca să 
mă ocup de tine. N-ai plecat încă? 

Când uşa se închise în urma lui, femeia ieşi din baie zâmbind. 
O siluetă nu prea înaltă, bine proporţionată, îmbrăcată într-un 


dress de piele neagră şi lucioasă. Părul blond încadra o faţă de 
păpuşă. Avea nasul mic, obraznic, cu nările în vânt, iar buzele, 
de altfel senzuale, erau vopsite ţipător. 

— De ce această demonstraţie de forţă, inspectare? făcu ea în 
timp ce-şi aprindea o ţigară de la o brichetă Dunhill placată cu 
aur. Trase un fum, se aşeză pe un scaun şi, după ce-şi încrucişă 
picioarele cu profesionalism, continuă:... Arti era tocmai la 
începutul mărturisirilor. 

— Scusi, Bambola, zise Altobani, acum n-am timp să înghit 
spaghetti fără sos, sunt grăbit. Şi apoi trebuia să salvez 
aparențele... Banana nu-i învăţat să se poarte copoii cu 
mănuşi... poate intra la idei. Colega, adăugă el, făcând 
prezentări evazive, e nou în brigadă. Aş dori de fapt, să ne spui 
ce ştii despre un anumit pandantiv. 

— Care pandantiv? zise ea mirată. 

— Bine, făcu inspectorul plictisit, douăzeci de verzi... 

— Ciorba asta nu are gust cu aşa de puţină verdeață, replică 
ea privind undeva în tavan. Altfel... se arde! 

— Ascultă, Bambola, reluă Altobani cu o voce joasă şi rău 
prevestitoare. Vrei să-ţi spun o poveste? Am aflat-o aseară de la 
un coleg din brigada criminală, care a fost săptămână trecută la 
hotelul 
„Luxor” de pe via Agostino de Pretis în legătură cu un elveţian 
care a decedat brusc, după ce petrecuse noaptea cu o call-girl. 
Ce-i drept, moarte naturală. Numai că defunctului i-a dispărut şi 
portofelul în care avea bani mulţi... Cel puţin aşa declară 
chelnerul care îl servea la restaurant. Unul dintre liftieri a dat 
ceva semnalmente cu privire la fată, dar... deocamdată... cel 
puţin pentru moment, ele nu sunt sigure. Inspectorul a făcut 
apel la mine, iar mie mi s-a părut că misterioasa din hotel 
seamănă cu o veche cunoştinţă de-a mea... Dacă mai pui la 
socoteală faptul că a trebuit să se telegrafieze familiei îndoliate 
ca să plătească hotelul, să facă identificarea... 

— Ajunge, inspectare, povestea dumitale m-a convins. Ce vrei 
să ştii? 

— Cine ţi-a vorbit de pandantiv şi cum arăta bijuteria. 

— Acum trei seri am fost într-un local din piaţa Navona, unde 
m-am întâlnit cu Luchino. 

— Taramani? „Americanul”? 

— Si. 


— Aşa, întâmplător? 

— Nu, aveam întâlnire cu el. După ce a făcut comanda, m-a 
întrebat dacă nu ştiu pe cineva care ar fi dispus să cumpere un 
pandantiv. Mi l-a arătat. E... e... extraordinar de frumos, din aur 
roşu şi galben... cu arabescuri de briliante închipuind două mâini 
încrucişate. Deşi... 

— Deşi puţin desuet. O bijuterie veche, antică. 

Stancu tresări. Descrierea făcută corespundea unuia dintre 
pandantivele furate de la Alice Vartanian. Se abţinu însă de la 
orice întrebare. 

— Bun, făcu Altobani după un timp. Luchino e mafiot şi are 
relaţii întinse în mediu. De ce te-a rugat pe tine să-i găseşti un 
cumpărător? 

— Cred... cel puţin asta-i părerea mea, că bijuteria nu i-a 
parvenit prin „onorabila” societate... 

— Ţi-a amintit ceva de acest gen? 

— Aşa mă duce pe mine mintea. 

— Corect. Deci vrea s-o plaseze fără ca signor capodiregime 
să afle dincotro bate Vântul. Bun, şi ce i-ai spus? 

— Că am să mă interesez şi îi voi da răspunsul. 

— Când? 

— Mâine. 

— Perfect. Şi... unde te întâlneşti cu el? 

— La „Malvina”. 

— Lângă Termini? 

— Si, la unsprezece seara. 

— Chiaro. Apropo, cât cerea pe sculă? 

— Zece cearşafuri mari... ricane. 

— Zece mii de dolari? Cam mult! 

— Face, patroane. Face, cu vârf şi îndesat. Ascultaţi-mă pe 
mine, mă pricep puţin. 

— Îmi permiteţi o întrebare, interveni Stancu în italiană, dar 
accentul îi trădă. Fata reacţionă imediat. 

— Puteţi vorbi cu mine şi în engleză. 

— Thank you. Ţi-a spus de unde o are! Mă refer la bijuterie. 

— Nu... de fapt, nici n-am întrebat. Nu obişnuiesc să pun 
asemenea întrebări, e periculos pentru oricine. 

— Înţeleg. Mulţumesc. 

Fata îl privi curios, apoi zise: 

— Colegul dumitale învaţă limbi străine? 


— Aşa e el, glumeţ. Dar şi-a dat seama că tu nu vorbeşti o 
engleză de baltă, nu-i aşa? 

— O.K. Numai... 

— Numai ce? 

— Să nu mă vârâţi în găleată... că „stimabilii” mă mierlesc 
oriunde m-oi găsi şi oricine m-ar apăra. 

— Nu-ţi face griji, cara mia, o să-ţi facem o cântare să arunci 
în aer San Remo! Uite cum vom proceda... 

— În maşină, Altobani întrebă: 

— Ce părere ai, dottore? 

— Frumoasă femeie! 

Inspectorul râse cu poftă, apoi zise: 

— După biblie, o asemenea femeie este ultimul lucru făcut de 
creator. Trebuie s-o fi făcut într-o sâmbătă seara. Se simte 
oboseala! Dar eu nu m-am referit la ea, deşi, aşa blândă cum o 
vezi, ştie să zgârie rău de tot. Ai văzut cum a trebuit s-o 
stăpânesc? Asta ia şi de la vii şi de la morţi... Eu m-am referit la 
caz. 

— La caz? Cred că legenda dumitale e fezabilă? 

Brusc, Altobani se cabră. Stancu îi aruncă o privire 
întrebătoare. 

— Suntem urmăriţi, zise el din colţul gurii. Sunt două maşini, 
una în faţă şi una în spate. Nu te întoarce. Vezi Opel-ul roşu din 
faţa noastră? Are două retrovizoare prin care ne supraveghează, 
menţinându-se la aceeaşi viteză cu a noastră. Acum priveşte cu 
atenţie înapoi... Vezi un Ferrari cu un singur individ la volan? Din 
întâmplare, îl cunosc. E din banda lui Luchino. 

Rulară un timp în tăcere, apoi inspectorul zise: 

— Ţine-te bine. 

În acelaşi timp, el apăsă pe acceleraţie, tăind totodată 
contactul. Ţeava de eşapament urlă asurzitor. Fără să mai poată 
opri, maşina din urmă se năpusti asupra lor. Ferrari rămase într- 
o răsucire ciudată. Individul de la volan se lovi puternic la cap, 
pierzându-şi cunoştinţa. Într-un scrâşnet de fierărie, Altobani 
reuşi să desprindă Simca din încleştare şi porni cu toată viteza 
înainte. N-avură vreme să vadă consecinţele ciocnirii asupra 
propriei lor maşini. Probabil că spatele arăta jalnic. Important 
era că motorul funcţiona. Şi că ei erau sănătoşi. O asemenea 
manevră nu poate fi făcută zilnic. Încă o victorie ca asta şi, în cel 
mai fericit caz, devin pietoni. 


— Unul la mână, zise calm inspectorul. Acum am să 
încetinesc, după care voi lua un viraj la stânga. Să vedem ce se 
mai întâmplă. Făcu manevra, apoi apăsă la maximum 
acceleratorul. Caii putere răspunseră riguros, iar maşina zbură 
înainte. 

— Crezi că i-am pierdut? întrebă Stancu liniştit. 

— Nu ştiu, poate s-au învăţat minte. Nu urmăreşti un 
inspector de poliţie ca pe un gangster. Dacă nu, am să le dau o 
lecţie s-o ţină minte. Pentru orice eventualitate - adăugă el, 
văzându-se privit în timp ce-şi scotea de la centură un Smith 
and Wesson 38, pe care îl aşeză pe genunchi. 

Acum traversau Via dei Fori Imperiali, de unde urmau să se 
angajeze pe o stradă ce conducea spre piaţa Venezia, când, 
brusc, în spatele lor apăru Opel-ul. 

Altobani acceleră, depăşind de justeţe un Chevrolet al cărui 
conducător îi apostrofă cu un fluviu de invective. Privind în 
urmă, Stancu văzu că maşina dispăruse. Răsuflă uşurat. Pentru 
puţin timp însă, fiindcă Opel-ul ieşi la câţiva metri de ei dintr-o 
stradă, orbindu-i cu farurile. Cu maşina în urma lor, rulară preţ 
de câteva minute, apoi inspectorul luă brusc un viraj strâns la 
dreapta, tocmai când răsună prima împuşcătură. Ajunseră într-o 
ulicioară mărginită de clădiri înalte, parcimonios luminate. Al 
doilea glonte lovi parbrizul din spate şi ricoşă în portiera din 
dreapta. Altobani stopă brusc lângă o clădire înaltă. Pneurile 
gemură, iar maşina oscilă pe două roţi înainte de a se opri, 
aproape proptită într-un stâlp electric. Amândoi săriră din 
maşină în timp ce farurile Opel-ului, apărut de după colţ, 
măturară împrejurimile, apropiindu-se necruţător. 

Inspectorul viză îndelung, apoi trase până goli tot 
încărcătorul. Opel-ul nu încetini, dar se înclină într-o parte, apoi, 
lovindu-se de zidul imobilului din dreapta, ricoşă în vitrina unui 
magazin de mode şi se opri în zornăit de geamuri sparte şi 
scrâşnet de metal. Atenţi, cei doi aşteptară un timp. Deodată, 
de sub masca cromată a Opel-ului, acum complet zdrobită, 
izbucniră flăcări care într-o clipă se întinseră... 

Stancu privi încordat spre Altobani. Acesta îi făcu un semn şi 
amândoi se repeziră la portiere, prin care traseră afară corpurile 
celor doi indivizi. Era şi timpul. Dacă mai întârziau o clipă, orice 
intervenţie ar fi fost de prisos. Încet, fără să-i mişte prea mult, îi 
duseră până într-o curte interioară. Inspectorul se aplecă asupra 


lor, și, după o sumară examinare, îi trase deoparte, nu fără a le 
lua actele. 

— Lino Vanessa, citi el. Zis şi „Barracuda”. Şi Carlo Apollo, zis 
„Anaconda”. Amândoi din banda lui Michele Gioia... la uite ce 
curios, deci şi aici se amestecă sindicatul crimei! Sau poate că i- 
a împrumutat Luchino pe aceşti doi killeri de la Camorra?! 

Nu-i fu greu lui Stancu să realizeze că se afla în faţa unei 
organizaţii - poate a unei reţele - care, printre altele, e hotărâtă 
să se ocupe şi de bijuterii. Poate fi interesant, îşi zise el, deşi, la 
drept vorbind, nu avea voie să rişte nimic. El avea o misiune de 
îndeplinit şi nu să se amestece în acest viespar unde se înnoda 
un ghem de interese şi contradicții în spatele cărora stăteau 
capii crimei organizate. Oare mafioţii, urmărindu-i, ştiau că 
aveau de-a face cu poliţia? De ce nu, în definitiv? Au fost ei alţii, 
mult mai sus pe scara ierarhiei sociale din Roma, pe care nu i-au 
cruțat, aşa că... Se consolă, zâmbind amar. 

Altobani îi făcu semn să plece, abandonându-i pe cei doi în 
curte. Inspectorul nu avea chef să dea explicaţii jenante 
superiorilor săi, mai ales că intrase într-o poveste care nu era pe 
de-a-ntregul a sa. Şi apoi, cei doi inşi îşi vor reveni în câteva 
ceasuri şi îşi vor lua tălpăşiţa de acolo cum vor putea, fără să 
mai ceară restul, bineînţeles, fără maşină. Că vor avea nevoie 
de reparaţii serioase, asta e treaba lor! 

Simca demară, îndreptându-se prin Colosseo şi Via Labicana 
spre Viale Manzoni, iar de aici, printr-o reţea întreagă de străzi, 
către Via Giovanni Giolitti şi Corso d'italia, de unde, lăsând în 
stânga Villa Borghese, ajunseră în curând la hotelul lui Stancu. 

Oprind maşina la o sută de metri depărtare, Altobani zâmbi: 

— Şi toate acestea pentru o „vechitură” de pandantiv! 

— Mi dispiace assai! Scusi!8 

— Nu înţeleg de ce regreţi. Asta face parte din activitatea 
mea cotidiană. Atunci pe mâine. Pe la orele zece seara, da? 

Maşina demară, în timp ce maiorul se întoarse, îndreptându- 
se spre hotel. „Mâine? se gândi el. Până mâine mai e mult din 
azi. Noaptea de-abia începe. Regia a rămas asupra lui Altobani 
şi el se va ocupa, fără îndoială. Dar un individ ca Luchino, 
dincolo de pericolul pe care-l prezintă, nu-i decât partea vizibilă 
a bandei. Cea din umbră rămâne încă necunoscută. Şi eu tocmai 


ia Regret mult! Scuzaţi! (it.) 


la asta trebuie să ajung. Dar cum?”. 
Acestea fiind zise, intră în hotel. Trebuia să doarmă liniştit 
măcar o parte din noapte, fiindcă nu ştia ce-l aşteaptă a doua zi. 


JOCUL IPOTEZELOR 


investigaţiile întreprinse de locotenenţii Paulian şi Domaşnea 
nu aduseră rezultatele aşteptate. E drept că Val Vistrean nu 
putuse fi încă interogat, starea lui medicală, deşi în afară de 
pericol, nepermiţându-i un asemenea efort. Cu toate acestea, 
existau elemente suficiente care să ateste, în fapt, existenţa 
furtului de tablouri şi bijuterii. Numai dacă Alice Vartanian nu ar 
fi „ÎImprumutat” pânzele spre expertizare - evident, nu în ţara 
noastră - urmând a primi contravaloarea lor în timp! lar cel sau 
cei care i-au promis acest lucru, cu prilejul unei vizite 
neprevăzute, i-au subtilizat şi bijuteriile... Posibil! De ce nu? O 
altă ipoteză ar fi realizarea unui furt „la comandă” pentru 
„urmaşii” care se considerau în drept să posede orice fel de 
bijuterie de familie, chiar dacă, de multe ori, aceasta nu le 
aparţinea. Evident, nu a avut prioritate valoarea sentimentală, ci 
echivalentul în valută, ceea ce, indiscutabil, reprezintă o 
tentaţie la care greu se poate rezista. Posibil! Dar cine? Unde? 
Cum? Prin ce mijloace? Fiecare întrebare constituia un ghem de 
enigme. Oricum, fiecare ipoteză trebuia verificată până la capăt. 
Fata de la recepţia hotelului „Dacia”, de altfel foarte drăguță şi 
decorativă, i-a relatat lui Paulian că italianul Cossa putea fi tot 
aşa de bine un impresar francez sau orice altceva. La 
nedumerirea acestuia, recepţionera îi răspunse cu multă 
candoare că diferenţa dintre aceştia consta doar în faptul 
oarecum stânjenitor al comportării faţă de femei. Astfel că 
francezul începea prin a-ţi săruta mâna, în loc să te ciupească 
de spate! însă dincolo de asemenea „cugetări”, mai mult sau 
mai puţin colorate, Larissa avea şi altceva de spus. Auzise câte 
ceva despre nişte bijuterii, pentru a căror apreciere fusese 
chemat la hotel Ghevarian, un vechi şi cunoscut „expert”, fost, 
la timpul său, posesorul unui frumos magazin de bijuterii şi, ce-i 
drept, specializat în acest domeniu. Acesta a stat mai bine de 
două ceasuri în apartamentul italianului cu maniere franţuzeşti, 


după care a coborât singur. Când se întâmplase acest 
eveniment? Dacă îşi amintea bine, cu două sau trei zile înainte 
de plecarea străinului. 


— Ei, cât ţi-a dat? îl luă direct Paulian pe Ghevarian a doua zi, 
în apartamentul acestuia din parcul Domenii. 

— Cine să-mi dea? 

— Italianul, Cossa, cel cu bijuteriile Vartanian. 

— Nu cunosc, nu ştiu nimic. Ar fi timpul să mă lăsaţi în pace, 
zău aşa. E mult de când eu... 

— Cunosc refrenul, dar nu mai ţine, din moment ce sunt aici. 
Te-am crezut mai inteligent.. Îmi pare rău că m-am înşelat Bine, 
nu mai insist. Vei veni mâine la noi. 

— la staţi puţin, domnule locotenent. Ce vă grăbiţi aşa? Cum 
să discutăm dacă n-am băut nici măcar o cafea? E posibil? 

Zicând aceste banalităţi, Ghevarian îl fixă un moment drept în 
ochi, iar Paulian observă că faţa acestuia lucea de onestitate, 
acea onestitate care nu se vede decât la negustorii de maşini de 
ocazie şi la soţii nerăbdători să rămână vădwvi. 

— Nu se poate! făcu Paulian ironic. 

— Ce nu se poate? Doar am o cafea nemaipomenită... 

— Am toată încrederea în cafea, deşi nu ghicesc niciodată în 
ea. Dar mă refeream la altceva şi anume că nu se poate ucide 
cu privirea! Cel puţin nu încă, la actualul nivel al ştiinţei! 

— Vai, domnule locotenent, se poate ca o indispoziţie 
momentană s-o confundați cu o intenţie criminală! Cred că n-aş 
putea să ucid un pui de găină, nu un om. Şi, mai ales, unul 
simpatic ca dumneavoastră! zâmbi bijutierul cu toată gura. 

— Acum nu trebuie s-o iei de capital, am zis şi eu la nervi, 
aşa! 

— Stau şi mă minunez uneori, încercă insinuant şi linguşitor 
bijutierul, cum se poate ca un om cu mintea dumneavoastră să 
fie numai locotenent, zău aşa! Şi ce mi-am spus? Păi dacă 
dumnealui are gradul ăsta la aşa o minte, cum or fi ceilalţi, cu 
grade mai mari? Şi m-au trecut toate năduşelile! 

— Acum chiar vrei să mă iei şi peste picior?! 

— Să mă trăz... 

— „hai, las-o moale. Răspunde la întrebarea mea. 

— Două cearşafuri, să n-am parte... 

— Mari? 


— Mari! 

— Ei, atunci ţi-au dat ceva de lucru, nu glumă. 

— Evaluarea unor bijuterii vechi, bizantine... 

— Mi le poţi descrie? 

— Perfect... dar ştiţi, eu... 

— Am să păstrez secretul profesional! Dar, pentru că veni 
vorba, cine a plătit? 

— Cum cine? Macaronarul, deşi doctorul băgase mâna în 
buzunar, însă întârzia cu ea acolo, iar eu mă grăbeam. 

— Unde s-a făcut evaluarea? 

— La Vistrean acasă. 

— Cine a mai fost de faţă? 

— Vistrean, italianul şi o femeie pe care nu o cunosc. 

— Tânără? 

— Să tot fi avut vreo cincizeci, dar arăta de treizeci şi... treaba 
ei. Pe onoarea mea că arăta bine. Inaltă, cu un păr roşcat, tuns 
scurt, şi cu o privire... o privire care părea că spune tot sau 
aproape tot.Oricum, te sfredelea până în stomac şi apoi te 
arunca peste bord, cum a fost cazul meu! Cunoştea date istorice 
despre fiecare bijuterie! 

— Bijuteriile erau originale? 

— Absolut. Bijuteriile Vartanian, ce mai! Le cunosc ca pe 
buzunarul meu propriu, doar bătrânul mi le-a arătat de nu ştiu 
câte ori. Le cumpărase de la o familie care a plecat la Paris... 
bijuterii de mare preţ, cu lucrătură în aur, platină şi argint, cu 
pietre preţioase, toate executate de mari maeştri ai Bizanțului. 
O avere, nu numai în metale şi pietre preţioase. O valoare mai 
ales prin lucrătură. Ceva asemănător, dar poate nu de aceeaşi 
valoare, am mai văzut, cu mulţi ani în urmă, la familiile, vreau 
să spun descendenţii familiilor Bibescu şi Ghika. 

— Şi ce s-a întâmplat cu aceste bijuterii? 

— Nu ştiu... şi nici nu am înţeles de ce nu m-a chemat Alice 
Vartanian personal ca să le preţuiesc. Doar la ea am mai fost cu 
alte prilejuri, când a mai vândut câte ceva... 

— Ce? 

— Fleacuri, câte un ineluş, nişte cerceluşi... 

— Te rog să te gândeşti bine înainte de a-mi răspunde la 
întrebarea pe care am să ţi-o pun acum. Bijuteriile pe care le-ai 
studiat şi prețuit dumneata erau originale sau false? 

— Cum? Ce-aţi spus? False? Dumneavoastră credeţi că eu, 


care am peste cincizeci de ani de meserie în spate, aş putea să 
mă înşel asupra unor bijuterii? Aflaţi de la mine că nu mă poate 
duce nimeni... auziţi, nimeni... în materie de pietre ori metale 
preţioase! E inutil să mă jigniţi! 

Omul începu să se agite. Se tot mişca pe scaun, apoi se ridică 
şi începu să umble prin cameră, dând din mâini. 

— Stai, domnule, jos! Nici n-am avut această intenţie, aş fi 
vrut însă să fiu sigur! Nu e frumos să dai din mâini în faţa mea. 
Deci erau veritabile. 

— Mie-n sută, domnule locotenent. Şi pot să vă mai spun 
ceva, au vorbit şi de nişte tablouri. Dar în treburi din astea nu 
mă bag! 

— Ce fel de tablouri? 

— ltalianul a întrebat-o pe cucoana roşcată cum au ieşit 
„negativele” lui Watteau. Parcă ar fi întrebat de un fotograf din 
piaţa Buzeşti! întâmplarea a făcut însă ca în spoiala de cultură 
ce s-a prins de mine să-l cuprind şi pe Watteau, nu de altceva, 
dar mi-au plăcut mult inspiraţia sa poetică şi, mai ales, 
culoarea... da, da, nu râdeţi, culoarea pe care o folosea e 
nemaipomenită? 

— Şi ce-a zis femeia despre negative? întrebă Paulian 
zâmbind uşor. 

— Că-s gata şi pot fi ridicate oricând, dar că vor costa ceva în 
plus. Vistrean a vrut să riposteze, dar italianul i-a făcut un semn 
cu mâna spre mine. Mi-au plătit şi am plecat. 

— Nu ţii minte când s-a întâmplat asta? 

— Exact nu-mi reamintesc, dar ştiu că era cu două zile înainte 
de vestea care a circulat cu privire la asasinarea lui Vistrean. 

Paulian simţi nevoia să facă primele socoteli. Avea nevoie de 
un respiro. Işi aprinse o ţigară şi ceru un pahar cu apă. „Deci, îşi 
zise, tablourile au fost falsificate şi, odată cu înapoierea 
bijuteriilor, au fost returnate şi falsurile. In această situaţie va 
trebui să aflu, mai întâi, cine s-a ocupat de pânze şi, în al doilea 
rând, să lămuresc de ce a minţit Alice Vartanian, afirmând că nu 
a împrumutat spre expertizare bijuteriile. Bine, dar oricum 
rămâne încă un mister de elucidat. Să furi nişte tablouri fără 
valoare e ca şi cum ai plăti un spărgător să deschidă o casă de 
bani goală! Numai dacă cele două manopere nu sunt legate 
între ele! Bineînţeles că sunt legate, auzi vorbă! Bine, 
readucerea şi apoi furtul tablourilor false - după ce originalele 


fuseseră sustrase şi probabil scoase peste frontieră - au fost o 
diversiune. Dar bijuteriile? Acestea nu puteau fi contrafăcute. Şi, 
ca atare, au fost pur şi simplu furate. Cât se poate de clar. 
Numai că această limpezire a situaţiei nu-mi dă şi cheia 
enigmei. Dar un pas înainte tot am făcut, iar de aici pot decurge 
unele deducţii noi şi, evident; alte operaţiuni”. 

Se simţi privit. Bijutierul adusese paharul cu apă şi-l cerceta. 
Paulian îi zâmbi destins. 

— Bun, domnule Ghevarian, mulţumesc pentru apă şi pentru 
cele spuse. Sper să fie adevărul cel adevărat şi întreg. E şi în 
interesul dumitale, de altfel. 

— Permiteţi-mi o întrebare. 

— Te rog. 

— Bijuteriile au fost furate? 

Paulian îl observă cu atenţie. Nu părea să joace teatru. Pe faţa 
lui se putea descifra un interes real şi parcă o nelinişte 
participativă, pe măsură ce ofiţerul întârzia cu răspunsul. Să fi 
fost chiar interesat? Nu părea. Atunci? Se hotărî să-i spună 
adevărul. 

— Da, au fost furate. 

— Ei, fir-aş al dracului să fiu! Puteam să ghicesc că aşa se va 
întâmpla! 

— Ai prevăzut furtul? 

— Păi ştiţi dumneavoastră cum au fost asigurate aceste 
bijuterii? Aiurita aia... scuzaţi, vreau să spun madam Vartanian, 
le ţinea într-un dulăpior la care numai cine nu voia nu putea să 
ajungă. Dacă nu i-aş fi spus de o sută de ori să le ţină într-un 
seif! Şi ce bijuterii erau! 

Se vedea pe faţa lui că era plin de obidă. 

— Poate ne ajuţi să le găsim! 

— Dacă aş putea aş face orice, dar mă tem pentru ele... 

— Te temi pentru ele? Cum vine asta? 

— Mă tem să nu fi fost... marşrutizate! 

— Adică scoase din ţară? 

— Da, cam aşa ceva. Câte ceva am mai auzit şi eu. 

— Ce anume? spuneai că ai dori să ne ajuţi. 

II ştiţi pe Gică Poiana, zis „Cantaragiu”, zis „Cajbec”? 

Şi, parcă fiindu-i frică de propria declaraţie, se trase cu 
scaunul şi mai aproape de Paulian. 

— Ce-i cu el? 


— Am fost odată într-o „societate” unde era şi el. Se vorbea 
despre târgul de bijuterii şi de comenzile pe care le fac anumiţi 
indivizi... 

— Cunoşti ceva nume? 

— Nu. Eu eram cu totul întâmplător printre ei. Chemat pentru 
o evaluare. Când am pus întrebări mi s-a dat un cocteil. Cred că 
dacă amestecul acela l-ai fi dat unui cal, acesta ar fi căzut cu 
copitele în aer. Aşa că... mai mult nu ştiu. Dar nu mi-a plăcut să 
mai am de-a face cu ei. 

— Cine a mai fost pe acolo? 

— Ascultaţi, domnule locotenent, chiar credeţi că mi-a sunat 
ceasul? V-am spus mai mult decât trebuia. De rest... nici nu 
vreau să visez. Nu doresc să mă termine fiindcă n-am ştiut să-mi 
ţin limba! 

— Bine. Mai gândeşte-te, făcu Paulian concesiv, dar trebuie 
să-ţi aduc la cunoştinţă că aici nu-i vorba de un simplu furt, ci de 
mult mai mult, e vorba de pierderea unui tezaur cu profunde 
semnificaţii istorice! Ceea ce cred că ştii la fel de bine! 

Se ridică şi ieşi. Ghevarian îl urmări îndelung cu privirea, fără 
să schiţeze vreun gest. 


Interogatoriul continua de câteva ore. Scund şi smolit la faţă, 
individul se încăpăţâna să tacă. Maiorul Stamate simţea că-şi 
pierde răbdarea, deşi aceasta era una dintre calităţile de bază 
ale unui anchetator. Prezenţa lui Paulian, care-l fixa pe Gică 
Poiana fără să scoată un cuvânt, începea să-l agaseze, dar în 
acelaşi timp îl şi stimula. 

— Deci nu ştii nimic, Cantaragiule?! 

— Nimic, să-mi sară... 

— Lasă asta. Ce scor ai avut ultima dată? 

— Trei ani... dar mi-a dat mult, că eu... 

— Prea puţin, Cantaragiule, nu ţi-a ajutat la nimic! 

— Nu ştiu ce vreţi de la mine. La pârnaie am stat pe cracă, n- 
am scos un cuvânt despre ultimul interviu. De când sunt la aer, 
n-am săltat nimic şi nici de lanţuri nu m-am ocupat. 

— Ce ai expediat spre alte meleaguri? 

— Eu? 

Paulian făcu un semn prin care ceru voie să intervină. 
Stamate fu de acord. 

— Ascultă, Cajbec, mă cunoşti doar. Eu nu fac parte din poliţia 


economică şi nu te întreb de speculă. Aici se anchetează un furt 
de bijuterii şi de tablouri, precum şi două tentative de 
omucidere. Vrei să fii implicat în ele? 

Gică Poiana se albi la faţă. Se întoarse spre locotenent şi, cu o 
voce înecată de emotie, abia articula: 

— Mortăciu... Crimă? Eu? Don’ şef, vă faceţi păcate mari cu 
mine. Doar ştiţi că eu nu mă ocup cu de-alde astea. 

— Eu nu te-am acuzat de crimă, Cajbec, dar tăinuind anumite 
lucruri, vrând, nevrând, te auto implici... Noi ne cunoaştem, nu 
de ieri de alaltăieri, şi ştii foarte bine că niciodată n-am făcut 
cuiva vreo nedreptate. 

— Ştiu, don' şef, că tocmai ziceam... 

— Lasă asta! Dar acum nu voi avea încotro. Deşi ştiu perfect 
că nu tu eşti autorul, sunt o serie de elemente care te acuză, iar 
eu n-am cum să te apăr, fiindcă tu nu vrei să ciripeşti. 

— Ce să spun, păcatele mele, că mă băgaţi în mormânt?! 

— Spune-ne şi nouă cine se ocupă de filieră. 

Dacă îi cădea tavanul în cap, Gică Poiana nu ar fi arătat mai 
strivit. Încercă să vorbească, deschise gura, dar trase numai 
aer, apoi se sufocă. 

— C..u.. m aţi spus? întinse mâna după paharul cu apă. Bău. 

— Te-am întrebat de filieră. Ai o singură scăpare, aceea de a 
vorbi. 

— Mai înainte însă să chemaţi notarul, să-mi fac testamentul. 
Înmormântare a-ntâia cu muzică, cu cai mascaţi, dric cu îngeri... 
şi toate cele pământeşti. Ce v-am făcut de vreţi s-o mierlesc? 

— Gică, lasă comedia pentru mai târziu, ştii cui s-o joci. Acum 
ieşi cu labele în faţă. Ţi-ai făcut numărul şi ai pierdut. Ce dracu, 
ai uitat regula jocului? 

— Bine, şefu, dar să fiu al... bine, am înţeles. Dar cu mine cum 
rămâne? Că n-oi fi eu husănul tarabei? 

— Vedem la urmă. Acum despachetează! 

— Talianu e cu botezul, să fiu al... sunt vreo trei care 
lucrează, ca să zic aşa, în branşă. 

— Cine-i Talianu? 

— Nu ştiu, de ce să vă mint. Nu ştiu... pe ochii mei... Dar noi 
am lucrat cu doctoru... 

— Cine-i doctorul? 

— Al de l-au mierlit... 

Paulian îl privi pe Stamate, care dădu încet din cap. 


— Val Vistrean? 

— El. 

— Şi cine l-a înjunghiat? 

— Nu ştiu... că are şi Talianu oameni! 

— Cine sunt cei doi care lucrează în filieră? 

— Unul e Mitică Scău, zis „Sony”, iar celălalt Bob Frinciu, zis 
„Dinamită”. 

— Cu ce se ocupă concret în cadrul filierei? 

— Sunt la blat cu o pereche de amorezi străinaşi, vin din când 
în când să-şi petreacă concediul sau să-şi viziteze neamurile. 

— De unde? 

— De la Sibiu. Le plasează atunci plosca cu roşeaţă şi îi 
conduce până la frontieră, aşa... ca să n-aibă neplăceri cu alţi 
şuţi. 

— Şi unde ascund bijuteriile? 

— Asta nu mai ştiu, ce, îmi spun mie? 

Era adevărat, doar că întrebarea îi ţâşnise dintre buze fără să 
vrea. 

— Asta-i tot ce fac cei doi? 

— Ba nu. Cumpără ponturi, iau mulaje de la broaştele caselor 
vizate, asigură marfa, plasează obiectele pe parcursul 
itinerarului... 

— Ce fel de itinerar? 

— Străinaşii vin motorizaţi şi pleacă pe un anumit drum. 
Uneori, marfa o ridică pe traseu dintr-o anumită locuinţă, unde o 
duc mai înainte Sony şi Dinamită... 

— Am înţeles. 

Interveni locotenentul care urmărise cu o oarecare mirare 
fluenţa mărturisirii. 

— Nu ne-ai spus ce rol ai avut tu în bandă. 

— Da, zise Gică amărât, era să uit. M-am documentat asupra 
obiceiurilor unora luaţi în colimator - când veneau şi când 
plecau de acasă, cum îşi păzeau locuinţa, despre vecini, despre 
căile de pătrundere şi de ieşire, mă rog, tot tacâmul. Am mai 
ţinut legătura cu oamenii Talianului... şi ce mai pica. 

— li cunoşti pe aceştia? 

— Nu sunt de aici. Nu zic că nu s-ar pricepe la bijuterii, dar 
umblă mai mult prin muzee. 

— l-ai putea recunoaşte? 

— Cum să nu! 


— Mulţumesc, domnule Poiana! 

Acesta se sculă de pe scaun, apoi se reaşeză, nevenindu-i să 
creadă. 

— Adică pot să plec, aşa, fără popreală? 

— Liber ca pasărea, Gică. Poate din când în când să mai 
vorbim cu dumneata. Dar nu aici! 

Incă neîncrezător în cele auzite, Poiana ieşi încet, parcă 
aşteptându-se să fie chemat înapoi. Ajuns în stradă, clipi de 
câteva ori, orbit de lumina strălucitoare a soarelui. Apoi se 
angajă pe carosabil pentru a trece strada. În clipa aceea, venind 
ca un bolid, o maşină îl lovi puternic, luându-l pe capotă şi 
azvârlindu-l la câţiva metri, pe trotuar. Maşina dispăru imediat. 
Inspăimântaţi de acest accident ieşit din comun, trecătorii nu 
apucară să ia numărul maşinii. Peste puţin timp, o ambulanţă 
transportă victima la spital. 


IMPACT LA ROMA 


— Signor Stanco? 

Pe jumătate adormit, maiorul, cu receptorul lipit de ureche, 
credea că visează. Mormăi ceva neinteligibil, dar vocea chemă 
din nou. De data asta se trezi de-a binelea şi ascultă. Era glasul 
unei femei, voce agreabilă, uşor cântată, care pronunţa 
englezeşte cu un accent inconfundabil. Tulburat, surprins, dar şi 
puţin emoţionat, se gândi: „Ce-o fi vrând de la mine?”. 
Deprinderea de a se găsi spontan în stare de „veghe” îl 
determină să între în joc: 

— Yes, madam! 

— Sunt... 

— „Ştiu, numai că nu ştiu ce doriţi! 

— Aş dori să vorbesc ceva cu dumneavoastră. E important. 

Vocea era puţin agitată. Privi ceasul brățară de pe noptieră. 
Era ora nouă dimineaţa. „Cam devreme pentru o pasăre de 
noapte! înseamnă că e ceva presant dacă ea nu doarme la ora 
asta! Dar ce vrea de la mine? Şi unde vrea să mă atragă?”. 

Parcă ghicindu-i ezitarea, femeia reluă: 

— Vorbesc de la un telefon public din apropierea hotelului 
dumneavoastră. Aş putea să urc? 


— Sunteţi singură? 

— Cu cine aş putea să fiu? 

— Acesta nu e un răspuns, e doar o altă întrebare! 

— Si. 

— Bine, urcați. Camera... 

— Cunosc. 

— Peste un sfert de oră, daţi-mi timp să mă îmbrac. 

— O.K.! 

Aşteptă câteva secunde, după care ridică receptorul şi ceru 
numărul de telefon al lui Altobani. La acea oră trebuia să fie la 
serviciu. Răspunse însă altcineva. Îi comunică acestuia că 
Bambola i-a cerut urgent o întrevedere, apoi puse receptorul în 
furcă. Duşul şi bărbieritul îi luară doar câteva minute. Îşi lega 
tocmai cravata când se auzi o ciocănitură în uşă. Îmbrăcă haina 
şi deschise. Apăru Bambola, cu o figură extrem de speriată, iar 
în urma ei, Arti Banana ţinând în mână un Cobra 32. 

— Aşază-te pe scaunul de lângă oglindă! îi ordonă el lui 
Stancu şi acesta îl ascultă cu docilitate. lar tu - reluă el către 
Bambola - pe fotoliu, aşa o să vă am pe amândoi în raza 
pistolului. 

— O intrare cu totul intempestivă, signor... âă..: 

— Banana... Ne-am cunoscut aseară, non e vero? 

— Dacă stau să mă gândesc, făcu maiorul, introducând mâna 
în buzunarul hainei... 

— Scoate mâna dacă nu vrei să ţi-o găuresc! 

Stancu se supuse din nou, scoțând mâna în care avea 
pachetul de ţigări. 

— Pot să fumez? întrebă el cu candoare, aprinzându-şi ţigara. 
La urma urmei, sunt la mine acasă, nu? 

— Ce treabă ai cu Luchino? 

— Luchino? Cine mai e şi ăsta? 

— Ascultă, figură, aici nu eşti nici la Chicago, nici la Detroit. 
Ori vorbeşti, ori te dau hrană la peştii din Tibru. Deşi nici cu voi 
nu mi-e ruşine. Cine eşti, ce hram porţi, cum ai ajuns la 
Altobani? 

— Oho, un car de întrebări. Cum dracu să le rețin pe toate? 

„Se pare că gangsterul nu ştie mare lucru despre mine, iar 
Bambola nu i-a spus. Interesant, atunci de ce l-a adus aici? A 
fost constrânsă? Tot ce se poate... Totuşi, despre Luchino i-a 
vorbit, dar ce? Inclusiv despre pandantiv? Trebuie să aflu cu 


orice preţ şi mai ales trebuie să câştig timp. Altobani o să 
ajungă într-un fel sau altul la mine”. 

Îi aruncă o privire întrebătoare fetei. Obrazul ei era un 
amestec de regret, disperare, neputinţă, încordare şi încă ceva 
nedesluşit. Se hotări să atace direct, cum se zice „la baionetă”. 

— Ascultă, Banana, te-a trimis cineva la mine sau ai venit din 
proprie iniţiativă? Te întreb pentru că această vizită matinală te- 
ar putea costa scump... foarte scump. Capito? 

Şi, fără să-i mai privească, ridică receptorul şi zise... 

— Alo, centrala? Daţi-mi vă rog Catania, numărul... 

Dar Banana îl lovi peste mână, astfel încât scăpă receptorul 
pe care acesta îl aşeză în furcă. 

— Dacă mai faci o figură ca asta... 

— Ce-ai să-mi faci, încornoratule? 

Era o insultă gravă, foarte gravă. Banana se albi la faţă, iar 
degetul său se încordă pe trăgaci. 

— Cui ai vrut să telefonezi? 

— Asta nu te priveşte. Te-ai amestecat într-o treabă care nu-i 
a ta şi vei plăti pentru tot... inclusiv pentru că mi-ai adus fata 
aici şi l-ai amestecat pe Altobani... Dacă nu ştii cu cine aş putea 
vorbi eventual la Catania, în Sicilia, mai bine du-te şi te culcă. 
Poate eşti băut şi atunci ai mai avea o scuză... 

— Bine, dar maşina şi cei doi de azi noapte? Făcu Banana 
confuz. 

— Şi ce-ai fi vrut să fac? Să cobor, lăsându-l pe inspector 
singur, să se răfuiască cu proştii ăia pe care nu ştiu cine i-a 
trimis? Dar va plăti. Nu-i destul că i-am lăsat în viaţă? 

Nervos, gesticulând în cel mai pur stil napolitan, Stancu se 
plimba prin cameră. Fata îl urmărea cu privirea sa speriată, dar 
plină de admiraţie. El se opri deodată în faţa gangsterului şi îi 
spuse: 

— Eşti pe cale să arunci în aer o afacere de câteva milioane 
de dolari datorită prostiei şi mărginirii tale. Şi acum, dă pistolul 
şi ieşi afară înainte de a mă supăra! 

Fiindcă individul mai ezita, conştient de superioritatea sa în 
plan psihologic, Stancu îl lovi peste mână, făcându-l să scape 
pistolul. Acesta însă îl apucă de umeri şi îl trase spre el. Maiorul 
nu opuse nicio rezistenţă. Apoi, deodată, se îndoi de mijloc şi, cu 
toată violenţa de care era în stare, îl lovi cu genunchiul în 
stomac. Surprins, individul acuză lovitura, aplecându-se în faţă. 


Pumnul lui Stancu lovi sec în bărbia fără apărare. Banana se 
prăbuşi, groggy.Maiorul se apropie de el pentru a-l isprăvi cu 
muchia palmei. Dar nu întâlni decât covorul. Adversarul eschivă 
rapid, îl apucă pe Stancu de centură şi-l dezechilibră, apoi 
mâinile i se încolăciră în jurul gâtului, strângând. Cu ochii ieşiţi 
din orbite, Stancu făcu un efort disperat şi-i aplică un atemi în 
plexul solar. Strânsoarea cedă imediat. Profitând, pumnul său 
tinti inima agresorului. Rezultatul a fost fulgerător. Individul se 
prăbuşi şi îşi pierdu cunoştinţa. Cel puţin pentru câteva ore... 

Maiorul luă pistolul de pe covor şi îl vâri în buzunar. Apoi se 
aşeză pe fotoliu şi îşi aprinse o ţigară. Fata îi urmărise toate 
mişcările cu ochii dilataţi de frică. In tot timpul cât a durat 
bătaia, nu se mişcase. Acum aştepta, probabil - în mentalitatea 
ei - ca Stancu să se „ocupe” şi de ea. 

— De ce ai făcut asta? o întrebă el cu o voce neutră. Bambola 
nu răspunse imediat, continuând să-l privească, încă sub 
imperiul celor văzute. Apoi, în sughiţuri de plâns, răspunse: 

— M-a trezit din somn în zori, apoi, fără nici un cuvânt, a 
început să mă lovească. La urmă m-a întrebat ce legături am cu 
Altobani şi cu dumneavoastră. Cu Altobani ce legături pot să 
am? Doar că vine din când în când pe la noi, lucrează la 
„moravuri”, nu? l-am înşirat o poveste cu nişte derbedei care s- 
au bătut noaptea trecută - ceea ce de fapt e adevărat - unul 
pierzând un portofel care nu s-a mai găsit. Cât despre 
dumneavoastră, ce să ştiu? Nu ştiu nimic. 

— De unde ştia la ce hotel stau? 

— Habar n-am. A vorbit de la un bistro cu cineva, era vorba 
de o urmărire şi de doi tipi care ar fi trecut prin mâinile lui 
Altobani. Apoi m-a adus aici cu forţa, după ce m-a pus să dau 
telefon. Am intrat într-o frumoasă belea... în faţă poliţia, în spate 
Mafia, iar eu, în chip de sandviş, la mijloc. 

— În meseria ta se mai întâmplă lucruri de-astea nu-i aşa? 
Cred că ai trecut şi prin încercări mai grele. Poftim, ia o ţigară şi 
linişteşte-te... Acum, spune sincer, vrei să ne ajuţi în continuare? 
Vreau să spun pe Altobani şi pe mine, în aceleaşi condiţii, 
bineînţeles! A 

După ce trase câteva fumuri, femeia îşi mai reveni. Intrebă cu 
vădită şiretenie: 

— Dar cine sunteţi de fapt dumneavoastră? V-am auzit cum i- 
aţi vorbit lui Banana, apoi telefonul... 


— De ce trebuie să-ţi baţi capul tău frumos cu asemenea 
lucruri complicate? în fond, îl ajuţi pe Altobani, iar el te ajută pe 
tine. Eu... doar îl sprijin. _ 

— Totuşi, ce pot face pentru dumneavoastră? Intrebă ea 
privindu-l galeş. 

Dat fiind fizicul ei, putea să facă mult şi multe, dar Stancu 
preferă să se menţină la scopul esenţial. In acest timp, se auzi o 
bătaie în uşă şi, fără a mai aştepta un răspuns, intră Altobani 
având în mână un Luger P-08. Observă întreaga cameră, puse 
arma în tocul de sub braţ şi se aşeză pe pat. 

— Aţi avut neplăceri? 

— O nimica toată, făcu maiorul, arătându-l pe Banana, întins 
pe jos. A folosit-o pe signorina ca să între la mine. Se pare că 
partenerii săi de afaceri sunt informaţi destul de bine... 

Altobani se întoarse spre Bambola. 

— Draga mea, nu cred că e cazul să mai rămâi aici. Ne vedem 
diseară, aşa cum am convenit. 

— Dar dacă Luchino nu mai vine? 

— Nu cred că va absenta de la întâlnire, fiindcă pe Banana el 
l-a trimis! 

Atât Stancu cât şi fata îl priviră întrebător. Reluă: 

— Sunt mai multe interese în joc. Luchino nu mai e bine văzut 
în mediu şi încearcă să-şi salveze pielea. De aceea are aşa mare 
nevoie de bani şi nu pe calea obişnuită. II vom ajuta, dacă va fi 
înţelept. Ştii unde locuieşte? o întrebă pe Bambola. 

— Da, stă pe Via Boncompagni, nu departe de piaţa Fiume, 
într-un imobil, la etajul trei. 

— Cam departe de aici... Ai putea să te duci la el, acum? 

— Pot, dar de ce? 

— Spune-i că ai un cumpărător care ar putea să vină diseară, 
dar nu în locul stabilit, ci pe Via Veneto, la localul lui Jack 
Biondo, cunoşti? 

— Certamente. La aceeaşi oră? 

— Si. 

— Nu voi avea încurcături? 

— De niciun fel. De altfel, vei pleca pe... să zicem, şase luni la 
Florenţa ori la Veneţia. Aici, aerul a devenit prea fierbinte. lar 
când ai să te întorci, n-ai să mai recunoşti peisajul... vor 
dispărea mulţi şi multe din fostul tău anturaj. Nu te uita aşa la 
mine, îţi vreau binele, crede-mă! 


— Bine, dar unde să mă duc? Nu cunosc pe nimeni... 

— Vei cunoaşte. Mâna mea e mai lungă decât a Mafiei! 

Femeia se ridică şi ieşi fără nicio vorbă. Mai trecuse ea şi prin 
altele, mai neplăcute. 

Altobani lăsă să treacă un timp, apoi se adresă lui Stancu, 
îngândurat: 

— Trebuie să profităm de unele lichidări de conturi între 
mafioţi. 

— Cum vei proceda? 

— Îi voi propune lui Luchino să dea pandantivul şi toate datele 
legate de acesta - respectiv de unde-l are, cum a ajuns la el, 
prin ce filieră a trecut, ce bijuterii se mai află la Roma din cele 
furate de la... îşi privi agenda... signora Vartanian... şi unde se 
află! 

— Şi ce-i oferi în schimb? 

— Cum ce? Viaţa şi posibilitatea de a scăpa spre „States”, de 
unde a venit. Nu-l plânge, are el acolo relaţii destule! 

— Nu-l plâng. Şi care va fi rolul meu? 

— Nu vii cu mine, e prea periculos şi riscăm să ratăm 
afacerea judiciară. Individul va intra la idei. Oricum, totul se va 
sfârşi la carabinieri, dacă... nu va fi de acord! Dar nu are o altă 
alternativă, e pe jantă! 

Şi pentru că Stancu continua să-l privească, puţin dezamăgit, 
acesta adăugă: 

— Ştii cum se spune la noi? „În poliţie, în bucătărie ca şi în 
dragoste, un luciu bun rezidă în contraste: liber sau arestat, 
dulce ori sărat, paradis sau infern”! Hai să cădem la învoială. Eu 
nu voi lucra singur în noaptea asta... Operaţiunea însă o voi 
termina eu. Dacă nu va fi un succes, voi veni să te văd, 
împreună cu Luchino, la „Marco Polo”, pe Corso d'Italia, în jurul 
orelor două dimineaţa. O.K.? 

— Am de ales? 

Era trecut de ora unu noaptea când taxiul în care se afla 
Stancu opri înaintea barului „Marco Polo”. După ce plăti cursa, 
maiorul se opri pentru a privi localul Iluminat a giomo cu becuri 
multicolore interşanjabile care se aprindeau şi se stingeau în 
diferite figuri geometrice ori închipuind arabescuri strălucitoare 
ce prezentau parţial programul de music-hall un portar galonat 
ca un mareşal îl întâmpină ceremonios la intrare, cu un zâmbet 
larg, profesional. 


— Avanti, per favore... 

— Bene, grazie! 

Surâsul „mareşalului” deveni şi mai fermecător, înclinându-se 
adânc în faţa maiorului. Fără să-i dea vreo atenţie deosebită, 
Stancu intră cu un aer nonşalant, fiind sigur că va găsi cel puţin 
jumătate din mese libere. Ceea ce nu era tocmai exact. Sala era 
parţial iluminată de unele aplice montate pe coloanele de 
susţinere şi pe pereţi. Un ring de dans de formă pătrată, 
mărginit la un capăt de o scenă pe care cânta o orchestră 
formată din cinci persoane şi o dizeuză care se silea să acopere 
zgomotul instrumentelor, iar pe celelalte laturi, de mese, în 
mare parte ocupate, pe care erau aprinse lumânări acoperite cu 
semicristaluri şi, bineînţeles, sonerii de „alertare” a chelnerilor şi 
nu numai a lor. Un „cameriere” îl conduse la o masă aşezată 
lateral, de unde putea să vadă intrarea în sală şi, desigur, 
programul, dacă mai era... 

— Un whisky, per favore! 

După ce chelnerul luă comanda, Stancu începu să privească 
împrejur cu mai multă atenţie. Indiscutabil, barul era mult mai 
select decât cele frecventate de femeile din genul Bambolei. 
Erau şi aici animatoare, dar altfel îmbrăcate, în rochii de seară. 
Deşi manifestau o discreţie absolută, puteau fi totuşi reperate 
printre celelalte femei. Aveau un mod deosebit de a se 
manifesta, de a comanda, de a se insinua în preajma unui 
bărbat singur... _ 

Stancu îşi consultă ceasul. Era două fără douăzeci. Işi aprinse 
o ţigară şi sorbi din pahar. Apoi încercă să-şi pună în mişcare 
celulele cenuşii din banca sa de informaţii. Deodată se stinseră 
luminările - abia acum realiză că de fapt erau electrice - şi 
câteva reflectoare măturară ringul. De undeva se auzi o muzică 
orientală, în timp ce pe o uşă mascată de o draperie îşi făcu 
apariţia o dansatoare cu gâtul şi braţele înlănţuite de şerpi ce 
ondulau în ritmul mişcărilor. Era totodată fantastic şi ireal, 
înfricoşător şi feeric. Maiorul privi, la început, cu un soi de 
curiozitate, apoi, atras tot mai mult de insolitul spectacolului. 
Sfârşitul numărului aduse o tăcere care curând fu spartă de un 
ropot de aplauze. Pentru curajul şi fantezia dansatoarei sau, 
poate, mai curând, pentru că spectatorii au fost scutiţi în 
continuare de această viziune de coşmar. Urmă un 
prestidigitator care manevra diferite obiecte fosforescente, dând 


impresia că pluteau în aer, dirijându-le cum voia, „păcălind” 
legile gravitaţiei. Smulse exclamaţii de uimire şi aprobări 
zgomotoase. Lumea se mai calmase după spectacolul 
înfricoşător cu şerpii. 

Profitând de o pauză, Stancu îşi privi din nou ceasul. Două şi 
optsprezece minute. Comandă un alt whisky şi începu să 
reflecteze la întârzierea lui Altobani. Se întâmplase ceva, precis. 
ltalianul nu avea obiceiul să se lase aşteptat, mai ales în 
asemenea situaţii. Şi el nici nu avea practic cum să intervină. 
Unde? Cu ce mijloace? 

Pe măsură ce evolua programul, neliniştea sa creştea mereu. 
Măcar dacă i-ar fi lăsat un număr de telefon la care să apeleze! 
Evident, orice încercare acum, la local, era de prisos. Atunci? 

Deodată se destinse. In faţa barului, făcându-i un semn 
discret, se afla inspectorul. Se sculă, lăsă pe masă câteva 
bancnote şi-l urmă pe Altobani în stradă. Acesta se şi afla într-o 
Lancia de culoare închisă. Fără un cuvânt, îi deschise portiera şi 
maiorul urcă. 

— N-aveţi de unde să vă cunoaşteţi - începu el prezentările, 
arătându-i un bărbat negricios ce stătea pe bancheta din spate. 
Signor Luchino, care doreşte să-ţi vorbească de o bijuterie. Dar 
pentru că amico mio a „lucrat” mult timp în States, 
americanismele sale sunt prea periferice, vreau să spun 
necunoscute, şi atunci vă puteţi înţelege, după posibilităţi, în 
cele două limbi pe care le vorbeşte aproape orice membru al 
onorabilei familii. Va bene cosi?? 

— Volentieri. E troppo gentile!1 

După acest scurt ping-pong verbal, maşina porni. Mafiotul 
întinse mâna spre Stancu, arătându-i cel mai frumos, cel mai 
strălucitor şi cel mai căutat - de către el, desigur - pandantiv, 
aşezat pe o bucată de catifea neagră, pentru a pune în evidenţă 
graţioasa lucrătură. Şi, în timp ce maşina gonea într-o direcţie 
necunoscută, Stancu apucă fragilul lănţişor, privind avid 
bijuteria în lumina reclamelor de neon. 


° E bine așa? (it.) 


10 Bucuros. Sînteţi prea amabil! (it.) 


EXISTA O FILIERĂ? 


— Am primit veşti de la Stancu, zise colonelul Nedelea, 
adresându-se celor doi subordonați ai săi. Se pare că una dintre 
bijuteriile Vartanian, pandantivul, se află la Roma, în mâinile 
unui mafiot. 

— S-ar putea trage concluzia că furtul a fost pus la cale de 
Mafia? întrebă locotenentul Domaşnea intrigat. 

— N-am afirmat şi, după câte ştiu, nici Stancu nu a lăsat să se 
înţeleagă aşa ceva. S-ar putea spune că e vorba de un mafiot ce 
acţionează şi pe cont personal, deşi prin asta nu-i mai puţin 
periculos... Evident, e prea devreme să tragem concluzii. Cred 
însă că, după ce vom obţine bijuteria, de va fi posibil, va trebui 
să depistăm căile prin care a ajuns acolo. Numai aşa vom face 
un pas înainte. Oricum, întregul caz trebuie reanalizat într-o 
lumină nouă. 

Interveni locotenentul Paulian. 

— Eu cred că doctorul va trebui să vorbească. E şi timpul. A 
profitat cam mult de răbdarea noastră. Numai de nu ne-ar 
plimba din nou! 

— Fiindcă v-a mai plimbat odată? făcu Nedelea sec. 

Paulian se întunecă la faţă. 

— Da, în orice caz prin omisiune. Cossa a putut s-o şteargă 
nestingherit. 

— Poate că nu eşti singurul vinovat de această evaziune! 

— Evident, nu am prevăzut acest lucru... deşi trebuia s-o fac. 

— Voi aţi început să scotociţi „ungherele” în materie de artă, 
dar de bijuterii aţi uitat, ca şi cum nici n-ar fi existat. 

— Le-am dat... 

— In urmărire, nu? Şi aşteptaţi să apară... la semnul unei 
baghete magice. Nu, stimabile, zilnic ori cel puţin de câteva ori 
pe săptămână, veţi contacta orice element susceptibil de a ne 
dezvălui ceva. Veţi investiga în toate direcţiile, fără a acorda 
subiectiv vreo prioritate în acest caz. Eu nu afirm că bijuteriile 
sunt mai importante decât tablourile sau invers; la drept 
vorbind, prea mult nu ne ajută o ierarhizare. Pe canalul de 
scurgere a pandantivului puteau să iasă şi alte valori. Care? Pe 


unde? Când? Cine? Cu ajutorul cui? Cum a fost posibil? Şi, 
pentru a răspunde la aceste întrebări, amândoi trebuie să lărgiţi 
considerabil sfera cercetărilor, fără să omiteţi niciun amănunt. 

— Aşa este, zise Paulian. Aveţi dreptate. In mare măsură, noi 
am mizat pe ce ne va mărturisi Vistrean şi, eventual, Alice 
Vartanian, deşi nici cu aceştia nu am terminat încă. Dar a 
ajunge prin ei la probe nu-i bine. In ce-l priveşte pe doctor, e 
atât de nehotărât, încât, înainte de a face primul pas, stă pe 
gânduri dacă n-ar fi mai bine să înceapă cu cel de-ai doilea! 
Deosebit de faptul că nici Lianei luga şi relaţiilor sale nu le-am 
acordat atenţia necesară, fapt ce e de neiertat pentru nişte 
profesionişti. Există încă, trebuie să recunosc, un oarecare 
diletantism în activitatea noastră... Au mai rămas piste 
nedefrişate... 

După un timp tăcu, observând că Nedelea nu-l mai ascultă. 
Acesta privea visător deasupra lor, într-un punct numai de el 
ştiut. Ceilalţi păstrară tăcere pentru a nu-i tulbura gândurile. 
Peste un timp, destul de lung, dându-şi seama de situaţie, 
colonelul zise: 

— Îmi aduc aminte de o discuţie pe care am avut-o cu un 
cioban bătrân în munţii Teregovei, în Banat, cu mulţi ani în 
urmă... Eram pe atunci un tânăr locotenent şi unitatea mea 
lupta pentru prinderea unor răufăcători aciuaţi prin partea 
locului. Plecat într-o misiune de cercetare, am ajuns la un sălaş 
tocmai pe un vârf de munte, nu departe de un sat, când, 
deodată, am auzit lătrat de câini. Mai încolo era, pasă-mi-te, o 
stână. Ciobanul mă văzu, potoli câinii şi, prietenos, mă îmbie să 
gust o bucată de caş. „Câţi ani ai, moşule?” l-am întrebat eu, 
văzându-l atât de agil, deşi, după înfăţişare, trebuia să fie foarte 
bătrân. „Nu ştiu” răspunse el. „Nu ştii să numeri?” l-am întrebat 
eu, înţelegător. „Ba da, cum de nu! răspunse el cu o voce 
tărăgănată. Număr oile, număr vacile, număr banii, dar anii nu, 
pentru că nimeni nu vrea să mi-i fure!”. 

Nedelea se întoarse spre cei doi ofiţeri, care, după ce-l priviră 
un timp nedumeriţi, îşi căutară de lucru în agende. 

— Ei, n-o luaţi nici voi aşa, făcu el mai voios, am zis şi eu la 
nervi! 


Numai cinci minute îi permise medicul de salon locotenentului 
Paulian să-l interogheze pe Vistrean, invocând starea încă 


nesatisfăcătoare a bolnavului. 

„Cam puţin” gândi acesta, restructurând-şi la repezeală 
planul pe care-l stabilise pentru discuţie. „Oricum, nu sunt aşa 
de multe probleme pe care aş putea să i le pun şi doar una este 
mai relevantă la ora actuală, celelalte putând să aştepte...” îşi 
făcu el curaj, în timp ce deschise uşa camerei de rezervă. 
Văzându-l, sora se ridică de pe scaunul de lângă pat şi, fără o 
vorbă, ieşi din încăpere. Paulian se apropie de Vistrean care Îl 
privi parcă speriat, dar, ciudat, şi cu o anume lumină în 
străfundul ochilor săi căprui. 

— N-am prea mult timp la dispoziţie, îi zise, aşa că voi sări 
peste preliminarii. Nu vreau să vă ascund nici faptul că starea 
dumneavoastră e gravă, presupun că ştiţi... 

— Sunt medic! 

Vorbele îi ieşiră şuierând pe gură, vădind un efort deosebit 
pentru a vorbi. 

— Da... deşi e mai puţin gravă decât a prietenei 
dumneavoastră Alice Vartanian care, din păcate... 

Paulian lasă capul în jos foarte semnificativ, dar doctorul nu 
reacţionă în niciun fel, de parcă nici nu ar fi auzit. Degeaba îi 
pândea locotenentul mimica, acesta nu trăda nicio emoție. 

Ofiţerul demară în trombă: 

— Cine a furat tablourile şi bijuteriile? 

Văzând că Vistrean nu reacţionează aşa cum era de aşteptat, 
continuă: 

— Vedeţi, eu nu v-am întrebat ce ştiţi despre furt, aşa, ca să 
nu pierdem timpul, acesta fiind preţios pentru amândoi, deşi în 
sens diferit. Aşadar? 

— Nu pot răspunde la această întrebare - şopti bolnavul 
răguşit. Bănuiesc că oamenii lui Cossa... 

Răspunsul „sparse” planul pe care şi-l construise iniţial 
locotenentul. „Oamenii! Prin urmare, e vorba de complici pe 
care nu i-am avut în vedere. Sau doctorul încearcă o diversiune 
pe care a pregătit-o de mai mult timp din acest pat de suferinţă? 
O problemă nouă pe care trebuia s-o elucidăm...”. Reluă: 

— Doar dumneavoastră îi cunoaşteţi mai bine... Unul dintre ei 
v-a lăsat şi o amintire, ce-i drept nedorită! 

— Da... pe unii îi cunosc, dar nu şi pe acela care m-a lovit... 
Nu, eu nu am beneficiat de furt, deşi mă fac complice, sunt 
conştient de asta... Nici nu ştiu exact ce s-a furat, originalele ori 


copiile. Şi nici ce fel de bijuterii. 

O mulţime de întrebări îi veniră în minte lui Paulian. Cum 
arăta agresorul doctorului? De ce s-a încercat tentativa de 
asasinat asupra lui? De ce a vrut s-o suprime pe bătrână, 
„prietena” sa? Cine a scos din ţară obiectele furate şi pe unde? 
Nu era însă timp, aşa că trebui să se limiteze doar la unele 
dintre ele. 

— Cine a făcut „expertizele”? 

— Dan Buşilă. 

— Pictorul? 

— Da. 

— Unde? 

— In atelierul său de pe Barierei. l-a luat numai două 
săptămâni reproducerea lor. Cel mai dificil a fost construirea 
ramelor... 

— Ce a primit înapoi Alice Vartanian, originalele sau copiile? 

— Nu ştiu... de... defuncta a tratat direct cu italianul! 

Alt şoc. „Dacă e adevărat, atunci inocenta proprietară a 
obiectelor de artă a încercat eventual şi a clacat... Dar dacă 
doctorul mă joacă?” 

— Şi bijuteriile? 

— Unul, Picu Dudulea, zis „Stetoscop”... care a umflat şi nişte 
bani, odată cu poşeta... 

— Cui le-a dat? 

— Nu ştiu. 

— Pentru cine a lucrat? 

— Presupun că tot pentru Cossa, deşi... 

— ...Deşi? 

— Tot aşa de bine putea fi şi altul. Ştie, cred, Dudulea. 

— Ce rol are Liana luga în aceste afaceri? 

Realiză că a greşit în momentul în care a pronunţat numele. 
Nu voia să abordeze această problemă acum, dar ceva venit din 
subconştient îl împinsese... 

Vistrean se întoarse cu faţa la perete. „S-a barat, îşi zise 
Paulian. Oare ce înseamnă Liana luga pentru el? Oricum, va fi 
foarte greu să-l scot din muţenie şi nici nu mai e timp pentru 
asta acum. Cum să-i spun colonelului? O gafă de începător...” 

Intră medicul. 

— Aţi depăşit cu mult timpul prevăzut! 

— Mulţumesc, doctore. Tocmai mă pregăteam să plec... dar 


am să revin. 

— Mai târziu, poate peste câteva zile, da? 

— S-a făcut! 

Pe sală, Paulian îi şopti „sorei”: 

— Fii cu ochii pe el. L-am şocat un pic, să nu facă vreo 
prostie! 

În timp ce cobora treptele, încercă o primă analiză a 
informaţiilor căpătate de la Vistrean. 

„Începe să se contureze un mozaic din care, bineînţeles, 
lipsesc unele piese, dar pot fi găsite. Odată depistaţi unul sau 
mai mulţi complici, cercetările pot fi relansate ori poate că, între 
timp, vom primi noi veşti de la maior. Am greşit abordând prea 
devreme şi direct numele Lianei luga, dar reacţia doctorului 
poate fi semnificativă dacă o vom interpreta exact. E doar o 
manifestare de plictiseală, de dezinteres, de oboseală sau 
ascunde o preocupare mai profundă? Şi atunci...”. 

Zâmbi unui gând ce-i veni în minte. Citise pe undeva că nu 
poţi înţelege o femeie decât cu condiţia să fii mai feminin decât 
ea. Nu era cazul lui... E drept că-i ascunsese lui Vistrean faptul 
că Alice Vartanian trăia. Mai mult, îi sugerase destul de clar că 
ar fi decedat. Şi acesta s-a agăţat în nadă. Ce putea să rezulte 
de aici? Că individul s-a liniştit, mai ales că nu-l întrebase nimic 
despre crema cu arsenic şi tentativa de asasinare a bătrânei. O 
complicitate la un furt e oricum mai uşor pedepsită decât o 
crimă premeditată, nu? Doctorul putea să gândească aşa şi 
atunci se şi explică de ce a „vorbit”, fiind chiar dispus să mai 
dea unele amănunte. Evident, el va ascunde, pe cât îi va fi 
posibil, participarea sa la crimă... 

„Dar dacă încearcă să protejeze pe cineva? De ce şi pe cine? 
N-are decât să creadă că a reuşit... De fapt, actorie a făcut pe 
parcursul întregii sale existenţe, presărată cu intrigi, drame, 
tragedii. Un mare vânt shakespearian a măturat viaţa medicului, 
fără însă a o frânge! De ce şi-ar frânge-o chiar acum?” 

Intrarea în sediu puse capăt gândurilor sale. Acum avea de 
lucru. În lumina noilor date, îi va propune colonelului un plan de 
măsuri operative şi de cercetări. Concret şi concis. Se simţea 
mai bine... 

„În definitiv - îşi zise el, aşezându-se la birou - se poate învăţa 
la fel de bine şi din greşeli, important este să nu le repete!”. 

Apoi, întorcându-se spre Domaşnea, care-l urmărea de când 


intrase, îi şopti: 
— Ai auzit vorbindu-se în „cariera” ta la judiciar de un 
oarecare Picu Dudulea, zis „Stetoscop”? 


CONCERT LA DOUA PIANE 


Rapidul Milano-Torino gonea în plină noapte, lăsând în urmă 
Câmpia Lombardă şi angajându-se în Piemont. 

Întins comod pe un pat din cuşeta sa, Stancu reflecta la 
problemele noi ce puteau să se ridice. Aprobarea primită de la 
Bucureşti îl obliga, dar îi conferea totodată răspunderi 
suplimentare. Se hotărâse să înceapă efectuarea unor 
investigaţii la Paris în jurul lui Cossa, a activităţii şi relaţiilor sale, 
ca urmare a răspunsului primit de la comisarul divizionar Michel 
Savonna, care îl asigurase pe colegul său italian că va face tot 
ce-i stă în putinţă pentru a-l ajuta pe mesagerul Interpolului 
Bucureşti. Vizita la Lausanne putea s-o facă şi ulterior, eventual 
luând în prealabil legătura telefonic, pentru a demara acţiunea. 
În metropola franceză putea însă, cu ajutorul poliţiei pariziene, 
să alerge, eventual, pe unele urme „calde”, ceea ce, cu puţină 
şansă, l-ar conduce la rezultate mai palpabile. Evident, nu avea 
rost să-şi facă prea multe iluzii, dar, potrivit experienţei sale, 
ştia că nu poate să ignore vreun element, oricât de neînsemnat 
ar părea la prima vedere. Uneori nici nu mai ai posibilitatea să 
apelezi la a doua vedere! Era absolut necesar să se folosească 
de întregul sprijin pe care i-l putea oferi poliţia judiciară din Paris 
şi, eventual, chiar Secretariatul General Interpol. 

În orice caz, sejurul său la Roma a fost de bun augur. Cu 
sprijinul comisarului Gardini şi cu ajutorul efectiv şi concret 
oferit de inspectorul Altobani, reuşise să dea de urma 
pandantivului furat de la Alice Vartanian. Spera ca operaţiunile 
sale de la Roma şi datele obţinute să deschidă noi perspective 
în anchetă. Din păcate, tablourile trebuiau căutate mai departe. 
Acum urmele conduceau la Paris. Oare aici să fie staţia 
terminus? Sau mai are de înfruntat aventuri şi pe alte 
meleaguri? Altobani i-a spus la despărţire: „Spero che ci 
rivedremo!”. Foarte frumos. Şi el speră să-l revadă, dar... în alte 
împrejurări! Oricum, politeţea nu e la îndemâna oricui! 


Anchetarea mafiotului Luchino nu s-a terminat. Datele obţinute 
îi vor folosi, dar putea spera şi la altele. 

Lăsând în stânga Ventimiglia şi coborând în viteză spre 
Coasta de Azur, trenul gonea acum întins către primul oraş după 
frontiera franceză, Nisa, vestită staţiune la Marea Mediterană. 

De aici, Stancu intenţiona să ia avionul spre Paris. Desigur, 
era păcat că nu putea să viziteze Nisa, cu bulevardele sale largi 
cum e Promenade des Anglais, parcurile celebre în care fiecare 
boschet poate să istorisească despre destinele ciudate ale unor 
existenţe umane, muzeele şi, nu în ultimul rând, cazinoul... Dar 
n-avea timp, era grăbit. Poate altădată. Cei 933 kilometri ce 
separă oraşul cazinourilor de Paris trebuiau parcurşi imediat şi 
poate în acest mod şederea lui în metropola de pe Sena va fi 
mai scurtă. S-ar întoarce pe aceeaşi rută şi atunci... 

Paris... frumoasa capitală a Franţei. Deschise un ghid, 
recitind, oare pentru a câta oară? tot ce era notat despre 
„oraşul lumină”. 

„„„Peste opt milioane de locuitori... Metropola se află în inima 
bazinului parizian, la punctul de convergenţă a unor fluvii şi 
drumuri... Oraşul s-a dezvoltat într-un mod original pe un şes 
format de fluviul Sena, de unde se ridică unele rămăşiţe de 
platouri - Menilmontant, Montmartre... Aşezarea lui favorabilă - 
fluviul permitea navigația, insulele (Cite, Saint-Louis) facilitau 
trecerea, înălțimile ajutau apărarea, iar câmpia fertilă asigura 
din plin aprovizionarea populaţiei... 

Cultură, tradiţii, viaţă politică, emblemă a vieţii artistice, tipic 
pentru moravuri, Parisul i se „reconstituia” din imagini 
disparate, parcurgând liste de obiective de mare interes în cele 
mai variate domenii. 

Istorie? Aşezarea primitivă a tribului celtic „Parisii”, pe o 
insulă a Senei, a primit în timpul romanilor numele de Lutèce 
(Luteţia), dezvoltându-se pe malul stâng al Senei; în anul 451, 
Sfânta Genoveva a apărat-o împotriva furiei hunilor. Sub Clovis 
I, capitala a fost devastată de normanzi, fiind nevoită sa susţină 
contra acestora un asediu de treisprezece luni... Sub Capeţieni, 
Parisul începe să ia avânt... apoi sub Philippe Auguste, oraşul se 
dezvoltă şi pe partea dreaptă a Senei, unde se va constitui 
centrul comercial, cel intelectual rămânând sub muntele Sainte- 
Geneviève. Aici s-a înfiinţat în 1215 Universitatea. Începând din 
secolul al XIV-lea, cetatea se extinde, se zideşte mult, se 


construiesc edificii de artă şi cultură, orăşenii îşi fac case tot mai 
frumoase, se dezvoltă comerţul, micile meserii... A venit apoi 
răscoala burgheză a lui Etienne Marcel şi, peste secole, Fronda 
din 1648. Ca urmare, regii Franţei, temându-se, îşi mută 
reşedinţa la Versailles. Oraşul însă îşi trăieşte ascendent 
destinul, devenind unul dintre cele mai importante centre 
culturale ale Europei... În timpul Revoluţiei franceze din anii 
1789-1794, Parisul este din nou capitala ţării... 

Stancu se opri, zâmbind unui gând. Citise undeva că, nu 
demult, un ziarist francez l-a întrebat pe şeful unui stat ce 
venise în vizită la Paris: „Ce părere aveţi despre Revoluţia 
franceză?” „A trecut prea mult timp de atunci ca să-mi formez o 
părere”, a răspuns acesta zâmbind. 

Oraşul a fost asediat în anii 1814-1815... Fortificațiile ridicate 
de Louis-Philippe au fost demolate după 1920... Cu lucrările 
întreprinse de prefectul Haussmann - în timpul celui de-ai doilea 
imperiu - Parisul îşi schimbă fizionomia şi ia înfăţişarea de 
astăzi... în 1870-1871, prusacii asediază metropola, care a 
trebuit să capituleze... în timpul primului război mondial, oraşul 
a fost de două ori ameninţat şi bombardat de avangărzile 
germane. Ocupat de Wehrmacht la 14 iunie 1940, Parisul a fost 
eliberat la 25 august 1944, de către trupele generalului Leclerc 
împreună cu luptătorii din rezistenţă... 

Dar oare numai acesta să fie Parisul? Aici trebuie căutaţi şi cei 
care i-au făurit şi dezvoltat arta, cultura, ştiinţele. Prin minte îi 
trec numele a zeci şi zeci de scriitori, într-o dezordine absolută. 
Nu-şi propune să-i aşeze nici cronologic, nici valoric. li lasă să se 
înşiruie la voia întâmplării. Se joacă! ce scriitori îi vin în minte? 
Racine, Corneille, La Fontaine, Rabelais, Alfred de Vigny, 
Giraudoux, Eugene Sue, Alexandre Dumas (tatăl şi fiul), Moliere, 
Flaubert, George Sand, Sartre, Romain Rolland, Balzac, 
Beaumarchais, Cocteau, Camus, Gide, Aragon, Valery, Hugo, 
Emile Zola, Baudelaire; dar filosofi? Diderot, Montesquieu, Jean 
Jaques Rousseau, Voltaire, vai, pe câţi i-a uitat! Unde sunt 
lecţiile... de altădată!! dar compozitori? Cesar Franck, Claude 
Debussy, Hector Berlioz, Charles Gounod, Ravel, Bizet... şi iar un 
stop în planul memoriei, pictori? Theodore Gericault, Louis 
David, Edouard Manet şi Claude Monet, Renoir şi Oudry, Degas, 
Delacroix şi Gauguin, Toulouse-Lautree, Rodin, Falconet, măcar 
în acest domeniu ar trebui să stea mai bine!!... Şi poate că tot 


aici îşi găseau locul marii actori de teatru şi de cinematograf: 
jean Gabin, Fernandel, Jouvet, Edvige Feuillere, Danielle 
Darieux, Simone Signoret, Michel Simon, Charles Vanel, Louis de 
Funès, Gérard Philippe, Jeane Moreau, Catherine Deneuve, 
Annie Girardot... ori cântăreții Charles Trenet, Maurice 
Chevalier, Yves Montand, Charles Aznavour, Edith Piaff, 
Mistinguete şi Josephine Baker şi alţii şi alții care i-au încântat 
pe parizieni şi nu numai pe aceştia... Mulţi dintre ei s-au născut, 
au trăit ori au creat la Paris. Da, la artişti şi cântăreţi poate lua o 
notă mai bună! 

Lăsată liberă, memoria îi oferea surprize. Descoperea, cu 
neplăcere, locuri goale, anumite nume îi scăpau, dar, dincolo de 
toate, „jocul” s-a transformat într-un examen insolit. „Doamne, 
pe câţi i-am uitat! Va trebui să fac ordine! Când? Voi avea oare 
timpul tihnit pentru o asemenea operaţie?” 

O istorie a oraşului-lumină! O istorie prin oamenii mari pe care 
Franţa şi, în special, Parisul, i-a născut sau i-a nutrit cu geniul 
lui, cu forţa lui. O istorie de sute de ani - se gândi Stancu - în 
care s-a muncit, s-a luptat, s-a vărsat sânge, în care s-a visat, în 
care s-a iubit şi s-a urât, în care s-a construit pentru timp şi 
peste timp. Timp, adică viaţă! 

Cu acest gând în minte, începu să reflecteze din nou la cazul 
pe care-l avea în rezolvare, având doar câteva indicii primite de 
la comisarul italian. Pe acestea va trebui însă să se axeze, de 
aici va trebui să pornească pentru a exploata datele primite. Nu 
era deloc uşor... Zâmbi amar. Oare ce era uşor în meseria lui? 
Dacă era uşoară, poate n-ar fi ales-o. 

Indicaţiite primite de la comisarul italian nu-i dădeau pace. 
Evident, ştia că nu poate avea prioritate absolută în rezolvarea 
cazului său în cadrul activităţii poliţiei judiciare din Paris, iar din 
datele ce se obţin, uneori „scapă” tocmai esenţialul, acea verigă 
care, trasă într-un anumit moment şi-ntr-un anume loc, poate să 
angajeze după sine întreg lanţul. Dar entuziasmul fără bază se 
destramă uşor şi eşuează de multe ori în deziluzie! Şi totuşi, 
speranţa, încrederea trebuie păstrate. Ştia foarte bine că nu poţi 
încredința hârtiei chiar totul, ci doar principalul... aşa că 
radiograma recepţionată la Roma probabil că nu era exhaustivă. 
Dar ce era oare principal în călătoria lui Cossa? Poate galeria lui 
Pierre Vinaigre de pe Rue d'Aboukir, în inima Parisului. Posibil. 
Dar dacă totul nu-i decât o stratagemă din partea italianului? Şi 


dacă da, atunci ce ar urmări? 

Cu această întrebare în minte, adormi. Îl treziră bătăile în uşă 
ale conductorului care anunţa că se apropiau de frontiera 
franceză. 

După îndeplinirea formalităţilor de graniţă şi vamale, încercă 
să mai doarmă puţin, dar nu mai fu chip. Trase storurile de la 
fereastră şi o întredeschise, lăsând să pătrundă în cuşetă aerul 
rece al dimineţii, apoi îşi aprinse o ţigară. 


La ora zece, cu delicateţea unei gazele, avionul companiei Air 
France ateriză pe una dintre pistele aeroportului Orly. Parisul îi 
primi cu un cer senin pe care câţiva nori zdrenţuiţi nu puteau să 
bareze razele fierbinţi ale soarelui strălucitor. Autobuzul 
companiei îl depuse în gara Esplanade des Invalides, după o 
călătorie „by day”, în care a putut admira, ce-i drept în fugă, 
panorama vechiului oraş de pe Sena. 

După ce făcu câteva mişcări ca să se dezmorţească, scoase 
iarăşi din buzunar Guide general de Paris, identifică pe hartă 
locul unde se afla şi pe cel la care trebuia să ajungă. Era în 
arondismentul şapte şi urma să meargă în primul. O distanţă 
cam lungă, mai ales că era grăbit, să-l găsească la birou pe cel 
care-l aştepta. Pe Rue Constantine opri un taxi şi îi dădu 
şoferului adresa. Mai liniştit acum, se întinse pe bancheta din 
spate, aprinse o nouă ţigară şi privi cu interes la circulaţia 
intensă din marea metropolă franceză. Rând pe rând, îi trecură 
prin faţa ochilor Rue Saint Dominique, Boulevard Saint Germain, 
Rue Bonaparte, Quai de Conti, Place Pont Neuf, de unde maşina 
se angajă pe Quai des Orf&vres, sediul poliţiei judiciare. 

Comisarul divizionar Michel Savonna, care-l primi cu multă 
amabilitate, era un om înalt, cu părul cărunt, o faţă bronzată, cu 
trăsături energice, din care te priveau ochii căprui cu luminiţe 
vesele acum, puţind, probabil, la nevoie, să arunce şi sclipiri mai 
puţin prietenoase. Să tot fi avut în jur de cincizeci de ani şi 
aducea mai curând a militar englez, de curând întors dintr-un 
stagiu îndelungat petrecut într-una din fostele „perle” ale 
coroanei britanice. 

La intrarea lui Stancu se ridică zâmbind şi îi veni în 
întâmpinare cu mâna întinsă. 

— Mi-a telefonat şi domnul Andre Bonnard de la Interpol Paris, 
zicând că veţi veni zilele acestea pe aici, aşa că, după cum 


vedeţi, e mobilizare generală! Dar până una alta doriţi o gustare 
sau o cafea?! 

— O cafea, vă mulţumesc! 

Şi, după ce bufetiera aduse un rând de cafele „înnobilate”, cei 
doi, aşezaţi comod în fotolii, cu ţigările aprinse, începură 
discuţia. 

— Aş fi fericit să ascult, cu amănuntele pe care mi le puteţi 
furniza, istoria furtului de tablouri şi bijuterii. 

Maiorul relată din nou modul de operare privind furtul şi cele 
două tentative de omucidere, adăugând şi unele păreri 
personale în circumstanţierea faptelor. 

Comisarul întrebă: 

— Evident, tot ceea ce aţi expus aici se bazează pe probe 
concludente, nu? 

— Tot, exceptând, bineînţeles, părerile mele personale, dar, 
fiţi liniştit, de mult timp am făcut un legământ de obiectivitate 
cu mine însumi. 

Afirma acest adevăr, având impresia că vorbeşte în faţa unui 
beneficiar neîncrezător, înfeudat rutinei. Dar se înşela. 

— Bănuiţi că vizita lui Cossa la Paris are o legătură oarecare 
cu acest furt? 

— Aşa cred, deşi nu pot dovedi nimic. Cunoaşteţi scenariul 
obişnuit. Nu săvârşirea faptei în sine ridică probleme pentru 
autor, ci disimularea produsului infracţiunii. Desigur că tăinuirea 
picturilor şi a bijuteriilor ar fi mai avantajoasă în altă ţară decât 
ltalia, mai ales dacă beneficiarul are tăinuitori de „specialitate” 
la Paris... Asta explică de altfel şi vizita mea la dumneavoastră. 
Este, bineînţeles, o ipoteză, nu ascund, foarte ispititoare. Cred 
că individul nu ar fi plecat aşa de grăbit la Paris pentru a-şi vizita 
fiica şi ginerele, când normal ar fi fost să-şi plaseze mai întâi 
valorile sustrase... 

— Dacă el este autorul... 

— Dacă-i el... Oricum, se impune verificarea acestui fapt aici. 
Cred că sunteţi de acord că eliminarea unei asemenea ipoteze - 
subliniez, foarte verosimile - nu se poate face speculativ. 

— Pentru aceasta sunteţi doar aici, nu? Pentru transformarea 
bănuielilor în certitudine sau... înlăturarea lor definitivă. O nucă 
foarte greu de spart, trebuie să recunoaşteţi, dar... vom face tot 
ce ne stă în putinţă în acest sens. Unde-i voinţă se găseşte şi o 
cale, adăugă comisarul, zâmbind prietenos. 


— Ar fi grozav! exclamă Stancu fără voie, în limba lui 
Shakespeare. 

— O.K. Atunci să ne apucăm de lucru! Uite la ce m-am 
gândit... 


leşind din sediul poliţiei judiciare, maiorul scoase din buzunar 
nelipsitul ghid al oraşului şi privi cu atenţie harta. Se gândi că n- 
ar strica să arunce măcar o privire asupra galeriei „ginerelui”, 
după care, fără a deranja operaţiunile în curs de desfăşurare ale 
poliţiei judiciare, poate ar reuşi să întreprindă ceva pe cont 
propriu. Văzând şi făcând. 

O luă spre stânga, de-a lungul Senei, până la Pont Neuf, pe 
care îl trecu. Oprindu-se, aidoma oricărui turist, din când în 
când, admira frumoasele arcade ce susțineau acest pod, 
construit, după cum scria 

în carte, între anii 1578 şi 1606. Fluviul parizian, azi nu tocmai 
curat, îşi purta de mii de ani apele, el putând sta mărturie 
frământatei istorii a Luteţiei care se confundă cu însăşi istoria 
Franţei. După ce traversă podul o luă pe Quai du Louvre până la 
marele muzeu. Îşi privi ceasul. Avea destul timp pentru a intra, 
dar această plăcere şi-o rezervase pentru mai târziu. Acum, 
problema cheie era să identifice cât mai rapid localul galeriei 
Vinaigre, cine ştie, poate găsea şi un mijloc de a pătrunde 
înăuntru, evident, ca vizitator. Zâmbi unui gând care-i trecea 
prin minte. Ar fi fost prea frumos, dar tot atât de improbabil. 
Chiar dacă pânzele ar fi fost aduse aici de Cossa, acesta n-ar fi 
comis greşeala să le expună acum. Putea cel puţin să presupună 
că acestea erau date în urmărire... Nu, nu avea dreptul să-şi 
subaprecieze adversarul! 

Se îndreptă spre Avenue Paul Deroulede, care-l conduse până 
la Rue Rivoli, apoi, după o nouă şi scurtă consultare a ghidului, o 
luă la dreapta, de unde începea Rue Croix des Petits Champs, o 
stradă lungă, aproape nesfârşită şi nu prea frecventată, pe care 
merse până la Place des Victoires. Ajungând în această piaţă, 
aproape circulară, privi atent în jurul său. De aici se desprindeau 
mai multe străzi - Rue du Mail, mai încolo Rue Montmartre şi, în 
sfârşit, strada pe care o căuta, Rue d'Aboukir, al cărei început 
era situat în arondismentul doi şi care se întindea până în 
Boulevard Saint-Denis, din arondismentul zece. O stradă veche 
şi îngustă, dar lungă cât o zi de post. După ce străbătu o bună 


parte, se opri descumpănit în Place du Caire. Se gândi să întrebe 
un trecător, dar din prevedere se abţinu. Porni din nou, 
examinând cu şi mai multă atenţie fiecare casă în parte. Şi, 
deodată, zări imobilul mult căutat. Il privi fără să se oprească, 
apoi se întoarse pe cealaltă parte şi intră într-un bistrou care, 
din întâmplare, se găsea tocmai vizavi. _ 

Se aşeză la fereastră şi comandă o cafea. Incet, privirea sa 
alunecă peste cei câţiva consumatori din local, care discutau 
zgomotos între ei sau cu patronul, fără să-i dea cea mai mică 
atenţie. Numai după ce se asigură că intrarea lui nu interesase 
pe nimeni, privi ca din întâmplare la casa de pe cealaltă parte a 
străzii. Fațada acesteia, prevăzută cu două balcoane era 
zugrăvită într-o culoare ocru deschis. O mică firmă în formă de 
romb indica existenţa unei galerii de pictură, probabil undeva în 
curte. Îl surprinse acest fapt. Nu ştia de ce, dar crezuse că 
această galerie trebuia să fie undeva în centru ori, cel puţin, în 
Montmartre. Totuşi, Vinaigre a socotit că e mai bine să aibă 
galeria cu tablourile, mai mult sau mai puţin scumpe, în 
imediata sa apropiere. Din spirit de prevedere? Din economie? 
Din amândouă? 

Şi acum, după identificarea locuinţei şi a galeriei, ce urma să 
facă? Să între în galerie ca vizitator? Să-l caute pe Cossa în casa 
lui Vinaigre, declinându-şi calitatea? Era absurd! în cel mai bun 
caz i-ar fi alertat pe toţi şi ar fi torpilat acţiunile comisarului 
divizionar... Deci, o vizită la galerie. Numai că nici franceza lui şi 
nici cunoştinţele sale de specialitate nu erau suficiente pentru a 
susţine o discuţie. _ 

Poate exista o altă soluţie mai... „solubilă”. Il zgândărea 
bineînţeles faptul că, fiind atât de aproape de ceea ce el 
considera un indiciu important, nu putea face mare lucru... în 
definitiv, toţi cei care intră într-o galerie de pictură trebuie să fie 
experţi sau negustori? Frumosul, indiferent sub ce formă s-ar 
manifesta, poate interesa o arie foarte largă de oameni, fără ca 
aceştia să fie specialişti. Şi apoi, nu era obligatoriu să angajeze 
discuţii despre un tablou sau asupra unei şcoli de pictură. 
„Bine... şi mai departe? Mai departe? Voi vedea!” De fapt, în 
orice anchetă poate surveni o întâmplare, dar dacă nu va fi 
acolo, ea va trece mai departe. Chiar şi o şansă minimă de ar 
apărea, ea nu poate surveni pe un teren arid, ci în cadrul unei 
împrejurări create. 


Îi făcu semn chelnerului. Acesta sosi imediat, zâmbind cu 
toată gura. 

— Pe Monsieur îl interesează pictura? 

Resimţi şocul din plin. Încercă să pareze cu o glumă. 

— Pe cine nu interesează? De altfel, şi eu măzgălesc când am 
timp şi asta îmi stimulează apetitul... 

— Aici e însă artă, Monsieur, artă adevărată! Se fac expoziţii 
cu vânzare, vin domni foarte bine, chiar din străinătate. Marţi şi 
vineri, dimineaţa, numai dimineaţa. Are şi saloane cu pictură 
impresionistă!! 

— Văd că vă pricepeţi.! 

— Sunteţi străin, nu-i aşa? Se vede. Cândva, a fost cândva un 
timp, e mult de atunci... făceam şi eu parte din cei care 
expuneau pe malul Senei şi pe străzile ce converg spre 
catedrala Sacré Coeur... dar turiştii străini care atunci 
constituiau în principal clienţii cei mai buni, astăzi au alte 
exigenţe şi nu din cele mai bune. Asta e! Aşa că, la un moment 
dat pe piaţă erau mai mulţi pictori decât cumpărători, ceea ce a 
necesitat schimbarea, evident temporară, a profesiunii mele. 
Dar dacă Monsieur ar dori să vadă sau să cumpere o pânză mai 
bună ar putea fi servit... Sau poate că Monsieur ar dori să 
cunoască unele grupuri de pictori făcând parte din diferite 
curente... exponatele lor sunt foarte interesante, prefigurând 
noile tendinţe în artă! 

În timp ce chelnerul-pictor vorbea, Stancu trecea în revistă 
avantajele pe care i le-ar putea aduce această cunoştinţă, astfel 
încât îi luă numele - Victor Parvoine - şi adresa, promiţându-i o 
întâlnire de afaceri în viitorul apropiat. 

— Dar despre proprietarul galeriei ce ştiţi? 

— Monsieur Vinaigre? Un pictor de mâna a doua, mai mult 
negustor. Însurându-se cu fiica unui italian - ce învârteşte 
afaceri în mai multe ţări, fără ca cineva să ştie cu ce se ocupă în 
mod concret - 
primeşte de la aceasta unele tablouri în consignatie, cumpărate 
cine ştie unde şi vândute prin galerie. A făcut avere, dar... nu 
este admis în cercurile de pictori adevăraţi, pentru care pe prim 
plan e demnitatea... 

Urmă un întreg discurs pe această temă, pe care însă Stancu 
îl urmări doar din politeţe. Apoi, luându-şi rămas bun de la 
Parvoine, nu înainte de a-i fixa o întâlnire, plăti şi ieşi. Traversă 


strada şi cu un gest hotărât sună la uşa locuinţei lui Vinaigre. Îi 
deschise o femeie tânără, cu părul acaju, revărsat în dezordine 
pe umeri, cu trăsături ce puteau fi frumoase dacă nu ar fi fost 
marcate de ceva vulgar. Era îmbrăcată într-un capot în carouri 
violet, galben şi portocaliu, ca un coşmar viu în tehnicolor. 

Întrebă răstit, cu o voce ţipătoare, care zgâria urechea ca un 
şmirghel: 

— Ce doriţi? Pe cine căutaţi? 

— AŞ dori să vizitez galeria, răspunse Stancu după o scurtă 
ezitare. 

Femeia îl examina cu multă atenţie, apoi, puţin mai amabilă, 
întrebă: 

— Sunteţi străin? Englez? 

— Da, sunt străin. 

— Aveţi întâlnire cu soţul meu? 

— Monsieur Pierre Vinaigre? Nu. Dar mi-a fost recomandat... 
Galeria lui e cunoscută şi la noi. 

Faţa italiencei se transformă vizibil. Zâmbi, dezvelind două 
şiraguri de dinţi regulaţi şi albi ca laptele. 

— Îmi pare rău - făcu ea cu vizibil regret - azi galeria e 
închisă, iar soţul meu e plecat în oraş cu tata. Afaceri... dacă 
doriţi, aţi putea intra să-i aşteptaţi. Am o cafea specială şi o 
dulceaţă de smochine, ambele din Maroc. Prego! 

— Vă mulţumesc, doamnă, poate altădată. Când se înapoiază 
Monsieur Vinaigre? 

— Eu ştiu doar când pleacă, nu când vine...! Ştiţi cum sunt 
pictorii - boemi, distraţi. Azi trebuie să plece şi în provincie după 
nişte lucrări. Mâine dimineaţă însă va fi sigur acasă şi galeria va 
fi deschisă. Vor fi şi piese noi, achiziţionate în ultimul timp, aşa 
încât, dacă vă interesează... mai adaugă ea, privindu-l insistent. 

— Merci, Madame, voi reveni mâine, zise Stancu şi plecă. 

„Piese noi? reflectă el în timp ce se îndrepta spre poarta 
Saint-Denis. Dacă sunt tablourile sustrase de la Alice Vartanian? 
Nu, evident nu! N-o fi atât de naiv Vinaigre. lar Cossa nu părea 
deloc nevinovat. Atunci? Şi dacă italianul are relaţii cu Mafia sau 
e chiar mafiot? Foarte posibil, deşi, în această situaţie, nu ar fi 
acţionat pe cont propriu. Poate ar trebui să-l rog pe comisarul 
francez să se intereseze şi în această direcţie. Dacă se confirmă 
însă greutăţile, şi aşa destul de mari, vor deveni aproape 
insurmontabile, iar căile de acţiune vor trebui schimbate. 


Oricum, bijuteriile şi tablourile au fost date de acum în urmărire 
internaţională, aşa încât mesajul Interpolului trebuie să fie, la 
ora actuală, în atenţia tuturor poliţiilor afiliate la O.I.P.C." 

La un moment dat se opri, fiindu-i teamă să nu se trezească 
vorbind de unul singur. Îşi aprinse o ţigară, privi discret în jur, 
zâmbi de propria-i reacţie şi porni tacticos mai departe. Reluă 
pe îndelete firul raţionamentelor. În urmărire... Evident, aceasta 
e o formulă şi o metodă de muncă, de multe ori încununată de 
succes... în afara cazurilor când nu e... şi din acestea, din 
păcate, mai există, îndeosebi în domeniul furtului de obiecte de 
artă - chiar dacă acestea sunt bijuterii din aur, platină şi pietre 
preţioase - unde piaţa neagră a Parisului, prin excelenţă, 
constituie veritabile plăci turnate spre alte continente unde 
acestea sunt căutate, comandate şi, evident, mai bine plătite. 
French connection! Filiera franceză. Acest lucru trebuie 
împiedicat cu orice preţ, până nu e prea târziu. Dar cum? O 
pătrundere în mediu ar fi, desigur, foarte indicată, dacă din alte 
surse nu se vor putea obţine date concludente. Or, acest lucru 
nu se poate obţine decât prin intermediul poliţiei franceze, dar 
pentru intrarea unui străin în acest viespar al pegrei trebuie o 
găselniţă foarte bună. Un risc, mare fără îndoială, dar cine nu 
riscă... Oare ar putea găsi el un culoar? A mai încercat odată şi a 
reuşit!?. Dar aici contactele sale nu erau aceleaşi. Ce spunea 
soţia lui Vinaigre? Ah, da. „Ginerele” trebuie să plece în 
provincie... Interesant, dar nu avea dreptul să rişte aiurea. 
Altceva ar fi dacă... Poate Parvoine? Ei, dar el nu-i putea cere 
aşa ceva... Sigur că nu! Dar dacă... Nu, hotărât nu! Riscul era 
prea mare. În orice caz, poate ar fi interesantă o convorbire pe 
această temă cu omologul său, comisarul Savonna. 

Şi, tot mergând şi discutând cu sine, se pomeni într-o staţie 
de metrou. Cobori să ia trenul subteran spre malul stâng al 
Senei. 

Datele obţinute în cursul cercetărilor şi mai ales după 
audierea lui Vistrean ofereau o bună pistă de relansare a 
anchetei. Trebuia desfăcut un pachet întreg de probleme, iar 
tentativele de suprimare a unor martori supărători continuau. 
După Alice Vartanian şi Vistrean urmă Gheorghe Poiana, călcat 
„accidental” de o maşină necunoscută, al cărei şofer s-a grăbit 
să dispară de la faţa locului. Nu se intervine cu asemenea 
sancţiuni „chirurgicale”, chiar şi în lumea interlopă, decât în caz 
de pericol. De mare pericol. Ceea ce însemna însă şi faptul că 
cercetările mergeau pe un făgaş bun. Numai că erau încă 
departe de conturarea cazului. Erau necesare eforturi mari, 
perseverenţă, alegerea elementelor cheie ce urmau să deschidă 
lacătul întregii afaceri judiciare, intuirea paşilor ce trebuiau 
făcuţi de inamicul din umbră în scopul de a împiedica ivirea altor 
„accidente”, protejarea victimelor potenţiale, inclusiv a celor din 
mediu, pentru demascarea capilor. 

Nu era uşor, iar planurile de cercetare erau mereu modificate 
în dinamica operaţiunilor. Noile date furnizate de Stancu erau 
revelatoare, dar nu complete. Potrivit destăinuirilor făcute de 
mafiotul Luchino, pandantivul provenea de la Frank di Capio, un 
american din Cosa Nostra, flotant la Roma şi Napoli, cu 
însărcinări „speciale”. La rândul lui, îl primise de la o prostituată. 
Luată la întrebări, aceasta declarase că i l-a lăsat pentru 
vânzare un oarecare Sergio Setareze, venețian, care afirma ca l- 
ar fi cumpărat de la o femeie din România cu 400 000 de lei. 
Voia pe el 7000 de dolari. Nici mai mult, nici mai puţin... 

„Dacă lucrurile stau aşa se gândi Nedelea - înseamnă că 
bijuteria a fost vândută separat de celelalte. Nu cumva acestea 
sunt în ţară, fiind desfăcute pe bucăţi, la vedere?”. 

O bătaie în uşă îi întrerupse gândul şi în încăpere îşi făcu 
apariţia locotenentul Paulian. 

— L-am adus! zise acesta, făcând un semn spre uşă. 

— Să între! 

Picu Dudulea, zis „Stetoscop”, era un individ înalt şi slab, mai 
mult jigărit, neras, cu faşa smolită, cu ochii mici, înfundaţi în 
orbite, mai întunecaţi decât chipul său, care însă aruncau priviri 
şirete, avea nasul ascuţit şi lung, obrazul plin de coşuri, fruntea 
îngustă şi părul negru, lăţos, puţin încărunţit. La un semn al 


colonelului, se aşeză timid pe un scaun, aproape de masa de 
şedinţă. Deodată, parcă amintindu-şi ceva, sări ca un arc în 
picioare, strigând „Să trăiţi!” de răsună încăperea. 

— Fără circ, Dudulea, zise colonelul calm. Fă-ţi numărul în altă 
parte. 

Alături de el, încadrându-l, se aşezară Paulian şi Domaşnea. 

— Am înţeles, don’ şef! 

— Ştii pentru ce te afli aici? 

— Nu ştiu, don’ şef, zău nu ştiu! 

— E vorba de bijuterii. 

— De bijuterii?! făcu el pe nevinovatul. Aţi greşit, don' şef, nu- 
i sectorul meu, ştie toată lumea! 

— De asta însă te-ai ocupat... E vorba de bijuteriile pe care le- 
ai furat de la Alice Vartanian. 

— Le-am furat eu? Don' şef, să-mi pice ochii în tigaie, să se 
facă mărgele albastre, să n-apuc... 

— Ajunge, Stetoscop, cunoaştem muzica. Treci pe unda 
corectă. 

— Don' general... să-mi sară... 

— Colonel! Nu ne face să ne pierdem timpul. 

— Don’ gen...' colonel, nu ştiu nimic. Poate mă confundați cu 
cineva... că e oameni răi pe lume, dar eu ştiu unde trebuie să 
căutaţi, vi-i dau pe tavă, să n-am parte... că puteţi scoate de la 
ei şi pentru altele. 

— la te uită, făcu Nedelea, are şi idei! Nu te-aş fi crezut în 
stare, dar în zilele noastre aparențele sunt înşelătoare... Cred că 
ne confunzi, aşa că ar fi mai bine să mărturiseşti cât timp ţi-o 
cerem noi, că pe urmă dosarul ţi se umflă altfel! 

— Doar n-oi fi o centrală electrică, să pun în mişcare totul, nu? 

— Auzi, Dudulea, ai putea fi o centrală electrică în ochii 
amicilor tăi din mediu, dar pentru mine nu eşti decât o siguranţă 
sărită! 

Interveni Paulian, cu aprobarea tacită a lui Nedelea. 

— AŞ putea să deşurubez piesă cu piesă această centrală, ca 
să văd cum funcţionează. Ce să facem cu „Stetoscop” dacă nu 
ştie nimic? Vă propun să-l dăm pe mâna lui Sony şi a lui 
Dinamită, prietenii săi, care au alte reguli şi vor avea fără 
îndoială să-i spună câte ceva! 

Individul păru speriat. Ochii i se rostogoleau în orbite, iar faţa 
i se întunecă şi mai mult, un fel de a roşi la el, de emoție. Se 


părea că are un nod în gât ori că i se cantonase acolo ceva care 
trebuia spus.Şi repede. Văzând partida pierdută, încercă o mică 
tocmeală. 

— Dacă îmi amintesc ceva, don’ gen... colonel, câtă pârnaie 
fac? 

— Eu nu sunt judecător, Dudulea, dar dacă ne spui totul, se 
va ţine seama de asta, iar instanţa va fi mai indulgentă. 

— Şi dacă mă fac îngeraş? 

— Cine să te facă îngeraş? 

— Barosanii... ca pe doctor... ca pe babă... ca pe... 

— Poiana? 

— Asta am vrut să spun! 

— Vom avea grijă de tine, iar până când va veni timpul să-i 
revezi, aceştia nu vor mai exista pe unde-i şti. 

Dudulea lăsă capul în jos, semn că cedase. Trebuia continuat 
interogatoriul la cald. 

— Cum ai intrat în locuinţă? 

— Am avut chei potrivite, nu mi-a dat de furcă încuietoarea... 

— Ai avut timp suficient? 

— Am avut, doar baba era plecată la magazin... 

Îi scăpase, fără îndoială. Se vedea pe faţa lui. 

„Deci nu ne va spune tot ce ştie, remarcă pentru sine 
colonelul. Va încerca să lase unele pete negre, poate pentru a-şi 
uşura soarta ori a acoperi pe cineva de care se teme. Va trebui 
să fim cu mare băgare de seamă”. 

— Dumneata ai chemat-o acolo? 

— Nu... pe sufletul meu... nu eu. Sony. 

— Bun. Dar poşeta cine i-a furat-o? 

— Eu i-am umflat-o, că zicea... 

Se opri din nou. 

— Cine zicea? 

— Roşcata, nu ştiu cum dracu o cheamă, că îmi rămân başca 
tudoreii... dar a trebuit să-i dau şi lui Sony. 

— Cum arăta „roşcata”? 

— Pavoazată ca un pom de iarnă, nu prea înaltă, cu părul 
roşu, ochii verzi, să tot fi avut vreo... 45 de ani... poate mai 
mult. 

— Şi ce ţi-a cerut în schimb? 

— Mi-a făcut legătura cu un barosan, un bărbat înalt, cu părul 
alb, îmbrăcat la patru ace de ziceai că-i Monte Cristo. El mi-a dat 


pontul de la babă şi mi-a spus cum să umblu, unde ţine 
bijuteriile şi m-a aşteptat în colţ într-o maşină să-i dau 
„găleata”... Mi-a dat 25000, dar mi-a făcut un scandal de era să 
se adune strada, apoi am plecat cu maşina. 

— De ce ţi-a făcut scandal? 

— Zicea că aş fi şutit o bijuterie, un fel de lanţ de pus la gât... 
Dar să-mi sară... 

— Ce maşină era? 

— O Dacie galbenă. 

— l-ai luat numărul? 

— Nu! 

— Mai gândeşte-te 

— Nu ştiu, don'colonel... să mă trăsnească... dar era un 
număr mic. 

— L-ai putea recunoaşte pe bărbatul cu părul alb? 

— Şi noaptea! Numai... 

— ...Numai ce? 

— Dacă mai e pe aici. 

— Dar unde să fie? 

— Nu ştiu... dar îl auzii vorbind cu şoferul într-o altă limbă. 

— Era şi un şofer? 

— Da, unul mic şi negricios. Cred că l-am mai văzut pe 
undeva... dar să n-am parte dacă ştiu unde... 

— Poţi să descrii bijuteriile? 

— Cum să nu! la să vedem: păi, nişte cercei de aur cu pietre, 
un lanţ de aur cu pietre, o brățară... 

Dudulea se opri, gândindu-se preocupat de inventar. 

Colonelul îl ajută: 

— ...două tabachere şi un inel. Ghiul, de formă pătrată, având 
pe el două săbii încrucişate... 

— Aşa-i, acum mi-am amintit... 

— Luaţi-l. Dacă îţi mai aduci aminte de ceva, ştii unde mă 
găseşti. Te ceri la raport. 

— Bine, dar... 

Paulian îl scoase afară, unde-l dădu în primire unui subofițer 
de la arest, apoi se întoarse în biroul comandantului. 

— Ce părere aveţi despre depoziţia lui? îi întreabă Nedelea. 

— Nu-i un băiat rău, zise Paulian, dar e bine ca după ce dai 
mâna cu el să-ţi numeri degetele! 

— Nu se poate avea nicio încredere în el, zise colonelul. 


Cei doi ofiţeri îl priviră nedumeriţi. Acesta continuă: 

— Dacă aţi observat, când a înşirat bijuteriile furate, am 
încercat să-l „ajut”, menţionând printre ele două tabachere din 
aur şi un inel de formă pătrată, cu nişte arme încrucişate... 

— Da, într-adevăr, am observat! reluă Paulian. 

— Ei bine... nu există aşa ceva! 

Se lăsă o tăcere s-o tai cu cuțitul. Peste un timp, Paulian zise: 

— Aţi desprins vreo concluzie? 

— Doar aceea că individul amestecă adevărul cu minciuna, 
ceea ce trebuie să ne facă cât se poate de circumspecţi! 

— Credeţi că nu el a săvârşit spargerea? 

— Eu nu cred nimic şi nu vreau nici impresii, ci elemente 
obiective, certitudini. Vom relua filmul spargerii şi al furtului de 
bijuterii pe care vom transpune depoziţia lui Dudulea, apoi vei 
relua interogatoriul său, pentru precizare... 

Sună telefonul. Nedelea ridică receptorul, ascultă, apoi spuse: 

— Ofiţerul de serviciu să-l însoţească până la mine. 

Intorcându-se apoi spre colaboratorii săi, le spuse: 

— Am un oaspete de seamă. Fostul meu şef, colonelul Dinu 
Novăcescu sau, cum i se mai spune, „Bărbatul cu un singur 
braţ”! Am să vă povestesc odată istoria sa, e plină de 
învăţăminte... Acum pot să vă spun un singur lucru. Atunci când 
am fost numit la unitatea comandată de el, m-a chemat într-o zi 
la ordin. Când am intrat în birou, tocmai vorbea la telefon cu un 
ofiţer de la serviciul judiciar din Bacău. Acesta reţinuse un ţigan, 
bănuit de spargere, care n-avea buletin, în schimb avea nu mai 
puţin de treisprezece nume şi porecle. După ce a primit 
semnalmentele, colonelul i-a spus ofițerului de la Bacău să-l 
dezbrace pe individ şi să observe dacă nu are sub omoplatul 
stâng o cicatrice în formă de rozetă cu marginile vineţii. Când i 
s-a confirmat, i-a spus ofițerului de la Bacău că ţiganul e urmărit 
pentru omucidere, furt de cai şi viol, că se numeşte în realitate 
Pişcă Samul, zis „Brişcă”, plus încă o serie întreagă de porecle. 
să-l verifice la cazier. 

— Fantastică memorie! exclamă fără voie Domaşnea. 

— Nu numai memorie, ci şi experienţă sau, cum se mai 
spune, cultură de specialitate! De fapt, pentru ceva asemănător 
l-am rugat să vină şi acum. Poate îşi va aminti de unele cazuri 
mai vechi cu acest mod de operare, precum şi de eventuali 
infractori recidivişti. 


Se auzi o bătaie în uşă şi în birou îşi făcu intrarea un bărbat 
înalt şi slab, cu părul alb în întregime şi cu faţa prelungă şi 
slabă. Zâmbea, uşor trist, uşor melancolic. În locul braţului 
stâng avea o proteză, foarte greu de sesizat. Pentru o clipă, se 
opri în pragul uşii. 

Nedelea se ridică de pe scaun şi veni în întâmpinarea lui, 
salutându-l cu multă condescendenţă, apoi se îmbrăţişară. Făcu 
prezentările, după care cei doi locotenenţi părăsiră încăperea. 

— Ce mai faci, Nedelea? se auzi glasul încă puternic al 
colonelului „în retragere” Dinu Novăcescu. 

— Ce-am învăţat... Combat criminalitatea... „cu inima 
fierbinte, capul rece şi mâinile curate”! Aşa cum ne-aţi învăţat. 

— Mai e, mai e? 

— Pe ici, pe colo, se mai iveşte câte ceva. 

— Da, da... mai e de lucru. Dar ai tineret de nădejde? 

— De nădejde, domnule colonel! 

— Atunci e bine. Dar cred că nu pentru asta m-ai chemat aici, 
deşi îmi face plăcere să aud aşa ceva. 

— Nu... ba da, am o problemă în care vă cer ajutorul. 

— Să-mi ceri mie ajutorul? Asta-i bună! Şi care-i problema? 

— AŞ dori să identificaţi pe cineva. 

Nedelea îi întinse câteva fotografii executate în laboratorul de 
criminalistică. Novăcescu le privi cu multă atenţie, apoi întrebă: 

— Fotografii judiciare? E mort? 

— Nu! 

Pensionarul îşi aprinse o ţigară, apoi examină din nou 
fotografiile. Zise: 

— Ai şi vreuna mai veche? 

Nedelea îi întinse două fotografii nu din cele mai reuşite. 
Novăcescu ceru o lupă, apoi le compară. După un timp, ridică 
privirea şi spuse simplu: 

— Cere de la cazier fişa lui Moise Davidian! 

Nedelea tresări imperceptibil. Ştia de acest caz, deşi nu-l 
instrumentase el. Ridică receptorul şi dădu un ordin scurt, apoi îl 
întrebă pe bătrânul colonel: 

— Sunteţi sigur? 

— Sigur! Cum o să fiu sigur? Vom verifica împreună... 

Apoi nu mai scoase niciun cuvânt, dar... îşi mai aprinse o 
ţigară. 

Nedelea era încordat. Îşi amintea cazul. Era vorba despre un 


medic ginecolog care avea un cabinet particular, undeva pe 
strada Garoafei. Acesta provocase un avort criminal unei fete, 
după care, pentru a nu fi descoperit, a tăiat cadavrul în bucăţi 
pe care le-a ars în crematoriul imobilului. Fusese trimis în 
judecată şi condamnat pentru omucidere cu intenţie indirectă... 
Ulterior i s-a recalificat fapta în avort criminal. E mult de atunci, 
dar o asemenea istorie nu se poate uita. El era locotenent, de 
curând repartizat la judiciar. 

O bătaie în uşă şi intră un subofițer cu un plic pe care îl 
întinse lui Nedelea, apoi salută scurt, se întoarse şi ieşi. 
Colonelul deschise plicul, apoi mapa şi... fără a spune un cuvânt, 
întinse lui Novăcescu fişa. Acesta o luă, citi şi i-o înapoie, 
aprinzându-şi o nouă ţigară. Un timp tăcură amândoi, apoi 
Nedelea sparse tăcerea: 

— Fumaţi cam mult! 

— Ai observat? Ştiu că-mi face rău, dar mi-a greu să-mi 
propun acum o măsură radicală. Nu mi-au rămas prea multe 
lucruri, iar viaţa nu m-a răsfăţat deloc. Cândva era o plăcere rău 
înţeleasă, acum a devenit chiar o necesitate. Cine ştie? Poate că 
odată... Apropo, te-ai lămurit? întrebă el, arătând spre mapă. 

— Şi încă la ce mod! 

— E urmărit pentru ceva? 

— E implicat în mai multe infracţiuni... Dar ducea o existenţă 
cvasi corectă. Oricum, în cartier şi nu numai acolo, e considerat 
ca un om liniştit, săritor, cumsecade... 

— Partea care se vede din ghețar. Dar, mă rog, poate s-o fi 
schimbat... La drept vorbind, ştii ce m-a şocat cel mai mult 
atunci, pe vremuri, la acest individ, dincolo de crima în sine? 
Faptul că avortul criminal şi... restul le-a săvârşit în pauza unei 
partide de poker, ca după aceea să se aşeze liniştit la masa de 
joc! 

— Toată opinia publică, la timpul acela, a fost scandalizată. 
Îmi amintesc din ce în ce mai bine. 

— Aşa este, a venit atâta lume la proces, încât a trebuit să se 
ia măsuri de ordine. 

— Da, da, aşa este. Dar de ce aţi subliniat elementul care v-a 
şocat în comportamentul individului? 

Colonelul ştia că fostul lui şef nu arunca în vânt cuvintele. 

— Voiam să-ţi atrag atenţia asupra caracterului său. Chiar 
dacă, după liberare a devenit un cetăţean cum spuneai, cvasi 


corect, caracterul nu se schimbă. De asta va trebui să ţii seama 
în ceea ce-l priveşte! 

Cafeaua se răcise între timp, iar colonelul în retragere nici nu 
se atinsese de ea. Privirile sale rătăciră o vreme asupra 
pereţilor, a mesei de şedinţă, apoi, parcă obosite, se plecară. 

Lui Nedelea îi veni în minte o expresie favorită a musafirului 
său, care acum i se potrivea de minune: „Adulmecă cu nările în 
vânt ca un bătrân cal de bătălie ce se întoarce pe câmpul de 
luptă pentru a simţi pentru ultima oară mirosul prafului de 
puşcă!” Dar imediat se ruşina de această comparaţie. Nu, 
colonelul Dinu Novăcescu nu era numai un veteran, ci o 
veritabilă şi permanentă bancă de informaţii, dobândite de-a 
lungul anilor, din care multe nu erau adăpostite între copertele 
unor mape! Experienţa lui era de nepreţuit, o adevărată 
enciclopedie ambulantă. 

Îşi aminti că în anchetele făcute sub îndrumarea şi 
coordonarea sa, nu cruța pe nimeni, nici pe sine, până la 
stabilirea adevărului. Criminali, spărgători, tâlhari, escroci, 
delapidatori şi alţi infractori înrăiţi trecuseră prin mâna sa. Era 
neîndurător, dar foarte drept. Nimeni n-a fost iertat pentru 
faptele comise şi nimeni n-a fost învinovăţit pe nedrept. Cerea 
fineţe, temeinicie, perspicacitate. Şi muncă, multă muncă. Nu 
accepta păreri personale fără temei, fără probe. „De la probă la 
infractor şi nu invers”, le spunea acelora care, uneori, vădind 
uşurinţă, formulau opinii fără o analiză profundă şi complexă. 
Demola scenariile pripite şi filtrul logicii lui se dovedea 
întotdeauna benefic. Nu era deloc comod un dialog în biroul lui. 

Îi învățase „carte”, fie descoperindu-le tainele tacticii şi 
metodicii cercetărilor, fie trimiţându-i, pe unii chiar obligându-i, 
să-şi termine studiile pe băncile facultăţilor... 

Printre aceştia a fost şi el... 

— Mi-aţi fost de mare ajutor... 

— Fleacuri, tinere! Speram să-ţi pot spune mai multe. Dar 
dacă vei mai avea nevoie... ştii unde mă găseşti. Ca de obicei, 
sunt singur. 

Un văl îi împăinjeni ochii pentru o clipă, sau poate aşa i se 
păru lui Nedelea. Il conduse până la maşină. 

Întorcându-se în birou, îşi găsi colaboratorii într-o discuţie 
aprinsă care încetă brusc la intrarea sa. 

— Ei? De ce v-aţi oprit, vă deranjez cumva? 


— Nu, zise Paulian jenat. Am vorbit despre musafirul 
dumneavoastră. 

— Mi-a fost şef. Competent, exigent, şi plin de omenie... aşa 
cum aş dori să devin şi eu. 

— Dar dumneavoastră... 

— Lăsaţi. Probabil că aţi vrut să ştiţi dacă această vizită, la 
invitaţia mea, a fost sau nu fructuoasă. A fost. Am aflat un lucru 
foarte important pe care eu l-am neglijat fiindcă n-am ştiut să vi- 
| pretind vouă la timpul potrivit. Or, într-o anchetă, niciun 
amănunt nu se neglijează, mai ales la începutul cercetărilor, 
când nu poţi şti care este mai important. Voi priviţi numai 
înainte, ceea ce nu-i rău deloc, dar e insuficient; eu, uneori mă 
gândesc prea mult la trecut şi nici asta nu-i bine... 

— Ce am neglijat? vru să ştie locotenentul Domaşnea. 

— Uite asta! zise Nedelea, înmânându-le mapa. 

Paulian o luă şi o puse pe masă. Amândoi începură s-o 
studieze, timp în care Nedelea îşi aprinse o ţigară, apoi făcu 
câţiva paşi până la fereastră, o deschise larg şi privi castanii din 
grădină. Aştepta reacţia celor doi. 

— E bine? 

— E cazierul doctorului Davidian, condamnat pentru... 

Deodată, Paulian se opri ca ars de ceva. Ochii săi întâlniră 
fotografiile ce se risipiră. Tresări puternic. Cele de pe masă şi 
cele din mapă erau ale aceleiaşi persoane - Val Vistrean! 


FILIERA FRANCEZĂ 


Hotelul „Paris-Nice” din Faubourg Montmartre, unde se cazase 
Stancu, era destul de confortabil şi foarte central. Camera de la 
etajul doi pe care o ocupa era mobilată cu un pat dublu, un 
şifonier, două fotolii, un birou, o masă şi două scaune, telefon şi 
frigider. Ce putea să-şi dorească mai mult? Când, după-amiază, 
se întoarse din „plimbare”, recepţionera îl întâmpină cu un 
zâmbet profesional. 

— Telefonul dumneavoastră a fost reparat. 

— Care telefon? 


— Cel din camera dumneavoastră. Nu mai mergea! 

— Ah, bine, făcu maiorul, îndreptându-se spre lift. 

Hotărât lucru, hotelul era foarte bun. Se reparau lucrurile 
chiar înainte de a se reclama vreo defecţiune. Se dezbrăcă şi 
intră sub duş. După un timp sună telefonul. 

— Alo? 

— Monsieur Stanco? întrebă o voce de bărbat, aproape 
guturală, de parcă ar fi vorbit printr-o batistă. 

Maiorul tocmai voia să răspundă când, deodată, o mulţime de 
gânduri îi năvăliră în cap, apoi acestea se orânduiră de parcă ar 
fi fost programate de către un ordinator, ajustându-se ca piesele 
unui mozaic - repararea telefonului, pe care nu o ceruse, acest 
apel neaşteptat, lansat de o voce necunoscută, figura numai 
zâmbet a doamnei Vinaigre. Încet, apucă receptorul cu vârful 
degetelor, apoi îl trecu peste pat, distanţând pe cât posibil firul. 
Apoi zise: 

— C'est moi! 

În acelaşi timp, aruncă rapid receptorul în capătul celălalt al 
camerei, plonjând cu tot corpul spre camera de baie. Incă nu 
atinsese  covoraşul din burete când se auzi o explozie 
asurzitoare, iar receptorul aparatului fu aproape pulverizat. 
Când se termină, Stancu se ridică în picioare, se scutură de praf 
şi examină ceea ce mai „rămăsese” din fostul telefon. Dacă l-ar 
fi ţinut în mână, practic ar fi fost spulberat. Numai că sistemul 
folosit nu era nou şi, din întâmplare auzise despre el. Îl folosea 
Mafia şi nu numai ea. Prea multe coincidenţe au prefaţat 
evenimentul ca să fi căzut în capcană. Dar o concluzie se 
impunea totuşi. Adversarii săi erau nu numai foarte puternici, 
dar şi decişi să-l elimine cu orice preţ. De ce? Că misiunea lui 
era de acum cunoscută nu avea nicio îndoială. Dar de ce voiau 
să-l suprime? Prezenta oare un pericol aşa de mare? Sau, din 
întâmplare, a atins un viespar? Tot ce se poate, iar inamicul său 
- deocamdată necunoscut şi putând avea o mie de feţe - e 
neiertător. În timp ce filosofa în acest fel, se spălă se îmbrăcă 
elegant, potrivindu-şi cu grijă cravata, şi cobori. Din hol telefonă 
la Quai des Orf&vres, apoi înştiinţă recepţia cu privire la micul 
incident din camera sa şi se îndreptă spre barul hotelului. Nu 
aşteptă prea mult. Era la primul pahar de coniac când sosi 
comisarul Savonna. Discuţia pe care cei doi au purtat-o în 
maşină a fost foarte aprinsă. 


— Ştiţi cine foloseşte un astfel de mod de operare? 

— Ştiu. 

— Aţi întreprins ceva pe cont propriu azi dimineaţă? 

— Nu prea. M-am plimbat... până la locuinţa lui Vinaigre. Nu 
am intrat în galerie fiindcă aceasta era închisă. 

— Aţi mai vorbit cu cineva înainte de asta? 

Stancu ezită o clipă, apoi răspunse ferm: 

— Nu. 

— O.K. E a patra oară când se încearcă suprimarea unei 
persoane prin acţionarea exploziei de la distanţă. Cele 
anterioare au reuşit, din păcate. Nu-i nimic, îi vom interoga pe 
cei de la recepţie. 

— Mafia? 

— Mafia... deşi paternitatea procedeului nu-i aparţine. 

— De ce nu-i împiedicaţi? 

— E ca şi cum ai împiedica ploaia să cadă. Dar şi când vom 
pune mâna pe ei! Ce petrecere va fi! 

— Aţi venit repede, zâmbi maiorul. 

— Eram la birou. Numai la cinema poliţiştii sosesc totdeauna 
în sunetul sirenelor şi, bineînţeles, prea târziu! 

— Celelalte cazuri le-aţi rezolvat? 

— Vă referiţi la exploziile ucigaşe? Numai trei... Nişte criminali 
cu state vechi, killeri... Apropo, cunoaşteţi desigur concluziile 
colocviului de criminologie de la Bichat. Nu? Comunicările şi 
discuţiile au pus din nou în evidenţă - printre altele - teoria 
„criminalului înnăscut”, readusă în actualitate de amânarea 
procesului unui criminal, la care expertiza biomedicală a 
descoperit un cromozom sexual în plus. Pe baza diferitelor 
observaţii întreprinse în materie până acum, la mulţi subiecţi, a 
reieşit că prezenţa unui cromozom sexual suplimentar la un 
subiect masculin predispune la delincvenţă, de la furt la 
omucidere, trecând prin piromanie. 

— Am auzit şi eu de aşa-zisa formulă cromozomică - tripletul 
X, Y, y. Cromozomul suplimentar având propensiune spre crimă. 
Nu pot exclude o asemenea ipoteză ştiinţifică, dar, după părerea 
mea, foarte important este mediul social-economic în formarea 
personalităţii, a comportamentului delincvenţial, căci, chiar 
admițând aceste aspecte patologice şi fiziologice ale 
infractorului, studiate de criminologia biologică, această 
posibilitate de dezvoltare specifică unei persoane şi moştenită 


de la înaintaşii săi, nu poate primi semnificaţie decât prin 
desfăşurare într-un mediu oarecare, iar felul cum mediul este 
trăit şi filtrat depinde în oarecare măsură de predispoziţie, 
constituind premisa favorabilă de evoluţie a unui element 
moştenit. Deci, masa ereditară a infractorului nu este o 
predestinare, ci o predispoziţie cu probabilitate infracţională mai 
mare sau mai mică. Astfel încât influenţa reală şi determinantă 
a societăţii va împiedica probabilitatea realizării înclinaţiei, deci 
a săvârşirii faptei. Omul - cum spunea un criminolog celebru - 
nu este sclavul constituţiei sale. Însuşi Jean Pinatel sublinia că, 
în fapt, criminologia şi-a luat primul său avânt creator plecând 
de la studii sociologice. In acest mod se pot explica printre altele 
şi mecanismele complexe ale agresivităţii care sunt în primul 
rând de natură social-economică şi apoi... 

Stancu se opri, văzând zâmbetul comisarului divizionar. 
Realiză, prea târziu, că era pe cale să ţină un curs de 
criminologie. O rămăşiţă de pe când lucra la şcoala de ofiţeri de 
poliţie. Era neplăcut şi desuet. 

— Dar dumneavoastră sunteţi o adevărată enciclopedie în 
materie de criminologie. Poate ar trebui... nu aţi dori să faceţi o 
vizită la Federaţia internaţională de criminologie? Profesorul 
Canestri ar fi încântat. 

— Nu, mulţumesc. Am o treabă aici şi n-aş vrea să mă abat... 

— Da, să revenim la problemele noastre. Prea multe nu vă pot 
spune, timpul a fost foarte scurt. După toate probabilitățile, dată 
fiind şi agresiunea de astăzi contra dumneavoastră, avem de-a 
face cu o organizaţie şi nu de mâna a doua. Poate ar trebui să 
vă dau un „înger păzitor”? 

— Nu, mulţumesc, mă apăr singur. Şi aşa s-a făcut prea multă 
vâlvă în jurul meu. 

— Dar sunteţi neînarmat, iar pegra pariziană nu lucrează cu 
mănuşi... 

— E drept. Aveţi vreo soluţie? 

— Poate, dacă aţi trece mâine pe la noi, laboratorul nostru 
special să găsească un „gadget” potrivit. Avem o diversitate de 
arme pentru apărarea individuală. 

— Mulţumesc, voi veni. Aş dori să vă dau un nume pentru a fi 
verificat: Victor Parvoine, Rue des Acacias 17. 

Comisarul scoase o agendă din buzunar, notă numele şi 
adresa, după care zise: 


— Vreţi să ştiţi dacă-i „curat”? 

— Da... plus alte detalii, dacă se poate. 

— Vom face cum e mai bine, dar abţineţi-vă de la incursiuni 
personale, deşi nu am de gând să vă împiedic - adăugă el 
zâmbind. Unde vreţi să vă las? Ori vreţi să vă conduc înapoi la 
hotel? 

— Aş prefera, mulţumesc. 

Luându-şi la revedere de la comisar, Stancu intră în holul 
hotelului şi se apropie de recepţie pentru a lua cheia camerei. 
Fata pavoazată, cu un bust provocator şi faţa numai zâmbet, îi 
zise: 

— Vi s-a repartizat camera 112 la etajul întâi, e mai bună. 

— Dar telefonul e în regulă? Nu trebuie cumva reparat? Nu de 
altceva, dar dacă merge tot aşa, o să aveţi nevoie în curând de 
reparaţii generale. 

Blonda îl urmări intrigată, cu o privire ceva mai puţin duioasă 
decât a unei cobre, până ce el ajunse la lift. 

Pentru că-i simţi privirea în ceafă, Stancu se întoarse: 

— Nu fiţi tristă. Aşa e viaţa. Te-nveţi cu toate: bucurii, drame, 
tragedii, ca un mare vânt shakespearian care îţi mătură 
existenţa, fără însă a o frânge! 

Porni spre lift, lăsând fata puţin şocată, aşa cum, de fapt, şi 
urmărise. După un sfert de oră era în pat. Adormi ca un buştean. 

ÎI trezi telefonul. Încă mahmur, duse automat receptorul la 
ureche. Auzi vocea comisarului divizionar. 

— Pariez că v-aţi trezit demult! 

— Aţi pierde, fără îndoială. Sunt ceva noutăţi? 

— O mulţime sau, mai precis... două! 

— Cunoaşteţi bancul cu dictatorul? Era la modă în timpul 
războiului. 

— Sunteţi de pe vremea aceea? 

— Nu, dar l-am aflat şi eu. 

— Sunt multe... 

— Da, dar pentru a mă putea trezi, vi-l spun. Dacă va fi cazul, 
mă veţi înjura ulterior, în contumacie. Un prieten se adresează 
altuia: Am două veşti grozave, una bună şi alta proastă. Acesta 
îl roagă să i-o spună întâi pe cea bună. A murit dictatorul! zise 
primul. Grozav! Şi cea proastă? Nu-i adevărat! 

În telefon răsunau încă hohotele de râs ale lui Savonna când 
maiorul era de acum la fereastră, privind cerul unei dimineţi 


însorite, parcă anume pogorâte asupra Parisului ca să-l dispună. 

— Alo, alo, se auzi vocea din telefon. Mai sunteţi pe fir? 

— Vă ascult. 

— Straşnic bancul. E ora opt. Ne putem vedea, să zicem, în 
jurul orei nouă şi jumătate? 

— Entendu. Unde? 

— Aţi văzut Obeliscul din Luxor care se găseşte în Place de la 
Concorde? 

— Numai din maşină. 

— Vă dau prilejul să-l admiraţi. De altfel, în imediata apropiere 
se găseşte şi Muzeul Luvru. 

— O.K. Prin urmare la Obelisc? 

— Da, zise comisarul şi puse receptorul în furcă. 

Stancu ceru micul dejun şi intră repede sub duş. Se bărbieri, 
apoi îşi puse un costum gri şi bău cafeaua în grabă. La ieşirea 
din lift întâlni acelaşi zâmbet profesional pe faţa blondei 
platinate. 

— Aţi dormit bine, Monsieur? 

— Ca un vapor obosit care a aruncat ancora! Şi, fiindcă fata îl 
privea  nedumerită, adăugă, surâzând: Dar nu vă faceţi 
probleme, „l'important c'est la rose”! 

leşi din hotel fără să mai arunce vreo privire înapoi. Şi aici a 
greşit, fiindcă aşa, ca din întâmplare, un individ se furişă în 
spatele lui. 

Făcu câţiva paşi pe jos, bucurându-se de soarele strălucitor, 
după câteva zile de ploaie, apoi consultă harta şi se opri într-o 
staţie de autobuze. Luă autobuzul 49 până la Ecole Militaire, de 
unde metroul 8 îl duse la staţia Concorde. Măi avea douăzeci de 
minute până la întâlnire. Intră în Jardin des Tuileries şi începu să 
se plimbe printre spaţiile verzi şi statui. Apoi se aşeză pe o 
bancă şi scoase din buzunar nelipsitul său ghid. Citi: „Palatul des 
Tuileries, vechea reşedinţă a suveranilor Franţei la Paris. 
Construcţia palatului a fost începută în anul 1564 de către 
Philibert Delorme, după care a fost continuată, modificată şi 
mărită de către Jean Bullant, Androuet du Cerceau, Louis le Vau 
şi Fontaine. Abandonat de Ludovic al XIV-lea, care a preferat 
palatul Versailles, Tuileries devine în timpul revoluţiei din 1789 
sediul puterii executive şi apoi, în timpul imperiului, reşedinţa 
suveranilor. Incendiat parţial în timpul Comunei din Paris (1871), 
a fost complet demolat în 1882. Pe locul său se întinde acum o 


parte a actualei grădini des Tuileries...”. 

Stancu privi în jurul său. Pajişti cu flori, statui antice, 
boschete, arbori şi o mulţime de bănci pe care se odihneau 
bătrâni, femei ce priveau cu plăcere şi poate cu mândrie la jocul 
copiilor, studenţi răsfoind un curs, militari în permisie. 
Frumuseţe, linişte şi pace. Pace? Da, dar ce greu se apără 
această pace şi linişte a cetăţenilor! 

Se ridică să plece la întâlnire şi atunci observă un individ pe 
care-l mai văzuse undeva. Îl mai văzuse! Nu e niciun dubiu! ÎI 
mai văzuse. Cu siguranţă! Dar unde? Poate pe stradă, la hotel 
sau în autobuz? Îşi munci mintea până la ieşirea din grădină. 
Atunci se edifică - îl zărise în mai multe locuri în această 
dimineaţă, pe itinerarul parcurs. O coincidenţă? Poate... numai 
că el nu credea în coincidente! Atunci? Atunci nu rămânea decât 
o singură alternativă, avea o „coadă”! 

Parcurse drumul spre Rue de Rivoli, unde se opri de câteva ori 
la bazar, în faţa unor vitrine. Nu se putea înşela. Individul îl 
urmărea şi încă în mod grosolan. Hotărât, trecu în pas alert în 
dreptul gurii de metrou, apoi o luă, prin Place de la Concorde, 
spre Obelisc. Nu departe îl zări pe comisar. Fără să se oprească, 
îi făcu un semn discret cu mâna, trecând mai departe, spre 
podul de la Concorde. Comisarul înţelese repede, fiindcă atunci 
când se întoarse, Stancu îl observă pe individ încadrat între doi 
civili care-l duceau spre o maşină ce porni imediat. Zâmbi, se 
întoarse din drum, apropiindu-se de Savonna. 

— Văd că deveniți cunoscut la Paris, făcu acesta strângându-i 
mâna. 

— L-am depistat la timp, dar cred că mă filează de la hotel. 
Mă gândesc să mă mut astăzi, ce părere aveţi? 

— D’ accord, dar asta nu schimbă prea mult datele problemei. 
Cine, de ce şi cum v-a luat urma? 

— Întrebări hamletiene! 

— Evident, dar ele se cer rezolvate cu prioritate, ca să nu dea 
naştere altora... mai grave. 

— Spuneaţi ca aveţi ceva noutăţi pentru mine? 

— Da, desigur. E vorba de Parvoine. Apropo, îl cunoaşteţi? 

— L-am întâlnit întâmplător... 

Comisarul divizionar nu răspunse imediat. Între timp, tot 
plimbându-se, ajunseră la o alee din Jardin des Tuileries. Se 
aşezară pe o bancă, în umbra unui boschet. Savonna îşi aprinse 


o ţigară şi, după ce trase câteva fumuri, reluă: 

— Individul nu face parte din lumea interlopă, deşi, în urmă cu 
vreo trei ani, a fost implicat în nişte falsuri „moderne” după 
picturi din secolul al şaisprezecelea. Le-a lucrat atât de bine, 
încât expertizele au fost controversate. Tribunalul l-a achitat, 
acordându-i beneficiul îndoielii. Noi însă ştim că el le-a executat 
pentru un negustor de tablouri de pe Montparnasse, care are o 
galerie. Dar a mai pictat copii după opere celebre şi pentru alţi 
negustori. E specialist în Corot şi Fragonard. Cu mai mulţi ani în 
urmă, un colecţionar francez a cumpărat cu 180 000 de franci, 
de la comerciantul de artă Jacques Vinart din Bruxelles, pe baza 
expertizei a doi specialişti, un tablou de Fragonard. După 
achiziţie, cumpărătorul a dat pictura pentru o nouă verificare 
ştiinţifică: era o copie. În faţa instanţei, unul dintre experţi a 
declarat că a efectuat expertiza pe baza unei fotografii în alb- 
negru, fără să fi văzut vreodată originalul. Ceea ce, am putea 
adăuga noi, e destul de frecvent în comerţul de artă. Parvoine a 
fost arestat într-un timp pentru falsificarea unor tablouri „de 
Corot”. Vânduse tablourile pictate de el unor comercianţi de 
obiecte de artă care, la rândul lor, le-au revândut, la preţuri 
foarte ridicate, drept opere originale ale lui Corot. La proces, 
Parvoine a declarat că a vândut picturile incriminate nu ca 
originale, ci ca „opere” create de el însuşi. Întrucât nu a fost 
crezut în stăre să picteze tablouri „expertizate” de mari 
specialişti drept opere ale lui Corot, a fost pus să picteze, sub 
supraveghere, câteva tablouri în maniera lui Corot. Parvoine a 
reuşit să treacă examenul dat în faţa poliţiei şi a unor experţi, 
întrucât tablourile pictate de el erau, de fapt, Corot în toată 
regula, astfel încît tribunalul l-a achitat... Talentul! Din lucrarea 
lui Frank Arnau, Arta falsificatorilor, falsificatorii artei, pot să vă 
reproduc cu aproximaţie întrepătrunderea dintre „veritabil” şi 
„fals”. Se vorbeşte despre atelierele unor maeştri celebri. In 
„întreprinderile” lor lucrau numeroşi discipoli. Invăţau şi creau. 
Maestrul colabora la operele elevilor săi. El concepea deseori 
compoziţia,  îmbunătăţea lucrul făcut, perfecționa opera 
terminată. Ce este un Van Dyck veritabil? Care este cuantumul 
de contribuţie personală - în procente - pentru ca o lucrare 
semnată Rembrandt să fie considerată o operă „veritabilă” a 
maestrului? La ce procentaj începe opera să coboare la nivelul 
unei lucrări de atelier? Cine ar putea stabili cu precizie, 


centimetru pătrat cu centimetru pătrat, ce aparţine unei mâini şi 
ce alteia? Asta este o latură a problemei. Poate că ar trebui spus 
însă că falsificarea începe acolo unde se urmăreşte o 
înşelăciune sau că falsul - în artă, bineînţeles - este o lucrare 
dată drept altceva decât este în realitate! Citeam în Frank Arnau 
că unii artişti şi creatori adevăraţi, simțindu-se neînţeleşi, au 
realizat opere „sub semnătura” unor mari maeştri şi au avut 
satisfacția de a-şi vedea creaţia întâmpinată cu entuziasm... 
însuşi Michelangelo nu se dădea înapoi în faţa unor manipulaţii 
dubioase, 

Rubens „prelucra”, din ordin superior, tablouri ale altor pictori 
şi executa copii la comandă, iar Andrea del Sarto a pictat, la 
comandă, un „Rafael”. Deci dolul, ca intenţie, se poate reţine la 
fals. Incă două cazuri interesante. Pictoriţa Claude Latour a fost 
arestată în 1947, sub învinuirea de a fi pictat în proporţii de 
masă lucrări de Picasso şi Utrillo. Comanditarul ei era un tânăr, 
pe nume Jacques Marisse, care-i plătea sumele modeste de 
100-300 franci de tablou, dar ele au ajuns până la 70 000 franci 
pe bucată. Solicitat de tribunal să declare că tablourile sunt 
false, Utrillo a trebuit să recunoască faptul că-i este imposibil să 
deosebească, în fiecare caz în parte, autenticul de fals. Se 
întâmpla ca la o lucrare el să declare că este mai mult ca 
probabil pictată de Claude Latour, ca până la urmă să spună, 
ridicând din umeri, „poate am făcut-o eu”. În anul 1910, ca să 
vă mai dau un exemplu, Maurice Vlaminck a trebuit să 
expertizele, în cursul unui proces, tablouri semnate cu numele 
său şi care, potrivit acuzării, erau indubitabil false. Pictorul a 
declarat că nu este în stare să afirme cu certitudine, pentru 
fiecare caz în parte, că lucrarea este ori nu efectuată de mâna 
lui. La întrebarea neîncrezătoare a procurorului, lui Vlaminck i-a 
scăpat mărturisirea că, din glumă, a pictat el însuşi un tablou în 
maniera lui Cezanne, tablou vândut ulterior ca operă originală, 
cu semnătura falsă a lui Cezanne şi „declarat” de acesta drept 
opera sa proprie. In catalogul ce cuprinde operele complete ale 
lui Maurice Utrillo există 4000 de lucrări şi anume 2500 picturi în 
ulei şi 1500 şi guaşe. In anexă sunt înşirate cam 1000 de 
tablouri false, „semnate” Utrillo, ce puteau fi confundate cu 
compoziţiile autentice... 

— E foarte interesant ceea ce mi-aţi relatat, da aceasta 
înseamnă că reprimarea falsificatorilor de artă este practic... 


— „..„posibilă, vă rog să mă credeţi, am studiat bine problema, 
fiindcă am lucrat mulţi ani în această direcţie. Numai că sunt 
falsuri şi falsuri, zâmbi comisarul. Unele sunt contrafaceri 
grosolane, iar altele geniale; uneori, „copistul” este un pictor 
mai mare ori devine mai mare, în decursul timpului, decât 
maestrul pe care l-a copiat! Se ştie despre Corot că a semnat cu 
mâna lui pânze ale unor colegi, lipsiţi de succes şi aflaţi în 
nevoie, care pictau sau desenau în stilul lui, ca aceştia să-şi 
poată vinde lucrările mai uşor şi la un preţ mai bun. Adică un 
fals izvorât din bunăvoință, din generozitate, dar tot un fals! 

— Acesta măcar nu a luat bani pentru ceea ce a făcut, dar 
cum rămâne cu falsurile care aduc milioane de dolari, franci ori 
mărci, fără a avea nici măcar o valoare intrinsecă? Am auzit, 
mai bine zis am citit, despre unele „prelucrări” ce ating valoarea 
unei opere de sine stătătoare, aşa cum a fost, de pildă 
transformarea - se zice înnoitoare - de către Ţiţia, a picturii 
Praznicul zeilor de Giovanni Bellini, ceea ce s-a putut stabili doar 
cu ajutorul razelor Roentgen luându-se în acest sens numeroase 
fotografii care au atestat că Tiţian a transformat fundamental 
tablou lui Bellini şi l-a repictat în întregime în unele dintre 
configuraţiile sale principale. Evident, dacă nu ar fi fost 
identificat Tiţian ca autor, s-ar fi afirmat doar că sub un Bellini, 
până atunci necontestat, se află altă pictură. 

— Noroc că la ora actuală posedăm mijloace din cele mai 
moderne de investigaţie şi expertizare. În primul rând fotografia, 
începând cu reproducerea unui fragment, apoi mărirea acestuia 
în mod succesiv şi ajungând până la fotografierea cu lumini de 
intensitate diferită, apoi radioscopia şi radiografia de diverse 
feluri ori fotografierea cu raze X a suprafeţei şi a straturilor. Se 
poate pune astfel în evidenţă folosirea albului de plumb, ceea ce 
relevă structura plastică spaţială a picturii ca şi însuşi procesul 
de creaţie, devenind sesizabile elemente a căror cercetare 
opera terminată n-o mai poate permite. Se mai foloseşte 
microscopul simplu ori cel electronic, cu filtre de culori pentru 
examinarea celor mai minuscule particule transparente, iar 
pentru clarificarea concomitentă a unor detalii ale structurii 
interne a două tablouri, unul dubios şi celălalt autentic, e foarte 
util microscopul comparativ. În afară de metode optice, ştiinţa 
dispune şi de căi de investigare chimico-analitice pentru 
cercetarea compoziției pânzei, a fibrelor textile, pentru 


demascarea aşa-zisei „rantoalări”, adică dublarea pânzei prin 
lipirea celei originale de alta, pentru examinarea coloranților (cei 
sintetici existând numai din secolul al XVIII-lea), la care se 
adaugă, bineînţeles, analiza stilului, a manierei, a atmosferei şi 
a timpului în care a trăit şi a creat artistul, a spiritului vremii, a 
tehnicii folosite, pictura în ulei sau în tempera ori asociate, 
cărbunele de desen pisat împreună cu albul de ceruză, specifice 
lui Rubens şi lui Van Dyck, „pământul verde de Verona” la 
Giotto, tehnica greacă sau spartană, maniera bizantină, italiană, 
rusă... 

— Scuzaţi că vă întrerup această dizertaţie atât de instructivă 
pentru mine, dar ni s-a întâmplat uneori ca, în examinarea unei 
picturi cu lampa de cuarţ, rezultatele să fie îndoielnice... 

— Da, asta se întâmplă mai ales când e vorba de repictări mai 
vechi şi, evident, lucrate cu multă îndemânare. E cazul 
falsificatorilor care amestecă săruri metalice în culorile pe care 
le aştern pe pictura originală. 

— Am citit şi mi s-a părut foarte straniu faptul că în 
expertizarea unei picturi de Leonardo da Vinci, aceasta a fost 
recunoscută ca autentică pe baza amprentei digitale a 
maestrului, identificată dactiloscopic. Trebuie să spun că, în 
calitate de criminalist aş fi avut mari îndoieli, nu atât sub 
raportul posibilităţii de identificare, cât mai degrabă al logicii, 
dacă ţinem seama că Leonardo da Vinci putea să atingă cu 
degetele sale şi pictura unui elev, a unui ucenic al său, lăsându- 
şi astfel impresiunea liniilor papilare. O asemenea expertiză... 

— Nu ştiu dacă aţi citit Les Pirates de la Peinture de Guy 
Isnard, un funcţionar superior al poliţiei pariziene - pot să vă 
împrumut cartea, dacă doriţi. El afirmă că unii specialişti şi 
experţi înfig un ac în masa de vopsea a picturii şi dacă acul 
rămâne fix în masă aceasta atestă că ar fi vorba de un tablou 
creat relativ recent, iar dacă pătrunde greu sau deloc şi 
vopseaua se pulverizează sub presiunea sa tabloul este vechi. 
Numai că un falsificator pregătit tehnic va şti să întărească în 
mod artificial vopselele, astfel ca proba cu acul să devină 
neconcludentă. Dar, poate, ar fi timpul să ne întoarcem la 
problemele noastre. 

— Deşi, la drept vorbind, toată discuţia este captivantă... nu 
numai pentru specialişti. Ceea ce mi-aţi relatat mi-a lărgit 
simţitor orizontul cunoaşterii. Dar, aveţi dreptate, să ne 


„întoarcem”. Oricum aş dori să reluăm această discuţie cu alt 
prilej. 

— Mulţumesc, dar eu... 

— Aş mai avea o rugăminte. Aţi putea să identificaţi acest 
număr de telefon? zise Stancu, întinzându-i o hârtie. 

— Comisarul citi şi răspunse. Bineînţeles, e un număr din 
Montmartre. Ce reprezintă? 

— La acest număr s-a dat telefon din camera mea de către 
asasin sau de către un complice al acestuia. E vorba de 
„instalatorul” care mi-a reparat aparatul fără ca eu să reclam 
acest fapt. 

— Cum aţi aflat asta? întrebă comisarul cu o voce albă. 

— Foarte simplu. l-am dat o sută de franci telefonistei de la 
hotel ca să consulte registrul de convorbiri al clienţilor. Înaintea 
exploziei, din camera mea nu s-a făcut decât acest apel, de 
către un bărbat. Eu n-am fost acela. Tertio non datur! 

— Le jeu vaut la chandelle! exclamă comisarul, zâmbind. 
O.K, mă voi ocupa de aceasta. Aveţi vreun plan? O idee? 

— Poate... dar mai sunt necesare verificări. Aş dori să ştiu de 
unde bate Vântul. Mai bine zis, trebuie să înţeleg cu cine am de- 
a face. 

— Şi dacă voi depista ceea ce vă interesează faceţi cinste? 

— Neîndoielnic, numai să ne iasă pasenţa! 

— Avem şi mijloace mai tari, corespunzătoare elementelor 
care ne dau de furcă. Oricum, individul n-a putut acţiona singur. 
Acest lucru este evident, numai că... 

FE e 

— Poate că ar fi bine să vă dau totuşi nişte „îngeri păzitori”, 
fiindcă ceea ce se întâmplă nu-i de joacă. Probabil că miza e 
mare. 

— Un fel de „baby-sitting” intensiv şi permanent, nu? De ce? 
Pentru a-i alarma? S-o şteargă în altă ţară, punându-mă din nou 
pe drumuri? Nu cred că-i bine. 

— Dar... măcar o armă de apărare trebuie să purtaţi. Voi vorbi 
cu tehnicianul nostru să vă pregătească ceva uşor şi nebătător 
la ochi. O.K.? Parcă am mai discutat despre asta. 

— Dacă ziceţi dumneavoastră... 

— S-a făcut. Nicio grijă, nu vă dăm artilerie grea! 

Maiorul rămase puţin pe gânduri. Comisarul observă. 


13 Merită (fr.) 


— Mai e ceva ce nu merge? 

— Mă gândeam la explozia gen „remote-control”, adică 
acționată de la distanţă. 

— Fără glumă, vă preocupă prea mult acest... coment dirai- 
je? incident. 

— Bun, s-o lăsăm baltă. Voi fi mai prevăzător. 

— Aţi fost... 

— Nu suficient. Puteam fi abordat chiar în cameră. Apropo, 
îmi puteţi recomanda un alt hotel ori să rămân tot acolo? 

— Noi am luat unele măsuri... dacă altceva nu vă deranjează. 

— Nu. Vă mulţumesc. Deci sunteţi de părere să rămân pe loc, 
eventual pentru a-i determina să mai încerce ceva? 

— Da. Cred că e mai bine, dar cu mai multă prudenţă. Altfel 
trebuie s-o luăm de la început. La recepţie veţi vedea o fată 
drăguță, înaltă, cu părul negru şi ochi albaştri, care răspunde la 
numele de Michele. Dacă veţi avea nevoie de mine ori de ea, 
într-un caz ce reclamă urgenţă, parola e „Nu aveţi cumva o 
cheie în plus?”. lar ea va răspunde „Pentru dumneavoastră 
oricând, Monsieur”. Vă puteţi adresa şi detectivului hotelului, 
fost inspector de poliţie, Roland Raymond. Dacă individul cu 
vocea guturală se mai prezintă la telefon, apăsaţi pe butonul 
roşu montat pe receptor, apoi puneţi receptorul în furcă. Enfin... 
cel puţin atât putem face şi noi. În orice caz, vom încerca să-l 
identificăm şi prin alte mijloace care ne sunt la îndemână. 
Numai că, înţelegeţi, avem nevoie de toată banda, aşa că va 
mai dura, fiindcă prin el vom ajunge la ceilalţi. Cel mai bun lucru 
pe care-l puteţi face acum, ajutându-ne pe noi, ar fi să vizitaţi 
Luvrul. Poftiţi un ghid, la intrare puteţi lua un casetofon cu 
explicaţii în limba care vă convine. Au revoir - mai zise el, după 
care plecă, lăsându-l pe maior în Jardin des Tuileries. 

„Stancu se aşeză pe o bancă, privind ghidul muzeului. 
Evident, vizita l-ar fi ispitit, doar că avea întâlnire cu Parvoine la 
Madeleine, peste exact patru ore. Consultă harta cu staţiile de 
metrou. Era foarte aproape. Trebuia deci să facă şi „jocul” 
comisarului, apoi era cazul să scape de „îngeri”, pierzându-i pe 
drum. Oricum, nu putea să se rezume la o singură linie de 
muncă! Deschise ghidul şi citi: „Cel mai mare muzeu din Franţa, 
având o suprafaţă de 4,8 ha la pământ, 255 săli şi peste 500 
000 de numere (obiecte) în catalog; 500 de opere se află 
permanent în străinătate, împrumutate pentru diferite expoziţii 


itinerante pe meridianele lumii. Prima colecţie artistică a fost 
creată de Francisc | cu douăsprezece tablouri ale unor maeştri 
ca Tiţian, Rafael, Leonardo da Vinci... Cele mai variate stiluri de 
construcţie: de la gotic la Renaştere, baroc, trecând prin 
întreaga istorie arhitectonică a Franţei, fiecare stil punându-şi 
amprenta pe acest ansamblu unic”. Urma lista constructorilor şi 
a restauratorilor, de la arhitectul Pierre Lescot la sculptorul Jean 
Goujon, ce vor transforma o veche cetate într-un palat. La o 
distanţă de câteva sute de ani, sunt ridicate, ca părţi integrante 
ale unui mare ansamblu, două clădiri somptuoase, cu faţada în 
stilul Renaşterii. Apoi, Caterina de Medici a construit un palat 
aparte, la o distanţă de câteva sute de metri, ce va purta 
numele de Tuileries, încă un pavilion etajat pe malul Senei, 
actualul Palat al Orologiului, minunatul ansamblu al curţii 
închise, „La Cour caree”... Trei arhitecţi francezi, Le Vau, Le 
Brou şi Claude Perrault, vor construi faţada principală de est şi 
vor înălța o splendidă colonadă. Urmează un timp destul de 
lung, în care dezvoltarea Luvru-lui este neglijată în favoarea 
construcţiilor de la Versailles, motiv pentru care ansamblul 
devine lăcaşul boemei pariziene. E rândul lui Napoleon 
Bonaparte să intervină, făcând ordine, înălţând aripa de nord a 
palatului de-a lungul actualei străzi Rivoli, ca mai târziu aceasta 
să se întregească, astfel încât întregul ansamblu arhitectonic să 
primească forma unui trapez. Incendiul din 1871, care a distrus 
Palatul Tuileries, va duce şi la unele modificări ale geometriei 
iniţiale. Muzeul şi-a deschis porţile la 27 iulie 1793, după ce 
Diderot, încă înaintea Revoluției Franceze, propusese 
transformarea Luvru-lui într-o asemenea instituție... Cel mai 
celebru tablou, Mona Lisa sau Gioconda, achiziționat de Francisc 
I, a fost început de Leonardo da Vinci în anul 1503 în oraşul 
Firenze. Se spune că genialul artist şi om de ştiinţă a lucrat la 
acest tablou timp de patru ani. Şi, cu toate acestea, nu a socotit 
lucrarea desăvârşită. E reprezentată o tânără femeie, născută la 
Neapole, devenită ulterior soţia cetăţeanului Francesco de 
Giocondo. („Asta fiind una dintre ipoteze”, reacţionă în sine, cu 
un zâmbet indulgent, Stancu)... Maria de Medici, soţia lui Henric 
al IV-lea, s-a dovedit o abilă colecţionară de opere de artă, 
reuşind să comande şi să achiziţioneze o serie importantă de 
lucrări de mare valoare, asemenea celor executate de Rubens şi 
care sunt prezentate într-o sală specială ce poartă numele ei... 


Urmează donațiile particulare, precum cea a cardinalului 
Richelieu, în care renumită a fost pictura „Discipolii lui Emaus” 
de Veronese; de la Ludovic al XIV-lea rămân mai multe opere, 
dintre care sunt citate pânzele pictate de Tiţian - „Femeia în 
faţa oglinzii” - picturi de Rembrandt... În timpul Revoluţiei 
Franceze, muzeul se îmbogăţeşte mult, datorită colecţiilor care 
sunt trecute în patrimoniul statului. Apoi campaniile lui 
Napoleon, mai ales cele din Italia şi Austria, aduc multe opere 
de artă, asemenea celor de la Palazzo Ducale din Veneţia, ca 
după căderea lui, Franţa să fie nevoită să înapoieze Veneţiei, 
Curţii de la Viena, Prusiei nu mai puţin de 5200 opere de artă... 
Ulterior sunt achiziţionate şi donate muzeului 300 de picturi 
celebre... Medicul Louis le Caze şi alţii dăruiesc Luvru-lui pânze 
celebre... Astfel ajung aci Țiganca şi Portretul unui bărbat de 
Frans Hals, Bath Sheba a lui Rembrandt... în secolul trecut ajung 
la Luvru operele impresioniştilor, care sunt adăpostite într-o 
clădire aparte, numită „Jeu de Paume”, unele expuse în mai 
multe locuri din lipsa spaţiului de prezentare... Galeriile Luvru-lui 
sunt vizitate anual de circa 11 milioane şi jumătate de iubitori 
de artă, jumătate fiind turişti străini... Există dispozitive de 
securitate electronică („Era şi cazul”, gândi maiorul) şi legături 
cu poliţia şi pompierii...” 

încă ameţit de cele citite, Stancu se ridică şi se îndreptă 
hotărât spre intrarea principală a Luvru-lui... 


POVESTEA „CIUNGULUI” 


Paulian şi Domaşnea au continuat cercetarea cauzelor furtului 
de bijuterii şi tablouri, precum şi a întregului complex de situaţii 
în care se încadrau tentativele de omucidere. Se aflau din nou în 
biroul lui Nedelea, pentru raportarea şi analizarea ultimelor 
evenimente. 

După transmiterea ordinelor de rigoare şi completarea 
planului de anchetă, colonelul îşi privi ceasul şi zise: 

— Suntem în afara programului, aşadar momentul e relaxant 
şi... facultativ. Cândva m-a luat gura pe dinainte, apucându-mă 
să vă promit ceva, iar voi mi-aţi prins degetul cel mic şi acum nu 


mă mai lăsaţi să răsuflu. Aşa că, dacă sunteţi de acord, am să 
vă spun povestea colonelului în retragere Dinu Novăcescu, 
bărbatul cu un singur braţ. 

Inainte de a începe să povestească, Nedelea rămase puţin pe 
gânduri, parcă evocând scene şi întâmplări numai de el văzute. 
Apoi reluă: 

— A fost un criminalist complet. Şi-a început ucenicia la 
judiciar, devenind un meseriaş foarte bun, mai ales în domeniul 
combaterii omuciderilor. Apoi a lucrat la criminalistică, unde a 
asimilat multe elemente de tehnică, tactică şi metodică, 
cercetând cu multă competenţă cazuri deosebite ori cu 
ramificații infracţionale şi grupuri de delincvenţi. Era perspicace, 
curajos şi foarte dotat. Avea ceea ce se cheamă fler! Ulterior a 
ajuns comandant. Un şef drept, aspru, eficient şi totuşi plin de 
omenie. Nu vă închipuiţi o imagine a perfecțiunii. Avea şi el, ca 
oricare dintre noi, păcatele lui. Dar nu despre acestea vreau să 
vă vorbesc. Nu-i nici locul, nici timpul. Altceva e mai important. 
La şcoala lui au crescut şi s-au format mulţi dintre noi, ca 
oameni şi specialişti. Printre aceştia am fost şi eu!... Ceea ce am 
să vă spun în continuare cunosc din anchetă şi, în mai mică 
măsură, chiar de la el. 

„.„Ca în fiecare duminică la ora 6, colonelul de poliţie în 
retragere Dinu Novăcescu deschide larg fereastra ce dă spre 
grădina publică de vizavi. Câteva mişcări de gimnastică, mai 
mult pentru a-şi pune sângele în mişcare şi a respira cu mai 
multă plăcere aerul proaspăt şi înmiresmat care năvăleşte în 
cameră. Este o duminică senină şi frumoasă. Au trecut doar 
câţiva ani de la ieşirea sa din activitate şi nu-i este deloc uşor. 
Zilele, dar mai ales nopţile, sunt grele de gânduri, de amintiri, 
de regrete, de nemulțumiri. De ce, Dumnezeule, îi vin în minte 
numai anumite istorii, căci, slavă Domnului, au fost atâtea altele 
care... în mod special revede... 

„Accidentat în timpul şi din cauza serviciului”, glăsuia sec şi 
oficial decizia medicală de pensionare. Nici nu intra în 
amănunte. Nu era de domeniul medicinii şi poate nici nu 
interesa pe cineva modul concret în care rămăsese ciung de un 
braţ. De braţul stâng. ă 

„Ce noroc, zâmbeşte el amar. Il puteam pierde pe cel drept, 
ceea ce ar fi fost mai rău. Sau ambele braţe, dacă nu şi viaţa...”. 

Cât a trecut de atunci? Trei ani. Aşa de puţin? lar lui i se părea 


o veşnicie. Şi nu era? Obiectiv, nu. Să fii pensionar la patruzeci 
şi şase de ani, invalid de gradul... Dar ce mai contează asta? 
Dincolo de brusca şi neaşteptata desprindere din cotidian, mai e 
senzaţia inutilităţii... Oare se gândise cineva la asta? După ce 
timp de peste douăzeci de ani ai combătut cele mai grave 
infracţiuni contra vieţii, omorurile, fără să ştii ce este odihna, o 
masă tihnită ori o după-amiază în sânul familiei, când întreaga 
ta capacitate de acţiune şi discernământ îţi sunt solicitate la 
maximum, când fiecare fibră a ta vibrează la gândul că autorul 
unei crime încă nu a fost prins şi se plimbă în libertate, putând 
săvârşi o nouă faptă, a „trage pe dreapta”, pur şi simplu, pare 
de neconceput. Şi totuşi, aşa fusese. Primul glonţ îi zdrobise 
clavicula, al doilea îl lovise în umăr, iar al treilea... Se întunecă 
brusc la faţă, apoi o paloare i se aşternu în jurul ochilor şi 
bărbiei. Da, da, putea să considere „evenimentul” drept cea mai 
cumplită zi din viaţa lui... 

Urmărise un criminal pentru omucidere şi jaf. După câteva 
zile şi nopţi de trudă, reuşise să-l aresteze, în timp ce acesta 
încerca să treacă graniţa. Individul jurase să se răzbune. Nu era 
nici primul şi, probabil, nici ultimul care profera ameninţări la 
adresa lui. Dacă ar fi dat curs acestor ameninţări, ar fi avut, în 
loc de ficat, un butoi de... icter. Şi totuşi, Sile Vâlciu, zis „Sişu”, 
făcuse tot posibilul să se ţină de jurământ. Cu primul prilej s-a 
dus la locuinţa colonelului. Acum, revăzând scena cu ochii 
minţii, Dinu Novăcescu se crede pradă unui coşmar. 

Criminalul apăruse în pragul uşii cu pistolul în mână, 
aţintindu-l asupra lui. „Fă-ţi rugăciunea, colonele, dacă mai crezi 
în aşa ceva, deşi mă îndoiesc. Ţi-a venit sorocul”. „Nu-ţi 
înrăutăţi situaţia, Vâlciule, îi răspunse calm colonelul. Pune 
pistolul pe masă şi aşază-te pe scaun. Dacă vrei, stăm de 
vorbă”. „Să vorbim? Ce să vorbim noi doi, gabore? Poate despre 
viaţa pe care ai s-o duci dincolo, unde te vor aştepta câţiva 
vieţaşi, ca să-ţi plătească şi ei”, rânji criminalul, în timp ce 
degetul i se încorda pe trăgaci. Colonelul înţelesese că singura 
lui scăpare era să câştige timp, apoi, poate printr-o stratagemă 
abilă, să-l poată dezarma şi reţine. „Dacă mă împuşti vei lua 
pedeapsa cea mai grea, Sişule, pe când altminteri, predându-te 
ai putea spera la clemenţa judecătorilor”. 

Vâlciu părea că ezită, când întâmplarea intervenise în mod 
nefericit. Auzind voci, Daniela, fetiţa sa de şapte ani, venise în 


cameră, strigând: „Tăticule, cu cine...”. Dar întrebarea îi murise 
pe buze. Criminalul trăsese de două ori nimerind de fiecare 
dată. Colonelul căzuse în genunchi, când Daniela se aruncase 
disperată asupra lui, primind ea în spate cel de-ai treilea glonţ 
care-i era destinat tatălui. Fetiţa îi murise în braţe, în drum spre 
spital. Spre acelaşi spital în care lui i se amputase braţul stâng. 
În întregime...Până atunci crezuse că are un singur duşman, 
moartea. Dar după aceea, în zilele care urmaseră, realizase că 
mai are unul, viaţa! 

Sică Vâlciu dispăruse şi nimeni nu mai auzise nimic despre el. 
Dar colonelul în rezervă îl căuta. Perseverent, cu încăpățânare, 
tenace. Ziua şi noaptea făcea planuri, elabora variante, schiţa 
ipoteze pe care apoi le respingea ca nerealiste. După care o lua 
de la început. Nutrea speranţa că avea să se mai întâlnească 
odată cu asasinul fetiţei lui. Văduv de mai bine de cinci ani, nu o 
mai avea decât pe Daniela, asupra căreia îşi revărsase toată 
dragostea. Şi acum... 

Încă de când ieşise la pensie, Novăcescu studiase temeinic 
fişa criminalului. Îi cunoştea obiceiurile, relaţiile, mediul în care 
se învârtea. Ştia că Vâlciu era un microbist al fotbalului, că 
înainte de săvârşirea crimelor nu lipsea de la meciurile 
importante ce se jucau în Capitală. Uneori mergea şi în 
provincie. De regulă, apărea pe stadioane îmbrăcat relativ 
elegant, urlând cât îl ţineau bojocii, înjurând arbitrii şi jucătorii şi 
provocând scandal. De la acea crimă nu mai fusese semnalat pe 
vreun stadion. Dar pasiunea e pasiune, nu dispare ea aşa de 
repede. lar aşteptarea şi răbdarea nu au făcut încă rău nimănui. 
Astfel, colonelul cu un singur braţ îşi făcuse un obicei din a 
merge în fiecare duminică la meciurile de fotbal. Se uita liniştit 
la joc, îi asculta pe microbişti, cercetându-i mereu din ochi pe 
cei care priveau desfăşurarea meciului... 


Duminică... O după-amiază de primăvară, în culori proaspete 
şi violente. Novăcescu stă în mijlocul mulţimii, la tribuna a doua, 
şi, ca de obicei, priveşte, stăruitor în toate părţile, gândindu-se 
ca în al doilea mitan să treacă la tribuna întâi, evident, prin faţa 
peluzei. Privirile sale caută. „L-ar fi recunoscut pe criminal din 
zeci de mii de indivizi, indiferent cum s-ar fi travestit. Zi de zi, de 
trei ani, îi memora trăsăturile, statura, mişcările. Bărbat 
puternic, scurt şi îndesat, dur ca o aşchie de cuarţ, cu faţa 


pătrată, colţuroasă, fruntea îngustă, terminată în păr negru, 
lăţos. Sprâncenele sale stufoase umbreau nişte ochi oblici, cu o 
privire rece de reptilă. Buzele-i subţiri trasau o linie dreaptă pe 
faţa sa palidă, deasupra unei bărbii pătrate ca un galoş. Braţele 
îi erau lungi şi se terminau prin nişte mâini păroase, de o 
mărime neobişnuită.” ; 

...Deodată se cutremură de parcă ar fi fost fulgerat. Il 
descoperise! Ceea ce aştepta de atâta amar de vreme, ceea ce 
sperase în visele sale pline de coşmaruri se întâmplase. 

Respiră de câteva ori adânc, aşteptând să-i treacă emoția. Nu 
trebuia să se grăbească pentru a nu da totul peste cap. „Linişte 
şi calm, îşi zise. Calm, băiete, eşti aproape de ţintă, nu te pripi, 
nu te mânia... Nicicând mânia nu a fost un sfetnic bun”. 

Nu departe, cam la şase rânduri mai în faţă, era el! Ce să 
facă? Forţa? Forţa unui ciung! Capacitatea de acţiune a unui 
schilod! Cum să-l prindă? Cum să-l urmărească? Dincolo de 
faptul că nu avea nici calitatea necesară... încet, fără să 
deranjeze pe cineva, se strecură în spatele criminalului, 
escaladând două rânduri de bănci. Acum îl vedea bine. El era, 
nu încăpea nicio îndoială, cu toate că-şi lăsase mustață şi barbă, 
avea părul lung şi vopsit şi mai purta şi ochelari cu lentile 
aproape negre... Fiecare trăsătură îi apare cât se poate de 
distinct. Parcă simţindu-i privirea în ceafă, criminalul îşi întoarce 
faţa spre el, dar Novăcescu prevăzuse gestul, aşa că se aplecă 
la timp în spatele unui suporter agitat. 

Meciul se apropia de sfârşitul primului mitan. Deodată, 
colonelul intră în panică. Dacă Vâlciu dispare în mulţime? Dacă 
pleacă, pur şi simplu, de pe stadion?! Urmărindu-l pas cu pas, 
nu avea timp să comunice cu poliţia, iar dacă se ducea la 
telefon, risca să-l piardă! O situaţie imposibilă. „O uşă care se 
deschide foarte greu doar pentru a da de o alta, de data asta 
închisă...”. 

Se hotărăşte să-l supravegheze pe timpul pauzei, urmând 
apoi să procedeze potrivit împrejurărilor. In sfârşit, se auzi 
fluierul arbitrului şi mulţimea se calmă. Foarte puţini dintre 
spectatori îndrăzneau să-şi părăsească locurile de teamă ca, 
revenind, să nu le găsească ocupate. Acesta nu era însă cazul 
lui Vâlciu. 

Se scoală, coboară treptele tribunei şi se îndreaptă spre 
peluză. Cerându-şi mii de scuze, Novăcescu roagă un bărbat 


care stă alături de el să-i împrumute binoclul. Mirat, nu fără a 
zâmbi uşor, necunoscutul i-l întinde. Ducându-l la ochi, colonelul 
reuşeşte să-l prindă în vizor pe Vâlciu care, în pas de plimbare, 
se apropie acum de peluza a doua. După un timp, îl vede 
oprindu-se şi căutând ceva cu privirea, apoi zâmbeşte şi se 
aşază pe o bancă, alături de un copil căruia îi întinde o pungă. 
Novăcescu priveşte cu atenţie faţa copilului, pentru a o 
memora. Apoi mulţumeşte pentru binoclu, se ridică şi se 
îndreaptă rapid, aproape fugind, spre biroul central al 
stadionului. Cu părul vâlvoi, transpirat şi cu hainele în 
dezordine, năvăleşte înăuntru. „Vă rog să chemaţi poliţia. Pe 
colonelul Dorin Nedelea. E o chestiune de viaţă şi de moarte!”. 
Folosise ani de zile această formulă şi, de fiecare dată, aceasta 
îşi făcuse efectul. 

Colonelul Nedelea, fostul lui adjunct, acum succesorul său în 
funcţie, îi era bun prieten. 

;, Alo, Nedelea, pe stadion se află Vâlciu!”. „Vâlciu?! Trebuie 
să punem mâna pe el cu orice preţ!”. „Da, dar cum? Eu Sunt 
singur... şi la ora asta nici nu ştiu de fapt unde se mai află...”. 
„Atunci  acţionaţi, faceţi ceva. Am învăţat multe de la 
dumneavoastră...Poate îmi mai daţi o lecţie acum...”, ,... la 
sfârşitul vieţii”, a vrut să spună, se gândi colonelul. „... când 
urma e caldă. Ajutaţi-ne încă odată, ce naiba. Ca 
dumneavoastră nu sunt doi, în câteva minute suntem acolo!”. 

Pune receptorul în furcă, făcându-se că nu observă privirile 
întrebătoare ale celor din jur. Novăcescu mulţumeşte scurt şi 
iese. Drumul în sens invers declanşează o altă serie de 
busculade şi expresii nu tocmai ortodoxe, dar lui nu-i pasă nici 
de lovituri, nici de îmbrânceli, nici de înjurături. Trebuie să 
ajungă la tribună. Trebuie! Şi repede! Reuşeşte să-şi regăsească 
locul. 

Deşi meciul se reluase, nu-l mai zăreşte pe Vâlciu în tribună. 
Păleşte. Simte că se sufocă. Oare totul să fi fost degeaba? ŞI 
aşteptările şi renunţările şi toate planurile sale de ani de zile? Cu 
o privire imploratoare cere din nou binoclul vecinului, doar 
pentru o singură clipă. Omul zâmbeşte strâmb şi i-l întinde. 
Aproape smulgându-i-l din mână, colonelul îl duce repede la 
ochi, fixând de data asta doar peluza. Copilul era tot acolo, dar 
nici urmă de criminal. Hotărăşte să meargă până acolo. 
Cerându-şi mereu scuze, îmbrâncit, tras, împins, ajunge cu chiu 


cu vai aproape de peluză. Răsuflă uşurat, zărindu-l din nou, cu 
trei rânduri în spatele copilului. Îşi aranjează hainele, inspiră de 
câteva ori adânc, îşi potriveşte din mers proteza şi se apropie. 
Acum, la o distanţă de trei metri, îl observă şi Vâlciu. Tresare, 
pricepând că a fost recunoscut în pofida deghizării. Priveşte 
împrejur ca turbat şi, înțelegând că nu are pe unde fugi, scoate 
din mânecă un şiş, după care se ridică şi face doi paşi spre 
colonel. 

Nimeni nu observă ce se petrece. Lumea, fireşte, urmăreşte 
încordată şi cu participare jocul de pe teren. 

Ochii lui Vâlciu lucesc ca ai fiarei încolţite, de o ură rece, 
mortală. Novăcescu îl priveşte drept în ochi, încercând să 
surprindă scânteia care precede gestul. Şi când acesta loveşte, 
colonelul face un pas lateral. Cu toată violenţa de care este în 
stare, îşi repede capul în stomacul criminalului. Surprins, 
individul acuză durerea, se îndoaie brusc cu faţa înainte, fără 
însă a lăsa şişul din mână. Pumnul drept al lui Novăcescu 
porneşte ca un trăsnet, lovind cu sete bărbia. Vâlciu cade 
aproape groggy. Aplecându-se asupra lui, colonelul încearcă să-l 
lovească cu muchia palmei după ureche, pentru a-l trimite în 
lumea viselor. Dar criminalul, mai iute decât el, eschivează, apoi 
şişul loveşte braţul colonelului... în cădere, o vede pentru o clipă 
pe Daniela, prăbuşindu-se peste el. Cu un ultim efort, loveşte cu 
genunchiul în bărbia agresorului... Apoi, ca prin ceaţă, zăreşte 
echipajul poliţiei pe pista ce înconjură terenul de fotbal. Fără 
sirenă şi girofar. Din maşină coboară Nedelea însoţit de trei 
subofiţeri înarmaţi. Cu toţii aleargă spre el... 

Se simte obosit, teribil de obosit. Îşi priveşte braţul din care 
curge sânge. Nici măcar nu-l doare, sau...” Un fleac, acolo, o 
escoriaţie ori ceva asemănător! în orice caz, nu ca atunci!”. 
Ajutat de Nedelea, se ridică în picioare. 


„Aţi fost la înălţime, domnule colonel!” aude vocea acestuia. 
„Ca pe vremuri!”. Ca pe vremuri? Ce mai însemnau toate astea 
pentru el? Priveşte în urma criminalului încătuşat pe care-l 
escortează poliţiştii. 

Totul a durat secunde. Câte? Multe, puţine, oamenii au crezut 
că se bat doi suporteri pătimaşi. Se mai întâmplă. Când totul 
devenise altceva şi cei din jur au început să se agite, a apărut 
Nedelea. Meciul continua... Spectatorii comentau nedumeriţi, 


unii compătimind pe cel rănit, alţii pe cel arestat. Aşa-i viaţa!... 


— Ar fi trebuit să fie mulţumit, dar nu era, zise Nedelea. 
Pentru el, prinderea şi arestarea lui Vâlciu nu constituiau o 
consolare. Rănile sale erau mult mai adânci. Şi poate numai 
timpul avea să-i aducă vindecarea. Dar putea oare să uite? Ochii 
fostului meu şef luceau ciudat. Ochii lui Dinu Novăcescu, colonel 
în retragere, bărbatul cu un singur braţ... lar eu, nu ştiu de ce, 
am început să mă răstesc la doi subofiţeri care sosiseră şi ei 
acolo. Fără motiv. Am înţeles mult mai târziu că se poate scrie 
un poem nu numai cu condeiul, ci şi printr-un sacrificiu... 


PERIPLU PARIZIAN 


Mişu Stancu ieşi din Luvru complet ameţit de impresiile 
culese. Era conştient că splendorile văzute îl vor marca poate 
pentru totdeauna. Ceasuri întregi cutreierase sălile, oprindu-se 
de mai multe ori în faţa unor pânze celebre, pictate de mari 
maeştri, ale căror capodopere dăinuiau de sute de ani, fără ca 
frumuseţea şi valoarea lor să scadă. Dimpotrivă. În cap îi mai 
sunau descrierile docte şi precise primite în cască prin 
casetofonul pe care-l închiriase la intrare. „Şi când te gândeşti - 
îşi zise el - că muzeul e vizitat anual de milioane de iubitori de 
artă din care, bineînţeles, majoritatea străini”. Evident, nu 
reuşise să vadă tot. Tot? Poate niciun sfert! Va trebui, desigur, 
să revină, să revadă unele tablouri ori sculpturi. Să vadă şi ce i-a 
scăpat. Apoi să aleagă şi să se întoarcă doar acolo, la punctele 
„fierbinţi”, acolo unde, din motive mai greu de explicat pe loc, i 
s-au creat centre majore de interes. 

De fapt, în acest muzeu era vorba de nu mai puţin de şase 
expoziţii permanente:  antichităţile din Orientul Apropiat; 
antichităţile egiptene (vreo 35 000) din care se disting, în primul 
rând, Scribul, cele două sfinxuri de granit, sarcofagele, mumii 
celebre, table cu hieroglife, papirusuri şi bijuterii de o rară 
frumuseţe; anchităţile greco-romane (peste 35 000), cu Venus 
din Millo - care, dacă e privită din partea de sus a treptelor, îţi 
dă impresia că-i vie -, Victoria din Samothrace şi altele; galeria 
„Apollo”, cu opere de artă diferite, mai mult decorative, şi 


minunatele ei bijuterii antice; sălile de sculptură de la parterul 
clădirii, cu unele dintre cele mai vestite capodopere ale celor 
mai mari maeştri; în sfârşit, Marea Galerie, cuprinzând sălile de 
pictură, organizate pe şcoli, curente, celebrităţi. Doamne! De 
câte zile, de câte luni ar avea nevoie pentru a putea spune cu 
deplină justificare: „Eu am văzut Luvrul!”. 

Oare cine îşi putea face timp să enumere zecile de săli 

cuprinzând sute de mii de obiecte de artă? Cum să le poţi vedea 
pe toate în câteva ceasuri? Reuşise însă să admire tabloul cel 
mai valoros din lume - după Cartea recordurilor - anume 
„Gioconda” de 
Leonardo da Vinci. Evaluată în principiu la 500 milioane de 
franci, doar pentru asigurare, ce-i drept, cu ani în urmă, când a 
fost trimisă în cadrul unei expoziţii itinerante în S.U.A.; la ora 
actuală, valoarea ei se ridică la câteva sute de milioane de 
dolari! Plătise şi el tribut „modei”? Drumul spre „Gioconda” a 
devenit un veritabil ritual de la care nu s-a putut exclude. Citise 
pe undeva că analiza pânzei cu ajutorul computerului 
demonstra că Leonardo da Vinci pictase iniţial la gâtul modelului 
un colier, iar în stânga sa un şir de munţi, detalii care au 
dispărut în urma restaurărilor succesive! Să fie oare adevărat? 
Şi un amănunt mai grav, faptul că faimosul surâs enigmatic a 
fost retuşat, aşa după cum arată diferenţele dintre straturile de 
vopsea ce au fost identificate. Autorul unui studiu asupra 
acestui tablou celebru, John Asmus de la Universitatea San 
Diego (California), a declarat că, după mai bine de 450 de ani, 
„Gioconda” nu mai este decât o palidă reprezentare a 
originalului! 
Oare? Şi când te gândeşti că în faţa acestei „palide” 
reprezentări stau milioane de oameni, muţi de admiraţie, uneori 
câte un ceas întreg, privind la ochii ei care te urmăresc din orice 
parte te-ai afla! De curând, casa în care s-a născut în 1479 Mona 
Lisa a fost vândută, iar mobila a făcut obiectul unei licitaţii la 
Florenţa, unde s-au lăsat foarte mulţi bani. 

Era obosit şi fericit, era tulburat. Când trecuse timpul? într-un 
târziu a realizat că îl dor şi picioarele şi spatele. In minte se 
conjugau portretele, peisaje, scene din epoci diferite şi mai ales 
culori. „E ceva - gândi el - să vezi toate aceste capodopere din 
sălile picturii italiene, flamande, franceze, germane... Voi reveni. 
Trebuie!”. 


Ajuns pe malul Senei, privi liniştit apele învolburate ale 
marelui fluviu care desparte Parisul în două şi, încet, încet, 
începu să-şi dea seama pentru ce se află el acolo. Timp de 
câteva ore uitase totul, fiind cu desăvârşire sub vraja comorilor 
de artă ale omenirii. Fără grabă, ca un om ieşit la plimbare, o 
luă pe Quai du Louvre până la Pont Neuf, cu gândul de a profita 
cât mai mult de timpul frumos, înainte de a ajunge la hotel. 

De întâlnire nu mai putea fi vorba. Uitase... 

Traversă Sena şi merse pe Quai d'Horloge şi de aici pe Rue de 
la Cite, privind din când în când, cu un gest reflex, în urmă. De- 
abia când se angajă pe pod spre a trece din nou fluviul în sens 
invers, observă individul care-l urmărea. Fără a-i acorda atenţie, 
se angajă cu paşi hotărâți spre Quai de Gesvres, îndreptându-se 
către Place de l'Hotel de Ville, de unde avea intenţia să meargă 
spre Rivoli pentru a lua metroul. Odată ajuns acolo, putea să 
scape uşor de urmăritorul său. Dar cine să fie acesta? Un „înger 
păzitor” de-al comisarului Savonna ori un membru al bandei? 
începea să se contureze tot mai mult ipoteza că italianul nu 
lucra singur, iar Vinaigre, „ginerele”, îşi asigura marfa contra 
oricăror riscuri, chiar dacă în acest scop trebuia să folosească 
elemente din lumea interlopă, dacă nu cumva făcea şi el parte 
din ea. Era evident că pictorul nu putea pune în mişcare de unul 
singur un asemenea organism. Dar cine erau ceilalţi? Poate că 
unul dintre ei va putea fi identificat prin informaţiile date de 
telefonistă, iar de aici verigile se vor înlănţui mai uşor. Poate... 

Ajunse în staţia de metrou „Concorde”, ceea ce, fără îndoială, 
era un ocol mare; se găsea din nou de unde plecase. Cobori 
treptele şi pătrunse într-un spaţiu foarte larg. Se opri în faţa 
unei vitrine viu luminate care prezenta reclama unui cabaret. 
Deodată, îşi aminti de figura individului care-l urmărea. 
Instinctiv se întoarse brusc, doar pentru a-l vedea aplecându-se 
în spatele unei coloane. Acum era lămurit. Şi la ce-i ajuta asta? 
Ca şi cum „ei” nu ştiau unde locuieşte! Atunci? Poate pentru a 
afla dacă şi ce alte relaţii are la Paris, o persoană, o locuinţă 
sau... ei, asta-i bună! Nu cumva...? Şi, în definitiv, de ce nu? 

Păşi ca hotărâre spre peron, tocmai la timp pentru a prinde 
garnitura unui tren subteran. Privi prin geam cum se urcă şi 
Monsieur X. Porniră... „Invalides”, „Latour-Maubourg”, „Ecole 
Militaire” trecură fără ca el să facă vreo mişcare. Aşa au ajuns la 
„La 


Motte Picquet Grenelle” şi, în clipa în care începeau să se 
închidă uşile, Stancu sări afară. Trenul porni, nu înainte ca 
maiorul să-i facă individului un gest vesel cu mâna. Luă apoi 
metroul pentru a ajunge la „Charles de Gaulle Etoile”, iar de aici 
merse pe jos prin Avenue de la Grande Armee de unde luă un 
taxi care să-l conducă în Faubourg Montmartre, la hotelul său. 
Se bucură în gând de festa jucată individului care-l urmărea, 
deşi nu-şi făcea iluzii că nu va mai fi supravegheat ori filat. De 
fapt, hotelul „Paris-Nice” în care locuia era cunoscut de ambele 
tabere, aşa că de aici putea fi oricând luat în primire. Poate că, 
în pofida sfaturilor date de Savonna, era totuşi mai bine să se fi 
mutat în altă parte... Nu-i plăcea deloc să joace rolul de „capră 
pentru tigru”; vânătorii în Africa, când vor să prindă uriaşa 
felină, o ispitesc cu behăitul bietului animal domestic! 

Numai că uneori „capcana” nu funcţionează bine şi atunci... 
capra!! Se scutură când un fior rece îi trecu prin şira spinării. De 
altfel nu-şi putea permite să facă pe eroul. N-avea voie! Era 
singur într-o ţară străină, într-un oraş necunoscut, nu avea prea 
multe variante de ales, astfel încât ajutorul pe care putea să-l 
primească nu trebuia refuzat printr-un act nepoliticos ori 
orgolios. Mai ales că paralel începuse şi o acţiune pe cont 
propriu. Poate că experienţa pe care o avea şi capacitatea sa de 
a se orienta în acest hăţiş îi vor folosi. Avusese totdeauna fler... 
poate că şi de data asta îl va ajuta. Poate. 

Tot reflectând aşa, maşina ajunse în apropierea hotelului. 
Plăti cursa şi cobori. Verifică cu atenţie împrejurimile şi, după ce 
se asigură că totul era „curat”, intră în hol. 

La recepţie avu prima surpriză. Cu un surâs care-i lumina 
toată faţa, fermecătoare de altfel, îl întâmpină o tânără înaltă, 
cu părul negru tuns scurt şi cu cei mai albaştri ochi pe care-i 
văzuse vreodată. 

— Bonsoir, Mademoiselle... 

— „Michele... zise ea cu un glas de clopoțel. 

— Michele... sună frumos! Nu aveţi cumva o cheie în plus? 

— Pentru dumneavoastră oricând, Monsieur! răspunse ea, 
întinzându-i cheia. Apoi îi şopti, aplecându-se puţin spre el: 
Peste o oră am să vin în camera dumneavoastră, după ce îmi 
vine schimbul. 

O.K.? 
— Merci beaucoup! făcu el cu glas tare, în timp ce se îndrepta 


spre lift. 

Ajuns în cameră, se dezbrăcă repede şi intră în baie. Se lăsă 
mult timp biciuit de apa caldă şi apoi de cea rece, până ce simţi 
că-i piere oboseala. Apoi se îmbrăcă pe îndelete, aprinse o 
ţigară şi porni televizorul. Pe canalul unu era un film western, 
„Vânătorii de scalpuri”, cu Burt Lancaster şi Telly Savalas. 
Interesant, dar nu avea chef de aşa ceva. Trecu pe un alt canal: 
dans, muzică şi prestidigitaţie. Rămase pe post. 

Nu după mult timp se auzi o bătaie uşoară în uşă şi în cameră 
îşi făcu apariţia Michele, cu totul schimbată. Imbrăcată cochet 
într-un complet „Pierre Cardin”, bluză bej de mătase şi fustă 
neagră din acelaşi material, ciorapi şi pantofi asortaţi, fardată 
discret, cu mult gust. Aducea vag cu fata de la recepţie. 

La invitaţia lui Stancu, se aşeză pe un fotoliu, în faţa lui, 
încrucişându-şi picioarele, fără îndoială pentru a le pune în 
evidenţă frumuseţea, dacă aşa ceva mai era necesar. Când 
maiorul vru să închidă televizorul, fata îi făcu un semn negativ 
din cap. Apoi vorbi: 

— Am un mesaj pentru dumneavoastră, Monsieur Stanco. Mai 
întâi, identificarea pe care aţi cerut-o. Numărul de telefon 
chemat aparţine lui Pierre Ballier. Vă spune ceva numele 
acesta? 

— Nu prea. 

Michele surâse fin. 

— E proprietarul firmei de discuri „Maritas”. 

— Înţeleg, deşi, la drept vorbind, nu realizez încă legătura, cu 
„instalatorul”... Numai dacă nu fac parte... 

— Din aceeaşi organizaţie! Concluzia e corectă. 

— Discuri... tablouri... 

— „bijuterii, tapiserii şi alte articole de valoare. Mai puţin 
înregistrări de discuri. În orice caz, inspectorul Lejean, care se 
ocupă de acest caz, o să vă dea mai multe amănunte. De aceea, 
el vă sfătuieşte insistent să-l lăsaţi să acţioneze cum crede el că 
e mai potrivit. În ceea ce mă priveşte, e tot ce ştiu... Ori ce 
trebuie să ştiu. Apropo, să nu uit, mai zise ea, deschizând 
poşeta din care scoase o tabacheră de metal galben pe care i-o 
întinse: Un cadou din partea comisarului. Se oferă o ţigară, apoi 
se apăsă pe acest dispozitiv şi în faţa celui vizat se degajă o 
pulbere fină, ca un gaz, de fapt asta şi este, având un efect 
instantaneu paralizant pe o perioadă de cel puţin cincisprezece 


minute, fără urmări nocive asupra organismului. Este un 
„joujou” electronic pentru autoapărare. Ah! mai e ceva, zise ea, 
întinzându-i un obiect de forma unei monede. E un microfon 
magnetic pe care-l puteţi ataşa de o maşină, un autocar, o 
motocicletă sau... de haina unui om. 

Apoi, luând o bucată de hârtie, scrise câteva rânduri. 

— Aici aveţi programul meu la recepţie în această săptămână, 
iar mai jos numărul telefonului de acasă. Stau aproape, pe 
Avenue Mac-Mahon, unde ocup un mic apartament la etajul doi. 
Sunt în întregime la dispoziţia dumneavoastră pentru diferite 
misiuni! mai adăugă ea, privindu-l drept în ochi. 

— Sunteţi foarte amabilă, dar nu voi abuza de această ofertă. 
Voi încerca... 

— „„„să vă descurcaţi singur, evident. Am mai cunoscut pe 
cineva în genul dumneavoastră, înalt, zvelt, curajos şi, mai ales, 
infatuat. 

— Şi a eşuat în misiunea sa? zâmbi maiorul. 

— L-au pescuit după câteva zile în Sena. Autopsia a pus în 
evidenţă faptul că se îmbătase şi probabil căzuse de pe pod. 
Numai că el nu era băutor! Băuse totuşi undeva un cocteil, un 
singur cocteil, pe care însă, dacă l-ai fi dat unui elefant, acesta 
ar fi căzut imediat cu picioarele în sus. 

— Foarte instructiv! Mii de mulţumiri, Michele... 

— ...Matisse, iar pentru prieteni, Mado. 

— Şi eu cum să vă spun? 

— Depinde în ce categorie vreţi să vă încadraţi! 

— O. K, Mado! Nu vreţi să beţi ceva? 

— Ba da. Cred că un Martini mi-ar face bine. 

Sorbi puţin din paharul pe care i-l întinse Stancu, apoi se 
ridică. 

— E-n regulă. Acum trebuie să plec. Ştiţi unde mă puteţi găsi 
dacă veţi avea nevoie de mine. 

O conduse până la uşă, unde-i strânse mâna bărbăteşte. 
După plecarea ei se simţi revigorat. Era tonifiantă senzaţia de a 
mai avea un aliat. Aşa „înger păzitor” să-ţi tot doreşti zâmbi în 
sinea lui maiorul. Un înger? De ce nu, în definitiv? Frumos, 
drăguţ, inteligent şi în plus... foarte pământean! 

A doua zi de dimineaţă, pe la ora şase şi jumătate, în timp ce 
se bărbierea, sună telefonul. Ridică receptorul cu băgare de 
seamă, apoi se destinse, recunoscând vocea lui Victor Parvoine, 


pictorul chelner. 


— Monsieur Stanco? 

— Da... 

— Trebuie să ne vedem! 

— Da. V-am telefonat, dar nu a răspuns nimeni. A intervenit 
ceva neprevăzut şi a trebuit să merg în altă parte. 

— Ne putem vedea astăzi? 

— Unde? 

— Să zicem... în staţia de metrou „Balard”... la capătul lui 
opt? 

— Pe la nouă şi jumătate e bine? 

— Entendul! 

Abia îşi termină toaleta că telefonul sună din nou. Recunoscu 
vocea lui Mado. 

— Dacă sunteţi liber, aş putea să vă iau cu maşina, să vă arăt 
Parisul. lar în treacăt am putea vizita Muzeul Grèvin ori Jeux de 
Paume şi apoi am putea trece prin faţa întreprinderii „Maritas”... 
pentru localizare! 

Evident, propunerea era foarte tentantă, dar nu mai putea să 
contramandeze întâlnirea cu pictorul. Zise: 

— Până când sunteţi liberă? 

— Până mâine dimineaţă, dar nu am de gând să stau cu 
dumneavoastră până atunci! 

— Desigur. Dar nu s-ar putea să amânăm acest „Paris by day” 
până după-amiază... sau să luăm împreună dejunul undeva? 

— Nu-i politicos să refuzaţi o femeie, dar bănuiesc că aveţi 
motive temeinice să procedaţi aşa. Ceva necazuri? Probleme? 

— Oh, nu chiar, doar îndeplinirea unor formalităţi ce nu suferă 
amânare. Regret. 

— O.K, făcu ea. Chestia cu dejunul e o idee. Există un bistro 
italian pe Rue Chalgrin, aproape de Avenue Victor Hugo. Se 
mănâncă bine şi ieftin. D'accord? 

— D'accord, pentru unu şi jumătate? 

— Vă aştept! 

Luă în grabă micul dejun şi înghiţi rapid o cafea, apoi cobori în 
hol. Privi în toate părţile, dar nu observă nici o figură suspectă. 
leşi, îndreptându-se spre staţia de metrou de la Porte Maillot. 
Gânditor, îşi trecu tabachera în buzunarul din spate... 

Staţia „Balard” era aproape pustie la acea oră. Privea distrat 


la doi tineri, un băiat şi o fată, care, aşezaţi pe o bancă, mână în 
mână, nu păreau că aşteaptă cu nerăbdare trenul subteran. 

ÎI zări pe Victor Parvoine când coborî din tren împreună cu alţi 
călători. Se asigură la rândul său că fusese zărit de către acesta, 
apoi îi făcu un semn discret să treacă spre ieşire, urmându-i 
liniştit. Brusc îşi dădu seama că pictorul nu era singur. În urma 
sa mergea o femeie blondă, îmbrăcată într-un costum de blue- 
jeans, purtând pe umăr o sacoşă din piele neagră. Grăbind pasul 
îl depăşi, apoi se întoarse deodată şi se înapoie în staţie. Se 
aşeză pe aceeaşi bancă, acum liberă, unde stătuseră cei doi 
îndrăgostiţi. Se urcă în prima garnitură după ce se asigură că 
Parvoine îl urmase. Femeia blondă nu mai era, în schimb, ca din 
pământ apăru perechea de îndrăgostiţi. Era cât se poate de clar. 
Urma acum să afle care dintre ei doi este urmărit. Ori poate că 
amândoi? Şi de ce nu, în definitiv? 

Cobori la „école Militaire”, urmat de Parvoine şi de „amorezi”. 
Calm, o luă pe Avenue Bosquet şi intră în magazinul „Prix Unic” 
din colţ, pierzându-se printre raioane. Il aşteptă pe chelnerul 
pictor la cosmetice, şoptindu-i repede să vină în piaţa din Rue 
Grenelle, apoi cumpără câteva obiecte de toaletă, plăti la casă 
şi ieşi. În timp ce Parvoine se angaja pe Avenue Bosquet, Stancu 
coti pe Avenue la 
Motte Picquet, de unde, prin străzile Duvivier şi Negrier, urma să 
între în Grenelle. Se opri în faţa vitrinei unui magazin de 
geamantane,  verificându-şi spatele.  „Amorezii” erau pe 
aproape. Nu se mai ţineau de mână, doar din când în când 
râdeau, arătându-şi ceva nostim într-o vitrină sau la un stand cu 
batiste, pijamale, cămăşi şi lenjerie de damă. 

Stancu zâmbi. Deci pe el îl urmăreau. Bun, asta s-a clarificat. 
Dar cine erau şi pe cine reprezentau ei în acest mozaic? îngeri 
sau demoni? Cel mai cuminte era să-i „piardă” pe drum. Zis şi 
făcut. Intră în magazin, unde privi geamantanele, servietele, 
poşetele, întrebă de calitatea mărfurilor, de preţuri, promise că 
va reveni şi, în sfârşit, găsi ceea ce căuta, cea de-a doua ieşire, 
în strada Duvivier. De aici ajunse în Rue Grenelle, merse până în 
piaţă şi, zărindu-l pe Parvoine, îl luă de braţ, după care intrară 
într-un cinematograf. 

Discuţia a fost scurtă, în şoaptă. leşiră pe rând, după ce s-au 
pus de acord asupra întâlnirilor ulterioare. Stancu ieşi primul. Se 
plimbă pe Rue Grenelle, admirând vitrinele, intrând în 


magazine. Apoi, realizând că drumul e liber, îşi consultă ceasul 
şi se îndreptă în pas alert spre staţia de metrou „Ecole Militaire”. 
Cobori la „Concorde” pentru a schimba spre Neuilly. Începuse să 
se descurce relativ bine în Paris. 

Bistroul italian, unde avea întâlnire cu Mado, nu se deosebea 
prea mult de celelalte. Acelaşi bar, în spatele căruia patronul - 
de data aceasta o patroană - ştergea veşnic paharele, câteva 
mese acoperite cu feţe de masă în carouri alb-roşii, ce-i drept 
foarte curate, un tonomat şi câteva jocuri mecanice mereu 
ocupate. Şi cam atât. Mâncărurile şi vinurile casei, probabil de 
bună calitate, atrăgeau clientela, în primul rând pe italienii din 
cartier, dar şi pe aceia cărora le plăcea bucătăria milaneză. Era 
aproape unu şi jumătate şi localul era plin. Patroana, după ce-l 
măsură îndelung cu privirea, îi arătă cu un gest semnificativ o 
masă liberă, într-o firidă, discret ascunsă pentru neavizaţi. O 
chelneriţă blondă, îmbrăcată - dacă se putea spune aşa - într-o 
mini rochie neagră dintr-un material lucios şi cu un şorţuleţ alb, 
îi aduse un aperitiv, şoptindu-i confidenţial: 

— Mado vine într-o clipă. A şi dat comanda. Aşteptaţi sau... 

— Aştept, mulţumesc. 

Privi în jur. Majoritatea clienţilor discutau cu gura plină şi 
zgomotos, mai mult în italiană, despre scumpirea vinului, a 
benzinei şi a brânzeturilor, despre noutăţile de la Palermo, 
Catania sau Napoli... 


Stancu sorbi încet din paharul de Martini, gândindu-se la 
după-amiaza plăcută care-l aştepta. Mado era în întârziere. 
Poate se întâmplase ceva neprevăzut? Trecuseră peste treizeci 
de minute de când o aştepta. Era evident că ştia dinainte că va 
întârzia, altfel nu ar fi prevenit-o pe chelneriţă. Privi spre cabina 
telefonică în permanenţă ocupată. Dar unde să-i telefoneze? La 
hotel? Nu era de serviciu. Acasă? Şi mai puţin! Uşor neliniştit, 
aprinse o ţigară, meditând la pasul pe care urma să-i facă, pe 
baza informaţiilor transmise de pictor. Evident, mai trebuia să 
aştepte şi datele promise de comisar. 

Deodată, o umbră se aplecă asupra lui şi un efluviu de parfum 
bine cunoscut, „Opium”, îi atinse în mod plăcut nările. Mado se 
aşeză în faţa lui. O Mado pe care cu multă greutate ar fi 
recunoscut-o pe stradă. Deosebit de elegantă, viu fardată şi 
foarte palidă. 


— Sunt de neiertat! zise ea, graseind uşor. Dar a trebuit să-l 
văd pe inspector. Mi-a telefonat imediat după ce am vorbit noi 
de dimineaţă. Am încercat să vă sun, dar n-a mai răspuns 
nimeni. 

— Lejean? întrebă nedumerit Stancu. 

— EI! 

— Deci el v-a reţinut? 

— Nu tocmai. El mi-a comunicat unele date pentru 
dumneavoastră, care nu se pot relata la telefon, iar dacă v-ar da 
întâlnire s-ar putea să vă „ardă”, cum s-a exprimat. Pe când 
eu... eu nu sunt primejdioasă. 

— La propriu! glumi el. 

— Chiar şi la figurat. În general, nu-mi place să confund 
interesele, comment  dirai-je?... activitatea mea e una, 
plăcerile... 

— Şi eu unde mă încadrez? 

— Eu sunt abilitată să vă sprijin pentru îndeplinirea misiunii 
pe care o aveţi. Un fel de agent de legătură, ori ghid... ori... 

— „atât? făcu Stancu, cu o voce ce se dorea indiferentă. 

— Nu vă ajunge? întrebă ea în acelaşi mod, dezvelind, într-un 
zâmbet larg, două şiruri de dinţi albi ca laptele. 

— Cum să nu! Sunt chiar onorat să fiu secondat, dar... 

— ...nu spionat! 

— N-am spus asta. 

— Dar aţi gândit-o! Deşi la drept vorbind, aici nu-i vorba de 
secondară, ci de o mână de ajutor, din când în când, pentru a vă 
descurca în acest hăţiş al pegrei pariziene. Nu vă aranjează? 

— Ba îmi convine perfect. Şi... ce voia să-mi comunice Lejean? 

In acest timp se apropie de masa lor chelneriţa cu o tavă pe 
care tronau două fripturi cu mulţi cartofi prăjiţi, o sticlă de 
ketchup şi o carafă cu vin alb. Îi servi şi se retrase, nu înainte de 
a schiţa un salut spre Mado, care-i răspunse fluturând mâna. 
Mâncară în tăcere. 

După un timp, fata ridică ochii. 

— Vă place friptura „à la milanaise”? 

— E excelentă, iar vinul... 

— ...e calabrez, producţie 1971, când a fost un an bun acolo. 

— Sunteţi bine informată. 

— Sunt pe jumătate italiancă. După mamă. 

— N-am ştiut, dar intuiam. 


— Da? După ce? 

— Temperamentul! 

— Sunteţi totdeauna galant cu femeile? 

— Numai cu acelea care îmi plac şi în care am încredere. 

— Direct la obiect. Fără ocolişuri şi foarte flatant. 

— C'est ca! Numai că am glumit, deşi... 

— Deşi? 

— Am vorbit serios. 

— Vraiment? Şi dacă nu se prinde, rămâne gluma, nu-i aşa? 
Dar să trecem la lucruri serioase după acest scurt „intermezzo”, 
da? Lejean vă transmite că în tratamentul ce urmează să-l 
aplicaţi galeriei unui anumit pictor şi negustor de tablouri să 
folosiţi metoda lui Ehrlich, care susţinea că trebuie făcut totul 
pentru „uciderea microbului fără a omori bolnavul”. 

— Nu prea înţeleg ce a vrut să spună. 

— |lmi pare sincer rău, dar mai mult n-am ce spune. Poate că-i 
vorba de un „cod” pe care numai dumneavoastră îl puteţi 
descifra?! 

— Da? Poate peste o sută de ani la Academia de Poliţie se va 
studia ignoranta înaintaşilor... 

— Ar mai fi ceva... 

— Vă ascult cu multă atenţie! 

— Apropo de anecdota pe care i-aţi povestit-o comisarului, 
Lejean vă comunică faptul că cei care v-au urmărit din staţia 
„Balard” nu v-au fost duşmani... În ceea ce-l priveşte pe 
Parvoine... 

Maiorul făcu un gest şi încremeni cu paharul de vin la gură, 
uitând să mai bea. „Prin urmare poliţia judiciară ştie mult mai 
mult decât a lăsat Savonna să se înţeleagă”. l-a dat totuşi o 
pereche de „îngeri”, deşi el n-a cerut aşa ceva, ci dimpotrivă... 
Ce rezultă de aici? Că e sprijinit şi supravegheat în acelaşi timp? 
Posibil. Dar de ce? Le-o fi teamă să nu comită ilegalităţi? Să 
pună întrebări comisarului divizionar? La ce bun?! | s-ar putea 
răspunde ceva în genul „doar avem grijă şi de securitatea 
dumneavoastră”! Sau ceva asemănător. Deci ştiau şi despre 
întâlnirea sa cu Parvoine. Se temeau oare de faptul că pictorul 
chelner i-ar putea devoala ceva ce n-ar trebui să cunoască sau... 
îl feresc de el, acesta putând fi eventual un agent dublu, 
însărcinat de „ceilalţi” să-l intoxice ori eventual chiar să-l 
suprime? Oricum, nu avea de ales. Trebuia să accepte sprijinul 


oficial, în condiţiile stabilite, dar să nu-l abandoneze nici pe cel 
oficios, reprezentat de Mado şi... să nu înceteze contactul cu 
Parvoine. Poate cu mai multă atenţie. În definitiv, cine nu riscă 
nu câştigă. 

Odată luată această hotărâre, se linişti. 

Fata, care-l urmărise în tot acest timp, parcă „citind” ceva din 
frământările sale lăuntrice, din gândurile sale, interveni: 

— Aşadar, cum veţi proceda în continuare? 

— Am de ales? Potrivit „sfaturilor” lui Lejean. Şi după 
împrejurări. 

— Sunteţi într-adevăr sigur că veţi face bine să îndepliniţi 
ceea ce aveţi de gând să întreprindeţi? In „anumite împrejurări”, 
chiar dacă veţi câştiga, riscaţi o pierdere mai mare. lată un sfat 
pe care vi-l dau, deşi, nu mi l-aţi cerut! 

Stancu bravă, pentru a câştiga timp. 

— Gratuit? 

— Şi din toată inima. lar acum, dacă doriţi, am putea face o 
plimbare, timp în care aş dori să vă arăt şi altceva. _ 

Maiorul înţelese că nu avea rost să pună alte întrebări. li făcu 
un semn discret chelneriţei, plăti consumaţia plus un 
„pourboire” şi o conduse pe Mado spre ieşirea din Rue Chalgrin 
spre Avenue Foch. 


PAULIAN DESCOPERĂ UNELE INDICII 


— Şi acum, după ce aţi ascultat biografia colonelului, aţi 
amuţit? le spuse uşor indulgent, uşor ironic Nedelea celor doi 
subalterni ai săi. Ei bine - urmă el - nu spuneţi nimic? Evident, 
nu mă refer la Novăcescu, ci la cauza care face obiectul 
cercetărilor noastre. Hai să  sintetizăm bazându-ne pe 
elementele sigure. Prin urmare, Val Vistrean e una şi aceeaşi 
persoană cu doctorul Moise Davidian, condamnat în 1960 şi 
liberat după ce a executat cea mai mare parte din pedeapsă. 
lată de ce acesta nu mai practică medicina, întrucât prin 
sentinţă i s-a interzis. Ca urmare „, calificat” în penitenciar, s-a 
apucat de afaceri pe care le-a considerat rentabile. Folosindu-se 
de relaţiile pe care le avea printre anumite familii ce au 


moştenit obiecte de artă şi bijuterii de valoare şi care nu puteau 
sau nu ştiau cum să le vândă direct, le-a organizat şi 
intermediat acestora „desfacerea”, asigurându-şi de fiecare 
dată un comision gras. Pe reţea erau şi preţuitori, bişniţari, şi 
vânzători de ponturi, la care vom ajunge mai târziu. Banii 
cheltuiţi la întâlniri galante ori pierduţi la poker nu-i mai 
ajungeau. Aşa, pas cu pas, cum era şi firesc pentru un 
asemenea om, începe să se ocupe cu furtul artistic. Operele de 
artă se vând bine, chiar la un preţ mai mare decât bijuteriile, 
celor care vor să investească bani „negri”, adică cei pe care nu-i 
pot justifica şi, ca atare, dacă nu-i pot „spăla”, nici nu-i depun la 
CEC. Aşadar, în obţinerea preţului, totul e negocierea... mai ales 
că „hoţul” nostru nici nu avea nevoie de documentare, întrucât 
cel care-i comanda obiectul nu cerea neapărat un tablou pictat 
de un anumit maestru sau o bijuterie cu anumite caracteristici. 
Doar să aibă o valoare! întrebarea care se pune este dacă, 
având în vedere aceste circumstanţe, el putea, pe fondul 
degradării complete a personalităţii sale, să ajungă la crimă ori, 
de această dată, altcineva a fost organizatorul şi l-a folosit pe el 
ca pe un simplu instrument?! În această ultimă ipostază, acelaşi 
individ, deocamdată necunoscut, a vrut să-i „plătească”, în felul 
său, bătrânei Alice Vartanian, încercând apoi să-l suprime şi pe 
doctor. Morţii sunt tăcuţi! Aşadar, interogatoriul lui trebuie să 
înceapă după o pregătire temeinică şi în baza fişei sale 
criminologice. Apoi, cu datele obţinute de la acesta, va fi 
reinterogat Dudulea, care mi se pare, dincolo de viclenia sa 
arborată sub forma unei şmecherii simpatice, un pion important 
în mozaicul afacerii. Neîndoielnic că el este implicat în furtul din 
casa Vartanian, dar în ce măsură nu ştim încă, dat fiind faptul că 
o parte din „recunoaşterea” lui e menită să ne intoxice. De la el, 
cu elementele clarificate, veţi trece la audierea „roşcatei”, a... 
bunei şi sincerei prietene a victimei. Am impresia că Liana luga 
a avut un rol nu tocmai minor în cazul în speţă. În funcţie de 
ceea ce se va stabili, o vom cerceta apoi în continuare, în stare 
de libertate sau de arest. Cu întregul material probator ce se va 
strânge, conjugat cu datele primite de la Stancu, ne vom 
îndrepta spre Val Vistrean, care va trebui, în această ipostază, 
să mărturisească totul, inclusiv potlogăriile făcute în alte cazuri. 
De la probă la infractor şi înapoi la probe, nu? Când vom avea în 
mână situaţia vom trece la depistarea şi demolarea întregii 


reţele, cu toate verigile sale. Şi mai e ceva. Nu putem considera 
această cauză ca încheiată fără tablourile şi bijuteriile furate. 
Responsabilităţile asumate şi calificarea juridică a faptelor, la 
timpul cuvenit. Acum ne trebuie autorii, complicii acestora, 
tăinuitorii, favorizatorii. Aveţi vreo întrebare? Nu? Atunci să 
demarăm! 


Locotenentul Mircea Paulian opri maşina în strada Corintului. 
Cobori, făcu câţiva paşi citind cu atenţie numerele indicatoare 
şi, mai mult prin logică decât datorită descifrării lor, care din 
păcate nu se putea face, intră într-un imobil vechi, care a 
rezistat cu greu ultimului cutremur. Liftul, o piesă destul de 
antică, cu reparaţii curente făcute tot mai frecvent, zguduindu- 
se din toate încheieturile, îl purtă totuşi până la etajul trei. leşi 
fără zgomot şi sună de două ori la apartamentul cu numărul 26. 
Aşteptă cu răbdare, apoi sună din nou. După un timp care i-ar fi 
enervat pe mulţi, nu şi pe el, se auzi o voce răguşită: 

— Cine-i? 

— Lumina... zise el plictisit, după ce puse un deget în dreptul 
vizorului. 

Bărbatul crăpă uşa şi, zărindu-l pe ofiţer, vru s-o închidă la 
loc, dar era prea târziu, fiindcă acesta reuşise să-şi introducă 
piciorul, împingând din răsputeri, astfel încât cel din spatele uşii 
nu a mai putut rezista. Intrat în apartament cu mâna înfiptă în 
buzunarul hainei, Paulian aruncă o privire rapidă în jurul său, 
reuşind să vadă silueta minionă a unei femei îmbrăcată sumar, 
care dispăru în camera de baie. Incuie uşa, lăsând-o să-şi facă 
toaleta în linişte, fără însă a-l scăpa din ochi pe „amfitrion”. 
Individul, furios, era gata să se năpustească asupra lui. Îl studie 
rapid. Avea o faţă osoasă, cu o bărbie în formă de patrulater, 
părul negru înspicat, ochii căprui adânciţi în orbite, lipsiţi de 
expresie, reci ca de reptilă, şi o gură ca a unui crap care a fost 
adeseori agăţat în cârligul undiţei. 


— Păi bine, Sonny, aşa-ţi primeşti vechile cunoştinţe? Nu-i 
deloc frumos, zău aşa! Eu am fost mult mai politicos cu tine 
când ţi-am acordat ultima oară ospitalitate, nu?! 

Bărbatul din faţa lui se potoli de îndată, ori măcar aşa părea. 

— Şefu, păi de ce n-aţi spus de la început cine sunteţi, că v-aş 
fi poftit înăuntru... fir-aş să fiu... 


— M-ai fi poftit, zici? Păi nu m-ai văzut adineaori? 

— V-am confundat cu unu Sile din Grant care se ţine scai 
după mine de la o împăr... ăăă... cumetrie, unde a ieşit cu şucăr. 
M-a şi ameninţat, ce mai... 

— Şi tu te-ai speriat? 

— Nu de asta, dar trebuie să te fereşti de alde ăştia, că nu ştii 
ce e în stare ageamiii! 

Văzând pe masă sticle cu vin, ţuică şi sandvişuri, Paulian 
întrebă: 

— Aşteptai musafiri? 

— Nu, de unde... e gagica mea la mine, Didina, ăăă, Adina 
Stroe, pe care aţi închis-o în baie. l-am pregătit o... aia... Cum îi 
zice? 

— Trataţie. 

— Chiar aşa am vrut să zic. 

— Fie şi aşa, spuse Paulian, aşezându-se pe scaun, deşi eu 
cred că aştepţi pe altcineva, de pildă pe unul Retevei lon, zis 
Johnny Walker, adică Umblăreţul, care trebuie să-ţi aducă ceva. 
Sau poate că greşesc? 

Dumitru Scău, alias Sonny, alias Cofret, se îngălbeni. Paulian 
reluă cu nepăsare: 

— Nu-ţi face probleme Sonny, musafirul tău va răsări exact 
când şi unde-l aşteptăm noi doi. Oamenii ca el sunt ca 
autobuzele. Merg la stânga ori la dreapta, dar apar totdeauna la 
opririle obişnuite. Chiar dacă mai întârzie. Dar până atunci poate 
ne lămurim asupra unor probleme. 

— Nu văd ce-aş putea să vă spun 

— Nu-i nimic, îţi luminez eu lanterna. E vorba de spargerea pe 
care ai dat-o cu Dudulea la casa Vartanian. E limpede, nu? 

— Nu ştiu nimic, şefu, zău dacă ştiu ceva. Doar n-o să-mi 
puneţi mie în spinare toate dosarele cu autori necunoscuţi! 

Individul devenise obraznic şi trebuia să-i dea o lecţie. Îi 
aruncă cheia de la baie. Acesta o apucă şi descuie. Didina ieşi 
furioasă, elegantă, fardată artistic şi pornită pe scandal. Se 
potoli însă la un semn al iubitului ei. Într-o clipă se transformă. 

— Oh, scuzaţi, făcu ea cu o mirare prost jucată, n-am ştiut că 
ai musafiri. Eu plec atunci. Pa, dragă! 

— la loc pe scaunul acela, Didino, zise sec locotenentul. Dacă 
tot eşti aici, mi-ai economisit un drum. Vom discuta în trei, 
fiindcă te interesează şi pe tine. 


— Bine, dar eu... 

— Du-te acolo şi fără fasoane! se zburli la ea Sonny. 

— Da... dar eu... Nu sunt decât o rotiţă... 

— Te subestimezi, Didino. Nu-i aşa, Sonny? 

Acesta o privi cu nişte ochi întunecaţi ce aruncau fulgere de 
mânie. 

— Hai, Scău, dă-i drumul, spune cum a fost... Poate că Didina, 
care te-a însoţit la magazin, va umple golurile din memoria ta! 

— N-am nimic de declarat! 

— Ei, Sonny, la nervi omul spune ce-i vine la gură sau... uită! 
Asta la prima vedere. La a doua vedere, lucrurile par însă altfel. 

Paulian îl privi lung. Niciun răspuns. Pe faţa lui Scău nu se 
citea decât ură. A-l ataca frontal în aceste condiţii n-ar fi fost 
indicat. Rămânea o singură metodă şi anume să-i dea de înţeles 
că este demascat şi n-are decât să recunoască... N-a inventat el 
această metodă, era veche de când lumea şi de multe ori - 
citise el - dădea rezultate eficiente. Continuă cu acelaşi ton: 

— Nu? Atunci poate ar trebui să-ţi spun o poveste. Am 
cunoscut odată pe unul care, ascultând de îndemnul altuia, a 
vrut să câştige mulţi bani fără să muncească. Cum acest 
„prieten” a găsit ceva pe măsura lui, au pus la cale un furt prin 
spargere, dar nu la întâmplare, ci la comandă. Astfel încât 
această cunoştinţă a mea, printr-o legendă neverosimilă, dar 
care prinde la anumite persoane, a atras-o pe viitoarea sa 
victimă în afara locuinţei sale - nu mă întreba câte combinaţii au 
trebuit să facă - aducând în scenă două femei, iubita unuia şi o 
roşcată care cunoştea obiceiurile casei. Drept urmare, victimei i 
se fură poşeta într-un magazin, e chemată apoi acolo pentru a fi 
îndepărtată de casă, timp în care cei doi prieteni operează 
nestingheriţi. Evident, s-au gândit să posteze aproape de 
locuinţa vizată şi o „pândă”. E un cuvânt feminin, nu? Mai era şi 
o maşină ce urma să transporte marfa... Numai că au rămas 
ceva urme, micro urme, dar foarte semnificative şi concludente, 
faţă de care prietenul-complice, sperând într-un tratament mai 
blând, nu a rezistat! Ei, ce zici de povestea asta, Sonny, îţi 
place? M-am gândit la un moment dat chiar s-o înregistrez pe 
bandă de magnetofon, ca să poată fi ascultată de cei în drept. 
Dar n-am făcut-o. Şi ştii de ce? Pentru a da o şansă primului 
care va asculta povestea. Acesta eşti tu! 

Didina începu să plângă. 


— Aoleu, păcatele mele, dracu m-a pus să te ascult, că 
ziceam că... 

— Gura, paraşuto, că ţi-o închid! 

— ...pe vecie? făcu Paulian calm. Nu, stimabile, n-ai cum să 
mai închizi gura nimănui. Ai întârziat. De fapt, repet, am vrut să- 
ţi dau o şansă, că n-am prea mare nevoie de mărturisirea ta. 
Credeam că în ceasul al doisprezecelea ai să-ţi regreţi faptele, 
încercând să mai îndrepţi ce se poate, astfel încât justiţia să fie 
mai îndurătoare cu tine. M-am înşelat. Asta-i tot! 

Strângând dinţii, Sonny articulă cu greutate: 

— Mai întâi să iasă Didina afară! 

— Auzi, fată, ce-a spus? Eşti liberă să pleci... Deocamdată! 

Aceasta nu aşteptă să i se repete. leşi ca o furtună din 
apartament, făcu câţiva paşi repezi până la lift, cobori, iar la 
poartă căzu... drept în braţele plutonierului Sandu Badea, care o 
conduse până la maşină. 

— Şi acum - se întoarse Paulian spre Scău - poate-i dai 
drumul? 

— Pe toţi dracii! Cum aţi aflat? 

— Mi-a spus şeful meu că, de nu vă prind în două zile, mă dă 
în judecată pentru uzurparea funcţiei de ofiţer de poliţie 
judiciară. Ce era să fac? 

Încordat ca un arc, Sonny îşi pierdu calmul şi, fără veste se 
aruncă asupra locotenentului. Acesta se sculă în picioare, 
aşteptându-l, apoi făcu un pas lateral şi îi aplică o lovitură cu 
pumnul în plină figură. L-ar fi atins probabil dacă individul nu ar 
fi eschivat cu o vioiciune stupefiantă, contraatacând cu o directă 
în stomac. La rândul său, ofiţerul pară cu braţul, acuzând totuşi 
lovitura. Eşuând, agresorul lui deveni mai violent. Mâinile lui se 
cramponară de umerii lui Paulian. Încercă să-i expedieze un 
genunchi în burtă. Lăsându-se în faţă, în virtutea inerţiei, 
locotenentul îi prinse piciorul cu amândouă mâinile, îl răsuci 
spre înapoi, apoi îl lovi cu muchia palmei în gât. Scău îşi pierdu 
echilibrul, căzu pe spate şi, cu toată durerea pe care o resimţi, 
încercă să se ridice. Cu dinţii încleştaţi, locotenentul îşi zise că 
era timpul să termine. Făcu un pas înainte, iar stânga lui 
explodă în bărbia infractorului. Acesta se clătină. Apoi dreapta 
lui Paulian îl trimise în lumea viselor. Calm, îşi şterse mâna 
stângă care sângera, apoi aprinse o ţigară şi se aşeză pe scaun, 
aşteptând ca individul să-şi revină. Pentru orice eventualitate, îşi 


scoase pistolul din toc şi-l puse pe genunchi. 

„De ce m-o fi atacat? se gândi el. Oare ceea ce are de spus, 
ceea ce trebuie să declare o fi chiar atât de grav? Avea o figură 
plină de ură, ca a unui om disperat, gata să ucidă pentru a 
scăpa. O fi vrut să mă reducă la tăcere, închipuindu-şi că numai 
eu sunt la curent cu infracțiunile lui? Nu poate fi chiar atât de 
naiv. Are destulă experienţă ca să ştie că ancheta e făcută de 
un colectiv - mai ales una ca asta. Deci mai ştiau şi alţii despre 
el. Atunci ce-a sperat? O simplă răzbunare născută din ură şi 
potenţată de „trădarea” complicelui său? Poate. Oricum, era 
decis să mă doboare prin orice mijloc, inclusiv ţinându-mi capul 
sub apă cât extragi rădăcina pătrată dintr-un număr cu cinci 
cifre! Dar dacă acesta este pur şi simplu temperamentul său? O 
fi, dar ochii lui, privirea plină de ură erau ale unuia care vrea să 
ucidă! Evident, dorinţa şi voinţa sa n-au putut depăşi impulsul 
care-l domina şi-l împingea spre crimă. Oare cine spunea că 
natura umană seamănă cu o oglindă cu două feţe în care se 
reflectă atât emoția cât şi contrariul ei?”. 

Se opri din meditaţie văzându-l pe Sonny că începe să-şi 
revină. Mai întâi deschise ochii, privi în jurul său, apoi îl zări pe 
ofiţer şi, mai ales, pistolul acestuia. Îi aruncă lui Paulian o privire 
care ar fi putut să fiarbă laptele. 

Acesta surâse uşor. 

— Vezi tu, Sonny, brutalitatea ca şi grosolănia sunt de 
neînțeles şi arareori sunt afaceri bune. Te-ai comportat mai rău 
decât o fiară. Nici cea mai crudă nu atacă omul din plăcere. A 
ucide în mod gratuit e o facultate specifică unor anumiţi oameni 
printre care te-ai înregimentat şi tu prin ceea ce ai încercat să 
faci. Anumiți oameni am spus? Ei bine, aceştia sunt greşit 
catalogaţi ca atare, fiindcă nu sunt oameni. Uneori, teama şi mai 
întotdeauna foamea, adică unele nevoi imperioase, împing fiara 
să ia viaţa altor fiinţe... Şi fiindcă totul se întâmplă în cap - de 
regulă - presupunând că gândeşti cât de cât, caută să nu ţi-l 
pierzi. 

Scău se ridică anevoie de jos şi se aşeză pe un scaun. Îşi pipăi 
gânditor bărbia, îşi masă îndelung piciorul, apoi exclamă: 

— Bine, şefu, de data asta aţi câştigat. Am să ciripesc. Sper 
că n-o să mă turnaţi şi pentru tentativă de... 

— Depinde de tine. 

— Cât credeţi că o să fie scorul? 


— Te târguieşti degeaba cu mine. Pedeapsa se dă în funcţie 
de mai multe criterii, printre care contează, în primul rând, 
sinceritatea şi comportarea în timpul urmăririi penale. 

— Bine, atunci scrieţi. Că oricum Dudulea se pare că a dat tot 
din el... 

Paulian porni magnetofonul de buzunar. 


LINIŞTEA DIN ADÂNCURI 


Rue Chalgrin era acum inundată de soare. Cum spunea un 
parizian cu umor, „Vara a venit şi la noi. După un matineu 
promiţător, spectacolul de gală s-a lăsat aşteptat. Apoi s-a 
amânat. Fără termen. Acum...” 

Acum... nu mai ploua. În rest... 

Urmând-o pe Mado, Stancu zări în vitrina unei cofetării un 
anunţ: „Specialitatea casei, tartă cu fragi cum face mama - 3,50 
franci. Tartă cu fragi cum s-a gândit să facă mama - 5 franci”. 
Nu se miră, deşi era amuzant. În urmă cu o zi citise în vitrina 
unui librar de pe Rue Rivoli: „Cumpăraţi acum cartea pe care o 
veţi oferi cadou de sărbătorile de iarnă. Astfel veţi avea timp s-o 
citiţi şi dumneavoastră!”. Foarte sugestiv şi tipic parizian. Se 
grăbi s-o ajungă din urmă pe Mado şi urcă în maşină alături de 
ea. Aceasta demară. 

leşind din Rue Chalgrin, ea se înscrise imediat în fluxul de 
automobile de pe Avenue Foch până în Place de l'étoile. De aici, 
conducând cu multă uşurinţă, dar şi cu atenţie, Mado angaja 
maşina pe Avenue Friedland, intrând rapid în şuvoiul de pe 
Boulevard Haussmann. Mado încetini, în pofida protestelor 
şoferilor ce claxonau anemic din autovehiculele lor aflate în 
urmă. Vorbele şi sunetele erau care mai de care mai colorate şi 
mai stridente. Arătă din cap spre un imobil impunător. Privind 
într-acolo, Stancu văzu mai multe tăblițe deasupra unei porţi din 
fier forjat, printre care se putea citi şi aceea a firmei „Maritas 
S.A.”. Apoi Mado acceleră, intră pe Boulevard Montmartre şi se 
opri în Rue de Richelieu, parcând pe trotuar. Coborâră. Fata îl 
întrebă: 

— Sunteţi de acord să mergem la Grévin? V-am promis şi, în 
general... 


— „vă ţineţi promisiunile, n’ est-ce pas? 

— În principiu. Se mai întâmplă uneori, din forţă majoră... 

— Oho! Luaţi chiar totul aşa de serios? 

— Nu despre asta e vorba. Noi, femeile, suntem uneori 
complicate. Capricii, mici ambiţii, inconsecvenţe. De aceea nu 
suntem întotdeauna înţelese. 

În timp ce-i vorbea, ochii ei îl priviră scânteietori, aproape 
declanşând un incendiu. Ochi imenşi, în care parcă se topea 
întreaga pupilă, ochi mărginiţi de gene lungi şi negre, ochi 
buni... nu blânzi, precum cei de căprioară, ci calmi, liniştiţi, în 
care totuşi sclipea ceva zglobiu atunci când zâmbea. 

Se opriră la numărul 10 din Boulevard Montmartre, sediul 
Muzeului  Figurilor de Ceară, supranumit Grévin, varianta 
franceză a lui „Madame Tussaud” de la Londra, cunoscut în 
toată lumea. Ea cumpără bilete şi intrară. 

Muzeul Grévin, acest palat al mirajelor, o necropolă de 
manechine lucrate în ceară, ilustrând personajele cele mai 
celebre din istorie, cărora imuabilitatea le conferă un aer de 
eternitate. Unde să privească mai întâi? La cabinetul fantastic, 
la Maria Antoaneta ori la baia în care a fost asasinat Marat? La 
Napoleon Bonaparte, Danton, Robespierre, împărați, regi şi 
generali celebri, femei faimoase, „istoria cuprinzând - cum citise 
el undeva - în procesul ei de selecţie, memoria omenirii ce se 
fixează de preferinţă la extremităţi. Te include fie că ai 
întemeiat Roma, fie că i-ai dat foc”. Personajele celebre, parcă 
aievea, erau încremenite în urmă, triumf sau teroare. 

Se despărţiră, fiecare vrând să vadă altceva, dar nu înainte de 
a stabili ora de întâlnire la maşină. în continuare, maiorul admiră 
Lumina neagră şi Uraganul din pădurea virgină, gândindu-se 
mai ales la ingeniozitatea tehnicienilor care manevrau oglinzile 
turnante, tunetele şi fulgerele, fabricând miraje de la Golgota la 
rugul din Rouen, de la patul de moarte al lui Napoleon din insula 
Sfânta Elena la pluta Meduzei ori la inaugurarea Canalului Suez, 
un spectacol adevărat, cu un Ferdinand Lesseps neînchipuit de 
real. lată şi palatul Malmaison cu o scenă de familie. În centru 
Bonaparte, Primul Consul, lângă el Josefina, iar în stânga şi mai 
spre spate Bernadotte, viitorul rege al Suediei... lată-l şi pe 
micul Mozart cântând la clavecin în faţa doamnei de 
Pompadour... Şi din nou camera mortuară de pe Sfânta Elena... 

Celebrităţi ale istoriei, ale vieţii politice, sociale şi culturale a 


omenirii. Au fost şi s-au dus, unii îngropând cu ei o personalitate 
marcată de lumină, progres şi cultură, iar alţii, campioni ai 
răului, ai distrugerii, ai fărădelegilor. E drept că şi unii şi alţii au 
intrat în eternitate, dar în mod diferit. Acum sunt modelaţi în 
ceară, purtând fiecare pecetea creaţiei. Cum spunea cineva? „E 
o nebunie cât de cotidiană e viaţa!”. Şi totuşi ea reflectă 
realitatea şi nu-i neplăcut să trăieşti în acest cotidian. Tot 
filozofând aşa de unul singur, ajunse la maşină, unde era 
aşteptat. 

— Şi acum ce facem, zise Mado zâmbind. Aş putea să vă duc 
la Versailles, dar e prea târziu şi apoi, chiar dacă ne-am permis 
un respiro, nu pentru asta aţi venit aici! 

— Credeţi că aş putea să-i întâlnesc pe Lejean la ora asta? 

— Mă îndoiesc. De obicei, acum e acasă... Dar dacă-i urgent, 
aş putea să vă duc la el. 

— Nu, nu-i chiar aşa de urgent. Mi-a dat câteva sfaturi şi 
repere interesante. Voiam doar să le mai amănunţesc cu el. E şi 
mâine o zi. 

Urcară în maşină care demară imediat. 

— Il cunoaşteţi demult? reluă el, aproape fără să vrea. 

— Dacă-l cunosc? Da... ezită ea puţin. Demult... Acest om şi-a 
început meseria de la prima treaptă. Cu un chipiu albastru în 
cap, o pelerină pe umeri, un fluier în gură, debutând prin a păzi 
ordinea şi liniştea cetăţenilor. Staţionând în colţul unei străzi ori 
patrulând în anumite cartiere mărginaşe. Datorită calităţilor 
sale, a fost promovat în mai multe rânduri, ajungând inspector 
în brigada anti-banditism, unde, mai mulţi ani, a fost o prezenţă 
vie în zonele fierbinţi, în mediul criminalităţii pariziene, noaptea 
şi ziua, singur sau ca „săgeată”!* în tandem cu François Renatti, 
un om de treabă care... nu mai este! Ulterior, a fost numit 
inspector principal la Oficiul central pentru reprimarea furtului 
operelor şi obiectelor de artă. Evident, în cadrul poliţiei judiciare, 
altfel nu primea avansarea. A dat şi examenul de comisar... 

— Foarte frumos. Am înţeles că lucrează sub comisarul 
Savonna?! 

— Nu vi se poate ascunde nimic. 

— Cunoaşteţi multe lucruri despre Lejean... 


— E firesc, sunt cumnata lui! 
— ?l 


14 Şef de echipă operativă pe maşinile de patrulare. 


— Am impresia că v-a uimit acest fapt, deşi nu văd nicio 
incompatibilitate cu profesia mea! 

— Cea adevărată? 

— Din nou recunosc că realizaţi totul sau... aproape totul! 

— N-am afirmat că ar fi vrea incompatibilitate... Făcu maiorul 
cu o voce nesigură. 

— Dar aţi gândit-o! 

— Oh Acum îmi faceţi şi proces de intenţie. Fapt e că îmi face 
o mare plăcere colaborarea cu dumneavoastră, aşa că, dacă-mi 
e permis, voi coopera în continuare, mai ales că-mi sunteţi înger 
păzitor. La drept vorbind, nu semănaţi cu un paznic, nu-i aşa? 

— Dar a înger? întrebă ea cu oarecare cochetărie. 

— Asta da. Am remarcat-o din capul locului. 

— Sunteţi galant, dar feriţi-vă. Noi, franţuzoaicele, mai 
întotdeauna obţinem ceea ce vrem. Lucrul cel mai dificil este să 
vrei... Apropo, sunteţi căsătorit? 

— Pas encore! 

— Tiens... 

— Nu mi-a venit încă timpuL Dar ce legătură are cu... 

— ...niciuna. O pură curiozitate feminină. 

Şi, în timp ce ocoleau Place de l'étoile, angajându-se pe 
Champs Elisees, ea zâmbi. 

— Liniştiţi-vă. Eu sunt vaccinată contra tuturor relelor: gripă, 
ciumă, pălăvrăgeală, amor, căsătorie. Dar nu mi-aţi spus unde 
să vă duc. 

— La hotel, dacă se poate. 

— S-a marcat. Ei, cum v-a plăcut muzeul? 

— Colosal. După ce o să-mi limpezesc impresiile, le filtrez şi le 
depun în banca amintirilor. Asta nu dă faliment niciodată. 

— Foarte corect, făcu Mado, în timp ce Stancu privea cu 
interes prin geamul portierei. De fapt - reluă ea când maşina 
trecu prin Rue Saint-Antoine pentru a ajunge în Place de la 
Bastille - muzeul e în continuă schimbare, nu numai sub 
raportul înnoirii, ci şi al înzestrării cu tehnică de vârf, pentru 
redarea cât mai fidelă a realităţii epocii. Mistere se schimbă cu 
alte mistere... care intervin pe parcurs. Dar iată că am ajuns 
aproape de hotelul dumneavoastră. Rămâneţi aici sau vă depun 
în faţa intrării? 

— Rămân aici. Şi... mulţumesc mult pentru această frumoasă 
după-amiază. 


— A fost plăcerea mea, sper să ne mai vedem. Odihnă 
plăcută! 

Maşina porni rapid, dând colţul străzii. Stancu privi îndelung în 
urma ei. „Ciudată fiinţă - îşi zise el. Inteligentă, curajoasă şi... 
foarte drăguță. Parcă îi înflorise un zâmbet ironic pe buze când 
s-au despărţit. Sau o fi fost o părere? Aparenţe... deşi, la drept 
vorbind, uneori acestea constituie un limbaj prin care putem 
mărturisi atât prietenilor cât şi duşmanilor noştri că ne rămâne 
încă destulă priză la evenimente pentru a salva faţa...” 

Cu aceste gânduri intră în holul hotelului, îndreptându-se spre 
recepţie. De serviciu era blonda planturoasă, prietena 
telefonistei care-i dăduse numărul la care sunase „instalatorul”. 
A luat cheia, i-a lăsat pe masă un bilet de o sută de franci şi i-a 
spus în treacăt: 

— O fată frumoasă ca dumneata trebuie să folosească un 
parfum dintre cele mai bune. De ce nu ţi-ai lua unul? 

Ea cotcodăci ceva şi făcu eforturi serioase pentru a roşi, dar 
fără succes. În cele din urmă, bancnota dispăru undeva. Stancu 
era deja lângă lift. Parcă amintindu-şi de ceva, întoarse capul şi 
întrebă: 

— M-a căutat cineva? Sau am ceva vizitatori? 

Ea negă, scuturându-şi puternic capul, astfel încât zulufii 
blonzi îi căzură pe frunte. Apoi, parcă jenată de ceva, se 
întoarse. Maiorul introduse cheia în broască şi... îl văzu aşezat 
comod într-un fotoliu pe Monsieur Parvoine. Acesta se sculă în 
picioare şi veni în întâmpinarea lui. 

— Dacă aţi încercat să-mi faceţi o surpriză aţi reuşit! zise 
maiorul fără să zâmbească. Ce vânt vă aduce la mine? 

— Mii de scuze, dar... trebuia să vă văd. 

Stancu scoase o sticlă de whisky din dulap şi aruncă o privire 
spre neaşteptatul său musafir. 

— Fără apă, dacă se poate, murmură acesta. 

Îi turnă în pahar din sticla „Jack Daniels”, neîncepută, iar 
pentru el pregăti o băutură cu mai multe cuburi de gheaţă. Il 
servi, după care intră în baie şi branşă la priză aparatul de ras. 
Porni contactul, lăsă uşa deschisă şi se întoarse în cameră. 

— Acum putem vorbi în linişte. Aparatul meu e un excelent 
generator de paraziți. Ca bruiaj e impecabil pe o rază de circa 
douăzeci de metri. Aşadar... 

— Vinaigre a avut azi dimineaţă o discuţie violentă su socrul 


său. Se pare că e vorba de nişte tablouri noi aduse de acesta din 
urmă şi care trebuiau vândute la un preţ fabulos. 

— De unde ştiţi? 

— Madame „la peintre” nu-mi ascunde nimic. 

Stancu zâmbi echivoc. 

— Nici măcar grațiile ei? 

— Nici... 

— O.K. ŞI... de ce s-au certat? 

— Macaronarul nu mai voia să vândă! 

— De ce? 

— Zicea că, potrivit informaţiilor sale, picturile ar face obiectul 
urmăririi de către mai multe poliţii. 

— Or fi fost furate de undeva?! 

— Nu ştiu, dar afacerea nu-i prea curată. De fapt, nu-i prima 
oară când Vinaigre vinde marfă dubioasă de la socrul său, dar 
de data asta italianului îi e teamă. 

— Înţeleg. Aţi văzut pânzele? 

— N-a vrut să mi le arate, iar eu n-am insistat ca să nu par 
suspect în ochii ei. Ştiţi... amorul e mai puţin important la ea 
decât banii... 

Stancu trase adânc aerul în piept. Apoi aprinse o ţigară, 
aşezându-se mai bine în fotoliu. Cu o voce liniştită întrebă: 

— Şi - de ce mi-aţi relatat mie toate astea? N-ar fi fost mai 
înţelept să mergeţi la poliţie? 

Vădit jenat de întrebare, Parvoine duse paharul la gură, trase 
o duşcă, apoi zise: 

— Am avut cândva unele neînţelegeri cu Oficiul de combatere 
a furtului operelor de artă. Apoi, adăugă el insinuant, am crezut 
că vă interesează... 

Maiorul nu răspunse imediat. Se gândi la avertismentele 
inspectorului Lejean. Oare era sau nu era „curat”? Şi dacă nu 
era, pentru cine ar fi „murdar”, pentru poliţie sau pentru el? Ori 
pentru ambele părţi? Oricum, el nu-i pomenise nimic pictorului 
despre tablourile furate, dar acesta totuşi intervenise. De ce? în 
ce scop? Ce hram purta? Să fie oare o simplă coincidenţă faptul 
că auzise de la iubita lui despre cele două picturi? Posibil. Numai 
că el n-a fost învăţat să se bazeze pe coincidenţe! Să-l facă să 
creadă că nu-l interesează sau să-i plătească informaţia, 
instruindu-l cum să procedeze în continuare? Asta ar însemna 
însă practic să ocolească sfaturile inspectorului. Dar dacă... Şi, 


în fond, care ar putea fi riscul? Ca pictorul să-l atragă într-o 
cursă pe care i-o întinde banda? Poate, deşi... Oricum, mai avea 
vreme să-l informeze şi pe comisar, în caz că ar trebui 
întreprinsă o acţiune, blocând astfel posibilitatea unei capcane. 
Zise: 

— Şi dacă m-ar interesa? 

— M-aş uita la ele şi... aş mai întreba-o câte ceva pe madame. 
Nu de altceva, dar eu sunt pictor, un creator care, datorită unor 
împrejurări nefericite în care se includ şi combinaţiile unor 
traficanţi de tablouri, am devenit chelner. Trebuie să-mi câştig 
existenţa, nu? Dar niciodată, auziţi, niciodată n-am făcut 
escrocherii, n-am comis furturi ori alte matrapazlăcuri în 
domeniul artei. Niciodată, auziţi? Şi nici nu înghit aşa ceva. 
Respect prea mult actul de creaţie ca să-l murdăresc. Nu ştiu 
exact cine sunteţi dumneavoastră, nu ştiu ce urmăriţi, dar vă 
ajut fiindcă simt că ceea ce vreţi, ceea ce faceţi e cinstit. In caz 
contrar nu vă pot sprijini, indiferent de onorar. Ştiu că aţi fost 
văzut în compania lui Savonna şi sunteţi străin, astea nu se pot 
ascunde, aşa că s-au tras unele concluzii. Deci, mi-am zis eu, 
poate că omul urmăreşte unele obiecte de valoare sustrase din 
tara lui. 

— Unde s-au tras aceste concluzii? interveni Stancu, puţin mai 
nervos decât ar fi dorit. 

— În mediul celor care-l patronează pe Vinaigre şi Cossa, în 
lumea traficanţilor cu opere de artă şi obiecte de valoare, a 
traficanţilor, a organizatorilor de licitaţii clandestine... 

— a... hotilor! 

— Aceştia sunt mai puţin importanţi. Mai ales faţă de cei care 
organizează şi coordonează vânzările şi revânzările pe reţeaua 
naţională şi internaţională, care au relaţii cu „nevinovaţii” 
cumpărători multimilionari ce lansează comenzile! 

— Mai concret, dacă ce poate. 

— Mai concret? Regret, Monsieur, dar în primul rând eu nu pot 
să-mi risc cariera, dacă nu şi mai mult! lar apoi, sincer vorbind, 
nici dumneavoastră nu m-aţi onorat cu încredere... 

— Ei bine, dacă ţi-aş spune că vreau să recuperez două 
tablouri sustrase ilegal din patrimoniul nostru... din România, 
ţara mea... 

— Mulţumesc pentru încredere. Nu veţi regreta. Vedeţi că nu 
vă întreb despre ce fel de maeştri e vorba şi ce reprezintă 


pânzele. Ne vom revedea când voi avea veşti. 

— Când? Unde? 

— Incă nu ştiu, spuse Parvoine gânditor. Peste puţin timp... 
Am onoarea, mai zise el îndreptându-se spre uşă. 

— O clipă, Monsieur, reluă Stancu, întinzându-i un plic. Pentru 
osteneala dumitale şi... ca o dovadă de încredere, zâmbi el. 

— Domnule... domnule... 

— Stancu! 

— Ei bine, domnule Stancu, în alte împrejurări n-aş fi primit, 
dar acum sunt nevoit. Merci beaucoup! 

Maiorul închise încet uşa după el, apoi se trânti pe pat şi 
aprinse o ţigară. Făcuse oare bine dezvăluindu-i pictorului 
scopul său? Oare nu dovedise uşurinţă faţă de o persoană pe 
care nu o cunoştea suficient şi asupra căreia primise unele 
sfaturi? De ce această imprudenţă? Nu se recunoştea pe el în 
folosirea acestui procedeu. Şi totuşi, flerul, care nu l-a înşelat 
niciodată, îi spunea că a procedat bine. Nu cuvintele, ci ochii lui 
Parvoine nu puteau înşela, în definitiv, se ştia de prezenţa lui, 
dovadă încercarea de a-l suprima şi filajul. Totuşi... 

Ridică receptorul telefonului şi formă numărul comisarului 
Savonna. 


Vinaigre nu se simţea în largul său în acea dimineaţă. Era 
întins în pat şi privea fix cele două tablouri aduse de socrul său, 
pe care tocmai le „descoperise”, folosind sistemul clasic de a 
îndepărta cu o soluţie specială peisajele pictate deasupra lor. 
Dacă la început rămase mut de admiraţie, în aceasta incluzând 
şi beneficiile pe care le-ar fi putut realiza prin vânzarea lor, 
acum îl scuturau frigurile. Avea chiar vedenii. Ba i se părea că 
un soare strălucitor inunda pânzele, ba acestea erau cuprinse 
de un foc în care colcăiau, zvârcolindu-se, sute de şerpi. 

Hotărât lucru, era bolnav şi aceasta numai datorită socrului 
său. E drept că şi băuse mult cu o seară înainte, după ce în 
cursul dimineţii se certase cu soţia sa, apoi cu signor Cossa. 
Făcuse afaceri bune cu socru-său în decursul anilor şi chiar 
reuşise să-şi găsească o piaţă de desfacere a tablourilor intrate 
nu prea ortodox în mâna lui. Dar parcă amatorii de picturi 
întrebau de provenienta lor? Singurul lucru care-i interesa era să 
fie autentice. Auzi, autentice! Oare câte falsuri - ce-i drept, 
foarte reuşite - nu vânduse el drept originale! „Expertizate”, nu 


numai pentru ricani, ci şi pentru anticari, şi uneori recunoscute 
ca atare şi în faţa instanţelor judecătoreşti, unde specialiştii se 
contraziceau. E drept că, odată, a luat şi el plasă cu un „Monet” 
expertizat. Il achiziţionase la un preţ rezonabil că, deh, cum se 
ştie, „Monet is money”, şi de fapt era o imitație foarte bună. 
Pierduse ceva la el, însă nu prea mult, îl vânduse în Portugalia... 

Şi atunci, de ce era aşa de speriat signor Cossa, distinsul său 
socru, tatăl deloc distinsei sale soţii, pe care o luase împreună 
cu câteva tablouri?! Fiindcă un român venise aici ca să 
recupereze picturile? Era ceva nou în asta? Doar mai veniseră şi 
spanioli, olandezi, belgieni, nu? Şi, cu toată intervenţia 
Interpolului, plecaseră cu mâna goală, iar unii mai insistenţi au 
fost pescuiţi în Sena! Doar nu lucra de capul lui, iar „clanul” se 
ocupă de toate. Doar ştia şi Cossa asta, nu? Poate că socru-său 
avea o altă alternativă? Posibil, dar pericolul era mare. Şi asta 
tocmai când apucase să promită... Ce să facă acum? 

Se sculă cu mare greutate. Nu putea să rămână în starea în 
care se afla acum. Se simţea mizerabil. Puse mâna pe sticla de 
whisky, pe jumătate goală, şi trase cu sete câteva înghiţituri. 
Apoi intră în baie şi stătu cu capul sub robinet, lăsând să-i cadă 
apa rece pe ceafă, pe păr şi pe faţă. In timp ce-şi făcea toaleta 
se privi în oglindă, remarcând cearcănele de sub ochi şi faţa-i 
pământie. „Beau prea mult - îşi zise - aşa nu mai merge. Mă 
cert cu toată lumea. Mai întâi cu anticarii, apoi cu familia şi 
mâine, poimâine cu Monsieur... Trebuie să ies ca să-mi 
limpezesc gândurile şi poate că am să trec şi pe la... Nu... cred 
că ar fi o greşeală, oare e imposibil să mă înţeleagă? Aş putea 
eventual să găsesc o altă soluţie...?” 

Se îmbrăcă încet, luă în mână un impermeabil, căută cheile 
de la maşină şi ieşi. Avea aerul de a fi un nimeni acasă, putea fi 
însă cineva în mulţime. 

Ajungând în stradă, se îndreptă spre maşină, fără să-i dea 
vreo atenţie lui Parvoine care traversa. Se aşeză la volan şi 
demară, îndreptându-se spre centru, deşi ştia că e prea 
devreme ca să-l găsească la birou pe directorul companiei 
„Maritas”. Oricum, va trebui să dea în prealabil un telefon. Lui 
Monsieur nu-i plăceau vizitele neanunţate şi apoi, în ultimul 
timp, era cam supărat pe el şi nu degeaba. Nu prea mergea 
vânzarea tablourilor, iar licitaţiile şi mai puţin. Pierduse sume 
mari - evident, nu banii săi - la câteva vânzări cu unele 


contrafaceri, avea şi două procese în curs, deşi aici nu-şi făcea 
prea multe probleme fiindcă se putea aranja cu experţii... 

Aşa că cele două picturi aduse de Cossa l-ar fi scos din belea. 
Şi tocmai acum se speriase afurisitul ăsta. Dar îl va sili să-l 
asculte, chiar dacă pentru asta va folosi mijloace mai tari... sau 
poate îl va ameninţa cu divorţul? în fond, ştia să cumpere, ştia 
să vândă. A adus „clanului” câştiguri mari, a avut şi unele 
pagube, ce-i drept. Trebuie să ştii să şi pierzi uneori, dacă vrei 
să câştigi, că nu poţi da mereu „tunuri”. Cum spunea Monsieur: 
„Să te strecori între, prea mult şi nu destul. De la săraci să ceri 
prea mult, ca să nu mai revină, iar de la bogaţi nu destul, tocmai 
ca să revină!” 

Aplicând acest principiu, unii anticari, mai ales cei cu marfă în 
consignaţie, nu-l mai plictiseau, în schimb era căutat de clienţi 
bogaţi de peste Ocean, din Elveţia, Olanda şi Italia, care voiau 
să investească bani în opere de artă. lar tocmai acum avea un 
cumpărător pentru cele două tablouri, dispus să plătească 
imediat cu bani gheaţă. lar el să rezilieze contractul din cauza 
unui capsoman! 

Frână brusc. Îl trecură toate năduşelile. Era să calce o bătrână 
care trecea strada. Trecu de Arcul de Triumf şi se angaja pe 
Boulevard Haussmann, unde opri o clipă pentru a da posibilitate 
portarului să deschidă intrarea spre parcajul subteran. 

Chiar în acel moment, telefonul din camera lui Stancu sună. 

— E vorba de un Murillo şi un Watteau, Monsieur, nu? se auzi 
vocea lui Parvoine. Vreţi să vi le descriu? 

— Nu e nevoie. Unde sunt? 

— Au fost aici, în casa lui Vinaigre, apoi le-a luat Cossa de la 
fiica lui şi a plecat cu ele. 

— Ştiţi cumva unde? 

— Nu, dar voi afla. 

Cu paşi hotărâți, Stancu ieşi din hotel, îndreptându-se spre 
sediul poliţiei judiciare de pe Quai des Orfevres. 


SENS UNIC 


Mărturisirile lui Scău continuau, confirmând în mare parte 
declaraţiile lui Dudulea şi completându-le chiar pe alocuri. 


— Cine te-a angajat? 

— Vorbisem cu Dudulea care m-a dus la Şaman. Acolo se afla 
dama roşcată şi un bărbat înalt cu părul cărunt ce purta ochelari 
fumurii. Părea străin după vorbă. 

— N-ai putut să-ţi dai seama cine era bărbatul străin? 

— Au vorbit puţin şi în şoaptă. După accent putea fi italian sau 
spaniol sau... 

— „orice altceva. 

— Da. 

Descrierea făcută se potrivea însă lui Cossa. 

— Altcineva n-a mai fost acolo? 

— A mai venit un bărbat blond, îmbrăcat ca un străin, cu 
pantaloni albaştri reiaţi şi cu o haină galbenă în carouri, care a 
vorbit ceva cu... macaronarul. 

„lată un element nou care apare în câmpul cercetărilor - îşi 
zise Paulian. E vorba oare tot de un străin? în acest caz, filiera 
începe să se diversifice”. 

— Au vorbit într-o limbă străină? Ai auzit ceva? 

— Cred că da... n-am putut prinde prea multe. Ştiţi... eu cu 
limbile... 

— Ştiu! Ce ai prins? 

— Chiar, cât pot să iau, şefu? Doi ani, trei ani, mai mult? 

— Ce ai prins? 

— Păi... au pomenit ceva despre unu Mieluşică de lângă Sibiu 
şi de Oradea... 

— Cred că va trebui să-ţi aminteşti mai bine despre toate 
astea şi... la timp. Apoi tu vrei să fac aprecieri înainte de a-mi 
vorbi despre tine. N-ai spus nimic... Eu sunt dispus să trec peste 
„jeşirea” 
ta de mai înainte, care poate să atârne al dracului de greu în 
sarcina ta, dar... trebuie să aflu mai multe lucruri, mai concrete, 
nu generalităţi, aşa cum încerci tu să-mi vinzi! 

— Ce-i cu mine nu-i mare lucru, doar nu sunt eu barosanu! 

— De bună seamă că nu. Tu, săracul de tine, erai a şaptea 
roată la căruţă! 

— Să n-o luăm nici aşa. 

— Ei, atunci poate că ar trebui să despachetezi, nu? 

— Mi-a zis Şamanul să-l sprijin pe Dudulea la o treabă. 

— Care a fost rolul tău? 

— Să stau de pază şi să aduc marfa. 


— Unde? 

— La maşină... 

— Dar la magazin? 

— Acolo am fost cu roşcata care mi-a arătat persoana, eu i- 
am umflat poşeta şi m-am topit. 

— Ce-ai făcut cu ea? 

— l-am pasat-o lui Dudulea, care a scos cheile... 

— Ce mai era în poşetă? Doar ai avut timp s-o scotoceşti, nu? 
Vreau să spun, în afară de bani, pentru că pe ăştia i-ai umflat! 

— Vreo două cearşafuri mari şi ceva mărunţiş... Şi încolo 
lucruri muiereşti, o batistă, un ruj şi... 

— Ce ai făcut după asta? 

— l-am dat babei un telefon că s-a găsit geanta în magazin. 

— De ce? 

— Ca să facă paşi din casă şi să-i lase locul curat lui Dudulea. 

— Ce rol a avut Didina? 

— Lăsaţi-o în pace pe Didina. Ea umbla după altele... 

— Totuşi! 

— A luat poşeta. 

— Continuă. 

— M-a aşteptat blondul în maşină şi am plecat spre casa 
babei. 

— Ce fel de maşină? 

— O Dacie galbenă... 

— Blondul nu ţi-a spus nimic? 

— A zis să mă ocup eu de marfă. 

— Unde aţi dus obiectele furate? 

— La maşină. Blondul le-a băgat într-o valiză din alea 
speciale, pentru haine. 

— Ce anume? 

— Păi... tablourile! 

— Şi restul? 

— Care rest? 

— Bijuteriile! 

— Ce bijuterii?! Sonny părea nedumerit ori juca teatru, deşi 
nu se putea desluşi nimic în privinţa asta. Văzând că Paulian îl 
priveşte cu neîncredere, continuă: 

— N-am văzut niciun fel de bijuterii. Poate că Dudulea a 
operat pe cont propriu. Se încruntă. Dar n-aş crede... 

— A mai fost cineva în casă afară de Dudulea? 


— Japiţa aia roşcată... nu mult... că zicea că a uitat să-i spună 
lui Dudulea unde să lase ramele celelalte. 

— Ai văzut-o când a ieşit? Avea ceva în mână? 

— A venit la maşină cu geanta ei neagră care-i ca o sacoşă... 

— N-a discutat cu străinul blond? 

Scău rămase un timp pe gânduri, apoi reluă: 

— Parcă au vorbit ceva, dar nu în româneşte, că mă 
prindeam... n-am înţeles. Apoi au râs amândoi. 

— Cum îl cheamă pe străin? 

— Nu ştiu. Roşcata i-a spus odată Marius sau Mario şi el s-a 
zborşit la ea. 

— Spune-mi, îl cunoşti pe Poiană? 

Sonny păli. 

— Şefu, nu mă băga în treaba asta, nu m-am ocupat niciodată 
de mortăciuni, doar ştiţi asta! 

— Îl cunoşti? Da sau nu? 

— L-am cunoscut... 

— Şi de ce vorbeşti la trecut? Nu mai este? 

— Doar ştiţi foarte bine şi dumneavoastră! 

— Ce se vorbeşte în mediu? Nu ştiu şi vreau să aflu de la tine. 

— L-a călcat o maşină... galbenă! 

— Galbenă? Ştii cumva cine era la volan? 

— Asta n-o mai ştiu. 

— ...dar poţi afla! 

— Cum? La pârn... la puşcărie?! 

— Deocamdată nu eşti acolo. 

— Nu înţeleg prea bine. 

— Am zis că încă nu eşti şi... poate că nici n-ai să fii... prea 
mult timp, dacă... 

— „„.VI-l dau pe... 

— „inclusiv pe cel care a săvârşit tentativa de omucidere 
asupra lui Vistrean. 

— Poate e acelaşi? 

— Poate. Dar pentru că veni vorba... cine şi de ce a vrut să-l 
înlăture pe Vistrean? 

Scău se schimbă la faţă. Cu mâinile tremurânde îşi aprinse o 
ţigară, trase adânc fumul în piept şi privi pierdut într-un punct 
numai de el cunoscut. Într-un târziu articulă: 

— Eu nu sunt amestecat. Credeţi că cei care au făcut 
fărădelegile astea mi le-ar fi spus mie? 


— Ascultă-mă bine, Sonny. Aş vrea să-ţi mai povestesc ceva. 
Şeful meu a intrat în poliţie prin '946, când a trebuit să fure 
meseria de la vechii comisari. Odată a asistat la un „interviu” pe 
care un inspector de poliţie l-a luat unui individ. Am să ţi-l redau 
din memorie, poate nu cu cea mai mare exactitate, dar ai să mă 
înţelegi perfect. Deci: „... fiindcă veni vorba, ai auzit de crima 
din Tei?”.„Cum să n-aud, don’ şef, că vuieşte toată mahalaua” a 
răspuns acesta. „Ei bine, îţi dau cinci zile să mi-l dai pe 
criminal!”. „Eu? De unde? Nu ştiu nimic...”. „Ai să afli” răspunse 
inspectorul, întorcându-se spre fişet, de unde scoase o hârtie. 
„Ştii ce-i asta?” fâlfâi el hârtia în faţa ochilor individului. „De 
unde să ştiu, că doar n-oi fi Mafalda, don’ şef?”. „Nu eşti, mă, 
precis că nu eşti, dar aici e un mandat de executare pe numele 
tău. Cineva l-a uitat aici, mai sunt şi neglijenţe la poliţie. M-am 
gândit să înlătur eu această neglijenţă şi să-l pun în executare, 
că doar n-o să-l ţin aici până intră în...”. „Staţi, don’ şef, staţi 
puţin. Ce, au dat turcii? Să mă gândesc şi eu mai bine”, zise 
acesta pălind. „Ai trei zile, nicio oră în plus. Ne-am înţeles?”. 
„ nțeles!”. 

— Şi ce s-a întâmplat? întrebă cu sufletul la gură Scău. 

— Ceea ce era de aşteptat. După trei zile, poliţia l-a 
identificat, prins şi arestat pe criminal! 

Sonny îşi aprinse o nouă ţigară. Zise: 

— Are tâlc povestea dumneavoastră. Ce-mi oferiţi? 

— Eu nu pot să fac aşa ceva, e ilegal. Afară de asta, tu nici nu 
ai un mandat de executare... 

— Atunci? 

— Tu eşti un simplu hoţ, nu un criminal. De ce să plăteşti 
pentru alţii? Apoi, justiţia manifestă totdeauna clemenţă faţă de 
cei care o ajută să stabilească adevărul şi care îşi regretă 
faptele. lar eu te voi ajuta să-ţi regreţi faptele dacă mă sprijini în 
aflarea adevărului. 

— Dar... Didina? 

— Didina? Cine-i Didina? Oh, da, cea care a fost aici mai 
înainte! Eu ştiu? Să vedem ce a făcut... Încă nu e clar totul. 

— Am înţeles. Dacă nu se poate mai mult... 

— Cu toată bunăvoința, Sonny, dar numai ceea ce este în 
litera şi spiritul legii. lar legea nu-i chiar aşa de aspră pentru cei 
care o ajută. Nu pot decât să mă repet. 

„„.O oră mai târziu, după ce ascultă toată banda, locotenentul 


Mircea Paulian obţinu aprobarea şefului său ca Dumitru Scău şi 
Adina Stroe să fie cercetaţi în stare de libertate. 

— Să nu-i scăpaţi din vedere - îi ordonă colonelul Dorin 
Nedelea lui Paulian. Libertate supravegheată pas cu pas. Poate 
că ne vor conduce şi în alte locuri. 

Sintetizând elementele existente cu privire la furtul de 
bijuterii, Paulian încercă să revadă un scenariu posibil al modului 
de operare. „Prin urmare, acestea au fost furate şi duse la Val 
Vistrean, unde au fost evaluate. Când au fost furate? Atunci 
când în locuinţă intraseră Dudulea şi Liana luga sau mai înainte? 
Cine putea să le fure? Dudulea, luga, o altă persoană? Mai puţin 
probabil să fi fost altcineva, doar ele fuseseră „aduse” şi 
preţuite de Ghevarian în aceeaşi zi cu tablourile. Da, dar asta 
scoate din cauză eventualitatea ca Alice Vartanian să i le fi dat 
lui Vistrean spre vânzare! Oricum, trebuie acţionat cu multă 
băgare de seamă. E clar că Scău n-a fost încunoştiinţat despre 
furtul de bijuterii. De ce? Ca să nu i se dea partea ce i se 
cuvenea? Deci tras pe sfoară de Dudulea! Dar dacă nici acesta 
nu e făptaşul? Rămâne luga ori... Potrivit datelor transmise de 
maiorul Stancu, la Roma n-a ajuns decât pandantivul. 
Presupunând că aceste informaţii sunt certe, deşi nu e încă 
nimic sigur în privinţa asta, rezultă că aceste bijuterii - cu 
excepţia pandantivului - puteau fi ascunse undeva în ţară. Deci 
fie că n-au fost vândute lui Cossa and Comp., neînţelegându-se 
la preţ, fie că n-au făcut încă obiectul valorificării şi, ca urmare, 
sunt păstrate de o persoană care deocamdată e necunoscută. 
Bun. De unde ar putea veni dezlegarea enigmei? De la Vistrean? 
De la luga ori de la Dudulea? Cu cine să începem? Vistrean nu 
poate fi încă interogat. Roşcata da, numai că nu am suficiente 
probe pentru a o demasca. Deci rămâne Dudulea”. 

Sună telefonul. In receptor se auzi vocea lui Domaşnea: 

— Bob Frânciu zis Dinamită a fost reţinut la punctul de trecere 
a frontierei Jimbolia, ascuns într-un camion, cu intenţia de a 
trece fraudulos graniţa. Asupra lui au fost găsite unele bijuterii şi 
devize. Cei de la Timişoara ni-l trimit mâine dimineaţă. 

„Interesant, gândi Paulian. Asta poate să schimbe datele 
problemei şi să precipite lucrurile...”. 

— Şefu, mai sunteţi la telefon? se auzi vocea neliniştită a lui 
Domaşnea. 

— Da... E perfect, colega, mulţumesc. Am să-i raportez 


imediat comandantului. Dacă ai timp, te rog să treci pe la 
bătrână, am înţeles că te simpatizează. Mai află de la ea unele 
date despre roşcată. Apropo, ţi-au spus timişorenii despre ce fel 
de bijuterii e vorba? 

— Nu, dar... de fapt, m-am grăbit să vă dau vestea şi... n-am 
întrebat. 

— Bine, e-n regulă, am să mă ocup eu. Treci la executare. 

Se gândi la Domaşnea. Crescuse mult. Dar avusese şi el 
necazuri... Cândva... 

Zâmbind, Paulian puse receptorul în furcă. Rămase pe 
gânduri. Cum să identifice haltele de ajustare de pe itinerarul 
infractorilor spre frontieră, respectiv locurile şi persoanele unde 
se plasa şi de unde se ridica marfa? Evident, au socotit bine. 
Puţind fi suspectaţi ori chiar puşi sub urmărire, aceştia nu luau 
nimic în maşină de la centru, existând riscul să fie interceptaţi la 
un filtru. Astfel încât, numai după ce adormeau vigilenţa unora 
sau altora, ridicau obiectele, pe parcurs. Să cauţi unde? într-un 
hotel sau motel? La o gazdă particulară? La vreun prieten? Mai 
puţin probabil aşa ceva. Indivizi ca aceştia nu au prieteni, ci 
numai complici. Dar cine sunt aceştia şi unde domiciliază? Deci, 
cu ce să înceapă? Poate cu un „şofer” care-i ducea cu maşina, 
unul „blond şi străin”. „Acesta ar putea fi, eventual... ia stai! 
sigur că ar putea fi blondul. Aşa se explică de ce au vrut să-l 
suprime. Evident, el cunoaşte mult mai multe lucruri decât a 
declarat. N-a vrut sau n-a putut să vorbească. Oricum, viaţa lui 
mai e şi acum în pericol”. 

Ridică receptorul telefonului şi îi raportă lui Nedelea. Apoi 
cobori în curtea sediului, urcă în maşină şi porni spre spital. 
Avea o zi grea în faţă. Totuşi, începea să întrevadă realitatea. 
Era oare o realitate? în orice caz, avea nevoie de ceva palpabil, 
concret, ce putea fi controlat şi confirmat şi de alţii, în afara sa. 
Adică mai multe indicii ori probe care să se lege între ele. 
Trebuia doar să fie atent cu toţi cei pe care urma să-i audieze, 
să-i interogheze. Cum spunea cineva: „O muche exersată poate 
asculta tăceri asurzitoare 


LICITAŢIA NU VA AVEA LOC 


— Très honoré, Monsieur Stanco, de vizita dumneavoastră! 
zise comisarul divizionar Savonna, zâmbind. Chiar doream să vă 
telefonez. O cafea? 

— Mergi. 

Se aşezară în fotoliile din faţa biroului şi Stancu îi relată 
ultimele evenimente, inclusiv întâlnirea cu Parvoine, păstrând 
pentru el doar confirmarea existenţei tablourilor în casa lui 
Vinaigre. În fond, încă nu verificase personal acest indiciu. Dar 
restul trebuia spus, atât pentru păstrarea climatului de 
încredere, cât şi pentru cauza în sine, schimbul de informaţii 
fiind o condiţie sine qua non. 

După ce termină se aşternu o tăcere stânjenitoare. Comisarul 
sorbi pe îndelete din cafea, apoi îşi aprinse o ţigară. 

— Aş dori - zise el neutru - ca, înainte de a continua discuţia 
noastră, să vă arăt ceva. De acord? 

Intrară într-o cameră alăturată, de formă ovală, în care erau 
mai multe fotolii tapisate cu o catifea de culoare galbenă. În faţă 
se aflau un mic podium şi un ecran din pânză albă, aşezat pe 
perete. Luară loc, după care Savonna făcu un semn cu mâna şi 
lumina se stinse. Un aparat de proiecţie reda pe ecran o stradă 
circulată intens: Rue d'Aboukir. În prim pian casa şi galeria de 
pictură a lui Pierre Vinaigre. O vedere panoramică. Apoi îl văzu 
pe acesta ieşind din locuinţă şi urcându-se în maşina sa. Într-un 
alt plan putea fi zărit Parvoine cum iese din bistrou privind cu 
luare aminte în stânga şi în dreapta, după care traversă strada 
şi intră în casă. Urmă un stop cadru pe intrarea pictorului în 
locuinţă. Aparatul urmărea apoi maşina lui Parvoine circulând pe 
marile bulevarde - Bonne Nouvelle, Montmartre, Haussmann. Și 
din nou pe Vinaigre parcând maşina, intrând şi ieşind din 
imobilul cu tăbliţa purtând inscripţia „Maritas”. Un alt stop-cadru 
şi în acelaşi timp se declanşă magnetofonul: „Obiectivul filmat în 
ziua de 27 iunie în diferite ipostaze. El poate fi observat stând 
pe loc, în mişcare şi în maşină, circulând spre întreprinderea 
«Maritas». Analiza acestuia din toate unghiurile, în picioare, 
aşezat la volan, din profil, din faţă, din spate. Semnalmente: 34 
ani, talia 1,74 metri, ochi căprui, părul negru înspicat, pieptănat 
pe spate... Are o cicatrice în formă de rozetă sub lobul urechii 


stângi, foarte greu sesizabilă. Căsătorit cu Lucia Cossa, originară 
din Roma, fără copii. Este fata lui Gino Cossa, traficant de 
tablouri, bibelouri şi bijuterii, fişat la noi. Vinaigre a mai fost 
cercetat pentru unele afaceri cu falsuri şi contrafaceri de picturi. 
Suspect de tăinuire de tablouri furate şi de vânzări ilicite. Fără 
antecedente penale”. 

O altă secvenţă îl arăta pe Cossa plimbându-se prin Place 
Pigalle, privind la vitrinele unor magazine şi localuri deocheate, 
oprindu-se din timp în timp pentru a-şi lega şireturile, prilej de a 
privi în spatele său. „Un truc vechi de când lumea - îşi zise 
Stancu - dar foarte eficient”. ltalianul intră în magazinul „Tati”, 
rămase acolo un timp, apoi ieşi pe o altă uşă şi, tot aşa, 
verificându-şi spatele, ajunse pe Rue Glignancourt. O ultimă 
căutătură în urmă, după care intră într-un pompos magazin de 
antichităţi intitulat „Fontainebleu”. 

Magnetofonul se auzi din nou: „Obiectivul filmat în dimineaţa 
zilei de 28 iunie, orele 10 a.m. Vom reveni cu amănunte”. 

O nouă secvenţă de film îl arăta pe Cossa pe bulevardul 
Haussmann, la început plimbându-se, cum îi era obiceiul, privind 
la vitrine, apoi intrând în acelaşi imobil marcat cu tăbliţa 
„Maritas”. Stop-cadru. Înainte de a intra, se uită încă odată în 
spate, privind direct în obiectivul aparatului de filmat. 
Magnetofonul glăsui: „Cetăţean italian, originar din Roma, 
negustor şi traficant de tablouri...”. 

— Opreşte! se auzi vocea comisarului. Treci la secvenţa 
finală. 

Acum putea fi văzut Parvoine într-o discuţie tête-à-tête cu 
frumoasa Lucia, într-o încăpere neavând nimic comun cu un 
muzeu, apoi acelaşi într-o discuţie aprinsă cu un cetăţean ce 
părea străin, un tip nordic, înalt, blond, îmbrăcat extravagant; 
din nou pictorul în staţia de metrou „Concorde”, vorbind cu o 
femeie care, deşi întoarsă trei sferturi cu spatele, i se păru 
cunoscută maiorului. În sfârşit, tot el, intrând în hotelul în care 
locuia Stancu. 

„Obiectivul filmat în zilele de 27 şi 28 iunie; împreună cu Lucia 
Cossa-Vinaigre în locuinţa acesteia, apoi pe Rue Grenelle 
discutând cu Van der Valden, un negustor de tablouri originar 
din Amsterdam, în staţia «Concorde», de vorbă cu Diana 
Carnucci, manechin şi prostituată la Roma, şi apoi intrând în 
hotelul „Paris-Nice”, Faubourg Montmartre, unde s-a întâlnit cu 


Monsieur Michou Stanco, ofiţer român de poliţie. După puţin 
timp a plecat la muzeul Delacroix, 6 Rue Furstenberg, unde îl 
aştepta un bărbat care încă nu a putut fi identificat. 
Semnalmente: 38 de ani, părul şaten, ochii verzi, talia 1,72 
metri, fără semne particulare, necăsătorit, de profesie pictor, în 
prezent chelner în bistroul... De observat că, fiind pictor, a făcut 
dovada unui talent neobişnuit, a avut succes la o expoziţie 
personală, dar majoritatea banilor au fost încasaţi de 
organizatorii speculanţi. Ulterior la fost racolat de către o reţea 
de pictori specializaţi în contrafacerea unor picturi semnate de 
maeştri. Acolo a cunoscut familia Vinaigre. Refuzând 
combinaţiile propuse, a rămas fără câştig, fiind nevoit să se 
angajeze chelner într-un bistrou al cărui proprietar este fratele 
cumnatului său. În prezent, deşi lucrează acuarele valoroase, 
acestea nu se vând fiindcă e pus sub index la societatea 
anticarilor de tablouri. Se presupune că a lucrat şi el câteva 
pânze semnate de alţii. Fără antecedente penale”. 

Lumina se aprinse. În sală intră inspectorul principal Lejean, 
care îl salută scurt din cap pe Stancu, apoi se aplecă la urechea 
comisarului, şoptindu-i ceva. Acesta aprobă încet, ridicând mâna 
dreaptă. Lejean ieşi. Se serviră pahare cu whisky, coniac şi apă 
minerală Perrier. Băură în tăcere. Apoi lumina se stinse din nou. 
De această dată, pe ecran apăru secvenţa cu stop-cadrul asupra 
firmei „Maritas”. Peste o clipă, în teleobiectivul camerei de luat 
vederi se ivi figura unui bărbat mic şi gras, în jur de şaizeci de 
ani, îmbrăcat într-un costum de lână cenuşie, având pe cap o 
pălărie, de fetru de aceeaşi culoare. In mod vădit, aştepta ceva 
sau pe cineva. Luat în prim plan, i se puteau desprinde mai bine 
trăsăturile: frunte îngustă, ochi mici, aproape porcini, înecaţi în 
grăsime, nas roşu şi borcănat. In sfârşit, în dreptul său opri un 
BMW negru 2800, cu număr de Paris. 

„Obiectivul filmat în ziua de 26 iunie e Richard Dupont, de 
şaizeci şi doi de ani, vicepreşedinte al Consiliului de 
administraţie al firmei «Maritas», căsătorit cu Louise-Marie 
Moscadona, originară din 
Sicilia. Are doi copii gemeni care, după terminarea liceului, au 
plecat în Sicilia, la Catania, unde domiciliază fratele ei, Ricardo 
Moscadona. Se presupune că acesta face parte din onorabila 
societate. Un industriaş bine cunoscut care i-a luat pe copii 
probabil pentru iniţiere. Dupont a fost pe vremuri anticar în Rue 


de Clichy, specializat în cumpărări şi vânzări de ediţii princeps şi 
de obiecte de artă. Are proprietăţi în Bois de Boulogne, Marsilia 
şi Saint-Tropez.Implicat în mai multe cazuri de tăinuire şi trafic 
cu tablouri furate. Cercetat, dar scos de sub urmărire din lipsă 
de probe. In tinereţe a avut o condamnare la Marsilia pentru rix 
şi contrabandă...”. 

Odată filmul terminat, comisarul îl invită la un colocviu în 
biroul său, unde-i aştepta şi inspectorul Lejean. 

— Probabil că aveţi de pus unele întrebări, făcu acesta 
aprinzându-şi o ţigară. 

— Sunt încă sub impresia noutăţilor ce mi s-au servit, zise 
încet maiorul. Bine lucrat! Poate că dumneavoastră aţi şi făcut 
conexiunile... 

Savonna se întoarse spre Lejean: 

— Inspectore? 

Acesta vorbi: 

— Cu excepţia lui Dupont şi Van der Valden, celelalte 
persoane vă sunt cunoscute... mai mult sau mai puţin. Dupont 
primeşte comenzile, discerne totul, alege şi lansează oamenii, 
organizează transporturile sau licitaţiile... clandestine. E un 
coordonator şi un... 
caid. Din păcate, ne-a alunecat de câteva ori printre degete, 
datorită şi hoardei de avocaţi pe care ni-i pune în spinare. Poate 
că de data asta o să-l putem agăța. E o nucă tare. A săvârşit 
însă câteva greşeli grave, organizând atentatul contra vieții 
dumneavoastră. În primul rând pentru că la noi o asemenea 
faptă comisă împotriva unui poliţist nu rămâne nepedepsită. In 
al doilea rând, pentru că a folosit în acest scop un criminal din 
mediul străinilor, a cărui arestare e o problemă de ceasuri, iar 
prin el vom ajunge la Dupont. După aceea... vom mai administra 
şi alte probe, inclusiv pe acelea pe care ni le va furniza distinsul 
nostru oaspete şi colaborator - zâmbi el spre Stancu. In ceea ce- 
| priveşte pe Cossa, acesta e un „achizitor” care lucrează în 
exterior, mână în mână cu ginerele său, Vinaigre. Acum e 
speriat şi a trecut peste capul acestuia, prezentându-se direct la 
caid, pentru a-i explica acestuia atitudinea sa privind amânarea 
vânzării sau... a o transfera în altă parte. Nu ştiu dacă acestuia îi 
va conveni sau nu, având în vedere contractele încheiate, dar 
presupun că el are şi alte pieţe de desfacere. 

— Aţi spus „în altă parte”? 


— Da... există de altfel două metode folosite de clan. Se 
„plimbă” marfa în diferite oraşe sau ţări, până la exasperarea 
organului de cercetare ori a investigatorului care, uneori, 
abandonează; se transferă obiectele în altă localitate, de regulă 
într-o ţară străină, unde există amatori pentru asemenea 
investiţii, şi sunt vândute acolo. Faptul pe care-l constatăm e că 
nota Interpolului de urmărire internaţională, conjugată cu 
investigaţiile efectuate la Roma şi aici, l-au cam speriat pe 
Cossa şi i-au stricat ploile lui Vinaigre. Care dintre ei va reuşi să- 
| convingă pe Dupont? Oricum, prin breşa care s-a creat, vom 
acţiona noi. 

— Va accepta oare caidul propunerea lui Cossa? Intrebarea îi 
scăpă fără voie maiorului. 

— Asta o vom afla în curând. După cum aţi remarcat 
adineaori, nu stăm cu braţele încrucişate. 

— E drept şi m-aţi convins, dar... credeţi că s-ar putea depista 
şi localitatea unde s-ar muta marfa, dacă se ia în considerare o 
asemenea eventualitate? 

Interveni Savonna: 

— Toate la timpul lor, Monsieur Stanco. 

— În orice caz, zise Lejean, plasarea tablourilor ori a 
bijuteriilor în altă ţară înseamnă, în acelaşi timp, depozitarea lor, 
chiar pentru o perioadă scurtă. 

O licitaţie se poate organiza la Londra, Madrid Munchen, Roma, 
Amsterdam sau în orice altă metropolă... Am auzit, adăugă el, 
că vreţi să mergeţi la Lausanne pentru a lua legătura cu revista 
„Stolen 

Art Alert”? 

— Exact. 

— Mda, nu e rău, dar v-aş sfătui să n-o faceţi acum, ca să nu 
speriaţi... vânatul. Un pas greşit în speţă poate conduce la 
„tezaurizarea” picturilor şi a celorlalte valori, aşa că 
popularizarea furtului trebuie amânată. Vom face noi tot ce 
putem ca anticarii din Paris să ne sesizeze dacă li se oferă spre 
vânzare un tablou din cele pe care le-am semnalat deja. Acelaşi 
lucru, cred eu, trebuie urmărit şi în alte situaţii, dacă va fi cazul. 

— Mulţumesc, mă voi gândi la toate acestea. Aş avea o 
întrebare. 

— Vă rog. 

— Victor Parvoine... „he play fair”? Joacă cinstit? 


Inspectorul zâmbi. 

— Între anumite limite, da. Relaţiile cu madame Vinaigre sunt 
cunoscute şi altora, care-l pot şantaja oricând. In fine, nu contaţi 
prea mult pe posibilităţile sale, deşi acestea nu sunt de 
neglijat... 

— Şi acum, care va fi următoarea dumneavoastră mutare, 
Monsieur Stanco? întrebă comisarul. 

— O plimbare pe marile bulevarde... în aşteptarea datelor 
promise. 

— You can count on met. Dar până atunci cred că ar trebui să 
cunoaşteţi unul dintre proverbele noastre, cât se poate de 
revelator: „Crede în Domnul, dar ţine praful de puşcă uscat!”. La 
revedere,domnule Stanco, şi mult noroc. 

leşi din sediul poliţiei judiciare însoţit de Lejean. Acesta îl 
întrebă politicos dacă vrea să-l conducă undeva cu maşina. 

— V-aş cere prea mult dacă m-aţi conduce în Montparmasse? 

— O.K, făcu acesta, pornind automobilul. 

De la Quai des Orfveres, Simca inspectorului se angajă pe 
Pont Neuf - socotit, cum îşi amintea, ca fiind cel mai vechi pod 
din Paris, construit în 1603, cu o arhitectură remarcabilă prin 
regularitatea stilului Ludovic al XIII-lea. De aici, prin bulevardul 
Dauphine, ajunseră în Saint Germain, arteră rezidenţială, unde 
se aflau Facultatea de Medicină şi Catedrala Saint Germain des 
Près. Lejean încetini pentru a-i da posibilitatea maiorului să vadă 
cât mai mult, explicându-i totodată unele detalii. Apoi, prin 
strada Tournon, o luă pe Vaugirard şi opri. Coborând din maşină, 
inspectorul îl pofti pe Stancu la o scurtă plimbare prin Jardin du 
Luxembourg, arătându-i şi vestitul palat, sediul Senatului 
francez, construit între 1615-1620, pentru Maria de Medici, cu 
decoraţii făcute de Rubens, Poussin, Philippe de Champaigne. 
După ce privi la cele mai reprezentative monumente, marcând o 
parte din istoria Franţei, se înapoiară la locul unde era parcată 
maşina. Simca porni din nou la drum spre bulevardul Raspail şi 
de aici în Montparnasse. Stancu cobori, mulţumindu-i călduros 
amabilului său ghid, rugându-l totodată să-l sune la telefon ori 
să-i comunice prin canalul stabilit orice noi indicaţii ce l-ar putea 
interesa în cauza privind furtul tablourilor şi al bijuteriilor. 

La ora aceea, bulevardul Montparnasse era foarte animat. O 
plimbare pe jos i s-a părut utilă, chiar dacă în timpul respectiv 


15 Puteţi conta pe mine (engl.). 


Parisul se resimțea din plin prin poluarea datorată prafului, 
benzinei şi decibelilor. 

Umblă astfel mai mult timp, mai gândind şi mai privind strada 
care este un miraj căruia cu greu i te poţi abstrage. Deodată 
simţi un gol în stomac şi realiză că nu mâncase nimic de 
dimineaţă. Era ora şase şi jumătate, prea târziu pentru dejun şi 
prea devreme pentru dineu. Căută o cafenea cu terasă, se aşeză 
la o masă liberă şi ceru o cafe-creme şi cornuri. Aşteptând, luă 
de pe masă un ziar şi începu să-l răsfoiască. 

— Monsieur, permiteţi să iau loc? auzi el o voce cunoscută şi 
încuviinţă cu nonşalanţă, fără să-şi ridice ochii din ziar. 

După ce chelnerul luă comanda noului venit, acesta deschise 
şi el ziarul, apoi şopti: 

— Peste câteva zile, tablourile vor fi expediate de aici, aşa s-a 
hotărât. Nu s-a ajuns la o înţelegere cu signor Cossa. 

— Când şi unde? De către cine? 

— Nu ştiu încă, dar voi afla... poate chiar mâine! 

— Interesează atât persoanele implicate, cât şi, eventual, prin 
ce mijloace de transport. 

— C'est entendu! 

— Ne întâlnim mâine, la aceeaşi oră, la „Dupont-Latin”, pe 
bulevardul Saint-Michel. In caz de urgenţă, mă sunaţi, deşi ar fi 
de dorit să evităm pe cât se poate acest mod de comunicare. 

— O.K. 

Bărbatul îşi bău cafeaua, lăsă o bancnotă pe masă şi plecă. 
Stancu rămase încă un timp, privind trecătorii. Apoi plăti şi se 
ridică. 

Incepuse să se însereze, iar pietonii erau parcă tot mai grăbiţi 
pentru a ajunge într-un anumit loc, iar alţii, care voiau să se 
distreze, ezitau în a alege între „Le Dôme”, „La Rotonde” ori „La 
Closerie des Lilas”. Se putea zări şi câte un „videur” cu alura 
unui buldozer, care interzicea intrarea unor indivizi nu prea 
ortodocşi în dancingul din „La Coupole”, de altfel un local 
renumit pentru pivniţa sa de vinuri din cele mai alese podgorii. 

Stancu intră pe Rue de Rennes. Pentru o clipă la „Lipp” se 
opri marcat de imaginea prostituatelor, însoţite, păzite şi 
exploatate deopotrivă de nişte indivizi de obicei certaţi cu 
justiţia, care roiau în zonă. O luă pe strada Bonaparte, voind să 
se îndepărteze tot mai mult de epicentrul festivităților nocturne 
din Saint Germain, şi trecu meridianul zero în Place Saint 


Sulpice, unde se opri o clipă pentru a „reţine” evenimentul. Apoi 
luă metroul din staţia cu acelaşi nume. Ajunse la hotel destul de 
târziu. La recepţie îl întâmpină, cu un zâmbet echivoc, fata de 
serviciu. 

— Ça va, Mademoiselle? 

— „„„Sophie. V-a căutat o voce a cărei culoare n-am putut-o 
depista. Blondă, brună sau acaju?! spunea că revine, aşa că vă 
puteţi culca! 

— Mulţumesc mult, deşi... aş fi dorit să cunosc culoarea. Face 
parte din cultura mea personală. 

Fata ridică din umeri a necunoaştere şi a neputinţă. 

Maiorul îi făcu un semn vesel cu mâna şi se îndreptă spre lift. 
Descuie uşa camerei şi, când se pregătea să între, simţi ţeava 
unui pistol în ceafă, în timp ce un glas, aidoma unei frâne 
neunse de mult timp, scrâşni: 

— Intră şi... fără trucuri, că uneori pistolul o ia din loc când mă 
emoţionez! 

Când aprinse lumina şi se întoarse, văzu în faţa sa un colos. 
Părul roşu tuns perie, gură în formă de cursă de şobolani, ochi 
foarte îndepărtați şi ficşi, pe care îi putea invidia şi o cobră. O 
mustață de aceeaşi culoare cu părul îi „cădea” de fiecare parte 
a bărbiei. 

— Inapoi şi cu faţa la perete! 

Ascultă „sfatul” cu atât mai mult cu cât acesta aţintea asupra 
lui un P 08 prelungit cu un amortizor. Se sprijini de perete. 

— Picioarele strânse şi palmele la ceafă! Aşa, acum 
îndepărtează câte un picior, încet. Stop. Simţi o mână palpându- 
lI, dar nu mişcă. Bruta îi luă tabachera, portofelul şi paşaportul, 
pe care probabil că le răsfoia în spatele lui. Apoi scrâşni din nou: 

— Intoarce-te, aşază-te pe scaun şi pune mâinile pe masă. Va 
molto bene cosi! E foarte bine aşa! 

Un italian! Nu părea. Aducea mai mult a irlandez. Dar ce 
căuta acest individ în afacerea judiciară? Adică, de ce n-ar 
căuta? O fi omul lui Cossa, al lui Dupont sau împrumutat din altă 
parte. 

— Nicio armă? 

— Trebuia să am? 

— Cu ce te ocupi, amice? întrebă colosul, de astă dată în 
engleză, cu un puternic accent american. 

Deci un italian american. Din ce în ce mai interesant! 


— Sunt ziarist. Nu rezultă din ceea ce aţi văzut în portofel? 

— Dacă tu eşti ziarist eu sunt Sophia Loren! 

— Ce doriţi de la mine? 

— Vom face amândoi o mică „plimbare”! 

Deşi Stancu înţelegea bine ce înseamnă acest lucru în limbaj 
gangsteresc, întrebă, pentru a câştiga timp: 

— Unde? 

— Eşti prea curios! Vei afla asta la capătul drumului. 

— De fapt, cine sunteţi dumneavoastră? 

— Eu? se auzi vocea de glaspapier. Un fel de guvernantă 
pentru adulţii care o iau razna şi trebuie readuşi pe căile 
Domnului! 

— Şi... dacă nu merg? 

Gorila săltă puţin pistolul, aţintindu-l spre pieptul maiorului. 

— Te voi convinge... iar dacă te încăpăţânezi, am să fac să 
vorbească „the fireracker”... pocnitoarea mea, aici de faţă. 

— Bine, dacă aşa stau lucrurile, m-aţi convins. 

— E mai înţelept aşa. 

— Aş putea să fumez o ţigară? zise Stancu, uitându-se 
semnificativ spre tabacheră. 

Individul o luă în mână, o deschise, pipăi fiecare ţigară şi apoi 
i-o întinse, spunând: 

— Fără trucuri ca să nu-mi provoci emoţii... 

Stancu deschise tabachera, alese cu grijă o ţigară, o aprinse, 
după care, parcă amintindu-şi ceva, întinse tabachera spre 
colos, oferindu-i o ţigară. Acesta încercă s-o ia, dar rămase cu 
mâna suspendată în aer. Norul de gaz acţionă aproape 
instantaneu, paralizându-l. Privirea i se tulbură, ochii îi sclipiră 
somnoroşi, apoi capul îi căzu pe speteaza scaunului. Adormi de- 
a binelea. Maiorul se sculă, îi luă arma din mână, o descarcă şi 
introduse cartuşele în buzunar. 

În clipa când voi să-l lege de scaun se auzi o uşoară bătaie în 
uşă. 

— Un moment, strigă el, căznindu-se să târască namila până 
în camera de baie, unde-l aşeză în cadă. Pentru orice 
eventualitate, îl lovi cu muchia palmei carotida, adormindu-l 
ceva în plus peste timpul reglementar. Apoi răsuflă adânc, îşi 
aranjă ţinuta şi deschise uşa camerei, de astă dată gata să 
acţioneze, la nevoie. 

În prag se afla însă Mado, cu un pistol în mână, puţin 


surescitată. 

— E pentru mine? zâmbi el, ridicând mâinile. 

— Unde-i americanul? întrebă ea în şoaptă. 

— Cum ai ajuns aici? 

— Am să-ţi explic mai târziu. Acum răspunde-mi la întrebare 
înainte de a fi prea târziu. 

O luă de mână şi o conduse în baie. Dintr-o privire, ea înţelese 
situaţia. Puse pistolul în poşetă şi îl chemă în cameră, 
întrebându-l încet: 

— Cât mai durează efectul? 

— Al gazului încă vreo zece minute, al loviturii la carotidă 
ceva mai mult, n-aş putea să precizez... 

— O.K. ÎI îmbarcăm în liftul de serviciu, iar jos va fi aşteptat. 
Mă ajuţi? 

— Mai încape vorbă?! se miră el. Apoi îşi zise: „lată cum o 
anumită stare, un climat deosebit poate apropia două 
persoane... Poate că ea nici nu-şi dă seama că am început să ne 
tutuim”. Ceea ce nu-l supără deloc pe Stancu... Chiar deloc!! 

Îl apucară pe colos, trăgându-l afară din cadă şi apoi pe covor 
până la uşă. Mado ieşi pe sală, asigurându-se că nu era nimeni, 
şi îi făcu semn maiorului. În timp ce ea chema liftul, Stancu îl 
târî de picioare până la cabină, împingându-l înăuntru, nu fără 
greutate. Mado apăsă pe butonul ce indica subsolul... 

Maiorul se înapoie în cameră, răsuflând uşurat. Işi scoase 
haina, se aşeză într-un fotoliu şi îşi aprinse o ţigară. Apoi începu 
să reflecteze. „Americanul trebuia să mă ducă la plimbare. Din 
însărcinarea cui? Probabil a lui Dupont şi compania. Deci aceştia 
Sunt în stare de orice! Cum a aflat însă Mado de acest fapt? 
Oare cei care au trimis-o sunt îngerii mei păzitori sau o altă 
sursă, eventual din cadrul hotelului?! Faptul că banda de 
gangsteri recurge la asemenea metode înseamnă că sunt pe 
drumul cel bun. Asta ar fi o primă concluzie. A doua e că va 
trebui să fiu mult mai atent... cu toţi şi cu toate!”. 

Uşa se deschise şi în cameră intră Mado, care surâse 
văzându-l încordat. Se aşeză în fotoliul din faţa lui şi zise: 

— Problema s-a rezolvat. N-aveţi... n-ai ceva de băut? 

Stancu scoase o sticlă de Campari din frigider şi umplu două 
pahare. Băură încet, privindu-se. Apoi ea zise: 

— Era Jack Bedonna, un rican de origine napolitană, un killer 
care lucrează pentru clanul sicilienilor. Dar şi pe cont personal. E 


cunoscut în mediu şi fişat la poliţia judiciară. Acum e pe cale de 
a fi descifrat şi apoi... 

— Apoi... va fi trimis la locul lui! 

Nu mai era cazul să pună întrebări. Mado zâmbi: 

— Probabil vrei să ştii cum am ajuns aici şi pentru ce? 

— Dacă-i posibil. 

— Mi s-a telefonat acasă. De la hotel. Fata de serviciu... 

— Sophie. 

— Ea, văd că o cunoşti. 

— Din vedere... 

— Bun, am primit telefonul şi am venit. Numai că... 

— Numai că? 

— Va trebui să te păzesc toată noaptea, chiar dacă... 

— 2? 

— ...hnu-ți face plăcere! 

Stancu se ridică, încuie uşa, apoi se apropie de Mado. Ea ÎI 
aştepta, calmă, liniştită, aproape nemişcată. Doar privirea ei 
strălucitoare trăda o oarecare emoție. El o sărută tandru, 
aproape cast, apoi din ce în ce mai gurmand în timp ce ea 
răspundea îmbrăţişării. Sub această „agresiune” fierbinte, tot 
calmul ei se topea. Era ca şi cum ar fi aspirat efluvii de căldură 
care-i diminuau forţa, rezistenţa, pudoarea. Îşi încolăci mâinile 
pe după gâtul lui, în timp ce voinţa ei abandonă ultima 
prejudecată de a se opune propriilor ei sentimente. Pereţii 
camerei se învârtiră şi ea încercă un sentiment de bucurie luând 
capul lui Stancu în mâinile sale. Fiecare citi în ochii celuilalt o 
tandreţe intensă, o dorinţă profundă de a se contopi. Şi victoria 
a fost a amândurora... 


UN ŞOC PENTRU VICTIMĂ 


Rezerva în care intră medicul de gardă era o încăpere 
spațioasă, cu două paturi, pe unul dintre ele fiind întins un 
bărbat cu capul, faţa şi mâna dreaptă bandajate. Numai ochii 
puteau fi zăriţi dintre benzile de tifon care-l făceau să semene 
cu „omul invizibil”. Paulian se apropie de pat până ce ajunse în 
raza privirii bolnavului. Îl întrebă cu o veselie puţin forţată: 

— Cum te simţi, Poiană? 


Acesta ridică în sus mâna stângă şi îi făcu un semn care în 
„limbaj” obişnuit înseamnă ceva în genul foarte bine. Ofiţerul 
continuă: 

— Nu vreau să te obosesc prea mult şi de aceea am să-ţi pun 
doar două întrebări, importante pentru noi. Dacă răspunsul este 
afirmativ, ridică în sus degetul mare, dacă-i negativ, îndreaptă-l 
în jos. Amănuntele le vom discuta mai târziu. M-ai înţeles? 

Poiană clipi din ochi. 

— Ai recunoscut persoana sau persoanele din maşina care te- 
a lovit? 

Acesta ridică în sus degetul mare al mâinii stângi. 

— Pentru precizare... era o singură persoană? 

Gestul se repetă. 

— Bun. Acum, dacă nu vrei, nu eşti obligat să răspunzi la 
întrebarea următoare, aceasta putând să te acuze. Nu-ţi ascund 
însă că, răspunzând, chiar aşa, laconic, ne faci un mare serviciu, 
în sensul că ne economiseşti forţe şi timp. Aşadar, întrebarea 
este dacă cunoşti locurile şi persoanele la care opreau străinii 
pentru a-şi lua marfa, în drum spre frontieră. 

Fără să ezite, Poiană ridică din nou degetul în sus. 

— Trebuie să insist... tu i-ai condus cu maşina? 

De data aceasta, degetul parcurse ambele sensuri. 

— Aşadar, i-ai condus şi tu şi alţii?! 

| se răspunse cu o clipire din ochi, semnificând aprobarea. 

— Îţi mulţumesc, ne-ai uşurat mult cercetările în această 
direcţie. O să te faci bine cât de curând şi atunci vom discuta şi 
unele amănunte. Aş vrea să te asigur că vom ţine seama de 
sinceritatea ta. Şi acum te las în grija medicului... Eşti pe mâini 
bune şi mai ales sigure! 

leşi, îndreptându-se grăbit spre sediu. Era bucuros că punctul 
său de vedere se confirmase. Acum era necesar să facă încă un 
pas, pentru lărgirea breşei care se crease... dar mai întâi trebuia 
să-i raporteze şefului său. 

Evident, planul de cercetare trebuia acum completat şi 
diversificat, deci va face propuneri corespunzătoare în acest 
sens. Numai că acţiunile, pregătirea lor cădeau pe umerii săi. Ar 
fi trebuit să aibă şi unele forţe în plus. Să le ceară colonelului ori 
să se bazeze numai pe ceea ce avea la dispoziţie? Nedelea nu-l 
va refuza direct, dar îl va privi în aşa fel încât o să-şi retragă 
singur propunerea. Bineînţeles că se va accepta! Să uzeze de 


diplomaţie? N-ar fi rău... dacă ar avea mai multă experienţă 
decât şeful său, ceea ce nu era cazul. Să facă pe neştiutorul, 
referindu-se la unele cadre care „ar putea” să-l ajute dacă ar fi 
disponibile pentru această misiune? Dar oare cazul la care lucra 
el era cel mai important? îi veni în minte vorba unuia care 
susţinea că şi ignoranţa e uneori o armă foarte bună... dacă-i 
acceptată. Dar nu asta e soluţia în dialogul cu... Sinceritatea 
rămâne cea mai bună „strategie”!... Cu aceste gânduri în minte, 
intră la şef. 


De la externarea din spital, Alice Vartanian nu ieşise din casă 
şi nici nu primise pe nimeni. O splendidă izolare, spuneau unii. 
Singura excepţie era femeia de serviciu, care-i făcea 
cumpărăturile, îi gătea şi mai schimba o vorbă cu ea, aducându- 
i noutăţile din cartier. 

Când se gândea la furt, o apuca o oboseală ciudată, o stare 
nervoasă, paradoxală şi cădea într-o prostraţie generală care 
dura uneori ceasuri întregi. Privea atunci într-un punct fix şi nu 
răspundea la întrebări. Poate că nici nu se gândea la ceva. 

Dincolo de paguba pe care o avusese, suferea mult din cauza 
trădării sentimentelor sale de către Val vistrean. In sfârşit, se 
lămurise cum stau lucrurile. Bănuia demult, dar nu putea să 
creadă. Îi legau doar atâtea amintiri comune, scumpe oricărei 
femei! Acum marele său aliat devenise marele său duşman, iar 
„duşmanul” - aşa cum a crezut tot timpul sau a fost împinsă să 
creadă astfel - se întâmplă să fie tocmai aliatul ei! Nostim, nu? 
Şi extrem de confuz, aşa cum erau confuze toate gândurile ei. 
Deodată totul s-a prăbuşit în interiorul său. Noţiunile de aliat, 
duşman, învins - a se citi păcălit - primeau în mintea ei alte 
semnificaţii, total deosebite de cele uzuale. Se răsturnau 
judecăţile de valoare, iar logica ei îşi pierduse elementele 
clasice, aşa cum au sălăşluit ele mereu în gândirea sa. 

Deci Val a fost tot timpul inamicul ei, în pofida tuturor 
bunurilor materiale şi sufleteşti pe care i le-a dat mereu... 
mereu, în atâta amar de ani. Profitor da, asta ştia, doar 
câştigase mult de pe urma ei, probabil că mai mult decât îşi 
închipuia, dar că lăcomia sa putea să meargă până la crimă, la 
suprimarea ei fizică, asta n-ar fi crezut-o niciodată. Era însă 
evident, dovedit. „That was the last straw, the straw that breaks 


the camel's back”:$! Ce putea să facă? Să-l apere în continuare 
pe cel care a încercat s-o ucidă ori să-l demaşte pe fostul doctor 
Davidian, aşa cum merita?! Un medic care îşi pierduse întreaga 
fizionomie morală, devenind escroc, hoţ şi criminal! Dacă a fost 
cumva altfel înainte?! Acum se îndoia şi de asta. Îşi exploatase 
prietenii, bolnavii, rudele acestora şi tot ce-i mai cădea în cale. E 
drept că ea dovedise multă uşurinţă în viaţa ei şi, mai ales, în 
ultimul timp, fiind de fapt o victimă a atitudinii sale incalificabile. 
Dar asta-i dădea lui dreptul s-o lovească până la... desființare?! 

Soneria de la uşă îi tulbură gândurile negre. li făcu semn Anei, 
care tricota un pulover. Aceasta se sculă, privi prin vizor, apoi 
deschise. In prag apăru locotenentul Domaşnea. 

— Nu deranjez? 

Femeia îi surâse uşor. 

— Poftiţi înăuntru - zise Alice Vartanian, venind în 
întâmpinarea lui. V-am auzit vocea. Dar vă rog, luaţi loc. Un 
coniac? 

II surprinse politeţea ei puţin exagerată. Zise: 

— Vă mulţumesc, dar nu beau niciodată în timpul serviciului. 

— Fiindcă aţi venit la mine... în interes de serviciu? Atunci 
poate o cafea neagră şi probabil amară, că aşa am citit în 
romane că beau poliţiştii. 

— Sunteţi bine dispusă astăzi! 

— Ah, tinere, bravez şi eu, nu se simte? De ce aş fi veselă? 
Furată, trădată şi aproape asasinată! Ce poate fi vesel în acest 
inventar? Doar că, făcându-mi analiza vieţii pe care am dus-o, 
încrederea pe care am dăruit-o unor anumiţi oameni, mi-am dat 
seama de uşurinţa mea. Atât... dar mi-a făcut bine. 

— Cehov spunea că există trei feluri de oameni: cei care-i 
mănâncă pe alţii, cei care se lasă mâncaţi de alţii şi, în sfârşit, 
cei care se mănâncă pe ei înşişi... 

— Foarte interesant, n-am citit niciodată asta. Deci... eu fac 
parte din cei care se lasă mâncaţi, bănuiesc! 

— Dumneavoastră aţi spus-o! 

— E nostim, deşi... 

— ...e mai mult decât aţi crede... Ă 

— ...Voiam să spun că şi eu m-am mâncat destul! In sfârşit, 
cu ce vă pot fi de folos? 


16 Acela a fost ultimul pai, paiul care a frânt spinarea cămilei! (proverb englez) 


— După cum ştiţi, ancheta noastră urmăreşte mai multe 
obiective, cum ar fi, în primul rând, recuperarea tablourilor şi 
bijuteriilor... 

— Credeţi că mai e vreo speranţă? 

— Evident! De asemenea, trebuie să-i descoperim şi pe 
infractori, pe toţi, ca apoi cei în drept să stabilească 
răspunderea fiecăruia în săvârşirea faptelor ce au avut loc. 
Numai în acest mod putem ajunge la valorile sustrase de la 
dumneavoastră şi poate de la alţii şi să găsim mijloacele 
potrivite pentru a le înapoia păgubaşilor. Dar pentru asta e 
necesar să cooperaţi cu noi, mai... 

— ...mult! 

— ŞI... vă rog să mă scuzaţi, mai sincer! 

— „One above the other”. Una după alta! Hotărât, toate vin în 
serie... 

„But one false step above the other”! ar fi mult mai 
dăunător pentru ambele părţi. 

Puțin descumpănită de răspunsul ofițerului, bătrână întrebă: 

— Vorbiţi engleza? 

— De ce n-aş vorbi-o? E interzis? 

— Nu... dar e aşa de neobişnuit... nu m-am aşteptat. Probabil 
că aveţi dreptate. Nu-i prima dată când mă surprinde un tânăr... 
în sfârşit, e o surpriză plăcută. Sunt depăşită... 

— Nu cred că lucrurile stau aşa. Dar dacă aţi lăsa la o parte 
unele prejudecăţi din trecut, pe care în niciun caz nu le pot 
înţelege - mai ales că aici e vorba de o bandă de criminali - ne- 
aţi putea sprijini ancheta, implicit pe dumneavoastră. 

— Adică... să-i mănânc eu pe alţii? 

— Nu neapărat, ci mai curând... să nu vă mai lăsaţi mâncată! 

Un zâmbet subţire înflori pe buzele ei. 

— În regulă. Înţeleg că vreţi să-mi puneţi unele întrebări. 
Aştept şi fiţi încredinţat că voi spune tot ce ştiu. 

Domaşnea ezită o clipă, apoi formulă prima întrebare: 

— Liana luga este prietena dumneavoastră? 

— Da, evident, dar... 

— De când sunteţi prietenă cu ea? 

Alice Vartanian rămase blocată. Îl privi mult timp pe 
locotenent, apoi lăsă capul în jos, unul din gesturile ei tipice. 
Între timp intră în cameră şi Ana Pamfil, cu o tavă pe care 


17 Dar un pas fals după altul (engl.) 


tronau două cafele aburinde, în ceşti de porțelan, o sticlă de 
coniac „Courvoisier” de-abia începută, două cupe de cristal şi 


fursecuri. li servi, apoi se retrase tot aşa de discret precum 
intrase. 

Într-un târziu, bătrână întrebă cu o voce galbenă: 

— O... bănuiţi? 


— Noi nu bănuim pe nimeni - surâse el - dar suntem datori să 
întreprindem toate verificările posibile, să aflăm tot ce se poate, 
tocmai pentru a nu suspecta pe cineva fără temei. Aşadar, 
spunând adevărul... tot adevărul, ne uşuraţi munca. 

— Să tot fie vreo... zece ani, dacă nu ceva mai mult. 

— Cum aţi cunoscut-o? 

— Cum am cunoscut-o? Da, desigur, nu întâmplător. La o 
expoziţie de pictură, la care am fost împreună cu Va... Vistrean. 
E o mare iubitoare de artă. M-a iniţiat şi pe mine în acest 
domeniu în care eram foarte neştiutoare. Aveam în casă 
tablouri, ştiam că sunt valoroase, unele îmi şi plăceau şi... atât.. 
Datorită ei cunosc în amănunţime picturile pe care le am în 
casă, personalitatea fiecărui maestru în parte, uneori şi istoria 
unui tablou, valoarea lor, după diferite cataloage. E o mare 
cunoscătoare, cu studii de belle-arte făcute la Roma pe vremea 
când trăia soţul ei. Îmi povestea despre muzeele din Roma, 
Veneţia, Florenţa, de la Vatican şi altele. 

— A fost căsătorită cu un italian? 

— Da... vreau să spun că primul ei soţ a fost italian, Silvio 
Ranni. După dispariţia inexplicabilă a acestuia a mai aşteptat 
doi ani, apoi, realizând că el nu se va mai întoarce a lichidat ce 
avea în Italia şi s-a întors în ţară. Îl cunoscuse între timp la Roma 
pe doctorul Andrei luga care pregătea acolo un doctorat. Acesta 
a fost de acord să se căsătorească cu ea numai cu condiţia de a 
reveni în ţară. Era foarte frumoasă pe atunci. E şi acum. 

— Mda. Când a „dispărut” cel de-ai doilea soţ? 

— Nu a „dispărut”, s-au despărţit, iar el s-a mutat cu serviciul 
la Timişoara, unde a şi moştenit o casă părintească în cartierul 
Cetate. 

— Nu ştiţi de ce au divorţat? 

— E important? Mă rog, nu se potriveau. El era o fire ursuză, 
foarte muncitor şi un bun cercetător la Institutul de Oncologie. 
Nu prea venea pe acasă. lar ea voia să se distreze. E fire 
veselă, zglobie, dornică de viaţă. El era şi cam suspicios, dacă 


acceptaţi formula. Ce-i drept, nu chiar pe degeaba. 

— Ce vreţi să insinuaţi? 

— Ei, întrucât el nu avea niciodată timp, erau alţii care o 
distrau. 

— Alţii? 

— Nu o luaţi chiar aşa ce exact. Altul... alţii, parcă eu am fost 
de faţă? 

— Înţeleg. Doctorul Andrei luga îl cunoştea pe Vistrean, alias 
Davidian? 

— Sigur că-l cunoştea. Au fost şi colegi într-un timp şi se 
vizitau reciproc. Ce-i drept, mai mult venea Vistrean la el, zise 
ea cu maliţie. 

— l-aţi solicitat vreodată... eh... ajutor Lianei luga? 

— Da, în aprecierea tablourilor. Mi-a evaluat unele picturi 
după cataloage, m-a sfătuit în vânzarea bibelourilor pe care le- 
am înstrăinat. Nu ştiu ce mă făceam fără ea! Totul dezinteresat! 

— După câte ştiu, şi doctorul Val Vistrean vă sfătuia şi vă 
ajuta. Tot în mod dezinteresat? 

— Nu chiar dezinteresat. Îi dădeam un comision. Dar 
consideram că serviciile lui erau prieteneşti, bunăvoința lui 
depăşind ceea ce-i ofeream eu. Şi apoi, sunt anumite lucruri 
care nu se pot plăti, nu-i aşa? Aşa credeam... 

— Nu mai credeţi aşa? Până nu demult... 

— ...da, până nu demult. Aţi avut dreptate. Vistrean nu este şi 
nici nu a fost ceea ce părea să fie. Eu era să plătesc scump 
faptul că m-am înşelat asupra lui. 

— Vă rog să mă iertaţi dacă insist. Acum, Liana luga are un 
prieten mai, hm... intim? 

Alice Vartanian reflectă câteva clipe, apoi răspunse stânjenită. 

— Nu ştiu. La mine nu a venit niciodată cu un bărbat. La drept 
vorbind, dacă mă gândesc bine, ştiu foarte puţine lucruri în 
legătură cu viaţa ei personală. Ea nu mi s-a destăinuit, iar eu n- 
am întrebat-o. 

Nu se confiază uşor. 

— Spuneaţi că aţi cunoscut-o la o expoziţie. V-a prezentat-o 
Vistrean? 

— Da, aşa este, el mi-a prezentat-o. Erau prieteni datorită 
relaţiilor acestuia cu fostul ei soţ. Prima dată a venit la mine în 
casă cu Vistrean, la invitaţia mea... 

— ...pe care a primit-o cu bucurie! 


— Chiar aşa! Dar... am impresia că acum ceva nu e în regulă 
aici. Credeţi...? Nu se poate! Doar eu am rugat-o... 

— Nu cred nimic, încerc să aflu. Între ei au existat şi unele 
relaţii de afaceri, după câte ştiu, nu? 

„Poate că nu numai de afaceri - gândi ofiţerul - dacă e să 
judecăm după modul în care a reacţionat Vistrean când i s-a 
amintit de ea...”. 

Văzându-l preocupat, femeia sesiză. 

— Am spus ceva nepotrivit? 

— Nu. Mă gândeam la natura relaţiilor dintre ei. Apropo, 
prietena dumneavoastră se pricepe şi la bijuterii? 

— Nu ştiu. Poate atât cât se pricepe orice femeie, doar că ea 
are un gust mai rafinat prin instruire. Dar de ce mă întrebaţi? 

— Fiindcă, după câte ştiu, ea a fost consultată şi cu privire la 
valoarea bijuteriilor! 

— Consultată? Oh, nu, niciodată. Şi-a exprimat doar admiraţia 
faţă de ele atunci când i le-am arătat. De cine putea fi 
consultată? 

— Bunăoară de cel căruia i le-aţi încredinţat spre evaluare sau 
expertizare, în vederea vânzării! 

— Aţi aflat? 

— Totul se află. Mai devreme ori mai târziu. Inclusiv ceea ce 
dumneavoastră nu cunoaşteţi. 

— Sunt oare anumite lucruri în acest caz pe care eu nu le 
cunosc? 

— Presupun. Aşa se explică faptul că nu ştiţi, de pildă, că 
tablourile care v-au fost înapoiate după „expertizare” au fost 
contrafăcute! 

— Cum??? 

Din palidă, faţa ei se învineţi brusc, apoi deveni pământie. 
Domaşnea regretă că a trebuit s-o şocheze puţin, dar nu exista 
o altă cale pentru a o aduce pe linia de plutire. După fasoanele 
ei, după toate omisiunile voite ori nevoite, trebuia „descărcată” 
printr-un paratrăsnet care să-i deblocheze ultimele reţineri pe 
care le avea faţă de „prietenii” ei. Procedeul era dur, dar 
necesar. Ca extracția unui dinte care nu mai poate fi tratat cu 
alte mijloace. Îi întinse un pahar cu apă pe care ea îl bău pe 
nerăsuflate. Apoi îi turnă şi puţin coniac într-o cupă. Femeia bău, 
apoi se strâmbă şi tuşi. Peste puţin timp îi reveni însă culoarea 
în obraji. Bolborosi: 


— Vreţi să repetaţi ce aţi spus? 

— Spuneam că picturile ce vi s-au înapoiat erau nişte falsuri, 
bine lucrate, fără îndoială, dar... falsuri! 

— Da... deci, am auzit bine. Dar... nu înţeleg! 

— Ce nu înţelegeţi? 

— Pe mine să presupunem că m-au înşelat, dar pe Liana? 

— Ea nu a fost înşelată! 

— Nu a fost înşelată?! 

— Nu, fiindcă ea cunoştea adevărul. 

— Cum?? 

— Ea a participat la organizarea şi poate şi la realizarea 
falsurilor. 

— Şi Val? 

— Împreună cu Val Vistrean, creierul escrocheriei, al furtului şi 
autorul tentativei de asasinat asupra dumneavoastră. 

Era mai mult decât putea să încaseze. Şi totuşi... 

„De fapt - gândi Domaşnea, văzând-o prăbuşită - în lumea ei, 
ceea ce contează sunt aparențele. Nici cea mai mică breşă nu 
trebuie să fie sesizabilă în afară. Fiindcă aparenţa e limbajul 
care le serveşte pentru a comunica, atât cu prietenii cât şi cu 
duşmanii, iar celor din lumea ei le rămâne suficientă priză la 
evenimente pentru a-şi salva faţa. Aceşti oameni cred că, 
pentru a se menţine la nivelul impus de standardul lor de viaţă, 
ceea ce se face în particular nu are importanţă, cât timp acest 
fapt nu se află. De aceea acoperă sau şterg orice ar putea 
dăuna reputației unuia sau altuia din tagma lor. Cu orice preţ. 
Numai că, de data asta, Alice Vartanian - dispusă şi ea la aceste 
concesii -, fiind lovită atât material cât şi moral, nu poate 
înţelege ce se petrece”. 

De aceea nici nu-l surprinse întrebarea ei, venită într-un 
târziu, vizând nu atât furtul şi paguba suferită, cât cauza lor. 

— Atunci cum se explică furtul tablourilor? 

— Foarte simplu. O diversiune. Trebuie să recunosc, destul de 
ingenioasă. În timp ce noi cercetam, furtul de la locuinţa 
dumneavoastră, atunci când l-aţi reclamat, în realitate el fusese 
săvârşit mai demult, astfel încât autorul sau autorii lui au avut 
suficient timp să expedieze originalele, lăsându-ne pe noi să 
„căutăm” copiile! 

— Să le expedieze? Unde? Peste frontieră? 

— Tot ce se poate. Nu pot preciza încă nimic în acest sens, 


dar posibilitatea există. 

— Şi bijuteriile? 

— Acestea au fost furate atunci când s-a înscenat sustragerea 
tablourilor, deşi, dacă ne-am ghida după modul în care le-aţi 
asigurat, acest fapt s-ar fi putut comite chiar mai înainte. 

— Sunteţi sigur că lucrurile s-au petrecut aşa? Poate că unele 
coincidenţe bizare, care au concurat... 

— Noi nu suntem plătiţi să credem în coincidenţe bizare. Şi 
apoi nu am obiceiul să fac afirmaţii fără acoperire. 

— Deci am fost furată de două ori. Odată de bijuterii şi de 
tablouri, a doua oară de sentimentele în care am crezut o viaţă 
întreagă! 

— Dacă luaţi lucrurile aşa, s-ar putea să aveţi dreptate, deşi 
pe noi această constatare nu ne avansează în anchetă. lată ce 
fel de oameni aţi acoperit tot timpul. Ca să nu spun că aţi 
încercat să ne induceţi în eroare. 

— Şi am plătit pentru asta cu vârf şi îndesat? Ei da, i-am dat 
lui Vistrean bijuteriile pentru evaluare şi vânzare. Mi-a dat nişte 
preţuri cu mult sub valoarea lor. 

— E şi firesc. Expertul care a fost plătit de ei a declarat 
preţurile reale, dar acestea au fost „modificate” puţin în 
interesul lor. De fapt, depoziţia expertului este edificatoare în 
acest sens. El a prețuit fiecare bijuterie în parte la valoarea ei. 
Ce s-a întâmplat cu bijuteriile. Le-aţi vândut? 

— Nu. Le-am cerut înapoi, dar... 

— ...hu vi le-a mai dat! 

„Să fie oare un simplu abuz de încredere, care ulterior s-a 
transformat într-o infracţiune mai gravă, din moment ce unele 
bijuterii au ajuns la Roma?” 

— Ba da! Deşi a tergiversat înapoierea lor, căutând să mă 
lămurească, eu nu am cedat. Mi le-a dat înapoi. 

— Când? 

— Cu o zi înainte de săvârşirea furtului. 

— Le-aţi verificat? Erau toate? 

— Da. Şi nu cred că erau false. 

— Nici nu am afirmat acest lucru. Prin urmare le-au furat, 
neputându-vă determina să le vindeţi. 

— Cine? 

— Acum, asta nu mai are nicio importanţă pentru 
dumneavoastră. Credeam că aţi realizat cine este organizatorul! 


Oricum, ei sunt în mâna noastră, dar... fără valorile 
dumneavoastră, care au fost înstrăinate - probabil pe devize - 
unele, iar altele poate le vom găsi ascunse la unul dintre ei. 
Ceea ce contează acum e ca, paralel cu ancheta noastră, să-i 
putem prinde pe cei care au „comandat” furtul, cei care au 
înarmat, ca să mă exprim aşa, mâna celor ce au săvârşit 
furturile. 

— Furturile? 

— Păi da, fiindcă furtul poşetei dumneavoastră a fost o 
diversiune menită să vă îndepărteze din locuinţă, pentru, ca 
hoţii să poată opera în linişte! 

— „Nicio prostie nu-i mai proastă decât prostia infatuată”, 
murmură ea. 

— Vă rog? se făcu Domaşnea că nu a auzit. 

— E fără importanţă. 

Aurel Domaşnea zâmbi în sinea lui. „Această recunoaştere 
tardivă nu ajută la nimic, dar nu vreau să i-o spun ca să n-o 
umilesc mai mult decât s-a umilit singură. Trebuie adusă pe 
poziţie, pentru a-mi asigura, din partea ei, o cooperare sinceră... 
atât cât se poate spera şi aştepta”. 

li mai turnă puţin coniac, după care întrebă cu o voce albă: 

— Aţi cunoscut-o pe soţia lui Vistrean? 

— Poftim? Ah, da, desigur. Dana era balerină la Operă. Ne 
vizitam destul de des. Pe atunci, doctorul Davidian lucra în 
draci... ca să-i asigure toaletele, bijuteriile şi celelalte capricii. El 
avea pe atunci şi cabinet particular... era ginecolog. Câştiga 
mult, asta până într-o zi... 

— „..cu ghinion, când a săvârşit un avort criminal. 

— Văd că sunteţi informat. El a făcut o serie de prostii pentru 
Dana. Au intrat în prescripţie. Ce mai, o diviniza, iar Dana îşi 
bătea joc de eL Avea picioare foarte frumoase. Voia chiar să şi le 
asigure... Spunea că picioarele permit bărbaţilor să meargă, iar 
femeilor să-şi facă drum cu ele. 

— Era concepţia ei despre viaţă? 

— Nu numai a ei... în fine, până la urmă a fugit cu un italian, o 
cunoştinţă a lui Val, unul Dorelli, originar din Palermo. O fi 
lansat-o într-un bar ori cabaret sau poate pe trotuar... Am auzit 
că la Roma,Florenţa, Milano, Torino sau în sudul peninsulei sunt 
destule păsări de noapte care-şi etalează farmecele fără să 
câştige prea mult cu ele. lar printre acestea există şi unele de la 


noi, care s-au lăsat atrase de miraj. 

— Vistrean a mai pomenit de ea? 

— Niciodată faţă de mine. Refuza să mai vorbească despre 
acest subiect, ca şi când n-ar fi existat niciodată. De altfel, în 
acest mod ne-am şi apropiat. Deşi... 

— ...deşi? 

— Cu mai mulţi ani în urmă, vreo patru, un medic, o 
cunoştinţă de-a lui, care a fost într-o vizită în Occident şi a 
trecut prin Roma, i-a adus salutări Lianei luga şi lui Vistrean din 
partea Danei, care lucra ca dansatoare într-un cabaret în 
apropiere de Viale Angelico. E tot ce mi-a spus Liana. Am avut 
totuşi impresia că ea a menţinut în continuare unele relaţii eu 
aceasta. Poate că şi Vistrean. Nu mai ştiu ce să cred. Acum orice 
e posibil, după cum am văzut. 

— Mă bucur că realizaţi acest lucru măcar acum! Aşadar, vă 
daţi seama că numai noi vă putem ajuta. 

— Da, evident. Mă gândesc însă că dacă tablourile au fost 
scoase din ţară... 

— Nu vă faceţi griji, fiindcă oriunde s-ar afla, dacă ne ajutaţi, 
avem posibilitatea să ajungem la ele şi să le recuperăm. Vă 
cerem doar să colaboraţi cu noi, să ne spuneţi tot ce ştiţi în 
legătură cu acest caz, în interesul dumneavoastră şi al cauzei pe 
care o instrumentăm. 

— ŞI... ce trebuie să fac? 

— Să începem... prin a nu-i spune nimic Lianei luga sau altora 
despre discuţia noastră. lar dacă vă mai amintiţi ceva ori apare 
ceva nou, să mă sunaţi la acest număr - adăugă el, înmânându-i 
o carte de vizită. 

— All right... sir! 


Îl zări pe Scău în sala de jocuri automate de la subsolul 
teatrului. Se apropie de el urmărind cu interes tineri aplecaţi cu 
încordare asupra diverselor aparate. Emoţii, bucurii, regrete, 
supărări de-a binelea. Putea citi pe faţa lor toată gama 
sentimentelor, şi să ghicească succesul sau insuccesul fiecăruia. 
Era şi acesta un joc amuzant, doar că nu avea timp pentru el. 
Cel căutat era la o maşină de poker şi nu reacţionă în niciun fel, 
fiind prea ocupat cu manevrarea manetelor. După un timp, cedă 
locul altuia şi se apropie de un alt automat, ca din întâmplare 
tocmai de acela la care se distra locotenentul, intrat şi el în 


atmosfera generală a sălii. Şopti: 

— Mario Dorelli, italianul. Un vechi cunoscut al Şamanului. 
Urmează să vină. De obicei trage la „Majestic”, deşi e plin de 
bani! Nu vrea să bată la ochi. 

— Ştii când vine şi pentru ce? 

— Pentru preluare de marfă proaspătă. Poate nici nu ajunge 
până aici, preia pe drum... M-aş mira să caute să se întâlnească 
cu Liana! 

— Foarte interesant. Şi la Frânciu acasă ce-ai căutat? 

— Eu? Să mă trăs... 

— Nu face pe circarul cu mine! Ne cunoaştem! Ce i-ai 
transmis Elizei? 

— Eu? Eliza mie prietenă şi m-am gândit că dacă Dinamită 
oricum a întins-o... 

— Cred că ne-am înşelat cu tine, Sonny boy, stai cu fundul în 
două luntre. Nu-ţi merge. Fiecare mişcare pe care o faci o 
cunoaştem. Nu încerca să trişezi, că te joci - ascultă-mă bine - 
nu numai cu libertatea, ci şi cu viaţa ta! Voi informa ce-ţi poate 
pielea şi... 

— Nu vă grăbiţi, don’ şef. Omul mai greşeşte. Credeam... 

— Nu Sonny, nu mă tragi în piept cu micile tale viclenii. Sunt 
convins că mai sunt încă multe lucruri pe care le cunoşti şi ni le 
ascunzi. Dar le vom afla şi fără tine. Atunci şi atitudinea noastră 
se va schimba. De altfel, nici nu ştiu de ce îmi pierd vremea cu 
aceste discuţii în loc să te conduc acolo unde ţi-e locul! 

— Don’ şef, n-o luaţi chiar aşa. Am fost eu cercetat de poteră? 
Am fost. Mi s-a dat drumul, nu? Mai intră unii la idei... şi mă fac 
îngeraş. 

— Numai că tu n-ai fost interogat la poliţie, ci de poliţie. ŞI 
asta o ştii numai tu şi piţipoanca. După cât te cunosc, tu nu 
vorbeşti în vis, iar ea... 

— ...nu suflă un cuvânt, că n-are interes. Şi apoi mă iubeşte! 

— Fii atent, în dragoste, ca şi la întocmirea testamentului, 
ultimul act e cel valabil, iar el le anulează pe toate celelalte! 

— Am priceput unde bateţi... o să am grijă de ea. 

— Şi de tine... că nu poţi trăi numai pe credit. Mai ai două zile, 
nu uita! 

Îl lăsă pe Sonny să-şi continue jocul, iar el ieşi la aer curat. Era 
şi timpul. Era aproape intoxicat de fum. De fumul altora, cum e 
mai rău. 


Intensitatea luminii de afară îl făcu să clipească de câteva ori. 
Soarele, la zenit ardea caldarâmul, pietrele, o perdea de căldură 
flota la nivelul trotuarului şi parcă vătuia zidurile. Intră pe o 
stradă lăturalnică unde avea maşina parcată. 

Ziua nu se terminase încă. Mai avea de efectuat câteva 
investigaţii şi o vizită la iubita lui Bob Frânciu, sedusă şi 
abandonată. Oricum, mâine va da ochii cu el şi, până atunci, 
mai trebuia să strângă câteva elemente. Zestrea pe care o avea 
era insuficientă pentru un interogatoriu relevant. Se baza însă şi 
pe psihologia unei femei dispuse să-şi dea drumul când 
„dragostea” nu mai e lucrativă. De fapt, el îi va prezenta o 
alternativă solubilă, fără false motivații. In ce-l priveşte pe 
Frânciu, va trebui să lămurească această fugă oarbă, instinctivă, 
impulsivă. O fugă neraţională, dar de înţeles... 

Cu aceste gânduri în minte, se sui în maşină şi porni imediat. 


PE DRUMUL MARSILIEI 


Soneria telefonului era atât de slabă, încât Stancu abia o auzi. 
Pe jumătate adormit, ridică receptorul şi-l duse la ureche. 

— Sunt eu, Lejean, se auzi vocea sonoră a inspectorului 
principal. Vă aştept jos, în barul hotelului. E urgent. Să zicem 
peste o jumătate de oră. Vă comand o cafea tare. E bine? 

— Entendu. 

Mado deschise ochii, întinzând braţele spre el. O îmbrăţişă şi 
zise: 

— Ai făcut ochi? Foarte bine. Eu trebuie să plec. Trebuie să 
recunosc că m-ai păzit bine. 

— Nu încă, mai stai puţin. Am auzit, ai tot timpul. 

Maiorul se aplecă asupra ei şi îi răvăşi părul, drăgăstos. 

— Chiar nu vrei să mă laşi? Asta-i ori sabotaj, ori slăbiciune... 

— Ascultă... chiar nu ştiai că tinerele au o slăbiciune pentru 
bărbaţii înalţi, cu ochi cenușii şi duri? lansă ea cu o voce 
prefăcută. Faţa unui bărbat nu e frumoasă decât atunci când e 
marcată de experienţă. 

— O uiţi pe soţia mea şi pe cei trei copii din Timişoara?! 

— În primul rând, nu Timişoara, ci Bucureşti, bulevardul 
Republicii... Şi apoi nu există nicio soţie şi nici copii... petit 


menteur! 

— Dar ai făcut săpături, nu glumă! 

— N-ai exclusivitatea acestei activităţi, nu? zise ea, roşind 
Uşor. 

După un timp se smulse din îmbrăţişare şi intră în baie. Sub 
duş reflectă la faptul că altădată, când o tânără era jenată, 
roşea, pe când azi şi aici, când o tânără roşeşte, se simte jenată. 
A naibii şi cochetăria asta a lui Mado, de a spune da cu ochii şi 
nu cu buzele. Parcă bucurându-se de acest joc de cuvinte, 
apucă aparatul de ras tocmai în momentul când telefonul sună 
pentru a doua oară. 

— Vrei să răspunzi tu? 

Mado luă receptorul, ascultă o clipă, apoi îl strigă. 

— E pentru tine, o voce blondă... 

Maiorul întrerupse bărbieritul. „O voce blondă? Nu cunosc aşa 
ceva. Doar dacă nu cumva Victor...”. 

— Vrei să-i spui persoanei în cauză că medicul mi-a interzis 
orice convorbire cu exteriorul? 

Aparent nepăsător la ceea ce se discuta la telefon; dar cu 
toate simţurile în alertă, auzi cum se trânteşte receptorul în 
furcă. După o clipă, Mado intră în baie. 

— Avea o voce frumoasă. De ce n-ai vrut s-o asculţi? 

— Nu mai vreau să ascult pe nimeni de când te cunosc pe 
tine. Nici o altă femeie! 

— Chiar aşa? Şi cea care a ieşit ieri noapte din camera asta? 

El intră în joc, în timp ce-şi lega cravata. 

— Aceea? Era sora mea! 

— Dar nu-ţi seamănă deloc! intonă ea cu o falsă uimire. 

— N-am avut aceeaşi mamă. 

— Aha, înţeleg. Şi probabil nici acelaşi tată! 

— Ba da... deşi, la drept vorbind, amândoi provenim din tată 
necunoscut! 

Îşi îmbrăcă haina şi îşi luă un impermeabil, nelipsit la orice 
ieşire în acest oraş în care ploua de două ori pe zi. Zise: 

— Te rog frumos, Mado. Dacă mai sună telefonul nu stabileşti 
nicio legătură... în fără de Parvoine şi de cei „ai casei”. li voi 
chema de îndată ce voi putea. 

— Deci eu rămân aici? 

— Ah, nu! Să nu amestecăm borcanele. Slujba-i slujbă, drujba- 
i drujbă! 


— E un proverb? 

— Da. Foarte bun. Deci? 

— Nu cred să rămân mai mult de o oră. Slujba-i slujbă... 

— S-a înţeles. Au revoir. 

— Când mă mai suni? 

— Imediat ce am să pot. La hotel, acasă sau... 

— ...deloc. Depinde de împrejurările care survin, nu? Eu însă 
aştept ! A 

Flutură mâna în semn de rămas bun, apoi ieşi. Il găsi pe 
Lejean la o masă, cu un Martini în faţă. Se aşeză lângă el, 
întrebând: 

— S-a întâmplat ceva? 

Inspectorul mai luă o înghiţitură, apoi, privindu-l pe deasupra 
paharului, răspunse liniştit: 

— S-a întâmplat că italianul şi ginerele său au plecat, au 
şters-o! 

— Se ştie unde? 

— Din informaţiile noastre, se pare că la Marsilia. 

— La Marsilia? Pentru ce? 

— Nu ştiu... încă. Dar voi afla. Poate că, între timp, o să aflaţi 
şi dumneavoastră de la Parvoine. 

„Nu mă iartă nici de data asta, gândi Stancu. Poate că şi eu, 
în definitiv, aş proceda la fel”. 

Inspectorul continuă: 

— Azi dimineaţă, Cossa şi Vinaigre au ieşit din casă. Acesta 
din urmă avea asupra sa un obiect ce semăna cu o mapă şi pe 
care abia-l ţinea sub braţ. Ar fi putut să fie acolo ambalate 
obiectele care ne interesează. Au plecat cu o maşină Cortina GT 
de culoare gri, înmatriculată la Paris. Au ieşit din oraş pe 
autostrada ce duce spre Lyon, astfel că s-ar putea ca datele 
noastre să fie reale. 

— Oricum, e prea târziu să-i urmăresc - zise Stancu cu tristeţe 
- şi apoi nu am nici cu ce... 

— O clipă. Târziu nu este, fiindcă vor fi opriţi de câteva ori pe 
parcurs, pentru „controale” de rutină. E inutil ca organele 
noastre să caute pânzele, întrucât, cu siguranţă vor fi atât de 
bine ascunse, încât nu vom reuşi. Nu putem demonta toată 
maşina şi nici nu am dori... 

— ...Să speriaţi vânatul. Ne interesează şi cu cine vor lua 
contact la Marsilia, nu? 


— Exact. Şi ne vom interesa 

— Eu cum aş putea ajunge acolo mai rapid? 

— Am afară o maşină foarte puternică, un Ferrari de 
construcţie specială. Caroseria e blindată, iar geamurile au o 
grosime de peste doi centimetri, ceea ce are drept efect că un 
glonte de calibru nouă tras în această sticlă se întoarce ca un 
bumerang în figura autorului. Grila radiatorului e la adăpost de 
gloanţe, iar motorul e asigurat cu o placă blindată. Geamul din 
spate se deschide la nevoie, putându-se trage prin el cu 
uşurinţă. Pneurile sunt umplute cu o soluţie specială în stare să 
astupe automat o gaură făcută de glonte. În torpedo veţi găsi un 
„Specialpolice” calibrul nouă scurt şi două cutii de cartuşe. 
Toate acestea pot fi folosite la nevoie. Maşina are şi un post de 
radio-emisie şi recepţie, cu indicativ pe unde speciale. 

— Nemaipomenit! 

— În afară de asta, nu veţi călători... singur! 

— Nu? 

— lată-l pe agentul nostru care vă va însoţi, dar dacă nu-l 
doriţi, evident că-l puteţi recuza, caz în care îl vom înlocui. 

Stancu se întoarse şi dădu cu ochii de Mado, gata îmbrăcată 
şi numai zâmbet. Făcându-se că o studiază cu atenţie, maiorul 
conchise în cele din urmă, impasibil. 

— Primesc însoţitorul. 

După ce-i privi o clipă, Lejean reluă: 

— Am luat legătura cu Marsilia. Sunteţi aşteptaţi de comisarul 
Gustave Savage, ştie Mado unde! 

— Nu era mai simplu să plecăm cu avionul? întrebă Stancu. 

— Desigur, numai că s-ar putea ca ei să se oprească în altă 
parte, să ia ceva ori să lase ceva. 

— Informaţiile nu sunt sigure? 

— Atât cât pot fi acestea acreditate. 

— Şi dacă ei se opresc, să zicem, la Lyon şi o iau în altă 
direcţie? 

— Este unul dintre motivele pentru care vă însoţeşte un 
„ambasador itinerant” abilitat să contacteze, în caz de nevoie, 
autorităţile locale, răspunse el, zâmbindu-i lui Mado. Acceptaţi? 

— Evident. Şi cum vom proceda? 

— În cadrul limitelor stabilite dinainte în discuţiile noastre. 

— ŞI... cu tablourile? 

— Tablourile sunt ale dumneavoastră, infractorii, relaţiile lor, 


filiera şi informaţiile ce le veţi obţine... ale noastre. D'accord? 

— De acord. 

— O clipă, să nu uit. Din investigaţiile noastre nu rezultă că ar 
fi fost negociate bijuterii, de niciun fel. 

— De unde s-ar putea trage concluzia... 

— ...fie că nu le-a adus cu el, fie că nu sunt asupra lui Cossa. 

— Foarte interesant. La Roma a negociat şi chiar a dat spre 
vânzare o bijuterie din cele furate. 

— Posibil, dar... la Roma! Şi acum, dacă nu mai aveţi alte 
întrebări, vă doresc drum bun şi noroc la vânătoare! 

Se îmbarcară, Stancu aşezându-se la volan. Mado aruncă pe 
bancheta din spate două valize. 

— Ce-i acolo? 

— Mais voyons, câteva schimburi pe... două-trei zile! 

— O.K. Şi pentru mine? 

— Bineînţeles. 

Zâmbind, cu Mado instalată lângă el, porni. Femeia îl pilotă 
preţ de peste patruzeci de minute, până ce ieşiră din Paris prin 
Fontainebleau, timp în care se auzi numai vocea ei. Stancu opri 
maşina în faţa unui bistrou şi cobori. Intră, cumpără două 
pachete de ţigări şi se îndreptă spre telefon. După câteva clipe îl 
avu pe Parvoine la capătul celălalt al firului. 

— Ai noutăţi? 

— Bineînţeles. Vă caut de peste o oră. Am pus şi o femeie să 
vă telefoneze, dar a răspuns o voce feminină şi credeam că aţi 
plecat. 

— Într-adevăr. 

— Azi dimineaţă, cei doi, luând şi tablourile cu ei, au plecat la 
Marsilia cu o maşină Cortina GT. Au primit ordin în acest scop de 
la „firmă”. 

— Ce fac acolo? 

— Nu ştiu precis, dar cred că e vorba de alte negocieri în 
secret. Ce aveţi de gând să faceţi? 

— Nu-ţi bate capul. Mulţumesc. 

Când ajunse la maşină, Mado îi surâse uşor. 

— Ai cumpărat ţigări şi pentru mine? 

— Desigur. Poftim, zise el, întinzându-i un pachet de 
„Gauloise” albastre. 

Când se angajară pe autostrada numărul şase, Paris-Marseille, 
tot Mado întrebă: 


— Eşti supărat pe mine? 

— AŞ avea vreun motiv? 

— Cred că nu. Am fost informată de acest drum doar după 
ieşirea ta din cameră. 

— De cine? 

— Comisarul divizionar Savonna. Te căuta pe tine. 

— Deci aseară nu ştiai nimic? 

— Absolut nimic. 

— Şi el de unde ştia că eşti în camera mea? 

— Ei asta-i! Doar ţi-am spus că trebuie să te păzesc! Ai uitat 
ce s-a întâmplat aseară? 

— Au scos ceva de la gorila aceea? 

— Nu ştiu nimic, dar cred că ne vor informa... dacă e cazul. 

Deodată, vocea ei deveni puţin emoţionată: 

— Atenţie, în faţa noastră e maşina pe care o urmărim. Acum 
e mascată de un Peugeot roşu. Pe banda a doua, o vezi? 

Trăgând volanul spre stânga, maiorul se angajă pe banda a 
doua, dezlănţuind în urma lui un concert de claxoane. Apoi zise 
vesel: 

— O.K, chérie, suntem pe drumul cel bun. Probabil că au avut 
un prim filtru care i-a oprit după Paris. 

— Un ce? 

— O „verificare de rutină” din cele pregătite de Lejean. 
Apropo, ştii că a început să-mi placă cumnatul tău? Soţia lui e ca 
tine? 

— Te interesează soră-mea? 

— Voyons - cum zici tu - e o pură curiozitate. De fapt, doar tu 
mă interesezi. 

— Dar vocea blondă de la telefon? 

— Era o amică de-a lui Parvoine... probabil. 

— Am să-i scot ochii! 

— Era în interes de serviciu... 

— Şi eu am fost aseară în interes de serviciu! 

— ŞI... restul? 

— Restul? A fost plăcerea mea. Îţi pare rău? 

O privi o clipă cu coada ochiului, apoi zise: 

— Ştii - dacă cumva ţi-a scăpat - eu sunt dintr-o provincie din 
nordul ţării noastre, care se cheamă Ardeal. Oamenii care 
trăiesc acolo sunt cumsecade, harnici, răbdători, foarte 
ospitalieri, dar înjură amarnic când nu le place ceva. 


— Deci m-ai înjurat? 

— Numai în gând, fiindcă eu am plecat demult de acolo! 

— A fost şansa mea. Urmăreşti maşina din faţă? 

— Da. Mă gândeam că din când în când va trebui să trecem 
înaintea lor. 

— Da? De ce? 

— La noi s-a constatat că mijlocul cel mai bun de a urmări o 
maşină e să-i treci în faţă din timp în timp. Pare paradoxal, dar 
formula e mai sigură şi cu riscuri mai mici de a fi identificat. 

— Atunci s-o aplicăm. Sunt în serviciu ordonat, mon ami, 
surâse ea, să nu uiţi. Eşti „săgeata” mea. 

Trecură pe lângă Auxerre, menţinând viteza iniţială. Acum se 
apropiau de Baune. 

— Te rog, Mado, aprinde-mi o ţigară, reluă el, fără să piardă 
din ochi autostrada. 

Ea aprinse două ţigări şi îi puse una între buze. 

— Încă o rugăminte, s'il vous plait. Dacă tot ne îndreptăm 
spre Marsilia, povesteşte-mi câte ceva despre acest oraş. Am 
cunoştinţe foarte vagi. 

— O clipă, spuse ea şi scoase un ghid din torpedo. Citi: „Al 
treilea oraş (după Paris şi Lyon) ca număr de locuitori, peste un 
milion, e şi cel mai mare port maritim şi are unul dintre cele mai 
mari aeroporturi din Franţa. Oraşul se găseşte în sudul ţării, la 
797 km de Paris, pe litoralul Mării Mediterane. E capitala regiunii 
Provence - Côte d'Azur şi joacă, sub raport administrativ şi 
economic, rolul unei metropole. Prin situaţia sa geografică, 
Marsilia e aşezată în inima unei lumi privilegiate: la doi paşi de 
Camargue, unde sfârşeşte fluviul Rhône, la marginea Coastei de 
Azur şi a Coastei Albastre. Istoria Marsiliei, veche de douăzeci şi 
şase de secole, e foarte bogată în evenimente. Întemeiată în 
anul 600 î.e.n.sub forma unei colonii greceşti - de foceeni, prin 
care, de fapt, pătrunde în Galia inferioară o parte însemnată a 
civilizaţiei elene. Acest rol de „loc de trecere” privilegiat îl va 
marca totdeauna: oraşul e de multe ori jefuit şi pustiit de 
năvălitori. Are totuşi şansa de a ajunge în două rânduri pe culmi: 
„prima oară în timpul cruciadelor şi apoi cu prilejul construirii 
Canalului de Suez. Supranumit şi «Poarta Orientului», astăzi s-ar 
putea spune - fără să se greşească - «Poarta lumii», oraşul 
asigură în principal importul de petrol din Africa de Nord şi din 
Orientul Mijlociu, de alte mărfuri din toată lumea, precum şi 


transportul de călători din şi spre toate porturile globului. Este 
unul dintre cele mai puternice centre industriale, mai ales în 
domeniul chimiei, metalurgiei, industriei alimentare... 

— „.„.Şi a drogului, murmură maiorul. 

— Ai spus ceva? 

— Nu, mă gândeam că poate îmi spui ceva despre 
aşezămintele culturale, artă, construcţii, edificii antice... 

— Da. Pot să continui? Ei bine, cine doreşte să viziteze oraşul, 
primii paşi îi va face spre vechiul port, pe Quai des Belges, la 
extremitatea celei mai importante artere, numită la Canebière, 
leagănul şi inima metropolei. Într-o parte, perspectiva faimoasei 
artere marsilieze, mişunând de lume, pe de altă parte, edificiul 
vechiului port şi flotilele sale de diverse ambarcaţiuni. Apa 
uneşte parcă colina Notre Dame de la Garde, unde e şi celebra 
statuie din perioada celui de-ai doilea imperiu, esplanada Pharo 
cu celebrul palat şi cu parcul, ambele construite pe un 
promontoriu, şi oraşul vechi aşezat în amfiteatru. Aici se află 
cele mai importante amintiri istorice, perioada greacă, romană, 
evul mediu lăsând amprente numeroase şi durabile... şi, dacă 
vrei, pieţele de peşte. 

— „Amprentele” sunt mai atrăgătoare... 

— Da, dar nu sunt digitale sau palmare, ci vestigii: fortificaţii 
elene, docuri romane, muzeul comerţului antic, un impozant azil 
de bătrâni cu o capelă construită de Pierre Puget, primăria cu 
minunatul său pavilion, clopotniţa des Accoules, muzeul vechi al 
oraşului. În jurul acestui sector se mai află bazilica Saint-Victor, 
o celebră mănăstire construită în secolul al V-lea pe locul unei 
vechi necropole creştine. In decembrie, aici se organizează un 
festival internaţional de muzică. La intrarea în vechiul port se 
găseşte fortul Saint-Nicolas, o mărturie a arhitecturii militare din 
secolul al XVII-lea, chiar în faţa fortuluf Saint-Jean, mult mai 
vechi, cu turnul său din secolul al X-lea... 

— Despre Alexandre Dumas nu vrei să-mi spui nimic? 

Mado râse încetişor. 

— Mă miram să nu fi citit Contele de Monte Cristo. Atunci află 
că la un sfert de oră de aceste locuri, în plină mare, se află 
insula d'if, cu celebrul său castel, de fapt o veche fortăreață, 
care devine penitenciar în secolul al VIl-lea. Insula au făcut-o 
celebră eroii lui Alexandre Dumas... O mulţime de teatre; printre 
care Theâtre Naţional de Marseille, Theâtre aux Etoiles, Axei 


Tourski, Opera municipală, parcuri, stadioane, velodromuri, 
palate ce adăpostesc diverse instituţii, construite în secolele 
trecute. Târgul internaţional al Marsiliei se ţine de două ori pe 
an, în aprilie şi septembrie, reunind producători din toată ţara şi 
standuri străine. Catedrale, patinoare... 

— Ajunge, dragă, îţi mulţumesc. Pare un oraş foarte 
interesant. Despre un singur lucru nu mi-ai vorbit. 

— Da? Ar mai fi multe de spus... palatul bursei, palatul 
justiţiei, arcul de triumf... 

— Nu, nu m-ai înţeles. De pildă, despre cartierele rău famate 
din zona porturilor vechi şi nou, cu zecile de taverne, unde 
mişună criminali, spărgători, gangsteri, traficanţi de droguri şi 
de arme, de carne vie... ori poate despre „placa turnantă” a 
stupefiantelor - tot la Marsilia -, mai ales a heroinei care de aici 
ia drumul spre America de Nord şi de Sud, Africa şi alte locuri 
ale lumii, despre laboratoarele clandestine din zonă, unde 
morfina bază este transformată în white sugari, ca să înşir 
numai câteva... din lucrurile care interesează poliţia. Despre 
astea mai ştiu şi eu câte ceva. 

— Bine dar mă gândeam că vrei să-ţi faci întâi o idee asupra 
oraşului. 

— Mais bien sur, dar şi acestea fac parte din oraş. 

— Bun! atunci despre ce vrei să vorbim mai întâi? despre 
încăierările bandelor rivale din Quai du Port, despre traficul de 
droguri din tavernele de pe Quai des Belges, despre jafurile şi 
violurile din Jardin du Pharo sau de pe Rive Neuve, despre faptul 
că poliţia nu poate preveni asemenea infracţiuni...? 

— Mais voyons, Mado... Ca şi cum ai putea opri zăpada să 
cadă! 

— Despre clanuri şi caizi care stăpânesc Marsilia, împărţindu- 
şi zonele şi sectoarele de operaţii: droguri, jocuri de noroc, 
pariuri clandestine, prostituție... 

— Dar despre furtul operelor de artă şi despre traficanţii 
acestor bunuri ce ştii? 

— Cum? Da... nu ştiu prea multe. Totuşi, Interpolul publică 
periodic unele date şi în acest domeniu, devenit în ultimul timp 
o preocupare majoră a poliţiei noastre. Din această cauză s-au 
creat la 
Paris Oficiul central pentru combaterea furtului obiectelor de 

artă şi o serie de brigăzi speciale în oraşele mari, unităţi de 
reprimare a furtului „artistic”. Dar comisarii Savage şi Verneuil 
sunt mai abilitaţi decât mine în această problemă. Ştiu că şi ei 
au avut probleme privind furtul de tablouri, de litografii, gravuri, 
stampe, tapiserii, statuete, arme vechi şi monede. 

— Cum se explică această proliferare a furtului de opere şi 
obiecte de artă în Franţa? 

— Există şi în alte ţări acest fenomen, ţări cu vechi tradiţii 
artistice ca Italia, Spania, Olanda, Belgia, Germania şi altele. E o 
adevărată hemoragie de artă. Fiindcă, în primul rând, o lucrare 
de artă se vinde bine, apoi hoţul, dacă are nevoie de bani, o 
vinde imediat, dacă nu, o tezaurizează, deoarece toate aceste 
obiecte au un preţ din ce în ce mai mare. lar dacă - cel puţin la 
noi - n-ar exista cumpărători imprudenţi n-ar exista nici atâtea 
furturi. Mai este şi lăcomia de... chilipir. Oare un anticar ce 
realizează un beneficiu de 2500 la sută până la 3000 la sută la 
vânzarea unui tablou este sau poate fi de bună credinţă? 
Atenţie, Cortina e în faţa noastră. Depăşeşte-o! 

Stancu acceleră pe banda a doua, unde se afla, depăşi 
maşina fără s-o privească, apoi trecu în faţa acesteia, pe prima 
bandă, menţinând viteza de croazieră de 100 kilometri la oră. 

— ...La Paris, continuă fata, unul dintre aceşti anticari a 
cumpărat cu 2000 de franci un tablou furat din Germania, care 
valora nici mai mult nici mai puţin de 400 000 de franci! Anul 
trecut a fost la noi un caz interesant... dar nu te plictisesc? Eşti 
atent la maşină? 

— Dimpotrivă, ceea ce îmi relatezi mă interesează foarte mult 
şi... îmi potenţează atenţia! 

— Spuneam că un olandez, să-i zicem... Van Nutten, profesor 
la o şcoală de handicapaţi, a venit în Franţa să-şi petreacă o 
parte din concediu. Ca un veritabil turist, el a vizitat multe 
biserici, catedrale, muzee, a luat şi unele notițe asupra celor mai 
valoroase obiecte de artă, mai ales în provinciile Marne, Haute- 
Marne şi Aube, apoi, întors în Olanda, a comandat unor hoţi 
specializaţi să-i aducă lucrările alese de eL infractorii au fost 
însă prinşi şi astfel s-a ajuns la cinstitul profesor. 

— Bine, dar alte măsuri n-au fost luate pentru salvgardarea 
acestor valori, vreau să zic, în afara celor represive? 

— S-au făcut, evident, documentări pentru cunoaşterea 
obiectelor, s-au efectuat descrieri, recenzii, albume cu fotografii, 


s-au transmis şi se transmit unele informaţii, cazurile sunt date 
publicităţii în presă, la televiziune, radio, se dau obiectele în 
urmărire... 

— Şi există rezultate? 

— Uneori da. De exemplu, acum câţiva ani, ca o consecinţă a 
unei urmăriri întreprinse de Interpol, poliţia americană a 
descoperit o pânză a lui Rembrandt care a fost furată în 1971 la 
Bayonne. La ora actuală, mai mulţi poliţişti şi experţi francezi se 
află în Japonia, pentru a depista urmele unei reţele 
internaţionale de hoţi de tablouri, în baza informaţiilor primite 
de la poliţia japoneză. În fapt, e vorba de doi gangsteri francezi 
care au legături strânse cu lumea interlopă japoneză. De 
remarcat că patru din cele cinci tablouri ale lui Jean Corot, furate 
în 1984 dintr-un muzeu francez de provincie, au fost regăsite, 
împreună cu o lucrare a lui Utrillo, de asemenea dispărută mai 
demult. Oamenii noştri urmăresc recuperarea a nouă tablouri de 
o valoare inestimabilă, semnate între alţii de Monet şi Renoir, 
furate în octombrie 1985 din muzeul Marmottan din Paris. 
Numai că, trebuie să recunosc, asemenea cazuri sunt încă rare. 
Aşa se explică... 

— ...prezenţa mea aici, asta ai vrut să spui? 

— Nu. Aşa se explică colaborarea şi sprijinul pe care ţi-l 
acordăm... Fii atent la Cortina! încearcă iar să ne depăşească. 
Lasă-i dacă sunt grăbiţi! _ 

Stancu îi lăsă să treacă. Incepu să picure. Puse în mişcare 
ştergătoarele, în timp ce Mado deschidea aparatul de emisie- 
recepţie. 

— Alo, Hirondelle, alo, Hirondelle, sunt Vic, trec pe recepţie. 

— Alo, Vic, sunt Hirondelle, te aud slab, treci pe frecvenţa 1,5. 

— Alo, Hirondelle, alo, Hirondelle, mă auzi? 

— Te aud perfect, Vic, poţi să vorbeşti în clar! 

— „Obiectivul” se îndreaptă spre Lyon. Suntem pe urmele lui, 
aproape de Macon. Abandonăm la intrare, cum a fost prevăzut? 

— O.K, Vic, preluăm noi urmărirea. Ne vedem la ora şi locul 
convenite. Nu pierdeţi contactul. Terminat. 

— Alo, Hirondelle, alo, Hirondelle, am înţeles mesajul. 
Terminat. 

Trecuseră mai bine de cinci ore de când au ieşit din Paris şi 
acum se apropiau de Lyon. 

— Nu-mi spui nimic despre Lyon? făcu maiorul pe un ton 


glumeţ. 

— Dacă vrei... dar foarte pe scurt. Căută în aceeaşi carte 
atotştiutoare şi citi: „Lyon, cel de-ai doilea oraş al Franţei, peste 
un milion două sute de mii de locuitori, capitala provinciei 
Rhône, e aşezat la confluenţa Rh6nului şi a Saônei, la o distanţă 
de 476 kilometri la sud de Paris. Fondată pe colina Fourviere în 
anul 43 î.e.n, cetatea romană Luydunum deveni în scurt timp 
cea mai prosperă din toată Galia... Mare centru universitar, 
comercial (târguri internaţionale), industrial (chimie, construcţii 
mecanice, electrotehnice şi electronice, textile - mai ales 
mătase). 

— Obiective turistice? 

— Bazilica Notre-Dame de Fourvière, Place Bellecour, 
muzee... Acum te rog însă să fii foarte atent şi la intrarea în oraş 
să opreşti. 

— De ce? 

— Preiau eu conducerea. 

— Bine... 

Înainte de intrarea în oraş au trebuit să oprească la un 
„embouteillage”, ceea ce le oferi prilejul să-şi schimbe locurile. 
Au mai aşteptat vreo jumătate de oră până să poată porni. Mado 
demară încet, apoi rulă tot mai repede, mânată din urmă de 
celelalte automobile. Stancu privea clădirile, trecătorii, 
circulația. 

Un cer posomorât urmă ploii. Nori cenuşii şi grei, saturați de 
apă, atârnau deasupra Lyonului. 

— Cred că am pierdut Cortina! făcu Stancu cu o voce fără 
timbru, parcă trezindu-se din visare. 

— Am pierdut-o demult... dar momentan acest lucru 
interesează mai puţin. Are cine să se ocupe de ea. Noi avem 
acum o altă direcţie. 

— Da? Foarte bine, numai că mi-e o foame de nu te văd prea 
bine. 

Mado zâmbi. 

— Cum se poate aşa ceva? Oamenii duri pot avea asemenea 
senzaţii? Dar dacă insişti, am putea să ne oprim undeva şi să 
luăm dejunul. De acord? 

— Da. Dar dacă Cortina va pleca mai departe? 

— Nu va pleca! 

Tonul era peremptoriu, aşa că nu mai era cazul să insiste. 


Mado opri în faţa unui mic restaurant de pe strada Alphonse 
Daudet, în care jumătate dintre mese erau libere. Comandă 
două fripturi, salată şi cartofi prăjiţi, două sticle de bere 
alsaciană. Apoi, fata scoase o hartă pe care o puse pe masă. 

— Deci, o luăm prin Montelimar şi Orange până la Avignon... 

— „.şi pe drum îmi vorbeşti de oraşul care cândva a fost 
reşedinţă papală, glumi el. 

— Nu-ţi mai spun nimic dacă mă ironizezi. Şi apoi, mai întâi să 
ne vedem acolo. Aşadar - continuă ea - de la Avignon trecem pe 
autostrada numărul şapte spre Cavaillon şi de acolo, prin Salon 
de Province, spre Marsilia. Ga va? 

— Cum ordonati! 

— Uite aşa cum am spus. Dar n-am nici vocaţia şi nici 
calitatea de a-ţi da ordine, dragule. Eu doar te informez şi te 
ajut... dacă vrei. 

— Draga mea Mado, făcu el în timp ce bea din paharul cu 
bere, care este exact rolul tău în această afacere? 

— Nu ţi-am spus? Credeam că ai înţeles, cheri. Lucrez la 
Oficiul central pentru reprimarea furtului de opere şi obiecte de 
artă şi... mă ocup în subsidiar şi de industria hotelieră. 

— Mă rog, aşa o fi! Şi... ai mai fost „ghid” în vreun caz 
judiciar? 

— O singură dată, dar am abandonat. Era un coleg olandez. 
Nu-mi plăceau întrebările sale, modul de a se comporta, 
acţiunile pe care le desfăşura 

— Nu-ţi era simpatic? 

— Nu! 

— De ce? 

— Fiindcă... fiindcă nu ştia nimic despre Carol cel Mare, e 
bine? 

Stancu rămase o clipă cu furculiţa în aer, apoi izbucni în 
hohote de râs atât de zgomotoase, încât atrase toate privirile 
asupra lui. Mado pufni şi ea de câteva ori, apoi se stăpâni. 
Mâncară în tăcere, puţin jenaţi. După un timp, Stancu ceru nota 
de plată şi achită consumaţia. leşiră în stradă. 

Maşina se angajă pe Avenue des Chartreux, Boulevard de la 
Liberation, până în strada  Comissaire Becker, sediul 
Comisariatului central de poliţie. 

Aici îi aştepta comisarul Renoir, un bărbat înalt, zvelt, cu părul 
albit la tâmple. Faţa sa avea trăsături severe, fără însă a 


exprima răutate. Ochii negri şi pătrunzători îţi dădeau senzaţia 
că te privesc până în stomac. O cicatrice lungă şi roşie îi brăzda 
obrazul de la lobul urechii stângi până la rădăcina nasului. 
Venind în întâmpinarea lor, zâmbi, ceea ce puse şi mai mult în 
evidenţă cicatricea. Şi totuşi, în ansamblu, iradia bunăvoință, 
relaxare şi... prietenie, la prima vedere. 

— Bine aţi venit la noi! zise el, întinzând o mână caldă. Vă 
aşteptam. Aţi luat masa? 

— Am avut grijă de asta că... nu ştim când putem demara! 

— Aveţi tot timpul. Poate o cafea? 

— Asta nu se refuză niciodată. 

În timp ce comisarul dădea dispoziţiile de rigoare, ei se 
aşezară comod în fotolii. 

Comisarul Renoir puse receptorul în furcă şi se întoarse către 
ei. 

— Obiectivul dumneavoastră s-a oprit în faţa unui restaurant, 
iar cei doi, la care s-a mai alăturat un individ, iau masa 
împreună, sub supravegherea agenţilor mei. 

— O altă persoană? se miră Stancu. 

— Da... mic, gras, foarte volubil, vorbeşte franceza cu un 
pronunţat accent nord-african. Un inspector se ocupă în prezent 
de identificarea lui, după care vom aviza. Se pare că sunt 
grăbiţi, dar îi vom opri la marginea oraşului cât va fi necesar, 
pentru control. Am deja acolo un echipaj care se va ocupa de 
acest lucru. În acelaşi timp, i-am avertizat pe omologii mei din 
Montelimar şi Orange, care le vor „observa” trecerea. 

— Mulţumesc mult, făcu Mado. _ 

— E o datorie şi... o plăcere, zise Renoir. Imi pare rău că nu vă 
pot arăta oraşul. Sunt multe de văzut. Dar să revenim la cazul 
nostru, se întoarse el spre maior. E vorba de un furt de opere de 
artă, nu-i aşa? 

— Da... două tablouri şi ceva bijuterii. O pictură de Murillo şi 
un Watteau. 

Renoir fluieră printre dinţi. 

— Sunt valori, nu glumă! Spargere? 

— Da, un furt comandat de un italian şi executat de infractori 
de la noi. 

— Tipic. Am avut mai multe cazuri de acest gen. Numai că 
beneficiarii erau americani. Aceştia plătesc oricât şi le 
tezaurizează în pinacoteci particulare. Astfel se pierd urmele. 


Dumneavoastră ați avut noroc. Cum e „combinaţia” 
infracţională? 

— Un italian din Roma, Cossa, în complicitate cu ginerele său, 
Vinaigre, pictor şi proprietar de galerie la Paris. 

— „.„.în strânsă legătură şi sub conducerea clanului „Maritas”, 
bineînţeles, adăugă Mado. 

— Monsieur Dupont? E un vechi cunoscut, care un timp a 
operat şi pe teritoriul nostru. Au fost şi câteva reglări de conturi 
între banda lui şi câţiva gangsteri lyonezi, care s-au soldat cu 
morţi şi răniţi. Pe atunci nu era un caid aşa de mare. Cum de nu 
i-aţi venit încă de hac la Paris? 

— E o nucă tare, răspunse fata. A „ieşit” de câteva ori prin 
depunerea de cauţiuni, iar la două procese unii martori şi-au 
schimbat depoziţiile, iar alţii au murit subit. Lejean e acum pe 
urmele lui. Şi el... 

— ...hu ratează niciodată. Cumnatul dumitale, deşi promovat, 
cred că a rămas cu inima la activitatea de combatere a 
banditismului şi gangsterismului. E un as! 

— Întrebaţi-o şi pe soră-mea, zâmbi Mado, ce viaţă de familie 
a dus în acest interval. 

— Şi acum îi este mai uşor? 

— Pe naiba! înseamnă că nu-l cunoaşteţi. Nu finalizează nicio 
cauză de furt de opere de artă fără să găsească şi să agaţe doi, 
trei gangsteri, şantajişti, falsificatori ori chiar un criminal. 

— Ba îl cunosc foarte bine şi de aceea ne-am mirat că a trecut 
arma pe celălalt umăr. De fapt, arma i-a rămas pe acelaşi umăr, 
a schimbat numai unitatea de luptă. Aşa am şi sperat! 

— La dumneavoastră, prevenirea şi reprimarea furtului de 
opere de artă sunt mai puţin importante? se miră Stancu. 

— Mais non, voyons! zise Renoir. Dar inima poliţiei rămâne 
totuşi combaterea crimei organizate, a banditismului, a 
terorismului, a traficului de stupefiante, a agresiunilor cu mâna 
înarmată... 

— ...a şantajului, a furtului, a înşelăciunii, a violului şi a încă 
multor infracţiuni, toate de competenţa poliţiei criminale, toate 
importante, toate îndreptate fie, în particular, împotriva vieţii, 
integrităţii ori sănătăţii persoanei, a proprietăţii personale, fie, în 
general, împotriva drepturilor şi libertăţilor cetăţeneşti, la nivelul 
societăţii. 

Comisarul zâmbi. 


— Evident, privite din acest punct de vedere, aveţi dreptate, 
eu n-am intenţionat să subapreciez periculozitatea furtului de 
operă de artă, dar o ierarhizare se impune totuşi, cel puţin la 
problematica noastră. 

— N-am contestat asta, deşi... 

— Misiunea dumneavoastră este importantă şi îşi are riscurile 
ei, nu dintre cele mai mici! trebui să recunoască Renoir. 

Sună telefonul. Comisarul ridică receptorul, ascultă câteva 
clipe, dădu un ordin, după care se întoarse spre ei. 

— Se pare că obiectele pe care le căutaţi se află în maşina 
Cortina GT, ambalate într-o mapă care-i introdusă între pereţii 
portierei din stânga spate. Există în torpedoul acesteia şi o 
armă, un „Walther” nouă scurt, care a fost lăsat acolo, dar... 
fără cartuşe. Percheziţia a fost efectuată fără ca indivizii să 
simtă ceva. Echipajul îi va mai opri pe drum, aşa că - îşi privi 
ceasul - mai aveţi timp circa o oră. 

Sosi şi cafeaua. Aşa mai trecu o jumătate de oră, în discuţii, 
mai ales asupra modalităţilor de a acţiona la Marsilia. Telefonul 
sună din nou. Renoir ascultă, apoi zise: 

— Cel de-ai treilea pasager din maşină e numitul Ahmed 
Arman, negustor de covoare orientale şi mătăsuri. 

— Un turc? 

— Nu chiar. E de origine turc, are paşaport tunisian şi 
domiciliul stabil la... Viena! 

— Interesant. Care-i legătura? 

— Asta face parte din misiunea dumneavoastră, dar veţi fi 
ajutat la Marsilia. Savage şi Verneuil îşi cunosc meseria. Mi-a 
făcut plăcere să discut cu dumneavoastră. Păcat că timpul a fost 
atât de scurt.Poate altădată... Acum trebuie să vă grăbiţi, fiindcă 
maşina lor poate pleca din moment în moment spre Montelimar. 

— Vă mulţumim pentru sprijin. Şi acum... pe cai! 

In timp ce goneau pe autostrada numărul şapte spre 
Montelimar, se auzi bâzâitul aparatului de radio şi Mado 
răspunse: 

— Alo, Vic, alo, Vic, sunt Hirondelle, sunt Hirondelle, recepţie. 

— Alo, Hirondelle, alo, Hirondelle, recepţie. 

— Un mesaj pentru Stancu de la Parvoine: S-a hotărât ca 
marfa să fie trimisă la Viena. Terminat, se auzi vocea lui Lejean. 

— Recepţionat mesajul, mulţumesc. Terminat. 

Stancu surâse. 


— Am ştiut că Parvoine are stofă. Dar... cum a ajuns la 
inspector ? 

— Tainele meseriei! 

— Da, da. Se pare că uneori judecăţile de valoare se compun 
din adevăruri pe care le poţi spune şi altele pe care nu le poţi 
spune, dar le poţi gândi! 

— Te duce gândul prea departe, mon ami. 

— Deci pe Victor Parvoine nu l-am întâlnit din... întâmplare. 

— Mais voyons, Michou! 

— Ceea ce îmi place e că a lucrat frumos şi curat. Putea să fie 
şi altfel. Dar acum nu asta contează. 

— Dar ce? 

— Faptul că transportul mărfii la Viena începe de la... Lyon! 

— Poţi să-mi faci „mărunt” ideile pe care le ai? 

— Intrarea în scenă a lui Ahmed Arman, acest cetăţean 
tunisian de origine turcă şi locuitor al Vienei. Sesizezi? 

— Ciudat, într-adevăr, zise Mado. Şi când mă gândesc că 
toată viaţa am visat să devin poliţist. Bineînţeles, înainte de a fi! 

— Ce-ai zis? 

— Ziceam să fii atent să nu ne scape din vedere Cortina! 


JOC PSIHOLOGIC 


Locotenentul Mircea Paulian îl aştepta nerăbdător pe 
Domaşnea. Când acesta sosi în sfârşit, îl privi întrebător. 

— Bătrâna şi-a dat drumul! spuse Domaşnea surâzând, apoi 
relată conţinutul audierii acesteia. 

— Ce părere ai? 

— Despre ea? 

— Îți arde de glume? 

— Sunt câteva elemente noi care, puse în ecuaţie, după 
părerea mea, dau dimensiuni suplimentare cazului. În primul 
rând, creşte în mod substanţial rolul pe care l-a jucat Liana luga 
în acest complex infracţional. Aceasta a fost căsătorită cu un 
italian, Silvio Renni, şi a locuit un timp la Roma... iar fosta soţie 
a lui Vistrean-Davidian, care a fugit cu un mafiot, Dorelli, ar 
putea, din întâmplare să locuiască tot la Roma. 

lată o primă coincidenţă stranie. 


— Da, aşa este. Această Dana, după informaţiile deţinute de 
Alice Vartanian, e dansatoare într-un cabaret. 

— lar Scău mi-a spus că se aşteaptă sosirea unui italian care 
va locui, probabil, la „Majestic” şi pe care-l cheamă... Dorelli. 

— Deci o altă posibilă coincidenţă, care însă nu mai e stranie. 

— Exact. Vezi vreo legătură? 

— Potrivit celor declarate de Alice Vartanian, Liana luga a 
făcut unele studii de pictură la Roma, aşa că era în măsură să 
„aprecieze” tablourile, nu numai pentru prietenia ei, ci şi pentru 
alţii. 

— Bun. Şi ce rezultă de aici? Că i-a dat sfaturi competente? 

Domaşnea zâmbi. Paulian, probabil fără să-şi dea seama, 
împrumuta tot mai multe expresii şi chiar atitudini de la 
comandant. 

— Nu numai asta. Unul dintre comanditari ar putea să fie 
Mario Dorelli, soţul ori prietenul Danei, fosta soţie a lui Vistrean. 
Acesta va veni, probabil, ca să ia din nou un anumit soi de 
marfă. Poate alte tablouri, bijuterii sau obiecte asemănătoare. 

— Încep să se potrivească piesele necunoscute ale 
mozaicului. Avem deci confirmarea din două surse. Sonny şi... 
Apropo de bijuterii, ce ai aflat? 

— Bătrână a sfârşit prin a recunoaşte că le-a dat lui Vistrean 
spre vânzare, bineînţeles după ce se făcea expertizarea lor. 

— Îmi închipuiam că ne ascunde ceva. În felul ăsta putea să 
ne plimbe mult şi bine. 

— Numai că preţul ce i s-a oferit pe ele era cu mult sub 
valoarea lor, pe care ea o cunoştea în mare de la Liana luga. 

— Dar şi Vistrean cunoştea faptul că ea ştie şi atunci pentru 
ce i-a oferit un preţ derizoriu? 

— Nu ştiu, dar presupun că el nu a dorit să le cumpere 
niciodată! 

— Explică-te. 

— La cererea bătrânei, Vistrean i-a înapoiat bijuteriile... 

— Ca să le poată apoi fura, e clar! Vistrean şi luga luau 
devize, iar executorul, vreau să spun că acela care a săvârşit 
furtul, urma să primească nişte resturi. 

— Riscând totodată s-o lase pe „prietena” lor pe drumuri. 

— În definitiv, riscul nu era al lor. Prea multă grijă nu-şi făceau 
ei din asta, mai ales că, probabil, exista un plan în legătură cu 
plecarea lor din ţară. lar dacă nu intervenea accidentul lui 


Vistrean... 

— Şi mărturisirile lui Sonny şi apoi accidentul lui Poiană... 

— „„.nu ajungeam nici la minutul adevărului! 

— Nu m-aş mira dacă acest Dorelli, sau cum l-o fi chemând în 
realitate, va aduce cu el şi niscaiva paşapoarte false! 

— Posibil. De altfel, relaţiile lui Vistrean cu luga ar rămâne 
fără obiect precis dacă nu ar fi aşa. Ar mai fi totuşi câteva pete 
albe pe harta noastră operativă. Nu am reuşit să clarific locurile 
unde se ascundeau obiectele ridicate de infractorii străini şi 
identitatea lor. Poate mâine ori poimâine să avem o discuţie cu 
el. Din semnele care mi le-a făcut Poiană răspunzând 
întrebărilor mele, rezultă că a văzut persoana care a încercat să- 
| suprime. 

— Asta ne-ar avansa mult. 

— Evident. Cine ştie, poate că e aceeaşi persoană care a 
încercat să-l lichideze şi pe Vistrean. 

— Nu ar fi exclus! 

— Sunt veşti de la maior? 

— S-au primit câteva radiograme prin Interpol. A avut unele 
necazuri, dar se pare că e pe un fir bun. De la Roma a ajuns la 
Paris. Nu m-ar mira ca geografia crimei organizate - de asta 
cred că nu ne mai putem îndoi - să-l ducă şi pe alte meleaguri 
străine. Are multă experienţă, zise el admirativ, şi apoi e tare ca 
o stâncă în hotărârile sale. Deşi îmi închipui că nu-i deloc uşoară 
misiunea pe care o are el acolo, iar noi nu-l putem ajuta cu 
nimic. 

— Un singur ajutor putem să-i dăm, alimentându-l cu date cât 
mai precise asupra bijuteriilor - dacă or mai fi fost sustrase şi 
altele decât cea găsită la Roma şi, desigur, asupra unor 
persoane participante la infracţiuni şi care se află în străinătate. 
Prin urmare, trebuie să atacăm la baionetă. 

— Cred că voi trece la interogarea lui Bob Frânciu mâine 
dimineaţă şi astfel poate aflu direct de la el depozitele 
clandestine şi pe cei care le patronează, în situaţia asta voi lua 
doar confirmarea de la Poiană şi, după caz, mai fac o 
confruntare între ei. Vrei să asişti? 

— Nu, am alte acţiuni de efectuat. Sper că nu vei trece la 
operaţiuni directe! _ 

— Doar nu-s căzut cu ultima ploaie. li vom supraveghea. 
Poate că te ocupi tu de asta. Vreau să spun că poate iei legătura 


cu organele locale de poliţie. 

Domaşnea zâmbi. 

— Bineînţeles, dar azi am o zi plină. 

— O să ai de lucru, nu glumă, cred că şi la noapte, dacă... 

— „rezultatul e pozitiv. Dar nu te teme, sunt vaccinat contra 
oboselii. De multe ori mi-am spus, atunci când îmi era greu, că 
de voiam să trăiesc liniştit şi în deplină siguranţă, ca orice 
cetăţean, îmi alegeam o altă meserie. 

— Ai dreptate, dar cine a băut din apa asta... o bea mereu. Mă 
gândeam şi la Val Vistrean. Cred că el aşteaptă acum „interviul” 
pe care trebuie să i-l iau. Dar să mai fiarbă puţin. Să marineze 
suficient până umplu tolba cu probe. Trebuie să-l deşurubez 
piesă cu piesă. versat, înrăit şi nu-i prost deloc. Dacă vine şi 
macaronarul, atunci să vezi nuntă! 

— Corect. De la probă la infractor şi de la acesta la probe noi, 
văd că ştii lecţia. Nu o încalci niciodată? 

— Nu ţi se poate ascunde nimic, dar, de câte ori o încalc, iau 
plasă. Totul se întâmplă din cauza vitezei şi a dorinţei de a avea 
rezultatele imediat... Nu-i bine, amice, ascultă-mă pe mine! 

— Numai că, vezi, acum coroborarea depoziţiilor lui Dinamită 
n-o poţi face până nu auzim melodia lui Poiană, care poate 
cânta în altă gamă sau chiar fals! 

Despărţindu-se de locotenent, Domaşnea o luă spre domiciliul 
Lianei luga. Intrevederea urma să fie hotărâtoare. Nu putea să 
se întoarcă cu jumătăţi de măsură. Avea cu ce s-o convingă, 
avea mijloacele de persuasiune - cum zicea şeful său - doar că 
acestea trebuiau dozate în funcţie de subiect. lar subiectul ce 
urma să fie abordat nu era dintre cele mai uşoare. Se 
presupunea că femeia e unsă cu toate alifiile şi va încerca să 
alunece. El ar fi fost de altă părere: adusă la sediu şi interogată, 
după toate regulile artei procedurale. Dar dacă aşa e mai 
„tactic”, cum zicea Paulian... „Să nu speriem celelalte păsări”! 
Poate el avea dreptate. 

Opri maşina la colţul străzii şi merse pe jos câteva zeci de 
metri. Nu se grăbea, încercând să-şi construiască mintal direcţia 
principală în care va ataca, cuvintele de introducere pentru 
crearea atmosferei. 

Intră în imobil, se opri puţin în hol, orientându-se, după care 
se îndreptă spre lift. Ajuns la etajul patru, închise încet uşa după 
el, apoi sună la apartamentul cu numărul 44. Aşteptă în linişte 


un timp, apoi mai apăsă odată pe butonul soneriei. Nicio 
mişcare. Se uită la ceas. Era ora cinci şi jumătate. De obicei, 
după studiul efectuat, trebuia să fie acasă. Puse urechea la uşă 
şi ascultă încordat. La un moment dat avu impresia că se aud 
paşi. Dar poate că se înşelase. Se îndreptă spre lift, deschise 
uşa, apoi o trânti cu putere şi se postă lângă uşa apartamentului 
Pistolul îi săltă în mână într-un gest automat. Mai trecu un timp. 
Deodată, uşa se deschise uşor şi în prag apăru un individ. Când 
îl văzu pe ofiţer, voi să se întoarcă, dar era prea târziu. Cu 
piciorul în faţă, îl împiedică să închidă uşa, după care îl împinse 
cu putere înăuntru, aţintindu-l cu pistolul. Acesta ridică mâinile 
şi la un semn al poliţistului le duse la ceafă. Acum putea să-i 
privească mai bine. Bărbatul era înalt, peste 1,80 metri, puţin 
încovoiat, cu ochi foarte îndepărtați şi nas turtit. Putea să aibă în 
jur de patruzeci şi cinci de ani, judecând după cele câteva meşe 
gri care-i încadrau tâmplele. Un păr bogat, cu favoriţi lungi, 
aproape de bărbie. Era obosit şi hainele îi atârnau parcă ar fi 
sărit în ele de pe scară. O faţă slabă, palidă, care ar fi putut fi 
chiar simpatică în anumite împrejurări. Acum însă exprima o ură 
de moarte. Şi ochii săi, care la prima vedere păreau albaştri şi 
alungiţi, acum erau reci ca de reptilă. „De aceea - îşi zise 
Domaşnea - e bine să nu te mulţumeşti cu prima dată, ci să mai 
priveşti şi a doua oară. Aşa, în general”. Şi, într-adevăr, la a 
doua privire văzu în spatele individului, pe o canapea, o formă 
omenească. Se apropie, fără să-l slăbească din ochi, şi o 
recunoscu pe Liana luga. Aceasta purta un pantalon corsar şi o 
bluză albă cu mâneci scurte. Părul roşcat îi cădea pe faţă. Se 
aplecă asupra ei. Fusese lovită, era vădit acest lucru, dar încă 
respira. Profitând de situaţie, individul încercă o mişcare, dar 
Domaşnea ridică pistolul spre capul lui. 

— Lasă trucurile astea, dacă nu vrei să dormi la noapte într- 
un frigider! 

Acesta opri gestul. Domaşnea se apropie încet de telefon 
avându-l tot timpul pe bărbat în linia lui de ochire. Formă un 
număr care însă nu răspunse. Ţinând receptorul în mână, îl 
întrebă pe individ: 

— Cine eşti? ? 

Acesta rânji. 

— Aş putea să te întreb acelaşi lucru, nu? 

Domaşnea îşi întoarse reverul hainei, după ce aşeză 


receptorul telefonului pe măsuţă. 

— Ah, potera! Trebuia să-mi închipui. Ei bine, să presupunem 
că mă cheamă Vârcolacu, cu toate că nu sunt prea sigur. Te 
ajută asta cu ceva? 

— Nu-mi plac obrăzniciile... criminalilor, nu le suport, devin 
nervos şi atunci s-ar putea ca, în legitimă apărare, să-mi scape 
degetul pe trăgaci. Deşi uneori îmi pare rău că nu se întâmplă 
aşa... 

Dar regretul lui fu întrerupt atunci când, din spate, un braţ dur 
ca o sârmă de oţel se încolăci în jurul gâtului său, blocându-i 
violent traheea, în timp ce degete de fier degajau pistolul din 
mâna sa cu o dezinvoltură umilitoare. Apoi simţi în gât o altă 
lovitură, dată cu muchia palmei. 

— Alo, alo, mai auzi el ca prin vis o voce în receptor, dar în 
clipa următoare avu senzaţia că o cometă albă şi luminoasă îi 
explodează în faţa ochilor. Plămânii parcă-i luau foc. Tot 
universul se transformă într-un joc orbitor de artificii, iar el 
plonjă într-o fântână neagră, fără fund. 

„„Când făcu ochi, mai întâi simţi o migrenă îngrozitoare, 
însoţită de greață. Cu multă greutate deschise un ochi şi imediat 
îl închise, sesizând lumina vie, brutală, care-i răni retina. Strânse 
puternic ochii, apoi îi deschise brusc şi din nou simţi şocul 
dureros, încet, încet, începu să se obişnuiască cu lumina. Zăcea 
într-o cameră albă în care, printr-o fereastră larg deschisă, se 
infiltrau razele deloc zgârcite ale soarelui de dimineaţă. 

— Ei, cum te simţi, James Bond? auzi el o voce pe care mai 
mult o intui că aparţine colonelului Dorin Nedelea. 

Încercă să se întoarcă în direcţia din care auzise vocea, dar o 
durere ascuţită în cap îl făcu să renunţe. 

— Stai cuminte, reluă şeful, venind în raza plivirii sale, te-au 
aranjat frumos ieri după-amiază. 

„M-au aranjat? Cine, cum m-au aranjat?”. Apoi, treptat, îi 
reveni memoria şi îşi reaminti cele petrecute. „leri? Asta 
înseamnă că sunt de cel puţin o zi în spital...”. Căută să 
reconstituie ce se întâmplase. 

Fusese prins pe la spate... apoi cineva l-a lovit din faţă. 
„Vârcolacu? Bineînţeles. M-am lăsat surprins ca un începător, în 
loc să mă asigur că nu mai e nimeni în apartament. De ce-am 
procedat aşa?” Ah, îşi amintea, voia să dea telefon la sediu ca 
de acolo să intervină urgent la Salvare şi să trimită un echipaj la 


faţa locului... Şi apoi... trebuia să-i dea asistenţă victimei. 
Victimei? Desigur... acum îşi amintea că aceasta era întinsă pe 
canapea şi avea o respiraţie foarte slabă... 

Murmură: 

— Liana luga? 

— Ce-i cu ea? 

— Păi era întinsă în nesimţire pe o canapea. Fusese lovită! 

— A dispărut împreună cu ceilalţi doi. Erau doi, nu-i aşa? 

— Da... dar pe cel din spate nu l-am văzut. 

— Te îngrijorează soarta ei? Nu-ţi face probleme! Nu era pe 
moarte. Totul a fost înscenat. [i s-a jucat o comedie. Se 
aşteptau probabil la vizita noastră. Stamate, Paulian şi 
ambulanta sanitară au ajuns aproape în acelaşi timp, la circa 
douăzeci de minute de la apelul tău, după ce ai fost localizat. 
Păsările îşi luaseră însă zborul. Nu au existat urme care să 
presupună că vreo persoană a fost târâtă cu forţa din locuinţă. 
Din primele cercetări rezultă că probabil unul dintre agresorii tăi 
a fost străin. Portarul imobilului a fost întrebat de el cu privire la 
apartamentul Lianei luga. Într-o românească cu un puternic 
accent italian! 

— Dorelli? 

— Posibil. În această situaţie, a intrat în ţară cu un paşaport 
fals. Nu-i nimic, îl vom identifica. Va încerca să ia legătura cu 
unul dintre protagonişti. luga fiind „arsă”, se va gândi poate la 
Vistrean ori la Sonny... A fost inspirat Paulian când a propus să-l 
lăsăm liber! Bine. Acum te simţi în stare să-mi spui ce s-a 
întâmplat în locuinţa Lianei luga? 

După ce Domaşnea termină, colonelul adăugă: 

— Ai putea să-i descrii pe individul pe care l-ai văzut? 

Polițistul începu să-i dea semnalmentele, străduindu-se să nu 
omită nimic. 

Nedelea zise: 

— Paulian, te vei ocupa de Frânciu, dar nu înainte de a instala 
posturi fixe la spitalele unde sunt Vistrean şi Poiană. Atrage 
atenţia echipei care se ocupă de Scău. Vreau rapoarte la fiecare 
două ore. S-a înţeles? 

— Permiteţi să trec la executare? 

— Da, însă nu uita să ţii legătura cu poliţiile teritoriale, după 
ce obţii datele ce ne interesează de la Bob Frânciu. Spune-i 
maiorului Precup să-i dea în urmărire pe Liana luga şi pe 


individul descris de 
Domaşnea. 

— "nţeles! Pot să plec? 

Nedelea îi făcu un semn din cap, apoi se întoarse spre 
Domaşnea. 

— Aurel, te-a căutat o fată, Anca, dacă am înţeles eu bine. 
Studentă la Politehnică. Şi acum de ce te-ai roşit? Nu vad nimic 
rău în asta. O fi fost îngrijorată. Am primit-o. Pot să-ţi spun că e 
o fată deşteaptă. Am vorbit cu ea despre mai multe lucruri. ŞI 
chiar despre tine. E şi frumoasă. Multe femei ar da oricât să aibă 
ochii ei şi căldura pe care o iradiază. Atunci de ce te ruşinezi? 
Ştiu ce gândeşti acum, dar ar trebui să înţelegi un lucru. Pe 
oamenii care ţin la tine, care, hm... te iubesc cu adevărat, te 
acceptă aşa cum eşti, cu meseria pe care ţi-ai ales-o de bună 
voie, şi nu vor decât un singur lucru de la tine, să-ţi rămâi 
credincios ţie însuţi şi... să ţii şi tu la ei... Dar dacă nu dai semne 
de viaţă cu săptămânile, oamenii se neliniştesc, îşi fac diverse 
gânduri... Apoi şi tu eşti om ca oricare altul. Cea mai bună 
dovadă că nu eşti un supraom este ceea ce ţi s-a întâmplat 
acum. Nu poţi câştiga totdeauna, uneori mai şi pierzi. Dar 
trebuie să ştii să pierzi, pentru a putea după aceea să eviţi 
greşelile care te-au condus la eşec. Munca noastră nu-i un joc în 
care pierzi sau câştigi, după noroc. Ea e o activitate ştiinţifică, 
se bazează pe experienţă, pe tot ceea ce au acumulat înaintaşii 
noştri în domeniul criminalisticii şi criminologiei, al tacticii şi 
strategiei operative. Înţelegi ce vreau să spun? Atunci e perfect! 
Fă-te cât mai repede bine, că avem nevoie de tine! Ah, să nu 
uit. Afară, pe sală, aşteaptă o fată frumoasă şi deşteaptă care, 
pur şi simplu, vrea să te vadă. Poate te şi judecă, mai ştii? În 
regulă. 

Se întoarse spre uşă şi o deschise. 

— Poftim, Anca, eşti binevenită, dar... ia-l mai încet, că-i 
bolnav! 


În biroul colonelului Nedelea avea loc primul „tur de orizont” 
de când Aurel Domaşnea îşi reluase sarcinile în cadrul 
colectivului de investigaţii şi anchetă. 

— Ei, Pauliane, ce noutăţi ne-ai adus? întrebă şeful. 

— Frânciu a recunoscut că i-a condus pe italieni în două 
locuri, la o persoană care locuieşte la Oradea şi la o alta, cu 


domiciliul în Timişoara. Presupun că cele două „depozite” şi 
gazdele lor sunt pe itinerare diferite urmate de infractori pentru 
scoaterea valorilor din ţară, respectiv Ungaria, Austria şi Italia şi 
respectiv lugoslavia - Italia. Am şi numele şi adresele 
tăinuitorilor şi am să cer în acest sens confirmarea de la Poiană. 

Vezi cum intri în spital pentru a nu fi observat. Poate că seara 
ar fi mai bine. 

— Am înţeles. După semnalmentele date de Frânciu, unul 
dintre italieni corespunde portretului „vorbit” al lui Cossa, iar 
celălalt lui Dorelli. Interesant e faptul că Octav Bunea din 
Timişoara, după datele obţinute de la poliţia locală, seamănă 
mult cu agresorul descris de Aurel... Oare cel care l-a imobilizat 
pe la spate pe colegul meu să fi fost Alexandru Rado din 
Oradea? 

— Fără presupuneri, te rog. Deocamdată să ne rezumăm la 
faptele stabilite, zise colonelul, că altfel ajungem s-o căutăm pe 
luga la Oradea, la Timişoara ori... 

— La Bucureşti. De ce nu? îşi exprimă părerea Paulian. 

— Şi atunci, cum rămâne cu străinul? întrebă Domaşnea pe 
un ton neutru. 

— Dacă a fost sau nu în apartamentul Lianei luga, aşa cum s- 
a presupus la început, dacă te-a lovit ori nu, o să stabilim mai 
târziu. Oricum, el nu-i scos din aceasta posibilă ecuaţie. Fapt e 
că trebuie urmărit, identificat şi arestat. După ce luga s-a dat la 
fund, s-ar putea ca viaţa lui Vistrean să fie în pericol... Mai 
adăuga el, privindu-l pe Paulian. 

— Am luat toate măsurile ordonate! raportă acesta! 

— Oricum, nu cred că va pleca înainte de a-şi lua marfa 
pentru care a venit, sau măcar o parte din ea, zise Domaşnea. 

— Posibil, interveni colonelul. Deci va trece pe la unul dintre 
cei doi, deşi tot aşa de bine ar putea să renunţe ori să-şi ia 
obiectele chiar de aici! Şi voi ce mai aşteptaţi? 

Sună telefonul în timp ce ofiţerii se ridicau ca să plece. 
Nedelea ascultă încordat, făcându-le semn să rămână. După ce 
aşeză receptorul în furcă îi privi intens. 

— Un individ corespunzând semnalmentelor lui Dorelli a 
încercat să pătrundă, prin spargerea ferestrei, în camera lui 
Vistrean. „Sora” care era de serviciu l-a imobilizat pentru un 
timp şi i-a pus cătuşele. Cine îl aduce aici? 


CEL DE-AL TREILEA INDICIU 


Maşina în care se aflau Stancu şi Mado trecu de Avignon şi se 
angajă pe autostrada numărul şapte, îndreptându-se spre 
Cavaillon şi Salon de Province, ultima localitate înainte de 
Marsilia. Maiorul mări viteză până la 120 kilometri pe oră, pe 
unele porţiuni de autostradă chiar la mai mult, astfel că în 
curând le apăru în faţă Cortina. 

— Niciodată doi fără trei! zise Mado. Un vechi proverb 
francez. 

— Adică puteam să ne aşteptăm şi la cel de-ai treilea 
personaj, nu? replică Stancu, încetinind puţin, dar fără să 
părăsească din ochi maşina din faţă. 

— Chiar la mai mulţi! făcu fata. În definitiv, noi suntem doi, pe 
când ei... 

— ...Sunt trei! 

— Nu, sunt singuri! 

— Dincolo de spiritul tău, pe care-l apreciez, crezi că la 
Marsilia vor intra mai mulţi în scenă? 

— E doar o posibilitate. 

Acum trecură în faţa Cortinei, iar Mado observă o discuţie vie 
între Cossa şi turc, în timp ce Vinaigre conducea, vădit nervos. 
„Oare nu or fi ajuns la o înţelegere sau e maniera colocvială 
obişnuită între un oriental şi doi mediteraneeni? gândi Stancu 
după ce fata îi atrase atenţia asupra faptului. Oricum, după 
toate probabilitățile, s-ar putea juca actul final din filiera 
franceză!” 

La periferia marelui oraş portuar, Mado semnaliză prin radio 
sosirea lor şi li se transmise să se îndrepte spre hotelul „Hilton”, 
unde li se reţinuseră camere. Surpriză! Semnând la recepţie au 
constatat cu uimire că locuiau în acelaşi hotel cu ocupanţii 
maşinii Cortina, evident la alt etaj. Ciudată e şi viaţa asta! Mado, 
care avea o cameră vecină cu a maiorului, la etajul trei, îl rugă 
să urce singur, ea având o întâlnire urgentă. Urma să-l sune mai 
târziu. Totodată îl informă că „prietenii” lor aveau camerele 411, 
412, şi 413. 

Camera în care intră Stancu, numărul 331, era spațioasă, 


mobilată funcţional şi cu mult gust. Un pat dublu, noptiere cu 
veioze, două fotolii, câteva scaune, dulap combinat, un birou cu 
telefon, televizor, aparat de radio cu ceas deşteptător, frigider. 
Plus o spațioasă cameră de baie în faianţă albastră. Frumos, 
curat şi elegant. 

Se dezbrăcă la iuţeală şi intră sub duş. Stătu aşa mult timp, 
lăsând apa rece să-i biciuiască faţa şi corpul. Apoi se şterge cu 
prosopul până i se înroşi pielea. În halat şi papuci, intră în 
cameră, se aşeză în fotoliu şi îşi aprinse o ţigară. Lunga călătorie 
îl obosise nu numai nervos, ci şi fizic. Acum se simţea din nou în 
formă. Tocmai se apropia de televizor când sună telefonul. Era 
vocea lui Mado. 

— Te-ai instalat? 

— Da... 

— Ascultă-mă, am primit două bilete la spectacolul dat de „La 
compagnie des ballets”, cu Zizi Jeanmaire, Denis Ganio şi Luigi 
Bonino, „La chauve souris” pe muzica lui Johann Strauss. Te 
interesează? De fapt le-am acceptat deja. 

— Bine, dar... 

— Prezenţa noastră e obligatorie, înţelegi? De altfel, „ce te 
interesează” se află acum pe Avenue de la Corse, în compania 
unui individ dintr-un gang local. Un bistrou obişnuit, cu două 
ieşiri. Sunt supravegheați. Comisarul Jean-Pierre Verneuil, 
adjunctul lui Savage, ne-a recomandat să nu lipsim de la 
spectacol. E clar? 

— Dacă tu crezi... 

— În zece minute sunt la hotel ca să mă schimb şi să te iau. 
Mă aştepţi în hol. O.K.? 

— O.K.! 

După o jumătate de oră se aflau în Ferrari, gonind pe Avenue 
du Prado pentru a se angaja apoi în Rue de Rome şi, de acolo, 
prin la Canebiere, să ajungă pe Qvai de Rive Neuve şi Boulevard 
Charles Lyon, până la Theâtre aux Etoiles din Palais du Pharo. 

— Se pare că am fost reperaţi, zise Mado într-un târziu. 

— Nu înţeleg. 

— Ahmed Arman are relaţii mari în mediul pegrei marsilieze. 
Într-un prim contact pe care l-a avut la barul hotelului cu un 
„anticar” de pe strada Colbert, i-a mărturisit acestuia că ar dori 
să-i încredinţeze două tablouri, fiindcă el şi cei care l-au însoţit 
au fost urmăriţi pe drum. 


— Bine, dar cum au reuşit să ne depisteze? 

— l-am subapreciat... mai ales pe turc, ceea ce, uneori, e 
riscant. 

— Şi atunci? 

— La un viclean, un viclean şi jumătate, se mai spune pe la 
noi. Aparent, vom merge la teatru, iar ei, sau cei pe care i-au 
pus pe urmele noastre, se vor convinge de acest fapt. Numai că, 
din clădirea teatrului vom ieşi pe o altă uşă, iar în maşină vom fi 
informaţi de itinerarul parcurs de „prietenii” noştri care vor 
pleca liniştiţi că suntem la spectacol. 

— Vrei să spui că acum... 

— „suntem urmăriţi. Priveşte Simca neagră din spatele 
nostru. Se ţine după noi de pe Avenue du Prado. Dacă vrei să te 
convingi, intră pe câteva străzi lăturalnice. 

— Nu-i nevoie. Dacă am înţeles bine, trebuie să-i „conducem”, 
fiindcă văd un singur individ în maşină, până la teatru. 

— lar individul respectiv nu-i niciunul din cei trei pe care-i 
cunoaştem! 

— Exact. Ne urmăresc, e clar, aşa că am să încetinesc ca să-i 
uşurez sarcina. 

— Sper să înghită cacialmaua pe care le-o oferim! 

Stancu intră în parkingul din faţa teatrului. Coborâră. Maiorul 
încuie maşina şi îi oferi braţul lui Mado, îndreptându-se spre 
marele edificiu cultural. Urcând scările, liniştiţi, păreau o 
pereche de îndrăgostiţi care îşi ofereau plăcerea unui spectacol 
bun. Ajunşi în hol, prezentară biletele, timp în care Stancu 
aruncă o privire în exterior. Individul, sprijinit de portiera din 
faţă a maşinii, îi observa cu atenţie. Deci până aici totul era în 
regulă. Aprinseră câte o ţigară, aşteptând sunetul gongului. În 
sfârşit, acesta se auzi şi intrară în sală. După alte zece minute, 
printr-o uşă laterală se furişară într-un culoar de unde se putea 
zări piaţeta din faţa teatrului. Nici urmă de maşina care-i 
urmărise şi nici de individul care-i pândea. Pentru orice 
eventualitate, ieşiră prin spate într-o stradă mai dosnică, unde-i 
aştepta un automobil. La volan era un bărbat tânăr, cu părul 
blond tuns perie şi cu trăsături energice. 

— Comisarul Verneuil din poliţia judiciară, făcu Mado 
prezentările. 

După ce maşina porni, Stancu încercă să spună câteva 
cuvinte, dar comisarul îl întrerupse: 


— Ştiu multe despre dumneavoastră, chiar înainte de a afla 
unele amănunte asupra misiunii pe care o aveţi acum, la noi. 
Mado şi Lejean mi-au completat restul. Cunosc activitatea 
dumneavoastră de la Munchen, Atena şi Amsterdam”, modul de 
acţiune şi rezultatele anchetei. S-a scris la superlativ despre 
toate astea în „Revue Internationale de Police Criminelle”. 
Speraţi să finalizaţi la noi misiunea dumneavoastră? 

— Speram, dar după ultimele date se pare că nu aici se va 
încheia actul final. 

— Da, am luat cunoştinţă de informaţiile transmise de la 
Paris, conjugate cu cele pe care le-am obţinut şi noi. Numai că, 
în strângerea acestor date, nimic nu e precis până în ultimul 
moment. Scopul, ştiinţei - spunea un filosof - e să ştim că nu 
ştim. 

Râseră. Apoi, Stancu întrebă: 

— Aţi mai aflat ceva nou? 

— Atât Vinaigre cât şi Arman au avut câteva contacte. 
Interesant e doar faptul că ambele persoane au un numitor 
comun: sunt anticari cu antecedente în domeniul furtului de 
artă, negustori de obiecte artistice, la lumina zilei, de tablouri, 
statuete şi tapiserii provenite din furturi, la lumina nopţii, la 
„negru”. Amândoi sunt fişaţi la noi. E vorba de Jacques Scarlatti, 
omul lui Arman, şi de Serge Duvalier, cel al lui Vinaigre. 

— Şi Cossa? 

— Nu a încercat să ia legătura cu nimeni. Cea mai mare parte 
a timpului şi-a petrecut-o la barul hotelului. 

— Şi acum unde mergem? 

— Potrivit datelor pe care le deţinem, cei trei se vor întâlni în 
seara asta într-o cameră dosnică a cabaretului „Chat Noir”, cu 
nişte virtuali cumpărători, străini. Se pare că nu au primit preţul 
cerut şi mai negociază. 

— Mafia nu s-a amestecat? 

— Nu! Niciunul dintre clanuri nu e dispus să cumpere marfa 
asta, nici măcar „Cercul artistic” marsiliez. Aceştia ştiu că 
tablourile sunt date în urmărire internaţională şi nu vor să rişte, 
iar anticarii, dacă nu realizează un câştig de cel puţin o mie la 
sută, nu se bagă. Se pare că signor Cossa regretă că nu a 
desfăcut marfa la Roma sau la Milano, unde putea să ia mai 
mult, dar nu voia să-l supere pe Dupont, de care depinde 

ginerele său. Şi caidul are braţul lung. 

— Se cunoaşte culoarea cumpărătorilor din această seară? 

— Un american ahtiat după investiţii în artă şi un elveţian 
care, de fapt, e francez şi e... omul nostru! 

— Atunci s-ar putea... acţiona? 

— Să vedem. „Protecţia” întâlnirii urmează a se face de către 
două gorile, posesorul Simcăi şi videur-ul localului, Lilo Gerard. 
Vor fi şi oamenii noştri prin împrejurimi. Noi constituim, cum s-ar 
zice, statul major al operaţiunii şi vom acţiona după împrejurări. 
Rulând pe străzi şi menţinând contactul cu agenţii noştri, vom 
dirija din maşină. D'accord? Ah, era să uit. Comisarul divizionar 
Savage vă cere scuze că nu v-a primit personal, dar a fost trimis 
de chestor într-o misiune. 

Rulară aşa preţ de un sfert de oră, aşteptând semnale. 

— Uitaţi-vă, zise Mado, e Simca, parcată în faţa bombei. 

— Ce-ar fi dacă m-aţi lăsa pe mine aici? zise Stancu. Aş 
încerca să văd mai de aproape gorilele şi poate şi pe patronii lor. 

— Sunt periculoşi! 

— Nici eu nu sunt înger. 

— Vă asumaţi un mare risc. 

— Imi dau seama. 

— Nu ştiu dacă pot să fac aşa ceva... 

— Puteţi... în definitiv sunt un profesionist. 

— O.K, rămâneţi. Vom reveni la fiecare sfert de oră prin 
strada asta şi vă îmbarcăm când doriţi. Dar fiţi cu băgare de 
seamă. 

Maiorul cobori la un colţ mai întunecat, iar maşina demară 
imediat. O urmări cu ochii până ce dispăru din raza privirii sale. 
Strada era destul de întunecoasă, cele câteva tuburi 
fluorescente şi multicolore ale vitrinei cu fotografii sexy ale 
balerinelor nefiind de natură să ilumineze prea mult 
împrejurimile. Privi cu atenţie în toate direcţiile, apoi făcu câţiva 
paşi spre Simca, pregătindu-se să o înconjure, când observă o 
mişcare. Pentru a fi mai exact, mai mult reflexele sale decât 
conştiinţa îl alertară. Ascultând de cel de-al şaselea simţ, pe 
care permanenţa primejdiei i-l ascuţise la maximum, se aruncă 
la pământ fără să se gândească prea mult. Primul glonte fluieră 
sinistru înainte de a sparge parbrizul unui Oldsmobile parcat în 
imediata apropiere. Al doilea miorlăi pe pavaj, la circa un metru 
de el. Stancu se rostogoli rapid cu scopul de a ajunge în spatele 


Simcăi, socotind că acolo era mai la adăpost şi că asasinul nu va 
trage în propria lui maşină. Dar se înşelă. Al treilea glonte plesni 
sec şi ricoşă cu un plânset modulat, înainte de a lovi, în trecere, 
caroseria maşinii. Nefiind înarmat, maiorul nu putea să 
riposteze. Acum îi părea rău că refuzase arma pe care Verneuil 
a încercat să i-o dea. Reflectă repede. Trebuia să încerce o 
diversiune, manevrând în aşa fel, încât gangsterul să nu 
sesizeze că e neînarmat. Altfel, acesta putea să se apropie 
liniştit de el şi să-l lichideze. Pipăi cu degetele în jur, dar nu găsi 
nimic. Atunci scoase tabachera şi o aruncă în sens opus. 
Răsunară două Împuşcături, după care auzi distinct decilicul. 
Fără să mai aştepte, se aruncă fulgerător în direcţia de unde 
bănui că s-a tras şi se găsi în faţa unui individ scund şi îndesat. 
Cu rapiditatea unei cobre, acesta scoase un stilet pe care-l 
aruncă asupra poliţistului. Stancu fentă, auzind lama care şuieră 
pe lângă urechea sa dreaptă. In cel mai curat stil al unui manual 
de arte marţiale, îl lovi pe individ printr-un „gedan mawashi 
geri”, trimiţându-l pe trotuar, leşinat. Se aplecă şi luă pistolul, 
un „Smith and Wesson P 03”, pe care-l băgă în buzunar. Apoi 
recuperă tabachera şi stiletul. II apucă pe agresor de picioare și- 
| trase într-un gang, în spatele unui tomberon de gunoi. 

leşi în stradă şi îşi aprinse o ţigară. Privea liniştit, ca un 
trecător interesat, fotografiile „sexy-bombelor” din vitrină. Nu 
trecu mult timp şi pe stradă apăru din nou maşina comisarului. 
Se întoarse şi-i făcu semn să oprească. Se apropie şi le explică 
cele întâmplate, apoi propuse să între în cabaret pentru a vedea 
pe viu care era situaţia. 

Oricum, oamenii lui Verneuil, dacă se aflau acolo, îşi păstrau 
bine anonimatul. Mado era de părere să-l însoţească. Stancu 
ezită, dar fata avea cel puţin trei argumente majore pentru a 
merge cu el. In primul rând, va trece mai neobservat dacă va 
intra cu o femeie, iar pe ea n-o cunoştea nimeni; în al doilea 
rând, fiind profesionistă, la nevoie i-ar putea acorda, cu 
„modestie”, o mână de ajutor; în al treilea, dar nu în ultimul 
rând ca importanţă, vrea şi ea să ştie ce se întâmplă! Convins 
de argumente şi cu acordul comisarului, o luă de braţ şi intrară 
în local, sub privirile nu tocmai binevoitoare ale unui portar în 
livrea care părea un hibrid ieşit dintr-o gorilă gen King-Kong şi 
un Frankenstein de proastă calitate. 

Sala, de formă patrulateră, era îmbâcsită de un fum gros şi 


zguduită de sutele de decibeli emişi de cinci instrumentişti ce 
cântau un îngrozitor rock de pe un fel de scenă ce domina ringul 
de dans. După ce aruncă o privire circulară, convingându-se că 
nu exista nicio masă liberă, Stancu o invită pe Mado la bar, unde 
văzuse două locuri. 

— Un scotch şi un Campari, zise el barmanului care-i privea 
întrebător. Şi, după ce acesta îi servi, maiorul îi şopti fetei: 
Priveşte la masa a doua de la scenă, în stânga. Vezi ce vad eu? 

— E Cossa, nu? lar femeia înaltă şi blondă care îl însoţeşte, 
îmbrăcată, hm, cam sumar, poate fi o animatoare ori o balerină 
din programul de musichall... 

— Poate, dar unde or fi ceilalţi? 

— Probabil în conferinţă, în camera de care ne-a vorbit 
Verneuil, în spatele localului sau sus, făcu ea un gest din cap. 

— Şi cum ajungem acolo? 

Întrebarea lui o surprinse, astfel încât se întoarse cu paharul 
în mână, privindu-l ca să vadă dacă vorbeşte serios. 

— Sper că glumeşti! 

— Ba vorbesc cât se poate de serios. Doar pentru asta am 
venit aici. Altfel nu m-aş fi gândit să cheltuiesc banii 
contribuabililor. 

— Şi cum, vrei să dai buzna peste ei, aşa, netamnesam? 

— Cred că e necesar. Poate că punem mâna pe tablouri şi 
am... terminat misiunea. 

— Te-ai gândit bine? Poate ar trebui să... 

— „.„„mai tergiversez? Nu! Şi mai e ceva. Voi merge singur. 
Dacă într-un sfert de oră nu ies, dă alarma. O.K.? apoi sorbi 
ultimele picături din paharul de whisky. 

Ea îl privi drept în ochi. Secundele treceau într-o tăcere de 
plumb. Mado avea senzaţia că vede până şi circumvoluţiunile 
din creierul în plin mers al maiorului. Şi ceea ce văzu sau credea 
că zăreşte nu-i plăcu deloc. Era imperios necesar să-i atragă 
atenţia asupra cuibului de viespi în care se vâra singur, să-i 
spună că nu poate fi de acord să-şi rişte viaţa într-o operaţie cu 
puţine şanse de reuşită. Dar îşi dădu seama că nu-l va convinge 
să renunţe. Îngândurată, încuviinţă din cap. 

Stancu se lăsă să alunece de pe taburet, îndreptându-se spre 
o uşă mascată cu o perdea de catifea roşie. Observase el că pe 
acolo intra sau ieşea câte un bărbat. Aşteptă până ce Mado 
părăsi localul, apoi, într-o clipă favorabilă, când barmanul era 


ocupat, se strecură dincolo de perdea. 

Ajunse într-un coridor şi... se trezi în faţa unui colos, frate 
geamăn cu namila din faţa localului. Fără livrea şi fără 
menajamente, acesta îndreptă asupra lui un „Magnum 45” 
prevăzut cu amortizor, care putea să doboare un elefant la 
distanţă respectabilă. Individul îi făcu semn să se întoarcă. 
Stancu se aplecă şi, de jos în sus, îl seceră fulgerător cu un 
„sheto uchi”, urmat imediat de o lovitură cu pumnul, „jodan 
chokuzuki”, care, înainte de a-şi atinge ţinta, are o mişcare de 
piston, trăsnind obiectivul vizat, în speţă tâmpla adversarului. 
Individul scoase un sunet gutural şi căzu pe spate ca un butuc, 
zgomotul fiind înăbuşit de mocheta groasă. 

Prevăzător, maiorul îl trase cu mare greutate sub o scară 
unde era o debara. Îl aşeză binişor printre materialele destinate 
curăţeniei, acoperindu-l cât mai bine, având grijă să-i ia pistolul. 
Oricum, nu exista pericolul de a fi descoperit de către femeile de 
serviciu până a doua zi dimineaţă, dacă alţii nu-i vor semnala 
lipsa. Totuşi, pentru orice eventualitate, încuie uşa şi aruncă 
cheia. Atent să nu facă vreun zgomot, cu pistolul în mână, 
mascat de un ziar, urcă scara încet. 

Ajunse într-un hol oval în care se zăreau două uşi în partea 
stângă, iar în dreapta un balcon. Păşi spre prima uşă, ascultă cu 
luare aminte, dar nu percepu nimic. În schimb, dintr-o cameră 
alăturată se auzea o discuţie aprinsă. Numai că se vorbea atât 
de repede, încât nu înţelese mare lucru. Totuşi realiză că acolo 
se află indivizii pe care-i căuta. Acum o regreta pe Mado, care l- 
ar fi putut ajuta. Dar nu avea dreptul s-o expună inutil, chiar 
dacă şi ea era în misiune ordonată. Probleme de etică? Poate... 
dar nu numai! Şi acum era cazul să se gândească puţin mai 
mult la ceea ce avea de făcut în continuare. Cum să procedeze? 
Să asculte mai departe, fără să înţeleagă mare lucru, ori să între 
în forţă, surprinzându-i asupra faptului şi eventual şi cu 
tablourile? Evident, cea de-o doua variantă era mai tentantă, 
dar oare era şi prudentă? Zâmbi unui gând, aducându-şi aminte 
de un proverb pe care îl inventaseră negustorii deocheaţi de la 
Mogşi: „Cine nu riscă nu frişcă”! 

Incercă uşurel uşa. Nu era încuiată. Dădu năvală în cameră, 
cu pistolul în mână. 

— Hands up! somă el ameninţător, într-o limbă pe care 
socotea că o cunoaşte toată asistenţa. 


În jurul unei mese rotunde şedeau cinci persoane: Vinaigre, 
Cossa - deci până la urmă s-a hotărât să participe şi el - doi 
necunoscuţi - probabil americanul şi „elveţianul” - şi o femeie 
tânără, cu părul blond ce-i cădea în bucle pe umeri. Apucă să 
remarce frumuseţea aparte a acestui exemplar. Ochi căprui, 
străjuiţi de gene lungi şi curbate, îi dădeau o falsă inocenţă, dar 
după ce te privea aveai impresia că îţi aprinde o flacără şi se 
lipeşte de tine ca un fascicol de raze incendiare. Stancu 
fotografie totul într-o fracțiune de secundă. Grupul din jurul 
mesei, acum în picioare, cu mâinile ridicate, îl privea cu un 
amestec de curiozitate, ostilitate şi ură. Deşi păreau că înţeleg 
situaţia creată, stăteau cu toţii împietriţi. 

Maiorul făcu puţini paşi spre ei, ordonându-le: 

— Mâinile la ceafă! 

Privi nerăbdător în jur, dar nu văzu nicio urmă de tablouri ori 
de bijuterii. 

— Unde e Ahmed Arman? se adresă el lui Vinaigre. 

— Aici! zise o voce guturală din spatele său. 

Se întoarse eu rapiditatea unui fulger. Individul stătea în 
pragul uşii, cu un automat în mână. 

— Aruncă pistolul! îi zise acesta. 

Maiorul îşi cântări şansele. Nu avea niciuna. Se gândi să se 
apropie de unul dintre ceilalţi participanţi, pentru a-l folosi drept 
scut. Dar era prea târziu. Deodată avu impresia că tavanul i se 
prăbuşeşte în cap şi treizeci şi şase de lumânări i se aprinseră în 
faţa ochilor. Lovitura a fost atât de puternică, încât s-a prăvălit 
la pământ într-un leşin adânc. 


ORA ZERO FĂRĂ CEVA 


Maiorul Bârsan din poliţia municipiului Oradea, după o scurtă 
căutare în „banca de informaţii”, îl localiză pe Alexandru Rado, 
de pe strada Aluminei - pe unde se trece spre Episcopia 
Bihorului. 

„Şi-a ales un loc bun pentru depozitarea mărfurilor de care 
mi-a vorbit colonelul Dorin Nedelea” - gândi el. O căsuţă cu 
grădiniţă în faţă, având în spate o adevărată livadă cu pomi 
fructiferi şi viţă de vie. Aşteptându-l pe locotenentul Radu Bucur, 


ofiţerul examina casa mai de aproape. Se gândi că ar fi fost bine 
dacă mai lua cu el un subofițer, pentru un post fix în grădină. Şi, 
pentru că tot trecea pe acolo un echipaj de circulaţie în care se 
afla locotenentul aşteptat, rugă pe un subofițer să-l ajute. 
Acesta se strecură prin ograda casei vecine în grădina din 
spatele locuinţei vizate. Maiorul mai aşteptă preţ de zece 
minute, după care însoţit de locotenent, sună la uşa de intrare. 
La început nu răspunse nimeni. Insistă. Acum se puteau percepe 
unele zgomote şi o voce răguşită întrebă: 

— Care eşti acolo? 

— Aveţi o recomandată, domnule Rado. 

Acesta crăpă puţin uşa, suficient pentru poliţist ca împingând- 
o să pătrundă în casă urmat de locotenent. 

— Cine... ce vreţi de la mine? 

Bârsan îl privi, amintindu-şi semnalmentele primite: înalt, 
puţin încovoiat, ochii foarte depărtaţi, nasul turtit, de boxer... El 
era, fără îndoială. Întoarsa reverul hainei. 

— Ei, şi ce-i cu asta? De când se dă buzna în casa unui 
cetăţean fără... fără... 

— „„autorizaţie? Linişteşte-te, o am, uite-o, îi arătă el o hârtie. 
E-n regulă? 

— Oricum... puteaţi intra şi fără asta, n-am nimic de ascuns, o 
lăsă el mai moale. Chiar vă rog. 

— Ai amnezie, domnule Rado. Doar de curând te-ai înapoiat 
din Capitală, şi nu singur! 

Individul păli o clipă. Se reculese însă imediat. 

— Ce, e interzis să mergi la Bucureşti? 

— Nicidecum. Dar e interzis să loveşti un ofiţer de poliţie în 
exerciţiul funcţiunii. 

— Dar când nu e de serviciu se poate? observă el batjocoritor. 

— Aş vrea să-ţi atrag atenţia că un ofiţer de poliţie judiciară e 
tot timpul în exerciţiul funcţiunii. Asta ca să ştii pe viitor, după 
ce ai să... 

— Doar n-am să plătesc pentru altul! Nu l-am lovit eu! 

— Nu? Dar cine? 

— Altcineva... care a apărut de undeva şi mi-a luat apărarea! 

— Poate că acest altcineva era şi în legitimă apărare?! 

— Se prea poate, dacă mă gândesc mai profund. 

— Până te gândeşti, răspunderea îţi revine dumitale. 

— Dar v-am spus că n-am fost eu! 


Se vedea clar pe faţa lui că se frământa să găsească un 
răspuns cât de cât satisfăcător. Dar nu găsi. 

Maiorul reluă: 

— Bine, în acest caz, ne vei însoţi. 

— A... a fost un străin! 

— lată că ţi-a revenit memoria. Bun. Ce străin? 

— Un italian, pe care l-am cunoscut chiar atunci, cu un sfert 
de oră înainte de a intra polițistul. 

— Şi în ce împrejurări l-ai cunoscut? 

— Mi l-a prezentat o prietenă, ăăă... Liana luga. 

— Şi unde se află această prietenă? 

— Păi... cred că la Bucureşti! Aşa cred. 

— Eu zic să te mai gândeşti. Poate că iar îţi revine memoria. 

— N-am la ce să mă gândesc. Asta e şi gata! 

Se auzi o bătaie în uşă şi în cameră îşi făcu intrarea 
subofiţerul postat în grădină, însoţit de o doamnă cu părul acaju, 
pe care o prezentă: 

— Dumneaei a vrut s-o şteargă prin grădină cu această valiză. 
M-a zgâriat, a încercat să mă lovească, e sălbatică rău! 

— la te uită, făcu maiorul întorcându-se spre Rado, dumneata 
ai lăsat-o la Bucureşti, iar ea fuge din casă... Ce zici de minunea 
asta? 

Spăşit, Rado lăsă capul în jos. 

— Ştiţi, orice om are ceva de ascuns, doamna m-a onorat cu 
vizita ei şi nu puteam să trâmbiţez asta peste tot, nu? 

— la te uită unde era gentlemanul Poate ca să nu afle bietul 
soţ!? 

— Cam aşa ceva... 

Interveni Liana luga, pe un ton tăios: 

— Nu permit să se vorbească în acest mod despre mine. Eu 
sunt o artistă... un om de artă... pictor cu studii în străinătate! 

— Sensibil, dotat şi plin de har! la deschide, Radule, valiza 
artistei! 

Ofiţerul se execută, dând la iveală câteva bibelouri, două 
cloasoneuri şi un tablou a cărui semnătură nu era greu de 
identificat. Nici mai mult nici mai puţin decât un Picasso! 

— Şi cu asta ce-i? Le duceţi la licitaţie sau vreţi să le faceţi 
cadou muzeului local? 

— Mă gândeam... să le arăt domnului Rado, care-i expert... 

— „în produse legumicole, fructe şi conserve, de pe timpul 


când lucra la Aprozar, nu-i aşa? Apropo, spuneaţi că sunteţi 
artistă, cu studii de pictură în străinătate. De ce aţi avut atunci 
nevoie de un asemenea expert. Din păcate, pentru 
dumneavoastră, suntem informaţi asupra operaţiunilor pe care 
le-aţi înfăptuit. Amândoi... Ceea ce am putut depista în 
raţionamentul dumneavoastră este că vă înşelaţi pe toată linia, 
de la început până la sfârşit. De fapt, suntem informaţi despre 
Liana luga, aici de faţă, expertă în materie de pictură, de 
bijuterii şi... o să se mai stabilească în ce, precum şi despre rolul 
dumitale, Alexandru Rado, în tăinuirea mărfurilor pe care, cu 
ajutorul nelimitat ce l-ai dat, infractorii le-au scos din ţară! 

— Bine, dar eu v-am mai spus... 

— De spus ai spus, ce-i drept, vrute şi nevrute, să vedem însă 
ce ai să declari după ce te vor lua în primire anchetatorii. Nimic 
decât realitatea, dar nu toată realitatea! Dar acum să sfârşim 
comedia.Doamnă, domnule, pe aici, vă rog, după 
dumneavoastră! 

Când Paulian intră în spital, sora tocmai ieşea. 

— Bună ziua, „soră”, zise polițistul. 

— Să tră... bună ziua, salută ea, revenindu-şi. 

— Ce face bolnavul nostru? Crezi că pot să-i iau un interviu? 

— Cred că da. Acum e medicul la el, iar colega mea mă 
înlocuieşte. După schimbarea pansamentului puteţi sta de vorbă 
cu el. 

Medicul terminase pansamentul şi Poiană arăta ceva mai bine 
decât ultima dată când îl văzuse. 

— Cincisprezece minute, domnule locotenent, făcu doctorul. 

— Mulţumesc, îmi ajunge, zise Paulian, după care se întoarse 
spre bolnav. 

— Te văd mai bine, Poiană, e adevărat sau mă înşel eu? 

— Nu, don’ şef, cred că am păcălit-o pe urâta cu coasă... 

— Ei, atunci crezi că putem să discutăm câte ceva? 

După încuviințarea acestuia, locotenentul reluă: 

— Ultima dată, când n-ai putut vorbi, mi-ai dat de înţeles că ai 
văzut persoana de la volanul maşinii care te-a călcat. Îţi mentii 
părerea? 

— Bineînţeles. Dacă au ajuns până acolo, să mă mierl... să mă 
omoare, doar n-am să mă port cu mănuşi. Persoana era Liana 
luga. 

Puțin descumpănit de această revelaţie, Paulian întrebă: 


— Eşti sigur? 

— Avea faţa în parte acoperită de un fular, dar eu o cunosc 
dintr-o mie! 

— Era singură? 

— Da. 

— Spuneai că ai recunoaşte-o dintr-o mie... eraţi cunoştinţe 
vechi? 

— Făcea apel la mine de câte ori se certa cu amantezul ei şi 
ăsta nu-i mai furniza marfă. 

— Cine era „amantezul” şi despre ce fel de marfă e vorba? 

— E vorba de Şaman, iar marfa era tot ce se şutea mai de soi: 
bibelouri, tablouri, unde era mare specialistă. Cunoştea şi dădea 
comenzi ce, unde şi când să se fure. 

— Şi tu de unde le luai? 

— Mi le pasau băieţii. 

— Ce făcea cu ele? 

— Le vindea... dar numai la mahări străinezi şi îmi da şi mie o 
parte din lovele, ce-i drept mai puţin decât trebuia. 

— ŞI... de ce crezi că a vrut să te suprime? 

— Unul din italienii care veneau pe la ea, Dorelli, mă 
cunoştea. Vorbea stricat româneşte, dar ne înţelegeam. Data 
trecută când a venit în ţară m-a căutat şi ne-am întâlnit în 
locuinţa lui Vistrean. De faţă cu ăsta mi-a propus să-i fac rost de 
două tablouri de la madam Vartanian. 

— Adică să le furi de acolo? 

— Eu sau altcineva. Plătea bine. Am făcut un plan să mă ocup 
personal de ele. Şamanul m-a ajutat să intru în casa bătrânei, să 
fac recunoaşterea. Chipurile m-am dus să-i repar nişte robinete 
de la baie. Mi le-a arătat chiar el. 

— ŞI... le-ai furat? 

— N-am apucat. Mi-a luat-o altul înainte... 

— Foarte interesant! Bănuieşti pe cineva? 

— Nu ştiu ce să cred. Cu o seară înainte a fost Liana luga la 
mine. Cunoştea problema. Ştia de comandă, de italian, de banii 
pe care mi i-a promis. Mă rog, tot tacâmul. M-a ameninţat ca 
dacă mă bag în afacerea ei s-ar putea să miros florile... fiind sub 
ele. Era furioasă, mai ales la început. Apoi s-a potolit şi ne-am 
împăcat în pat. 

— Se pare însă că nu te-a iertat. 

— Asta aşa e. Cred că voia să scape de mine... Într-un fel. 


— Făcânducţi felul! Dar pe Vistrean cine crezi că a vrut să-l 
ucidă? _ 

— Cum adică a vrut? Inseamnă că n-a reuşit? 

— N-am spus asta. Repet întrebarea: Cine ar fi vrut să-l ucidă? 

— Nu ştiu asta, dar nu cred că luga. 

— De ce? Era dragostea aşa de mare între ei? 

— Pe dracu! Aici nu-i vorba de dragoste, ci de afaceri. Deşi, 
dacă mă gândesc bine, putea avea motiv, fiindcă ăsta a luxat-o 
în relaţiile ei cu italienii... Numai că are, fir-ar a dracului, un alibi 
puternic! A fost la mine... aproape toată ziua, vreau să zic până 
seara târziu. 

— Şi atunci? 

— Nu ştiu, trebuie să mă mai gândesc! 

— Cine sunt persoanele la care se tăinuia marfa şi de unde o 
ridicau străinii? 

— Am fost de două ori în fiecare loc. La Timişoara şi la 
Oradea. 


Fâşâitul benzii de magnetofon puse capăt audierii colective. 

Se aflau din nou cu toţii în biroul comandantului. Acesta 
întrebă, întorcându-se spre Paulian: 

— Ai ridicat consemnul de la spital? 

— Nu. 

— Foarte bine. Ceva nu-i în regulă aici. Dacă luga a fost 
„ocupată”, asta nu înseamnă că tentativa de omor nu s-a comis 
din dispoziţia ei! 

— Avea ea interes să-l suprime pe Vistrean şi era acest 
interes destul de puternic pentru a justifica o crimă? întrebă 
Paulian. 

— E posibil, dar mai puţin probabil, interveni Domaşnea. 
Vistrean nu era un Poiană pe care-l putea înlătura fără nicio 
consecinţă financiară pentru ea. În primul rând, acesta îi furniza 
totul - dacă admitem teza pe care o cunoaştem până în 
prezent.Apoi, ei, împreună şi nu separat, urmau să plece, cu 
paşapoarte primite de la Vistrean, de fapt el îl avea deja pe al 
său. lar argumentul cel mai tare mi se pare altul. Dacă 
acredităm datele primite de la Roma, Gino Cossa prin Dorelli a 
depus devizele numai în contul Şamanului. Cu alte cuvinte, nu 
omori găina care face ouă de aur! 

— E corectă judecata! făcu Nedelea. Până la... proba 


contrarie. Mai sunt unele dedesubturi pe care încă nu le 
cunoaştem şi nu numai privind relaţiile luga-Vistrean, ci şi din 
cadrul anturajului celor două personaje. Poare că interogarea 
Lianei luga şi a lui Vistrean, eventual confruntarea acestora, va 
aduce mai multă lumină... Apropo, Domaşnea, ce se aude cu 
italianul? 

— La primul interogatoriu a recunoscut că a intrat în ţară cu 
un paşaport fals. Am găsit la percheziţie şi paşaportul destinat 


Lianei luga. 
— Pentru ce a venit? 
— Turism... la „prima vista”... apoi, văzând depoziţiile 


martorilor, inclusiv ale celor doi tăinuitori, ascultați pe loc, la 
ordinul dumneavoastră, a început sa recunoască unele lucruri. 

— Tablourile? 

— Da. 

— Ce căuta la spital? 

— Voia să-i facă o vizită prietenului său Vistrean. 

Colonelul reflectă câteva clipe, apoi reluă: 

— Ştiţi că Dorelli ar putea fi o variantă privind suprimarea lui 
Vistrean... De fapt, dacă el a depus banii în contul doctorului, tot 
el putea să-i şi ridice. Suprimându-l, scăpa de un creditor cu o 
creanţă substanţială şi de un complice periculos. Dintr-o singură 
lovitură! 

Se aşternu un moment de tăcere. Supoziţia era tentantă... 
Interveni Domaşnea: 

— Numai că, potrivit paşaportului, acesta a intrat în ţară după 
tentativă... 

— Asta nu schimbă datele problemei, zise Paulian. În primul 
rând, pentru că s-ar putea să mai aibă unul ori mai multe 
paşapoarte, în al doilea rând, pentru că acest lucru putea fi 
numai regizat de el, nu şi înfăptuit. 

— Dacă admitem această din urmă idee, atunci cine e 
autorul? întrebă cu maliţie colonelul. Poate că ar trebui să luăm 
totul invers şi să nu acceptăm nimic din ceea ce vine de la sine. 
Adică din nou spre Frânciu, Scău, Vartanian şi ceilalţi. Poate ne- 
a scăpat o verigă din lanţ sau poate există una în plus... Mâine 
sosesc aici Liana luga şi Alexandru Rado. Până atunci trebuie să 
stabilim pe baza căror elemente îi interogăm. Apropo, ce-i cu cel 
de la Timişoara? 

— Se ocupă locotenentul Ivo Rădici. 


— Bun. Paulian şi Domaşnea, executaţi ceea ce am stabilit 
aici şi prezentaţi-mi mâine dimineaţă planul viitoarelor cercetări 
şi situaţia de la Timişoara. 

Într-o cameră de la etajul trei al hotelului „Continental” din 
Timişoara are loc următoarea discuţie: 

— Nu ţi-am spus să nu vii aici decât în caz de urgenţă 
maximă? se auzi vocea înfuriată a unui bărbat. 

— E cazul! A fost ridicat Octav Bunea. Tocmai voiam să intru 
la el. Îl însoțeau trei inşi, doi civili şi un subofițer în uniformă. 
Acesta avea în mână un geamantan mare şi greu. 

— Când s-a întâmplat asta? 

— Să tot fie o oră, o oră şi jumătate. 

— Percheziţie au făcut? 

— Evident. Şi au ridicat cele trei tablouri şi nişte bijuterii. 

— Ce bijuterii? 

— Fleacuri. Două inele şi o broşă. A mai tăinuit unele bijuterii 
pentru alţii. 

— De unde ştii? 

— l-am supravegheat şi apoi am intrat după plecarea lor. 
Aveam cheia de la apartament şi am rupt sigiliul. L-am aranjat 
apoi, cât s-a putut. Vor observa, dar n-are nicio importanţă. 

— Altceva? 

— Au fost arestaţi Liana luga şi Alexandru Rado, la Oradea. 

— E sigur? 

— Sigur. 

— Vistrean? 

— E încă în spital. N-a vorbit până acum. Dorelli a eşuat. 

— Perbaco! Fir-ar să fie! Trebuie lichidat! Şi încă repede. Ha 
capito? 

— E una questione di tempo! Plec după-amiază, cu primul 
avion. 

— Va bene. Şi Poiană? 

— Se pare că a... scăpat. 

— Se pare? 

— Certo. 

— Imbecila! Unde-i ea acum? 

— Probabil la poliţia din Oradea. 

— Ce-or face cu ea? 

— Probabil că o vor trimite la Bucureşti, împreună cu Rado. 

— Nu-mi plac aproximaţiile. 


— Am să mă interesez, dar ştiu că vor pleca cu trenul, sub 
escortă. Poate chiar diseară. 

— Crezi că ar putea cineva s-o ia „în primire” în timpul 
transportului ori în Gara de Nord? 

— Se poate aranja. 

— ŞI, „il dottore”? 

— Mă ocup eu personal. Poate chiar în seara asta. 

— Dacă i-ai stoarce creierul ca pe o lămâie n-ar ieşi decât 
whisky şi iar whisky. Viaţa lui e o imensă sticlă de whisky „Black 
and White”. Negrul succede totdeauna albului... totdeauna. In 
fine, ţine-mă la curent. Eu acum nu mă mai pot mişca de aici. 

— Poate ar fi bine să treceţi... dincolo. 

— Dacă vin cu mâna goală, Cossa şi Vinaigre mă şterg din 
cartea de imobil. 

— Dar aveţi bijuteriile... E ceva! 

— Nu-i nimic faţă de ce aşteaptă ei. Şi am pierdut şi Picasso-ul 
de la Oradea, pe care cretina aia a ţinut să-l ducă personal... Şi 
acum cele trei pânze de Pallady! 

Sergentul major Dumitru Moatăr, care făcea de gardă la 
camera lui Vistrean, se plictisise pe coridorul pustiu. Noroc că 
din când în când apăreau surorile, care alergau cu treburi, unele 
zâmbindu-i în trecere, altele oprindu-se o clipă pentru a-l întreba 
dacă îi trebuie ceva. Hotărât lucru, începând cu medicul de 
salon şi până la surori, infirmiere, toţi şi toate erau foarte grijulii 
cu el. Acum, sora care era de gardă în cameră plecase pentru 
câteva minute să-şi facă o cafea. Poate îi va aduce şi lui una, 
deşi nu i-a cerut. Mai era o oră până îi venea schimbul; iar 
timpul trecea atât de încet! Parcă se târa. Doar de cinci luni 
terminase şcoala de subofiteri de poliţie şi era mândru că, 
apreciindu-se calităţile sale morale şi fizice, fusese repartizat în 
munca operativă. A avut noroc că a nimerit drept în „inima” 
poliţiei, cea mai importantă formaţiune... Se gândi că alţi colegi 
ai săi lucrau la... Se ruşină imediat de aceste gânduri. In 
definitiv, cine-i dădea lui dreptul să facă ierarhii între 
formaţiuni? De fapt, peste tot se cerea o înaltă calificare, muncă 
neprecupeţită, disciplină, ordine. 

Îl trezi din visare vecea surorii de la camera de gardă, pe 
care, întâmplător, o cunoştea. 

— Vă caută la telefon, de la poliţie. 

Moatăr o urmă imediat, aranjându-şi ţinuta. 


— La telefon sergentul major Dumitru Moatăr, se prezentă el. 

— Locotenentul Petrescu, se auzi vocea de la capătul celălalt 
al firului. 

— Să trăiţi! Ordonaţi! 

— Moatăr, ni s-a semnalat o spargere pe strada Viforului, 
aproape de spital. Nu am nicio maşină disponibilă aici, 
momentan. Du-te să vezi ce s-a întâmplat şi ai grijă să se 
conserve urmele. Sesizarea vine de la un vecin, Catană, care 
locuieşte la numărul 45. Am să trimit un echipaj cu o echipă 
operativă. Primul pe care-l găsesc! Până atunci te deplasezi 
urgent la faţa locului. Ai înţeles? 

— Am înţeles, dar... domnule locotenent, sunt de gardă şi nu 
pot... 

— Crezi că eu nu ştiu ce faci acolo? se auzi vocea răstită a 
ofițerului. Te târguieşti cu mine? Cere surorii să te înlocuiască. 

— Dara plecat să... Se reţinu la timp. 

— Cere alteia şi execută ordinul! 

— Domnul locotenent Paulian ştie despre... despre...? 

— Va fi avertizat. Ordinul vine de la domnul colonel! Şi 
acum... executarea! 

Peste câteva minute, subofiţerul ieşi din spital, îndreptându- 
se în pas alert spre strada Viforului, care nu era chiar atât de 
aproape. 

In acelaşi timp, pe scara de incendiu se strecură în spital o 
umbră. Dacă cineva ar fi urmărit-o cu atenţie, ceea ce însă nu 
era cazul, fiindcă între timp asupra oraşului coborâse întunericul 
ca o mantie de un albastru închid, vrând parcă să acopere 
evoluţia acestui trup fantomatic, ar fi putut să vadă cât de agil 
se căţăra. Ajungând la etajul al doilea, umbra se lăsă să alunece 
pe balustrada balconului de la camera lui Vistrean... 


ÎN RITMUL UNUI VALS 


Avea impresia vagă că urcă un munte, dar, cum n-avea 
bocanci, picioarele îi alunecau mereu. Degetele i se agăţau de 
stânci, de crengi înşelătoare şi, de câte ori credea că s-a prins 
de ceva, aluneca din nou. Işi dădea seama că ceva nu e în 
regulă cu el, dar se încăpăţâna să escaladeze muntele. Cu mare 


greutate deschise un ochi, imaginea era tulbure şi avu senzaţia 
că muntele se prăbuşeşte peste el. Se agăţă încă odată disperat 
de o stâncă şi, în sfârşit, reuşi.Deschise din nou ochiul şi acum 
realiză că stâncă nu era, de fapt, decât pânza ce îmbrăca un 
scaun. Inchise ochiul şi suspină adânc. Degetele lui iar începură 
să pipăie şi de astă dată se lovi cu faţa de scaun. Spiritul lui 
începu să se limpezească, ceea ce justifica tentativa de a 
deschide amândoi ochii. Deodată înţelese cum a ajuns acolo. Se 
ridică anevoie în picioare, clătinându-se. Era chiar în camera în 
care intrase cu atâta optimism ca să-i surprindă pe gangsteri. 
Singur! 

— Se pare că, uneori, dumneavoastră nu ştiţi să alegeţi 
momentul oportun pentru a adormi, se auzi vocea lui Verneuil, 
care intră în cameră însoţit de Mado. Dacă aţi fi rămas treaz, i- 
aţi fi împiedicat să fugă. Cu tablourile! 

— Ce spuneţi?! făcu Stancu alarmat. 

— Că infractorii împreună cu negustorii au şters-o care 
încotro. 

Maiorul se clătină din nou. Se aşeză pe scaun, luându-şi capul 
în mâini. 

— Nu te simţi bine? întrebă Mado cu o voce îngrijorată. 

— Ba da... mă gândesc însă că sunt de neiertat. Am mers 
singur, crezând că am să-i surprind şi... am plătit nesocotinţa 
mea. Doamne, ce greşeală! Am acţionat ca un adolescent 
entuziast care vrea să arate că e grozav! Se mai poate repara 
ceva? Cum am putut? Ce putem face? Ce pot face? 

— Să ne gândim, zise Verneuil cu un aer şiret. Nu vă mai 
frământaţi atât. Nu e dracu chiar atât de negru! Cred că şi eu aş 
fi acţionat tot aşa, deşi... 

— 2? 

— Mi-aş fi acoperit mai bine spatele. Ştiţi, acesta e foarte 
sensibil în asemenea împrejurări. Dar destul cu discuţia asta. 
Singurul lucru care vă rămâne este un somn bun, să vă 
întremaţi, ca mâine dimineaţă să fiţi din nou în formă. Fiecare 
rău, cu partea lui de bine! 

— ŞI... alde Cossa, Vinaigre...? 

— Ne ocupăm noi. „Les choses s'arrangent toujours entre le 
formage et les fruits!”20 

— Vreţi să spuneţi că nu v-au scăpat? 


20 Lucrurile se aranjează întotdeauna între brânză şi fructe (fr.) 


— De sub supraveghere? Oh, nu. Doar că unele lucruri s-au 
complicat... pentru dumneavoastră. 

— Vă sunt îndatorat că... 

— Nu-i nevoie, sunt în joc şi interesele noastre. Aţi uitat că 
avem şi noi un om infiltrat în bandă? Acum, însă, v-aş ruga mult 
să vă duceţi la hotel. Mado vă va însoţi. Eu mai am unele lucruri 
de pus la punct. Ne vedem mâine dimineaţă, la mine. Să 
zicem... la nouă? 

— E perfect şi... mulţumesc, sper să mă pot revanşa cândva! 

— Nu-i nevoie, deşi nimeni nu ştie ce ne rezervă viitorul! 

leşiră din local, îndreptându-se spre hotel. Luându-şi la 
revedere de la Mado, comisarul îi strânse mâna puternic, 
camaradereşte. Aceasta îi zâmbi încurajator. 

Stancu rămase mult sub duşul rece, până ce simţi că-i revin 
forţele. Se şterse îndelung, gândindu-se la evoluţia posibilă a 
evenimentelor. Dacă se ştia câte ceva despre el, acum se 
demascase complet. Era dificil de refăcut acest handicap, dar 
era sigur că va reuşi. Trebuia să reuşească! Oricum, starea de 
spirit i se mai îmbunătăţise. Şi asta datorită comisarului şi, în 
special, lui Mado! 

Deschise televizorul. Un film vechi, din anii '50, cu gangsteri, 
pistoale şi femei frumoase, mai mult ori mai puţin dezbrăcate. II 
stinse, plictisit. Se culcă, încercând să doarmă, dar nu reuşi. Işi 
strânse pumnii. „Concentrează-te asupra unui alt lucru. la totul 
de la început. Priveşte totul invers. Oricum, nu poţi fugi mereu 
de ceea ce trebuie să înfăptuieşti: Nu ţi-e permis să eşuezi 
acum, aproape de capătul misiunii”. Şi, gândindu-se acasă, la 
colegii săi de muncă, la comandantul care i-a încredinţat 
misiunea, adormi într-un târziu. Noaptea, cu un somn dintre cele 
mai agitate, i-a adus o idee nouă, puţin ciudată. Cele mai multe 
revelații, venind din subconştient în timpul somnului, dispar ori 
devin ridicole la trezire. De data aceasta a fost diferit. Era 
preocupat şi dimineaţa, când se deşteptă. 

„Dacă Vinaigre şi Cossa trimit tablourile în altă parte, ca să 
scape de mine? De mine? Nu! Poate de poliţia franceză, mai 
ales de cea pariziană! Să le trimită? Posibil, dar unde şi de ce? 
Scapă aici, dar poliţia îi va urmări peste tot, iar eu mă voi ţine 
pas cu pas după ei. Oare ei ştiu asta? Sau poate bănuiesc că 
într-o altă ţară le voi pierde urma şi... Dar dacă e vorba nu de 
mine şi de poliţie, ci pur şi simplu de preţurile oferite? Despre 


licitaţii clandestine, la ora actuală, nu poate fi vorba, aici, la 
Marsilia. Atunci? În altă parte? De ce nu? La urma urmei, acest 
Ahmed nu putea să apară întâmplător...”. Era împins spre 
singura concluzie ce se impunea. Banda va încerca să dispară. 
Cum să-l alerteze pe Verneuil? Privi la ceas. Era ora şase şi 
jumătate. 

Atunci auzi sau i se păru că aude o ciocănitură în uşă, iar în 
prag apăru Mado, surâzându-i. 

— Mă bucur că ai făcut ochi, deşi speram să te trezesc eu... 

Se întoarse, încuie uşa şi într-o clipă fu lângă el, în pat. Se 
iubiră cu disperare, posesiv, acaparator. Timpul trecu într-o 
beţie a voluptăţii în care plonjau ca într-o apă adâncă, fără fund, 
parcă temându-se că va fi ultima oară. Mado îşi ascundea faţa la 
pieptul lui, ghemuindu-se toată. Se lipea de corpul său ca un 
vrej, înlănţuindu-l cu braţele ca nişte liane. Brusc, rămânea 
nemişcată, ca apoi, deodată, să reia totul de la capăt. Era în 
acest joc al simţurilor plăcere şi durere, strigăt şi revoltă, 
disperare şi iubire, ură şi patimă. Într-un târziu, obosită, îl privi 
cu duioşie, parcă ruşinându-se, şi-l întrebă: 

— Ştii cumva cât e ceasul? 

— E opt şi un sfert. Trebuie să ne grăbim, avem întâlnire cu 
Verneuil. 

— Am vorbit cu el azi noapte. Mi-a telefonat şi mi-a spus să nu 
te grăbeşti, urmând ca azi dimineaţă să primească ultimul 
raport. 

— O.K. Numai că eu vreau să fiu punctual. Putem face un duş 
şi să luăm micul dejun. Voulezvous, mademoiselle? 

Mado se ridică şi, surâzându-i încă odată, zise: 

— Peste douăzeci de minute, maşina mea vă aşteaptă la 
scară! 

La ora nouă intrau în curtea Comisariatului central de poliţie 
din Marsilia. 

Verneuil îi aştepta. Se sculă din spatele biroului său, despărţit 
doar printr-un perete de geam de ceilalţi inspectori, le întinse 
mâna şi-l întrebă pe Stancu: 

— V-aţi odihnit bine? Perfect. 

— Azi noapte mi-a venit o idee... poate că infractorii, 
temându-se de urmărirea dezlănţuită aici împotriva lor, vor 
căuta alte... debuşeuri! 

Verneuil zâmbi. 


— La noi se zice că noaptea e un sfetnic bun. lată o nouă 
dovadă care confirmă acest proverb. Azi noapte, în zona 
vechiului port, a avut loc o reglare de conturi. Un individ, pe 
care încă nu l-am putut identifica, e mort, iar Vinaigre e rănit şi 
se află la spital. La ora asta, un inspector din brigada mea îl 
interoghează. Cossa şi Ahmed, însoţiţi de un necunoscut, au 
dispărut. Din informaţiile pe care le deţinem la ora actuală, 
sursa  „elveţianul”, vor încerca să ajungă la Viena, unde 
locuieşte Ahmed, pe... O clipă, vă rog, zise el consultând un 
carneţel... Elisabethstrasse. 

— Până vi se confirmă acest fapt aş putea vorbi cu domnul 
Savonna? 

— Evident, deşi aş prefera să aşteptaţi puţin până ce vom 
avea unele date noi, mai precise. 

— Cred că aveţi dreptate. 

— O cafea? 

— Volontier. 

În timp ce beau cafeaua, sosi şi inspectorul Jean Cardin, care 
îl interogase la repezeală pe Vinaigre. 

— Cum e? întrebă comisarul. 

— A avut loc o ceartă azi noapte între socru şi ginere. Cossa 
nu voia să vândă nici americanului, ceea ce l-a enervat teribil pe 
Vinaigre şi l-a lovit pe socru-său. Gestul lui nesocotit, dictat şi de 
împrejurarea că erau hăituiţi, a fost reprimat imediat de o gorilă 
a lui Cossa, care a tras asupra lui. In acelaşi timp, a mai răsunat 
o împuşcătură, nu se ştie de unde, care l-a culcat la pământ pe 
agresorul său. Acesta e mort, nimerit între ochi. E vorba de 
Luciano Vandona, unul dintre fraţii corsicani, fişat la noi ca 
traficant de droguri şi de arme. 

— Ce-i cu Ahmed şi Cossa? 

— După opinia lui, aceştia au plecat la Viena. Turcul a reuşit 
să-l intereseze pe Cossa într-o afacere neagră cu nişte galerii 
fără expoziţii, organizate în particular, în diverse case, unde 
există şi cataloage cu preţurile practicate de bursa 
internaţională la care proveniența tablourilor nu joacă vreun rol. 
Acolo, zicea el, se găseşte întreaga faună a speculanţilor cu 
opere de artă, de la „posesorii” provizorii la experţi, pictori de 
„machiaj” care transformă lucrarea într-o altă imagine, 
tranzitorie, cumpărători din întreaga lume, intermediari, agenţi 
de bursă. 


— Se ştie unde se află aceste galerii? 

— De obicei în Mexico-Platz, un cartier rău famat, unde 
dughenele negustorilor cu mărfuri de contrabandă urcă de la 
Dunăre spre străzi înguste, murdare şi rău mirositoare. Aici se 
îngrămădesc mărfuri, de la perle false până la droguri, evident 
vândute numai cunoştinţelor, de la aur de nouă carate până la 
casetofoane made în Hong-Kong ori videocasete cu ştifturi. 

— Şi acolo se află aceste galerii? întrebă Stancu. 

— Pot fi bine disimulate în această zonă, răspunse Verneuil. 

— Cu ce ar fi putut să plece Cossa şi Ahmed? mai întrebă 
maiorul. 

— Cu avionul în niciun caz, iar tren nu aveau. Deci, cu maşina 
sau cu vaporul. Portul e prea bine supravegheat pentru a risca, 
aşa că mai curând cu maşina. Cortina sau alta. Aveau 
paşapoarte în regulă. La ora asta ar putea fi în Italia! 

Stancu îşi făcu unele însemnări, apoi se întoarse spre 
amfitrionul său. 

— Pot avea acum convorbirea cu domnul comisar divizionar? 

— Un moment, zise acesta, formând un număr. Ascultă puţin, 
apoi îi trecu receptorul maiorului. 

— Michel Savonna la telefon. Vă ascult. 

Stancu îi făcu un scurt rezumat al celor întâmplate, apoi 
adăugă: 

— AŞ avea o rugăminte la dumneavoastră. Da? Mulţumesc. E 
vorba de transmiterea a două mesaje, unul la Interpol Viena şi 
celălalt la Interpol Bucureşti. 

După ce luă notă de cele două mesaje, Savonna îi zise: 

— Voi ruga Secretariatul General Interpol să le transmită 
imediat. De acord cu textul pentru Viena. Am să-mi permit să vă 
sugerez însă, dacă sunteţi de acord, să plecaţi la Viena cu Air 
France, cu sosirea la ora nouă seara, pe Schwechat. De la 
Marsilia aveţi un avion pentru Paris la ora trei şi jumătate. Vă 
aştept pe Orly cu biletul de avion, iar Lejean se va ocupa cu 
rezervarea la hotel. Luaţi-o şi pe Mado până la Paris, avem 
nevoie de ea. 

Stancu o anunţă pe Mado de cele hotărâte de Savonna, apoi îi 
ceru o maşină lui Verneuil pentru a merge la hotel, urmând să 
se întâlnească imediat după dejun. La restaurantul hotelului li se 
rezervă o masă. 

— Prin urmare, pleci, zise Mado, în timp ce-şi înmuia buzele 


într-un pahar cu Martini. 

— N-am încotro, mă duce misiunea înainte. Sunt dezolat că 
trebuie să ne despărţim, dar... la Paris! 

— „..datoria înainte de toate. Cunosc! Peste tot e la fel. 

— Dacă vrei să te poţi privi mai departe în ochi fără să roşeşti. 
În sănătatea ta, Mado, nu voi uita, nici pe tine şi nici ce ai făcut 
pentru mine, zise el, ridicând paharul. Şi apoi încă nu ne 
despărţim... Ca să nu-ţi mai spun că drumul de la Paris la 
Bucureşti nu e chiar aşa de mare... Fata întoarse capul. I se păru 
lui sau în ochii ei sclipi ceva? Nu a putut afla asta atunci. 

În acel moment veni şi Verneuil. Acesta se aşeză, făcu un 
semn chelnerului şi zise, aplecându-se spre ei: 

— Cei care ne interesează au fost reperaţi la frontieră. Au 
trecut în Italia. Potrivit datelor noi ce ne-au survenit, se pare că 
nu vor mai trece prin Roma, ci vor merge direct la Viena. 

— Şi nu i-aţi putut opri? reacţionă spontan Stancu. 

— Era să repet greşeala dumneavoastră?! Noi trebuie să 
demantelăm toată reţeaua! 

În afară de turc, Gino Cossa mai e însoţit de o gorilă din Paris, 
Paul Orsini, zis Jolicoeur. La Viena vă rog să transmiteţi salutările 
mele lui Hans Glasz de la brigada de stupefiante. La nevoie, el o 
să vă dea o mână de ajutor. Am cooperat în câteva acţiuni şi am 
rămas prieteni. Mai e şi Hofmann de la Kriminalpolizei şi Deutel 
de la criminalistică, toţi oameni dintr-o bucată, aşa cum... 

— ...au fost şi aici! 

— Nu mă aşteptam s-o spuneţi, dar recunosc că-mi face 
plăcere. 

— Oricum o făceam, şi nu din politeţe. Va fi treaba Biroului 
Naţional Interpol Bucureşti să vă transmită radiograma de 
mulţumire, fiindcă, în mod real, am fost sprijinit în limita 
superioară a posibilităţilor. Şi, vă rog să credeţi, sunt anumite 
lucruri pe care le simţi că sunt aşa. 

— Da... Poftiţi biletele pentru Paris. Transmiteţi lui Savonna că 
maşina i-o voi trimite poimâine, când pleacă de la noi trei băieţi 
la o convocare. Ga va bien? Şi acum, e timpul, adăugă el, 
consultându-şi ceasul, să o luăm din loc. 

Stancu achită nota, ieşiră cu toţii afară, unde-i aştepta un 
Citroen care demară imediat. Drumul spre aeroportul marsiliez 
fu străbătut în tăcere, fiecare din ei gândindu-se şi analizând de 
pe o anumită poziţie sejurul de la Marsilia. 


Circulaţia de vârf la acea oră crea multiple blocări. Realizând 
situaţia, şoferul puse în mişcare sirena care le deschise calea. 
Numai în acest mod au putut scăpa şi de maşina care se ţinea 
scai de ei. 

Totul ar fi decurs normal dacă în incinta marelui aeroport nu 
s-ar fi produs un accident dezagreabil. O bătrână scoase un țipăt 
atunci când un individ îi smulse poşeta din mână, alergând apoi 
chiar în direcţia lor. Urmărit, acesta aruncă poşeta în direcţia lui 
Stancu, care se aplecă instinctiv. In spatele lui, însă, un tânăr, 
lovit în braţ de un stilet, scoase un țipăt de durere. Doi 
paraşutişti în uniformă îl prinseră pe agresor, ducându-l forţat 
spre o uşă. 

— Stiletul îmi era destinat mie! zise maiorul cu un glas uscat. 
Smulgerea poşetei a fost doar un pretext pentru a crea o 
diversiune. 

— E tare banda! făcu Verneuil. Am să-i interoghez chiar acum. 
Dacă rezultă ceva în plus am să vă telefonez pe Orly. Vă doresc 
drum bun şi, cine ştie. Au revoir! 

Zborul de la Marsilia la Paris a decurs în linişte. Gândurile lor 
au fost întrerupte doar de ofertele generoase ale stewardesei 
îmbiindu-i fie cu un pahar de coniac ori de şampanie, fie cu 
cafea sau gustări. 

— Gata-gata să-ţi facă o figură urâtă marsiliezii, acum, la 
plecare! zise Mado îngrijorată. După cum văd, banda se ocupă 
serios de tine. Să n-ai neplăceri la Viena! 

— Neplăceri? Fireşte că voi avea. Sper însă să apuc să văd 
oraşul lui Strauss, muzeele importante... 

— Fii atent cu vizitarea muzeelor! La un muzeu parizian sau 
după, am făcut noi cunoştinţă... mai de aproape. 

— Da, da, râse el. Ştii, e ciudat faptul că la Viena, aşa cum 
rezultă din istorie, cele mai frumoase peisaje le-a pictat italianul 
Canaletto... 

— Oh, iar pictura! 

— „cele mai frumoase simfonii au fost compuse de Ludwig 
van Beethoven, compozitor german, îşi continuă gândul, 
făcându-se că n-a auzit mica înţepătură, iar cele mai frumoase 
operete le-a scris compozitorul maghiar Franz Lehar! Afară de 
asta, mulţi români au trecut prin Viena, lăsând urme neşterse în 
istorie, în literatură, în muzică şi pictură! 

— Inseamnă că, pe lângă noua experienţă care te aşteaptă, o 


să ai şi unele bucurii spirituale. 

— Aşa sper, deşi, la drept vorbind, cred că la Viena va lua 
sfârşit periplul meu pe continent. Am această presimţire. 

— Foarte interesant. lţi urez din toată inima ca această lungă 
şi anevoioasă călătorie să se sfârşească în mod pozitiv şi să 
recuperezi tablourile. Îţi vei mai aminti de... Paris? 

— Cum s-ar putea să uit câte mi s-au întâmplat acolo? Şi rele, 
dar şi bune, zâmbi el. Mado, drumurile noastre se despart, dar 
eu nu te voi uita... Cine ştie, poate cândva, undeva, vom 
coopera din nou pentru o cauză nobilă! Şi atunci, ca şi acum, îmi 
va face o mare plăcere să te ştiu alături de mine. 

— Mulţumesc, zise ea simplu. 

După care nu mai vorbiră până ce comandantul aeronavei le 
ceru să-şi prindă centurile de siguranţă în vederea aterizării pe 
aeroportul Orly. Atunci el şopti: 

— lartă-mă, am vrut să spun cu totul altceva. Nu a fost o 
aventură, şi nu ne-a legat doar „cauza”. Eu unul... uit greu. 
Foarte greu. Şi nici nu vreau să uit. Vreau... 

— Taci! Nu vorbi cu gândurile mele!! 

„În sala de aşteptare se aflau comisarul divizionar Michel 
Savonna şi inspectorul principal Lejean, care îi conduseră într-un 
birou al poliţiei. 

— Mai e o oră până la plecarea avionului, făcu Savonna. Apoi 
Lejean îi înmână nota de la hotel şi biletul. Stancu le achită. 

Comisarul reluă: 

— Am transmis radiogramele şi am primit şi confirmările lor. 
De asemenea, am avut o discuţie amicală cu omologul meu de 
la Viena, rugându-l să ia unele măsuri care se impun pentru ca 
trioul să fie primit cum se cuvine... 

— Tocmai mă gândeam în avion că am omis să vă rog acest 
lucru. 

— Nu era nevoie, îmi cunosc meseria. Şi acum câteva 
informaţii, ca să zic aşa, de ultimă oră. Se pare că Duponte 
foarte supărat pe Cossa, motiv pentru care a trimis câţiva 
„vânători” pe urmele lui. 

V-am relatat asta pentru că trebuie să vă grăbiţi şi să 
acţionaţi înainte ca aceştia să pună mâna pe tablouri. Vinaigre a 
ieşit din cursă şi, nefiindu-i acum de niciun folos, Dupont îl va 
lăsa să cadă. In acest fel, poate că amicul Parvoine va redeveni 
pictor, cu ajutorul doamnei Vinaigre care îl va sprijini în acest 


A 


sens. Aveţi aici - îi întinse o hârtie - o radiogramă de la Interpol 
Bucureşti. 

Stancu o deschise. „Continuaţi călătoria la Viena; stop. Aici se 
merge spre încheiere, stop. Metalele găsite, cu excepţia celui de 
la Roma, stop. Mult noroc, stop. Incheiat. Ip. Bucureşti”. Simplu 
şi concis. Dar câte veşti conţinea acest text! Se întoarse spre 
Savonna, îi mulţumi pentru cooperare. La fel procedă şi cu 
Lejean. 

Acesta îi zâmbi: 

— Tabachera păstraţi-o. E un cadou din partea firmei. S-o 
folosiţi cu succes. 

Urmă la rând Mado. Aceasta, fără să-i pese de ceilalţi, îi luă 
capul în mâini, îl sărută pe amândoi obrajii şi pe gură, şoptindu-i 
cu un glas răguşit: 

— Bonne chance, mon amour! Au revoir! Sunt de acord cu 
ultimele tale cuvinte în avion. Pe curând... Cine ştie?! 

Apoi se întoarse şi plecă. „În fond, cineva spunea că o 
dragoste care rezistă la absenţă e extraordinară. O dragoste 
care rezistă la prezenţă e miraculoasă. Deci va putea fi 
extraordinar!”. 

Cei doi ofiţeri îl conduseră până la avion. O ultimă fluturare a 
mâinii şi se îmbarcă. Motoarele se puseră în mişcare. 
Sprijinindu-şi capul de speteaza scaunului, începu să reflecteze. 
„O etapă depăşită, Paris - Marsilia. Urmează alta, Viena. Oare 
cum să procedez acolo? Trebuie, înainte de toate, să văd ce au 
făcut cei de acolo, ce informaţii au şi să le exploatez cu grijă şi 
rapid”. 

Viena... luă în mână ghidul turistic pe care i-l făcuse cadou 
Lejean şi citi visător: „Construită cu 2000 de ani în urmă sub 
numele de Vindobona, într-un cotlon de verdeață al Dunării, 
bântuită de rafalele reci ale vântului dinspre Alpi şi de 
mângâierea celui dinspre Adriatica. Astăzi, Viena are circa 1,6 
milioane de locuitori. E oraşul palatelor, al muzeelor, al 
catedralelor, al bisericilor, al parcurilor şi grădinilor, al 
cafenelelor, al muzicii şi al artelor... Cele peste zece milioane de 
străini care-l vizitează anual îi pronunţă numele diferit: Vienne, 
Vienna, Vendomina, Wenia, Vednia, Viden, Bécs, Dunaj, 
denumind marea şi vechea metropolă în limba lor...Palate 
rămase din timpul Imperiului Habsburgic: Castrul palatului 
imperial, început în secolul al XIII-lea şi terminat pe timpul 


împăratului Franz Joseph, din care cauză poartă amprenta mai 
multor stiluri: cel al Renaşterii italiene şi al barocului austriac. 
Hofburgul, care la început a fost o cetate construită împotriva 
barbarilor, a devenit, în timp, o capodoperă europeană în inima 
oraşului. Echilibru între orizontalitate şi verticalitate, relaţie 
armonică între cultură şi natură... Schönbrunn - Versailles-ul 
Mariei Tereza - este palatul care a constituit şi reşedinţa de vară 
a acesteia, cuprinzând 1200 de camere... Ferestre, sculpturi în 
lemn, porţelanuri, tapiserii, lustre, goblenuri, mobile în stiluri 
variate, covoare persane, cristaluri, fântâni simbolice şi grupuri 
alegorice... Aici s-a stabilit în plină glorie Napoleon, în 1805, şi 
tot aici a fost el condamnat în paşi de vals de către faimosul 
Congres al Europei... Palatul Belvedere... 

Ah, nu, peste el va trece... el nu poate uita! Aici s-a semnat, 
în 1940, odiosul „diktat” prin care României i s-a amputat una 
dintre cele mai frumoase provincii ale sale, Ardealul de Nord. 

Pentru o clipă lăsă ghidul de-o parte. Apoi se hotărî să reia 
lectura de unde o întrerupse. 

„„partea sa superioară a fost transformată din 1954 într-o 
galerie a artei austriece din secolele XIX şi XX, cu: Hans Makart, 
Gustav Klimt, Oskar Kokoschka... Albertina, care acum 
adăposteşte colecţia de grafică de renume mondial, Altes 
Rathaus, vechea primărie, deşi foarte „bătrână”, a fost în mai 
multe rânduri refăcută, înfrumuseţată, astfel încât aici îşi dau 
întâlnire mai multe stiluri: faţada barocă, splendidul portal în stil 
renascentist din partea din spate, conducând la capela în stil 
gotic, basorelieful fântânii din curte relatează un fragment din 
legenda lui Perseu şi Andromeda... Parlamentul, în stil clasic 
nou... Muzee, multe muzee, evident... Muzeul de Arte frumoase 
este aşezat pe Ring, lângă Muzeul de Istorie Naturală, în piaţa 
dintre ele fiind statuia Mariei Tereza, înconjurată, pe socluri mai 
joase, de un întreg şir de curteni ai epocii, printre care au 
existat şi compozitorii Gluck, Haydn, şi Mozart care devin, în 
timp, de notorietate mondială... Muzee, catedrale, teatre, 
Opera, Grinzing, Ringul, Heuriger, tulburelul de 
Gumpoldskirchen sau Lievering...” mai citi el şi adormi în 
acordurile, parcă venite prin ceaţă, ale valsurilor lui Johann 
Strauss, tatăl şi fiul... 

Se trezi când stewardesa, cu un zâmbet sfios, îi puse mâna pe 
umăr, anunţându-i aterizarea. 


La ghişeul de verificare a paşapoartelor se afla doctorul Georg 
Piller din brigada de combatere a furtului operelor de artă, care-l 
salută cu multă politeţe, invitându-l apoi la maşină. Pe drumul 
spre oraş, acesta îi făcu cunoscut că automobilul Cortina a fost 
semnalat că a intrat în Austria şi a fost pus sub urmărire. A doua 
zi urma să fie primit la Franz Joseph Kai, sediul Interpolului 
Viena, de către şeful acestuia, Doktor Ernst Erlen. Îi propuse ca 
înainte de a-l conduce la hotel să facă o plimbare pe Ring, inelul 
uriaş care cuprinde centrul metropolei, vechi de peste 110 ani, 
proiectat de Ludwig Förster din Bayreuth. El începe cu Ringturm 
şi apoi îmbrăţişează în drumul său Universitatea, Burgtheater, 
Primăria, Parlamentul, Muzeul de Istoria Artei şi Muzeul de 
Istorie Naturală, Opera, Academia de muzică şi multe alte 
edificii impunătoare, dintre care, nu în ultimul rând, Regierungs- 
Gebăude, sfârşind la Dunăre. 

Explicaţiile pertinente ale ghidului său vienez şi iluminaţia 
clădirilor au fost o încântare. Într-un târziu se înapoiară în 
Roosevelt Platz, la hotelul „Regina”, în care i se rezervase o 
cameră. Un imobil vechi, impunător, modernizat la exigenţele 
actuale. La recepţie i se înmână cheia camerei 210 de la etajul 
al doilea. 

Se despărţi de amfitrionul său, urcă cu liftul până la etajul doi, 
intră într-o încăpere largă şi frumoasă, mobilată modern. Îşi 
aranjă lucrurile în dulap, se asigură că tabachera era la locul său 
şi cobora din nou, îndreptându-se spre spaţiosul restaurant. 
Comandă un Wiener Schnitzel şi o bere. Ascultă cu plăcere 
orchestra de cafe-concert interpretând melodii din operete şi 
opere ale unor compozitori austrieci şi străini. Se simţea obosit. 
Două călătorii cu avionul, concentrarea nervoasă de la Marsilia 
şi Paris şi apoi turul Vienei „by night” erau de ajuns pentru o zi. 
Un somn profund o să-i refacă forţele pentru a doua zi. Oricum, 
trebuia să fie în formă. Spunându-şi toate astea, achită nota, se 
ridică şi urcă în cameră, în scurt timp era în pat şi adormi. 

Se trezi buimăcit. Era ora şapte şi jumătate. Se sculă, îşi făcu 
toaleta şi comandă prin telefon o cafea mare, un „schwartz” 
fără zahăr. Era îmbrăcat când i se aduse comanda. La ora opt 
cobori în hol, îndreptându-se spre ieşire. Aspiră cu nesaţ aerul 
proaspăt al dimineţii, făcu câţiva paşi, privind cu interes în jurul 
său. Nu avu prea mult timp, pentru că sosi Piller cu o maşină 
Packard de culoare cenuşie. Se urcă şi automobilul demară. O 


luară prin Universitătstrasse până în Schotten-Passage, iar de 
acolo în Schotten Ring, care-i conduse pe malul Dunării, în Franz 
Joseph Kai. Pe drum schimbară formule de politeţe obişnuite, 
fără a discuta despre problemele care-l interesau pe Stancu. 

Herr Doktor Ernst Erlen, consilier ministerial, se ridică de la 
birou, venindu-i în întâmpinare cu mâna întinsă. De statură 
mijlocie, dar vânjos, cu părul blond puţin încărunţit, ochi 
albaştri, nas drept şi bărbie puternică, şeful Interpolului Viena 
era cunoscut şi apreciat ca un om curajos, competent şi 
deosebit de eficace. De altfel, îl cunoştea de la unele 
simpozioane internaţionale ţinute la Paris, Viena, Roma, unde 
acesta avusese unele comunicări foarte interesante în domeniul 
combaterii traficului de stupefiante şi terorismului. Vorbea o 
germană cu un pronunţat accent vienez. 

— Ce mai faceţi, Herr Doktor? Sunt onorat de vizita 
dumneavoastră, deşi ea nu-i deloc protocolară, nicht wahr? 

— Deşi sunt foarte bucuros de revedere, Herr Doktor, 
răspunse pe acelaşi ton Stancu, într-adevăr, vizita mea are un 
pronunţat caracter de lucru. 

— Ja, ja... făcu Erlen. Nu-i nimic, important e faptul că putem 
coopera, nu numai în acest caz, ci, poate, şi în altele. Nu este o 
taină faptul că anumite infracţiuni depăşesc graniţele unei ţări 
fie prin amploare, fie prin consecinţe. Aşadar, azi vă ajutăm noi, 
poate mâine ne veţi ajuta dumneavoastră. O cafea, un coniac? 

— Vă mulţumesc, am băut o cafea la hotel. 

— La noi se spune că numai două palme strică, dar în niciun 
caz două cafele, mai ales că pe aceasta o vom optimiza. Aşadar, 
iată-ne ajunşi la subiectul principal al discuţiei noastre. Probabil 
că sunteţi nerăbdător. O clipă, făcu el, apăsând pe un buton. 

Peste câteva momente, în birou apăru Piller. Erlen i se adresă: 

— Vrei să ne informezi, te rog, despre situaţia operativă în 
cazul „Kunstausstellung”, expoziţia de artă, cum am codificat 
noi această operaţiune. 

— Am aici, arătă acesta câteva hârtii, rapoartele maşinilor 
WT1 şi WT2, care au luat în colimator Cortina. Rezultă că 
aceasta s-a oprit azi noapte în Mexico-Platz, la o gazdă ce 
urmează a fi identificată chiar acum. Apoi, numiții Cossa şi 
Ahmed Arman au plecat nu la locuinţa acestuia din urma, de pe 
Elisabethstrasse, ci pe Esslingasse, la un prieten de-ai său, unde 
au înnoptat. Intrucât nu au scos nimic din maşină, se presupune 


că tablourile s-ar afla în ea... 

— Dar dacă ele au fost predate azi noapte la gazda din 
Mexico-Platz? întrebă Stancu. 

— Din maşină a coborât numai Ahmed Arman. Cossa şi cel de- 
al treilea individ au rămas în automobil. 

— Cât a durat această vizită? interveni Erlen. 

— Circa o jumătate de oră. Oamenii noştri investighează 
acum şi, peste o jumătate de oră cel mult, vom avea datele 
necesare. 

— Altceva? 

— Ahmed Arman, la început gastarbeiter, şi-a făcut rapid un 
rost în traficul de vin falsificat, exportând cantităţi industriale în 
ltalia şi Grecia. La noi e fişat pentru încăierări cu arme albe, 
trafic de stupefiante şi de tablouri furate. Are o singură 
condamnare de trei ani, pentru falsificare de vin. Cunoaşte 
scandalul internaţional, în rest nu s-a putut dovedi nimic. 

— O clipă, făcu Erlen, ridicând receptorul telefonului. Alo, 
Hoffmann? Nu? Dă-mi-l atunci pe Springer de la Kriminalpolizei. 
Springer? Na also... Vreau cât mai repede toate datele pe care 
le ai despre un anume Ahmed Arman din Elisabethstrasse. 
Sofort! 

Stancu îl privi cu viu interes. Erlen conducea nu numai Biroul 
Central Naţional Interpol Viena, ci şi Kriminalpolizei, Institutul de 
criminalistică şi Serviciul de combatere a stupefiantelor. 
Concentra astfel în mâna lui toată poliţia judiciară, inclusiv 
Oficiul de prevenire şi combatere a furtului operelor de artă. 

Sună telefonul. Erlen ridică din nou receptorul şi ascultă. După 
un timp îl aşeză în furcă şi se întoarse spre Stancu. 

— Individul desfăşoară o activitate infracţională foarte 
complexă. De la trafic de stupefiante la organizarea de licitaţii 
clandestine cu opere de artă, de la proxenetism la trafic de 
femei. Poate că e momentul să terminăm cu el. Cu acest prilej 
vom demola întreaga bandă. Oamenii noştri îl supraveghează 
demult, cunoşteau unele din activităţile sale infracţionale, dar 
aşteptau ca el să ne conducă şi la relaţiile pe care le are în 
străinătate. Ei, acum una dintre acestea o cunoaştem. Apropo, 
la Marsilia a lucrat singur? 

— Din cele aflate de la Verneuil, rezultă că avea relaţii cu o 
bandă locală care îl acoperea. Stancu povesti apoi modul în care 
se lăsase surprins în încăperea din cabaret. 


— Da, zise Erlen, joacă tare, dar trebuie „spart” acum şi vom 
profita în acest scop de complicitatea sa la furtul tablourilor... 
Numai că trebuie să aşteptăm puţin, să organizeze licitaţia, ca 
să-i surprindem în flagrant. Până atunci, poate că vreţi să daţi o 
raită prin Mexico-Platz, dar cu precauţie, ca să nu stricăm 
combinaţiile pe care urmează să le facă împreună, nu? Aş mai 
avea ceva, Herr Stancu. În afară de nota de urmărire 
internaţională a tablourilor, emisă de Secretariatul General 
Interpol, aţi mai adus ceva... probe indirecte? 

— Am „notiţa” Interpolului, fotografiile tablourilor, expertiza 
acestora făcută la Bucureşti, depoziţia victimei şi, dacă este 
necesar, pot cere copii după declaraţiile celor care au executat 
furtul. 

— Nu, e suficient. Şi acum, ce ziceţi de propunerea mea? 

— Einverstanden! 

Afară îi aştepta un Bugatti roşu care porni imediat, urmat de 
un Ford Escort verde. O luară pe Franz Joseph Kai până la 
Augarten Brucke, trecură podul, angajându-se apoi pe Donau 
Strasse spre Praterufer, pentru a-i arăta maiorului şi celălalt mal 
al Dunării, ca de acolo să se îndrepte spre Mexico-Platz, dincolo 
de Reichsbrucke. 

Erlen îl luă pe maior de braţ şi-l conduse prin ulicioarele ce 
urcau dinspre Dunăre, unde se înşirau mici prăvălioare cu 
diverse mărunţişuri, de la bijuterii false şi bibelouri de porțelan 
„chinezesc” 
până la cocaină dură tip „crack”, vândută bineînţeles numai 
cunoştinţelor, arme albe şi de foc, pielărie, brichete, casete şi 
casetofoane. Videocasetofoane cu mărci „renumite” - marfă 
falsificată în Hong-Kong - şi altele. Deşi în unele din aceste 
prăvălioare, dacă voiai să intri trebuia altul să iasă, negustorii îşi 
făceau treburile. E drept că unele mărfuri erau mai bune şi se 
puteau obţine la un preţ mai scăzut decât în oraş, datorită 
faptului că acestea proveneau din contrabandă, iar pentru a le 
cumpăra trebuia să te tocmeşti până îţi ieşeau peri albi. Erlen îi 
explică zâmbind lui Stancu că unii negustori, asemenea celor 
din Orient, se simt direct jigniţi dacă le dai preţul pe care-l cer 
din pornire. Se vorbeau toate limbile pământului. In una din 
aceste magherniţe văzu şi o tocmeală în limba română, 
negustorul având cel mai neaoş accent din Obor! 

După un timp destul de lung, Erlen îl luă de braţ şi-l conduse 


într-o ulicioară, ghidându-se după direcţia de mers a lui Piller. 
Trecură de casa indicată nu fără ca Stancu să remarce că 
aceasta avea în spate o grădină care cobora spre Dunăre. „Deci 
au pe unde să fugă la nevoie”, îşi zise el. Ajunseră la maşină 
care porni, luând-o prin Lassalle Strasse spre centru. 

— Domnule Stancu, îi spuse Erlen, acum nu putem face nimic. 
Oamenii noştri sunt în dispozitiv. V-aş propune, dacă doriţi, să 
vizitaţi Muzeul de Istoria Artei. Aveţi aici o legitimaţie de intrare. 

Intrucât maiorul nu avea nimic de obiectat, maşina îl lăsă pe 
Babenberstrasse, lângă cele două muzee, de artă şi de istorie 
naturală, ce stăteau vizavi. 

— Unul din oamenii mei vă va lua de la hotel, dacă sunteţi de 
acord, în jurul orei şase. Einverstanden? O.K. 

Se îndreptă spre intrarea Muzeului de Istoria Artei. Clădirea 
monumentală din piaţa Maria Tereza părea profilată direct pe 
cer, cu acoperişul său în formă de cupolă, cu ferestrele mari şi 
puternice, dăltuite în zid. Deşi unii critici îl consideră mai mult ca 
o mare „colecţie”, datorită lipsei unor picturi ale primitivilor şi 
renascentiştilor, denotând o anumită parţialitate, muzeul, prin 
bogăţia de exponate, prin renumele maeştrilor, poate fi plasat 
printre marile aşezăminte culturale ale Europei. Din hol eşti 
orientat spre marile şcoli artistice ale Europei: în aripa dreaptă 
italienii, spaniolii, francezii - de la Tiţian, Tintoretto şi 
Caravaggio la Velázquez, iar în aripa stângă flamanzii, olandezii 
şi germanii - de la Rubens, Rembrandt, Van Eyck, Van Dyck, 
Jordaens la Peter Brueghel, Cranach, Dürer. Era o adevărată 
încântare a spiritului să străbaţi sălile, oprindu-te din când în 
când, mut de admiraţie, în faţa marilor creaţii ale acestor artişti 
de excepţie: „Masacrul Inocenţilor” de Brueghel. „Portretul unui 
tânăr general”, de Van Dyck, „Madona albastră” şi câte altele. 
Tot în acest muzeu sunt expuse şi unele colecţii de pietre 
preţioase, obiecte scumpe şi exotice, comori de aur şi de argint, 
ce-i drept foarte valoroase, dar nu numai prin arta lor, prin 
lucrătură ci şi prin karate, greutate. 

leşind, Stancu privi la ceas. Era ora douăsprezece. Se afla 
aproape de Operă, putând să ajungă acolo pe jos, prin 
Opernring. Pe drum scoase ghidul încercând să-i confrunte... cu 
realitatea. Edificiu de culoarea alunelor şi a scorţişoarei, Opera 
are o înălţime de 20 de metri, cu piloni de susţinere cufundaţi la 
16 metri adâncime... cuprinzând cam 10 000 metri pătraţi! 


Arcadele ei sunt în stil renascentist, bolțile interioare sunt 
baroce. Deschiderea scenei este de aproape 30 metri, iar 
adâncimea ei de peste 10 metri. A fost inaugurată la 25 mai 
1869 cu „Don Juan” de Mozart. Dar lui Gustav Mahler îi 
datorează Opera vieneză prestigiul mondial. El a pus bazele 
spectacolului liric integral, prin îmbinarea muzicii cu drama, 
poezia, mişcarea scenică şi lumina. In legătură cu seara 
inaugurării, referindu-se la participanţi, Conan Doyle scria: 
„Dacă un hoţ de bijuterii şi-ar fi încercat norocul cu acea ocazie, 
cu preţul briliantelor, diamantelor, pietrelor preţioase şi al 
aurului etalat de publicul feminin, ar fi putut să cumpere 
jumătate din flota britanică!”. Edificiul a suferit mai multe 
modernizări, îndeosebi după cel de-ai doilea război mondial, 
urmare a distrugerilor provocate de bombardamente. Zece ani 
mai târziu, Opera a fost reconstruită după schiţele proiectului 
iniţial. 

Maiorul se dezlipi cu greu de acest monumental lăcaş al 
muzicii unde au cântat şi dirijat unii dintre cei mai mari artişti 
din lume. Luă tramvaiul care-l duse foarte aproape de 
Roosevelt-Platz, de unde ajunse la hotel, nu înainte de a admira 
Votiv Kirche, una dintre cele mai vechi biserici vieneze. Luă 
masa la restaurant, apoi urcă în camera sa. Se întinse, 
străduindu-se să facă ordine în gânduri şi sentimente. 

Viena este un uriaş muzeu în care parcă totul a încremenit în 
starea de grandoare şi minunăţie a timpului. Dar el a venit aici 
pentru... şi de-abia aştepta acest moment. Ce putea să facă însă 
singur? Nu avea nicio legătură prin care să accelereze procesul 
de identificare a infractorilor şi de recuperare a tablourilor. 
Acum se clarificase şi chestiunea bijuteriilor. Deci nu scoseseră 
din ţară decât un pandantiv. Restul... Poate că ultimul act putea 
fi jucat chiar în această seară, dacă oamenii lui Erlen reuşeau să 
penetreze în bârlogul gangsterilor. Poate... Desigur, nu avea 
dreptul să precipite evenimentele, fiecare pas trebuia bine 
cântărit spre a nu alunga „păsările” către alte meleaguri, dar 
trebuia să între şi el în joc ca să nu întârzie finalul. Încercă să 
rezume din nou situaţia. Adunând pe Cossa cu Ahmed Arman se 
putea ajunge la ceva coerent. Chiar dacă îl admitea încă pe 
Vinaigre în cursă. Exista totuşi un liant mai puternic între aceste 
personaje. Mai puternic decât valoarea tablourilor, fiecare având 
profitul său după partea de risc şi de cheltuială. Simţea că 


trebuie să fie ceva mult mai temeinic şi profitabil care-i lega. 
Dar ce? Oricum, Cossa era genul de om pe care o moarte subită 
l-ar schimba numai în... bine! 


CÂND SE NUMĂRĂ BOBOCII 


Umbra ascultă câtva timp în linişte, fără să se mişte. Apoi, 
apreciind că totul e în regulă, întredeschise cu multă grijă uşa 
de la balcon şi intră în cameră. Nu se auzea decât sforăitul 
bolnavului. Intui direcţia în care se afla patul acestuia şi înaintă 
spre el fără să facă vreun zgomot. Era aplecat asupra patului, cu 
un pumnal în mână, când lumina se aprinse brusc. Se întoarse 
fulgerător şi văzu cu stupefacţie o soră îmbrăcată în alb, cu un 
pistol în mână! Stătu câteva minute în cumpănă. Femeia avea o 
faţă drăguță şi energică, dar prea plină de caracter pentru a 
părea frumoasă. 

Ezitarea fu scurtă. Pumnalul lui zbură cu o viteză fantastică 
drept spre gâtul femeii în alb. Aceasta eschivă de puţin lovitura. 
Atunci, el se năpusti asupra ei. Femeia făcu un pas lateral 
încercând să-l lovească în cap cu crosa pistolului. El se feri la 
rându-i, primind izbitura în umăr. Durerea se propagă de-a 
lungul întregului său braţ, interesând şi muşchii gâtului. În 
cădere, cu ultimele eforturi, reuşi să se cramponeze de mâna 
surorii, încercând s-o imobilizeze.Aceasta lăsă pistolul şi-l lovi 
puternic cu muchia palmei stângi în carotidă. Individul se 
prăbuşi ca un copac doborât. Când îşi reveni, constată că era 
legat de un scaun, iar mâinile îi erau încătuşate. Sora era în faţa 
lui, zâmbindu-i batjocoritor. 

— Bună seara, v-am aşteptat!! Cred că i-aţi făcut o mare 
bucurie domnului Vistrean prin această vizită inopinată! 

ltalianul nu scoase nicio vorbă, doar ochii săi sclipeau, 
reflectând o ură de moarte. Vistrean, trezit brusc din somn, 
privea cu oroare scena. În acel moment intră în cameră şi 
locotenentul Paulian. Fotografie totul dintr-o privire. 

— Vedeţi, domnule Vistrean, cum au încercat prietenii 
dumneavoastră, dintre care unii înviaţi din morţi, să vă 
răsplătească tăcerile? Printr-o „tăcere” definitivă... Şi nu e 
pentru prima oară! E vero? Certo che è vero! 


— Înţeleg româneşte, făcu acesta, încă mânios. 

— Desigur. Ei, spectacolul s-a terminat, cortina a căzut... 
Andiamo, signor! 

Intrară doi subofiţeri care, împreună cu sergentul major 
Moatăr, îl conduseră pe infractor la o maşină care aştepta în 
curtea spitalului. 

— Şi acum, domnule Vistrean-Davidian, hai să stăm serios de 
vorbă, nu numai pentru că trebuie să clarificăm unele pete 
negre, dar am impresia că e timpul să staţi mai la adăpost de 
aceste încercări de a vă suprima. Nu credeţi? 

Se vedea cum se frământă. Degetele sale strângeau pătura, 
apoi se desfăceau brusc. Pe faţă nu i se putea citi nimic. Niciun 
muşchi nu-i trăda fierberea interioară. Era tare bătrânul şi 
neînvăţat să cedeze. 

De data asta însă nu avea încotro. Era terminat... dacă înşişi 
partenerii săi de infracţiuni îl loveau, urmărind dispariţia lui. Mai 
curând sau mai târziu, acest lucru se va întâmpla, dar nu va 
intra singur în neant! 

— Ce garanţii îmi daţi? 

— Garanţii? Ce fel de garanţii? Pentru ce sau împotriva cui? 

— In primul rând că aceste... aceste atentate nu se vor 
repeta. Apoi, în ceea ce mă priveşte! 

— Cu privire la repetarea atentatelor, vă putem garanta. Nu 
înţeleg însă a doua cerinţă! 

— In legătură cu mine... ce aveţi de gând să faceţi? 

— Să răspundeţi pentru faptele pe care le-aţi săvârşit... dar în 
niciun caz pentru ale altora. 

— Adică înapoi la puşcărie? 

— Dumneavoastră aţi vrut-o. Aţi jucat, aţi riscat şi aţi pierdut. 
Vreţi să plătească altcineva? Nu-i corect! 

Vistrean murmură ceva  neinteligibil, îşi pipăi nervos 
pansamentul, apoi întrebă: 

— Ce doriţi să ştiţi? 

— In primul rând, cine, de ce şi cum a organizat şi a săvârşit 
furtul tablourilor şi al bijuteriilor de la Alice Vartanian. 

— Vedeţi o legătură între aceste două furturi? 

— Două? Nicidecum. Unul... în care s-au furat bijuteriile şi cele 
două tablouri contrafăcute... 

— Cum? 

— Domnule Vistrean sau Davidian, sunteţi... aţi fost medic. 


Purtăm o discuţie urbană. Nu este însă cazul să ne subapreciaţi. 
Dacă vă cer să ne relataţi unele lucruri nu e pentru că nu le 
cunoaştem. Am dorit doar să vă oferim o şansă. Dacă o 
respingeţi, vă priveşte. O să ne completăm lacunele de la Liana 
luga, de la Dudulea, Scău, Poiană şi... de la italieni! 

— Ce-i cu Liana luga? Ce amestec are... 

— Din nou ne subapreciaţi. Am cunoscut cea mai mare parte 
din activitatea ei delictuoasă înainte de a o aresta. A fost prinsă 
în flagrant delict la Oradea, cu ceva marfă la ea. La ceea ce ştim 
noi, o să mai facă şi ea câteva precizări. 

— N-o cunoaşteţi! 

— Poate. Câte ceva mai cunosc... inclusiv afacerea Poiană! 

Vistrean se albi la faţă, apoi se înroşi. Broboane mari de 
sudoare îi curgeau acum pe frunte, pe sprâncene, în ochi, dar el 
continua să-l aţintească pe ofiţer cu privirea. 

Acesta adăugă cu nonşalanţă: 

— De altfel, vă faceţi degeaba scrupule în privinţa ei. A fost 
prinsă pe când se pregătea să treacă frontiera. Va „opera” din 
nou, de data asta însă în alt sens. Invers! „Să se salveze cine 
poate!”. Se pare că, aşa cum spunea cineva, „Femeile îşi fac tot 
atâtea iluzii asupra trecutului cât îşi fac bărbaţii asupra 
viitorului!”. În speţă, dânsa a ridicat de-acum un colţ al perdelei, 
le va ridica şi pe celelalte, n-am nicio îndoială. Va mai încerca să 
arunce răspunderea pe alţii, aşa cum a făcut-o şi acum, dar noi 
suntem în stare să discernem. Eu nu vă silesc să vorbiţi acum, 
să fim înţeleşi. Dar s-ar putea ca într-un viitor apropiat să nu vă 
mai ascult... De fapt avem tot ce ne trebuie ca să vă deferim 
justiţiei pe toţi. Eu nu ţin atuurile în mânecă, fiindcă nu vreau să 
fac prestidigitaţie cu dumneavoastră. Dar fiindcă aveţi unele 
ezitări, aş vrea să vă comunic că aceasta a fost cea de-a treia 
tentativă de a vă suprima. A doua a avut loc cu câteva zile în 
urmă, când l-am arestat pe Dorelli în timp ce voia să pătrundă în 
spital... Aşa că, dacă astăzi trăiţi, acest fapt ni se datorează 
nouă şi asta din spirit de umanitate! La prima încercare am 
întârziat câteva clipe ca să-l surprindem pe... 

— ...Dudulea! 

— Îmi pare rău că vreţi din nou să trişaţi! E vorba de 
Bergamo, Rinaldo Bergamo, zis Padrino, un mafiot din Milano. E 
prieten cu dumneavoastră? De aceea îl apăraţi sau credeţi că va 
veni cineva din altă parte ca să vă salveze? 


— Da... Ei bine, tinere, eu am organizat furtul de tablouri şi de 
bijuterii... da, da, eu. Tablourile le-am adus la mine pentru 
valorificare, apoi le-am dat înapoi... 

— ...pe cele contrafăcute! Ce aţi făcut cu originalele? Mă refer 
la picturile lui Watteau şi Murillo. 

— | le-am vândut lui Cossa, care trebuia să depună, după 
vânzarea lor, 75 000 de dolari... 

— Le-aţi dat ieftin, cam de zece ori sub valoarea lor. 

— Văd că vă pricepeţi, numai că, atunci când vinzi, preţul nu-l 
faci tu. Apoi mai erau şi... 

— „.„.„paşapoartele! Da, e drept. 

— Văd că sunteţi perfect informat. Ştiţi tot?! 

— Poate, dar vreau să-mi vorbiţi acum ceva peste „tot” ce 
ştim noi. E clar? 

— Mă rog, deşi văd că e de prisos. Alice Vartanian are o 
bogăţie de tablouri în casă, pe care le ţine degeaba. 

— Adică nu produc, nu fac pui? 

— Aşa este. Şi atunci mi-am zis că aş putea sa valorific ceva 
de acolo, rămânându-i ei destule... 

— Deşi eraţi prieten vechi cu ea, prieten de familie. Bun. Dar 
la faptul că aceste tablouri au fost luate în evidenţa 
patrimoniului cultural naţional, nu v-aţi gândit, de bună seamă. 
Continuaţi. 

— Am vorbit cu Dudulea să-mi aducă tablourile... 

— „false! Apropo, de ce aveaţi nevoie de ele? 

— În primul rând ca diversiune. Ştiam că furtul va fi cercetat 
imediat şi, eventual, când se va da peste tablourile 
contrafăcute, nu vor mai fi căutate originalele... 

— Care între timp ieşiseră din ţară, duse de Cossa în Italia. 

— Aşa e. Tablourile au fost machiate, aşternându-se du-se pe 
ele un grund subţire peste care s-a pictat „natură moartă”. De 
fapt, era pregătit şi „denunţul” cu privire la locul în care se 
găseau copiile, respectiv sub piatra unui cavou din cimitirul 
ortodox din Sibiu. Dar n-am mai apucat să-l trimit. In acest fel, 
Alice Vartanian s-ar fi liniştit, dumneavoastră la fel. Veţi vedea 
că „imitaţia”, deşi efectuată în grabă, e o reuşită ce are valoare 
intrinsecă. Acum ele se află la Mierluşcă, la Păltiniş. 

— Şi toată lumea era mulţumită! Nu era rău gândit. Bun. Şi cu 
bijuteriile cum a fost? 

— N-am trimis decât un pandantiv în afară. Restul... mi-au 


fost furate din locuinţă. Bănuiesc că-i opera lui Dudulea sau a lui 
Scău şi, în acest caz, s-ar putea ca ele să fie la Timişoara. 

— De unde provin bijuteriile găsite asupra lui Frânciu? 

Vistrean se îngălbeni. Ceru un pahar cu apă. Într-un târziu 
zise: 

— Le-aţi găsit şi pe astea? Erau ultima mea rezervă... Dacă 
italienii mă trăgeau pe sfoară, ceea ce era posibil, îmi rămânea 
din ce să trăiesc. 

— Şi dacă chiar Bob Frânciu a fost hoţul? 

— Dinamită? Nu, în niciun caz! 

— De ce sunteţi aşa de sigur? 

— Fiindcă... fiindcă e fiul meu! 

_ Deşi pregătit pentru acest interogatoriu, Paulian rămase mut. 
Il privi câteva clipe, convins că încearcă să-l înşele, dar omul din 
faţa lui părea deodată îmbătrânit cu douăzeci de ani. Ochii îşi 
pierduseră strălucirea, iar pliurile feţei păreau adâncite ca nişte 
canale ce brăzdau o câmpie prost arată. Brusc, bătrânul îşi 
pierduse masca pe care o arborase atâta amar de vreme. 
Hohoti: 

— Al meu şi al... Lianei luga! Voiam să-l salvez. A intrat în mai 
multe încurcături, dar... nu a furat. l-am dat bani, maică-sa i-a 
dat bani, s-a învăţat să ceară, a jucat, a pierdut şi iar i-am plătit 
datoriile. Ziceam că la Roma, cu meseria lui de tehnician dentar, 
având şi ajutorul lui Cossa, precum şi o parte din banii ce mi se 
cuveneau, ar putea reuşi... Aici era compromis şi, orice ar fi 
încercat, ceilalţi îl pândeau şi-l sileau să „mărşăluiască” cu sau 
pentru ei. Dar toate astea vă interesează mai puţin! 

Nu se putea spune că pe ofiţer nu-l interesau cele relatate de 
Vistrean, dar nu în primul rând. Aşa că preciză: 

— Ziceam că poate e bine să ne întoarcem la oile noastre. 

— Da... ce doriţi să mai ştiţi? 

— Unde va plasa Cossa tablourile? 

— Asta nu vă pot spune. Niciodată nu am ştiut. Am aflat că 
unele pânze le-a dat ginerelui său, Vinaigre, care e pictor şi are 
o galerie la Paris. E posibil să le fi remis acestuia în caz că 
vânzarea nu putea fi efectuată la Roma. De fapt, poliţia 
economică italiană, squadra finanza, e foarte vigilentă... 

— Inţeleg. Dar dacă nu le poate plasa nici la Paris, atunci 
unde va merge cu ele? 

— Nu ştiu precis. Are relaţii în Orientul Mijlociu. Mai mult nu 


vă pot spune. 

— De ce aţi vrut s-o ucideţi pe Alice Vartanian? 

— S-o ucid pe Alice? Eu? Asta-i bună! Am vrut să iau tablourile 
şi bijuteriile, dar de ucis... asta-i absurd! Mi-era prietenă! 

— Vă era „prietenă” şi când aţi jefuit-o, când aţi escrocat-o, 
când i-aţi luat banii pentru intermedieri, nu? Aveţi o noţiune 
ciudată despre prietenie. 

— Să trecem peste asta, recunosc, dar n-am încercat 
niciodată în viaţa mea s-o ucid! 

— Nu dumneavoastră îi procurati şi îi aduceaţi cremele pentru 
faţă? 

— Ba da... nu văd însă legătura! 

— După ce s-a dat pe faţă cu ultima cremă pe care i-aţi adus- 
o a căzut în nesimţire şi doar intervenţia organelor noastre, deşi 
întâmplătoare, a salvat-o. Bineînţeles, a fost spitalizată mai mult 
timp. 

Urmărindu-i mimica în timp ce-i vorbea, Paulian nu putu să 
desprindă vreun semn că acesta ar încerca să blufeze. 
Dimpotrivă, părea sincer mirat şi îl privea cu multă consternare. 

— Cine prepara această cremă de obicei? 

— O veche prietenă, farmacistă, Aura Ristici, care a lucrat 
într-un laborator. Acum e pensionară şi are autorizaţie de 
cosmetică. Locuieşte pe strada Danielopol... 

— Cutia cu cremă pe care aţi ridicat-o de la ea pentru Alice 
Vartanian a rămas un timp pe undeva? 

— O clipă, să mă gândesc... Nu, m-am dus acasă, m-am 
schimbat şi apoi am plecat la Alice. 

— Aţi avut în casă vreun musafir? 

— Musafir? Nu... ba da! A trecut Dorelli pe la mine, tocmai 
când mă îmbrăcam. l-am făcut şi o cafea. 

Se lovi cu palma peste frunte, rămânând pe gânduri. După un 
timp exclamă: 

— Evident, numai el putea să schimbe cutiile sau să introducă 
ceva în cutia care era pe masă. 

— Ştia că această cremă era pentru Alice Vartanian? 

— Cum să nu? Chiar el a spus... el mi-a zis să i-o duc cu o zi 
înainte, fiindcă de fapt abia a doua zi urma să trec pe la ea. Eu 
nu mi-am dat seama, fiindcă, aşa cum zicea el, a doua zi vom fi 
foarte ocupați cu expertizele, cu pictorul... Da, acum îmi e cât se 
poate de clar. El a montat totul, iar eu am muşcat din momeală. 


Sunt de neiertat! 

Cu tot tragismul situaţiei, lui Paulian îi veni să zâmbească. 
Auzi, Val Vistrean tras pe sfoară... şi de o manieră care, în 
anumite împrejurări, putea să-l ducă la o inculpare de tentativă 
de asasinat! Se stăpâni la timp, apoi reluă: 

— Evident, vom verifica şi, în caz pozitiv, nu veţi fi inculpat de 
săvârşirea unei asemenea fapte monstruoase. 

— Dar cum aţi putut crede? 

— Noi nu credem şi nici nu învinuim pe nimeni fără probe! 

— Nu ştiu, dar am impresia că visez sau că sunt beat... 

— Beţia - se zice - e cu atât mai puternică cu cât vinul e mai 
amar! Dar pe Poiană cine a vrut să-l suprime şi cine a încercat 
să săvârşească o asemenea faptă? 

— A încercat? 

— Da... fiindcă nu a reuşit! 

— Mă puneţi într-o situaţie foarte critică. Deşi nu am aprobat 
acest sistem şi nici cazul în speţă, nu i-am putut împiedica. Am 
greşit de mai multe ori în viaţă, am încălcat nu numai 
deontologia medicală, ci şi propria mea conştiinţă şi am căzut 
din ce în ce mai jos, dar... nu sunt un asasin! 

— Nu am afirmat aşa ceva, v-am întrebat doar cine a dispus şi 
cine a încercat să-l suprime. 

— Indicaţia a venit de la Dorelli. Mai mult „nu pot” să vă spun. 

— Adică nu puteţi să daţi în vileag o persoană care vă este 
dragă, deşi ea v-a trădat în câteva rânduri! 

Bătrânul se întoarse cu spatele, amărât. 

Paulian reluă: 

— Bine, s-o lăsăm deocamdată pe Liana luga, dacă aşa doriţi. 

Vistrean începu să tremure, pradă a unor convulsii puternice. 
Când se întoarse cu faţa spre locotenent, era palid şi buzele i se 
mişcau fără să articuleze vreun cuvânt. Locotenentul se gândi 
că ar trebui să încheie. De fapt, aflase tot ce era important şi 
ceva pe deasupra. Se putea declara satisfăcut. Dar nu era. Nu-i 
făcea nicio plăcere să-i vadă pe Val Vistrean în halul acesta. Era 
un infractor, e drept, avea şi antecedente penale, venise să-l 
„demoleze”, dar nu ar fi crezut că un om, care cu puţin timp 
înainte îi sfidase pe toţi, se putea prăbuşi deodată. In câteva 
minute se operase o transformare completă. Avea în faţa să un 
moşneag care tremura din toate mădularele, din cap până-n 
picioare. Cumplită e uneori soarta unui om. Om? Da, deşi 


înfăptuise tot felul de fărădelegi, deşi nu ar fi ezitat să ucidă 
pentru a-şi atinge ţelurile, chiar dacă acum nega acest fapt, 
avea încă unele reacţii umane. Justiţia trebuie însă făcută în 
limita infracţiunilor săvârşite de el. Dura lex sed lex. Dar asta nu 
mai depindea de el. 

„„Când îşi încheie raportul se aşternu tăcerea. Apoi 
comandantul întrebă: 

— Ce ai de gând să faci în continuare? _ 

— În primul rând aş vrea să plec cu avionul la Timişoara. Încă 
astăzi, dacă se poate. Ultimul act se va juca acolo. Cred că 
Domaşnea ar trebui să plece la Sibiu pentru a se ocupa de 
Mierluşcă şi să aducă tablourile contrafăcute. 

— Mâine dimineaţă soseşte aici Liana luga împreună cu 
complicele ei de la Oradea. Să-i interogheze altcineva? 

— A, nu! Mâine sper să fiu înapoi cu încă o pasăre. Apoi 
propun să-i aducem şi pe executanţi la masă: Dudulea, Scău, a 
cărui libertate se apropie de sfârşit, Poiană... 

— Tot tu vrei să le faci şi pe astea? întrebă Nedelea amuzat. 

— Nu... Va fi nevoie, cred, şi de unele confruntări. Italienii, 
inclusiv cei prinşi în flagrant, vor nega... Dar astea sunt de-acum 
chestiuni, ca să zic aşa, de bucătărie. O să le rezolve colectivul. 
Trei elemente mi se par acum mai importante pentru anchetă: 
să găsim bijuteriile furate de la Alice Vartanian, să aducem 
picturile contrafăcute - ca element de probă - şi, evident, să 
recuperăm tablourile din străinătate. 

— Apropo, maiorul Stancu se află la Viena, în urmărirea 
tablourilor. Pe scenă a apărut un tip nou, un oarecare Ahmed 
Arman, un turc care locuieşte la Viena şi care l-a dus acolo pe 
Cossa pentru a-i organiza o licitaţie neagră pentru vânzarea 
picturilor. Bun! Ai auzit, Domaşnea, de propunerea lui Paulian? 

— Dacă aprobaţi, încă azi aş putea să plec. 

— De acord cu propunerile făcute, cu unele precizări. Se 
menţine în continuare paza la rezerva lui Vistrean, Scău rămâne 
încă liber, dar supravegheat, iar de Liana luga ne vom ocupa 
împreună. Adunarea rămăşiţelor bandei o va face locotenentul 
Dan Petrea de la judiciar, cu ajutorul celor de la pază. Şi acum, 
treceţi la executare. După operarea arestărilor, îmi veţi raporta 
imediat. 

Nedelea ridică receptorul şi ceru la telefon pe şefii poliţiilor de 
la Timişoara şi Sibiu. 


Oraşul de pe Bega îl primi pe locotenentul Mircea Paulian în 
plină arşiţă. Trecând cu maşina de-a lungul bulevardelor şi 
străzilor, ofiţerul nu se putu abţine să nu admire construcţiile 
bănăţenilor, păstrătoare ale tradiţiei arhitecturale, edificiile mai 
reprezentative, vilele şi parcurile imense. Unele. Dar altele 
ridicate după reţete unice, distorsionau complet, mai ales în 
cartierul Fabrică, pe unde copilărise. 

— Mi s-a ordonat să rămân la dispoziţia dumneavoastră, 
spuse şoferul. Unde mergem? 

— Am întâlnire în faţa Catedralei cu locotenentul Andrei Arion. 
Îl cunoşti? 

Şoferul zâmbi superior. 

— Sunt de o viaţă la judiciar, cum să nu-l cunosc?! Doar 
mereu mergem în diverse curse. Ba un criminal, ba un spărgător 
sau ceva peşte mai mărunt... Ce mai, „noi” nu ne dăm înapoi de 
la nimic. Aveţi ceva mai pogan? 

„Pogan”! Paulian râse în sinea lui. „lată un cuvânt tipic 
bănăţean, pe care-l uitasem demult. Pogan, adică mare, voinic”. 
Răspunse zâmbind: 

— Pogan! Şi încă ce pogan! 

— Atunci o să punem mâna pe el, n-aveţi nicio grijă. Nu-i bai 
dacă vin şi eu. O mână de bărbat în plus... 

— De acord, bătrâne. 

— Care bătrân? Că mi-s de cincizeci şi şase de ani, na! 

Pe o alee din faţa Catedralei îl aştepta Arion. Se cunoşteau de 
la şcoală, aceeaşi promoţie, deşi el era ceva mai bătrân. Apoi se 
reîntâlniseră la Facultatea de Drept. Şi acum urmau să 
coopereze. 

— Salut, meştere, zise acesta. 

— Salut, Andrei. Ce vesti îmi dai? 

— Am lăsat pe cineva de pază la domiciliul tăinuitorului, unde 
se presupune că ar putea să vină. L-a identificat la hotelul 
„Continental”. Acolo locuieşte. 

— Perfect. Sub ce nume? 

— Lucio Delgado, negustor de carne, venit în Banat pentru 
unele contracte. E „reprezentantul” unei firme italiene care are 
o reţea de mezelării la Milano. 

— Foarte frumos! Şi acum unde este? 

— După toate aparențele... la hotel. 


— Să mergem. 

— Vin şi eu? 

— Mă acoperi din afară. De acord? 

Arion se întoarse de la recepţia hotelului, informându-l pe 
Mircea Paulian că, după toate probabilitățile, individul se află în 
cameră. Etajul doi, camera 211. 

Terminându-şi ţigara, o stinse într-o scrumieră şi se îndreptă 
spre lift, urmat de Arion. 

— Rămâi la capătul coridorului, dar nu interveni. Am să te 
chem eu. Ai postat pe cineva la ieşirea de pe scara de serviciu? 

— Tu eşti şeful! S-a executat întocmai. 

Ajungând în faţa camerei, ascultă puţin la uşă, apoi o 
deschise brusc şi... se găsi în faţa unui pistol. Individul închise 
uşa cu piciorul, o încuie, după care se întoarse spre Paulian. 

— Aţi venit mai devreme decât mă aşteptam, deşi, la drept 
vorbind, poate că-i mai bine aşa. Prego! strigă el pe cineva care 
se afla în baie. Acesta intră zâmbind, văzând faţa uluită a 
ofițerului. 

— Ce zici, şefu, mai ai de învăţat meserie, este? Paulian se 
aşeză într-un fotoliu. Aprinse o ţigară, apoi răspunse: 

— In ceea ce priveşte meseria ai dreptate, Sonny. Cu privire 
la tine, însă, lucrurile se schimbă. Te-am ghicit demult. Ori ai 
crezut că în tot acest timp ai rămas nesupravegheat? 

— Cosa significa? Ce înseamnă asta? 

— Niente... copoiul glumeşte. Se dă mare, dar nu-i nimic. 

— No, non mi piace! 

— Non conta! N-are importanţă acum. Oricum avem timp 
destul să-l răcim şi să plecăm în linişte. 

— Ma şi che conta! No sono abituato con...2! 

— Ai să te obişnuieşti, macaronarule, trebuie, n-ai încotro. 
Acum eu sunt acela care preia comanda. Capito? 

Lui Paulian îi convenea cearta dintre cei doi, deosebit de 
faptul că trecerea timpului lucra în favoarea lui. îl privi lung pe 
italian. Bărbia acestuia în formă da galoş şi cicatricea roşie şi 
urâtă, de la ochiul stâng până aproape de gură, erau 
revelatoare. Era cel care încercase să-l suprime pe Vistrean! În 
mâna lui Sonny răsări un pumnal. 

— Regret sincer, dar n-am încotro. Pentru propria noastră 
siguranţă... Nu strigaţi. Acestei lame îi e oroare de zgomot! 


21 Ba contează. Nu sunt obişnuit să... (it.). 


Paulian îşi dădu seama că trebuia să acţioneze într-un fel. 
Dacă ar fi chemat ajutoare, aceştia l-ar fi terminat înainte de a 
ajunge cineva în cameră şi... Poate că şi dispăreau pe undeva. 
Deci, trebuia să câştige timp într-un fel. Reflectă rapid. Trebuia 
jucat totul pentru tot. Numai aşa putea să facă să plesnească 
acest abces care îi stătea în faţă. 

— Deci, dumneata eşti inspectorul care ne urmăreşte, făcu 
italianul cu un oarecare interes. 

Calm, Paulian întrebă la rândul său: 

— Dar dumneata cine eşti? 

Întrebare de prisos, pentru că ştia cu cine are de-a face. 

Individul surâse strâmb. 

— N-are importanţă sau cel puţin acum nu mai are importanţă 
pentru dumneata! 

Ofiţerul râse şi el. 

— Vă cred pe cuvânt, deşi, în aceste condiţii, nu văd pentru 
ce am continua discuţia. 

Scău ridică pumnalul. 

— Nu eşti la egalitate, domnule, aici. Nu face pe durul, că nu- 
ţi merge. 

— Adevărat? Oare chiar crezi că mă intimidezi cu jucăria aia 
stupidă? 

Acesta se apropie ameninţător, tocmai ceea ce-şi dorea 
ofiţerul. Plonjând, el îl placă la picioare ca la rugby, răsturnându- 
| pe spate. Se sculă rapid şi-l lovi cu genunchiul în plexul solar. 
Sonny icni de durere. O clipă îl pierdu din vedere pe italian, 
dar... Primi o lovitură puternică în moalele capului şi deodată 
avu senzaţia că parchetul îi sare brutal în faţă. Se întinse pe 
covor ca o paiaţă dezarticulată şi făcu pe mortul. ltalianul se 
aplecă asupra lui pentru a-l examina. Atunci, apucându-l cu 
putere de reverele hainei, Paulian îl trase spre el şi-l aruncă 
peste cap, drept în perete. Înainte ca individul să-şi revină, îl lovi 
cu muchia palmei la gât, scoţându-l din acţiune. Se întoarse 
spre Sonny care îşi revenise şi încerca să ia pumnalul de pe jos. 
Fără a-i da răgaz, îi apucă braţul drept, i-l răsuci până ce acesta 
scapă un strigăt de durere, căzând pe spate. Nu avu timp să-şi 
dea seama ce se petrece, că Paulian, cu un upercut în vârful 
bărbiei, îl trimise tocmai în oglinda dulapului, unde el se întinse 
încet, dezinteresându-se de lumea înconjurătoare. 

În acel moment năvăli în cameră locotenentul Andrei Arion 


însoţit de un subofițer, amândoi cu pistoalele în mână. Văzând 
scena, noii veniţi zâmbiră, apoi le puseră cătuşele celor doi. 

Când italianul îşi reveni, Paulian îl întâmpină cu un zâmbet 
batjocoritor. 

— Buongiorno, signore Rinaldo Bergamo, alias Roberto Sarti, 
alias Lucky Luciano şi cum te-o mai fi chemând! lţi cunosc doar 
numele înscrise pe diversele paşapoarte. Comme şi sente? 

— E troppo gentile! Sunteţi prea amabil! răspunse italianul. 

— Acum am să te conduc la o întâlnire neaşteptată pentru 
dumneata. Te aşteaptă cu nerăbdare Dorelli şi Renni. Şi, în 
curând, am să-ţi transmit călduroase salutări de la Cossa şi 
Vinaigre. Apropo, unde sunt bijuteriile? 

— Ma che...? 

— Fără teatru! Te-am întrebat unde sunt! 

Individul scăpă o privire rapidă spre baie. 

Scău interveni: 

— Nu cânta nimic! 

Dar reacţia lui a fost tardivă. Paulian se îndreptă hotărât spre 
camera de baie. Scotoci cu atenţie peste tot. Evident, se urcă şi 
pe marginea toaletei pentru a arunca o privire în bazinul de apă. 
Procedeul era clasic. Văzu o mapă de piele. O luă şi intră cu ea 
în cameră. Acolo o deschise. Apărură pe rând un pandantiv de 
aur cu rubine, asemănător celui care era la Roma, apoi un colier 
din aur cu briliante, doi cercei cu smaragde, o brățară din aur cu 
turcoaze şi o egretă cu safire. Bijuteriile furate de la Alice 
Vartanian erau etalate în toată splendoarea lor! 

— „Cultura” dumitale, signor Bergamo etc, e de o imprecizie 
paradoxală! exclamă cu ironie Paulian. 


ULTIMUL SUFLU 


— Am unele veşti interesante, domnule Stancu, îi spuse 
consilierul ministerial Ernst Erlen de îndată ce maiorul intră în 
biroul său. 

— Tablourile? Le-aţi găsit? 

— Din păcate, nu. Dar oamenii noştri nu găsit altceva. Vreţi să 
mergeţi cu noi într-o descindere? 

— Dacă vă pot fi de folos... 


— Puteţi. 

În maşină, Erlen îi povesti că poliţia municipală, Prezidiul 
poliţiei vieneze, a primit o sesizare. Se pare că se petrece ceva 
ciudat pe Elisabethstrasse, unde se află locuinţa lui Ahmed 
Arman. Există în faţă o maşină cu portierele larg deschise, iar în 
casă arde lumina în plină zi, ceea ce, orice s-ar spune, nu făcea 
parte din obiceiurile turcului, de altfel destul de prevăzător şi 
zgârcit. Brigada de la Kriminalpolizei a raportat faptul, după ce 
Ahmed se mutase acasă însoţit de Cossa. 

Doi sergenţi în uniformă îl salutară pe Erlen când opri maşina. 
Pătrunseră în imobil, unde-i aştepta comisarul districtului. 

— In baie, făcu acesta scurt. 

Intrară în baie. Acolo, aplecat asupra unui corp, se afla un 
civil, probabil medicul legist. 

— Was ist passiert, Doktor Grosseck? Ce s-a întâmplat? 

— Un individ care „s-a înecat” în cadă! răspunse acesta, 
aprinzându-şi o ţigară şi arătând cu mâna forma omenească din 
apă. 

Stancu se apropie încet din spate şi privi. Deodată se blocă. 
Cu ochii săi reci, sticloşi, îl privea Cossa, cum nu se poate mai 
mort. 

— Îl cunoaşteţi? se întoarse Erlen spre maior.! 

— Da, zise acesta cu o voce albă. E Cossa, italianul cu cele 
două tablouri! 

— Donnerwetter! înjură consilierul ministerial. Asta ne mai 
trebuia! Cum s-a întâmplat, doctore! 

— Vă voi trimite raportul medico-legal, să zicem... peste două 
ore. Deocamdată, tot ce vă pot spune este că acesta s-a înecat 
ori a fost înecat... 

— Care din ele? 

— Nu ştiu încă. Eu nu sunt decât un biet medic, nici poliţist şi 
nici extralucid. Aşa că... 

Erlen se întoarse spre echipa de criminalişti care începuse 
cercetarea. 

— Vreau cât mai repede procesul verbal de cercetare şi 
fotografiile. Căutaţi urme digitale, palmare, de încălţăminte, tot 
ce se poate exploata. Avem fişa lui Ahmed la brigada de 
stupefiante. Faceţi şi comparaţiile. Bine? 

— Haideţi, Herr Stancu, nu mai avem ce face aici. Poate că la 
mine vom afla şi alte veşti. 


Plecară cu maşina. Intrând în birou, Erlen ceru cafele şi 
coniac, apoi îl chemă la el pe Georg Piller. Acesta sosi imediat. 

— Piller, cu puţin timp înainte am aflat de asasinarea lui 
Cossa în locuinţa lui Ahmed Arman. la toţi oamenii disponibili şi 
scotociţi în mediu, mobilizați toate relaţiile pe care le aveţi. 
Vreau să aflu cât mai repede: cine l-a ucis pe Cossa, de ce, unde 
se află Ahmed. De asemenea, vreau să ştiu când şi unde are loc 
licitaţia tablourilor. Cu această ocazie, poate vom pune mâna şi 
pe unele opere de artă pe care le căutăm de ani de zile. 
Einverstanden? 

Trecură mai mult de două ceasuri. La birou se înfăţişă medicul 
legist însoţit de comisar şi de Piller. 

— Ei? făcu Erlen nerăbdător. 

Doctorul citi: „La examenul extern s-a observat în jurul gurii şi 
al nasului ciuperca  înecatului, iar modificările pielii 
palmoplantare indică cu aproximaţie un timp de 6-8 ore de când 
corpul stă sub apă. În trahee şi bronhii, unde a pătruns apa, se 
observă corpi străini şi alge. Microorganismele au pătruns şi în 
stomac şi duoden...”. 

— Prin urmare, Cossa a făcut o sincopă aşa-zisă „albastră” 
chiar în momentul imersiunii, cu alte cuvinte, acesta era viu 
înainte de a se prăbuşi în apă. Altfel, apa s-ar fi oprit în stomac, 
unde pătrunderea i se face conform principiului vaselor 
comunicante - adăugă medicul. Aşadar, moartea lui a fost 
provocată de o sincopă făcută în apă. Nici măcar nu a fost 
„ţinut” sub apă, corpul nu are vreo urmă de violenţă, nici măcar 
o echimoză! 

— Evidenţa impune să tragem concluzia că italianul a fost 
asasinat. De la bun început n-am avut îndoieli asupra acestui 
fapt. Care ar fi putut fi însă mecanismul crimei? zise Erlen. 

Interveni comisarul, cu o voce ezitantă: 

— Dacă vă reamintiţi, noi am avut un caz asemănător, cu 
vreo zece ani în urmă. Un Gastarbeiter portughez a fost găsit 
mort prin înecare în cada din locuinţa unui austriac de origine 
irakiană. Era un colos şi picioarele îi atârnau pe marginea căzii. 
Din „joacă”, amfitrionul său l-a tras de picioare, iar Luiz Spinola 
a alunecat spre fundul căzii. Ce se întâmplă atunci? Ori victima 
se apucă de margine şi atunci gazda lui „râde” de farsa ratată, 
ori individul alunecă şi îşi restabileşte ulterior echilibrul, ori - cea 
de-a treia ipoteză - face o sincopă şi moare. Pe atunci, dacă vă 


reamintiţi, am găsit asemenea cazuri în practica criminalistică. 
Chiar şi în situaţia clasică de înec, vreau să spun de înec 
accidental, când apa pătrunde în corpul unuia care se scaldă, în 
majoritatea cazurilor, acesta este victima unei sincope... 

— „albastre,  preciză medicul. Aşa este. Există o 
interdependenţă între nervii feţei şi cei ai pupilelor pe de o 
parte, centrii nervoşi şi respiratorii, pe de altă parte! 

— În ce mă priveşte, reluă Piller, specialiştii noştri criminalişti 
opiniază pentru omucidere prin tragerea victimei de picioare, 
intervenirea sincopei - se înclină el spre medic - şi, ca o 
consecinţă, înecul. 

— Şi cine-i asasinul? întrebă Erlen. 

— Cred că... Ahmed Arman, dar încă nu pot dovedi acest fapt. 

— Nu-i nimic, vom dovedi, dacă e cazul. Cercetările trebuie 
însă efectuate obiectiv, Georg. 

— Einverstanden. Pot să plec? 

— Vezi că eu am dat nişte ordine. Aş dori să te implici în 
căutarea asasinului paralel cu afacerea tablourilor. 

— Am înţeles. 

Piller salută scurt din cap şi ieşi, luându-l cu el şi pe comisar. 

— Ce părere aveţi? îl întrebă Erlen pe Stancu. 

— Cred că Piller a intuit just situaţia. Numai că toate astea 
complică al dracului lucrurile. 

— Asta se va vedea. Trebuie să aşteptăm puţin. Luaţi cu mine 
dineul, Herr Stancu? Poate la „Imperial” ori poate la cafeneaua 
„Sacher”? Aici vom merge. Nu ştiu dacă dineul va fi grozav, dar 
vă asigur că nicăieri pe continent nu veţi mânca prăjituri şi mai 
ales celebrul tort ă la Sacher ca în această veche şi renumită 
cafenea. De acord? 

Într-adevăr, cafeneaua era impozantă. Mese cu tăblia de 
marmura, canapele îmbrăcate în catifea roşie, ziare aranjate pe 
suport de trestie, ospătari cu şorţuri albe... Chiar şi berea poartă 
marca acestei case. Pe aici nu s-a schimbat nimic. Timpul parcă 
a încremenit. Tradiţia vieneză a fost păstrată. Şi ce poţi mânca 
aici, dacă te respecţi, decât un Wiener Schnitzel care acoperă 
întreaga farfurie? Bineînţeles, garnisit cu cartofi prăjiţi, salată şi, 
evident, bere în pahare înalte. lar ca desert, o felie din celebrul 
tort al cărui renume a făcut ocolul Europei. 

— Un schwartz, un kaputziner? 

— O cafea turcească, adică un schwartz, dacă se poate, zise 


Stancu. 

Privind lumea din jurul său, în mare ţinută, atât femeile cât şi 
bărbaţii, din respect pentru tradiţia locului, se gândi din nou la 
Opera din Opernring. In orice caz, acolo, ca şi în alte instituţii de 
cultură renumite în lume, au fost prezenţi şi mulţi români, 
asemenea lui Traian Grozăvescu, lleana Cotrubaş, Dan 
lordăchescu, Ursuleac, Cobotari, Spiess şi alţii, care au lăsat 
amintiri de neşters în memoria vienezilor, aşa cum, de altfel, şi- 
au adus contribuţia la cultura acestei ţări o serie de corifei ai 
literaturii române care au trecut prin marele oraş: Vasile 
Alecsandri, Nicolae Bălcescu, Titu Maiorescu, Mihai Eminescu, 
Lucian Blaga, Liviu Rebreanu, Tudor Arghezi, Tudor Vianu şi 
alții.. 

De câtva timp, Erlen îl privea fără să-i întrerupă gândurile. 
Într-un târziu, acesta îi zâmbi cald. 

— Visaţi, domnule Stancu? Asta nu-i rău, în meseria noastră e 
uneori nevoie şi de asta. 

— Mă gândeam la oamenii de artă şi cultură români care s-au 
perindat prin frumoasa dumneavoastră metropolă... 

— „.onorând arta şi literatura noastră, îmbogăţind-o, 
înnobilând-o. Aici a dirijat, la Filarmonică şi la Operă, marele 
George Enescu. Sunt multe locuri interesante de văzut la Viena 
şi pariez că n-aţi prea avut timp pentru ele. In orice caz, după 
terminarea misiunii dumneavoastră, sper să am plăcerea să vă 
conduc la Hofburg, la Schonbrunn, la Belvedere, Stephans Dom, 
eventual în Prater şi în Grinzig, ce ziceţi? 

— Mi-ar face o deosebită plăcere, dar... 

— N-aveţi timp! Vom găsi timp şi pentru asta. Aş dori să 
plecaţi de la noi cu impresii frumoase, nu numai sub raport 
profesional, ci şi turistic. O.K.? 

— O.K. 

În sală îşi făcu apariţia Piller, care veni direct la masa lor. 
Cerându-şi scuze de la Stancu, se aplecă la urechea lui Erlen şi îi 
şopti ceva. Acesta îi răspunse tot în şoaptă. Apoi, înclinându-se, 
Piller ieşi. 

Consilierul ministerial se întoarse spre maior şi zise: 

— A fost identificat localul unde se va ţine licitaţia încă în 
noaptea asta. E lângă cabaretul „Baiadera”. Am dat dispoziţii să 
fie înconjurată în tăcere întreaga clădire, vor fi păzite toate 
ieşirile, inclusiv acoperişul. Două echipe operative vor pătrunde 


înăuntru la semnalul meu, venind dinspre cele două uşi pe care 
le are sala. O altă echipă îi va tria pe clienţi. Veniţi cu mine? 

— Mai întrebaţi?! 

— Bun. Atunci să mergem acum la cabaret şi la ora 0,30 vom 
începe operaţiunea. 

Cabaretul „Baiadera” era situat nu departe de Stephans-Platz, 
pe Băcker Strasse. Firma de neon îşi schimba mereu culorile 
închipuind o baiaderă dansând. Intrară. Un proiector ilumina 
estrada, unde orchestra, mică de altfel, cânta un ritm oriental. 
Luară loc la masă şi Erlen comandă două scotchuri cu gheaţă. 
Intre timp, pe scena de lângă orchestră îşi făcu apariţia o 
dansatoare ce putea fi tailandeză ori birmaneză, îmbrăcată 
sumar, salutată cu bătăi în mese şi aprobări onomatopeice în 
mai multe limbi. Incepu să danseze şi să cânte cu un puternic 
accent italian. Era amuzant. O fată în minijupă le aduse 
comanda. 

Erlen se uită la pahare şi exclamă: 

— Ascultă, domnişoară, aş vrea să beau scotchul curat. 
Licoarea asta e bună ca să-ţi speli rochia, dacă n-ai spălat-o 
cumva. 

Fără să scoată vreun cuvânt de protest, fata plecă şi peste 
câteva minute reveni cu alte pahare, de astă dată cu un lichid 
ce aducea cât de cât a whisky. Gustară şi Erlen se declară 
mulţumit. 

— Nici chiar aşa, să-şi bată joc de noi! 

De masa lor se apropie, balansându-şi şoldurile, o fată tânără, 
frumoasă şi înaltă al cărui păr avea reflexe albastre. In toată 
înfăţişarea ei era ceva straniu. Ajungând în dreptul mesei se opri 
puţin şi îi aruncă lui Stancu o privire de un asemenea voltaj, 
încât ar fi putut topi o bucată de unt de la cincisprezece paşi. 
Intrebă cu o voce de altistă: 

— Pot să iau loc la masa dumneavoastră sau aşteptaţi pe 
cineva? 

— Chiar vă rugăm, sări Erlen vesel şi îi făcu cu ochiul lui 
Stancu. 

Un semn cu mâna şi lansă comanda de şampanie pentru fată. 
Aceasta mulţumi zâmbind, apoi şopti: 

— Cine-i Erlen? Pe el în caut. 

— Nu-l mai căuta, îl ai în faţa ochilor. 

— Ah so, meşterul vă comunică prin mine că toate atelierele 


au fost închise, iar clienţii sunt înăuntru. Peste zece minute 
începe „bâlciul deşertăciunilor”. 

— Mulţumesc, Schönheit. Te rog să-i spui meşterului că 
patronul intră în joc. În sănătatea dumitale, zise el şi ciocni cu 
fata. Acum, du-te. 

Tot aşa cum venise, pe nesimţite, aceasta dispăru. Câteva 
clipe după asta, Erlen achită nota. Se ridicară şi ieşiră în stradă. 
Ajungând într-un colţ mai întunecos, Erlen îi strecură în buzunar 
un „Walter” nouă, scurt, fără să spună vreun cuvânt. In faţa 
clădirii, câteva umbre se mişcau fără zgomot. Acum urcau 
treaptă cu treaptă, cu mare atenţie. În faţa uşii se afla Piller cu 
cinci bărbaţi în civil, toţi înarmaţi cu automate. La un semn, ușa 
zbură în lături şi aproape simultan pătrunseră în cameră. In 
acelaşi timp, în partea opusă a sălii intrară alţi poliţişti cu 
armele în mâini. 

— Nimeni nu mişcă! Se trage fără somaţie. Toată lumea 
mâinile pe ceafă! repetă ordinul în franceză, italiană şi engleză. 

Maiorul privi în jurul său. „Lume bună, gândi el. Majoritatea 
îmbrăcaţi în haine de seară, deşi mulţi dintre ei au un cazier de 
câteva pagini. Oricum, recolta e bogată”. 

Într-o cameră alăturată barului, bine camuflată, se găseau 
mai multe tablouri, printre care - tresări de bucurie Stancu - 
erau şi cele două picturi furate de la Alice Vartanian. La pupitru, 
surprins în timp ce oficia, înconjurat de două femei şi un individ 
atletic, probabil o gorilă, Herr Ahmed Arman însuşi. Se apropie 
încet de el, tocmai când acesta scotea un pistol din buzunar. 
Maiorul trase fără somaţie, lovindu-l în mână. Un strigăt de 
durere şi turcul îşi puse pe masă mâna însângerată. In sala de 
bar începu trierea. O escortă îl conduse pe Arman, pansat la 
repezeală, la duba poliţiei. 

Erlen se apropie de maior şi-l felicită. 

— Aveţi o reacţie fulgerătoare. Din fericire. Dacă trăgea în 
lustră poate că stingea lumina şi ne scăpa... 

— N-aş fi vrut, dar... pistolul pe care mi l-aţi dat s-a descărcat 
singur. Sau aproape singur! 

Erlen râse. 


„„„— Cred că aţi văzut captura. Există deci şi pânzele pe care 
le căutaţi de atâta amar de vreme. Dar avem şi noi partea 


noastră de pradă. Cel puţin jumătate din asistenţă era formată 
din infractori puşi sub urmărire, iar câteva tablouri le-am 
recunoscut ca fiind furate din unele muzee din Viena şi din 
străinătate, date în urmărire internaţională de Interpol. Sunt doi 
indivizi aici care fac parte din cartelul Medelin din Columbia, o 
mare reţea de traficanţi de droguri, mai ales cocaină. E cea mai 
puternică organizaţie de acest gen din America Latină. Au 
mâinile pline de sânge. În cele peste 3000 de crime comise de 
agenţii cartelului, o parte au avut ca victime poliţişti, judecători 
de instrucție, procurori, ziarişti şi militari. „Narcodolarii” 
proveniţi din veniturile ilicite obţinute de traficanţii de droguri au 
creat miliardari, aceşti aşa-zişi „lorzi ai cocainei”, care conduc 
bandele de traficanţi. Ramon Matta Ballesteros, un fost lider al 
cartelului, arestat anul trecut, a plătit două miliarde de dolari 
pentru a scăpa din închisoare... Sper ca recolta din această 
noapte să fie la înălţimea aşteptărilor! 

— Pentru mine, în orice caz, a fost. 

— Bun. Eu sunt de părere să mergeţi să vă culcaţi. Mâine 
dimineaţă vă trimit maşina la ora nouă să vă aducă la sediu. Voi 
fi în măsură să vă relatez mai multe lucruri. O.K.? 

Stancu urcă în automobilul ce i se puse la dispoziţie şi acesta 
porni spre hotelul din Roosevelt Platz. Se dezbrăcă şi se culcă 
imediat, nu înainte de a pune pistolul sub pernă. Oricum, în doi 
se simţea mai sigur. Adormi pe loc. De obicei nu visa. Dar acum 
se părea că e într-o grădină, în apropiere de Prater. Pe creanga 
unui copac cânta o privighetoare, iar mai jos era o pisică la 
pândă. El stătea pe o bancă şi privea scena. Poate ar fi fost 
cazul să gonească pisica, dar o privea fascinat, neputându-se 
ridica de pe bancă. În sfârşit, reuşi să se mişte. Se îndreptă 
hotărât spre copac pentru a întrerupe scena. Dar era prea 
târziu... Pisica sări asupra privighetorii, iar parcul deşert răsună 
de piuitul plângăreţ al păsării asasinate. 

Se trezi lac de sudoare. Privi ceasul. Era opt. După ce-şi făcu 
toaleta, se îmbrăcă în mare grabă, ieşi din cameră şi cobori în 
hol pentru a aştepta maşina. 

— Gutt Morgen, Herr Stanco, zise Erlen voios, întinzându-i 
mâna. Aţi dormit bine? 

— Ca un nou-născut. 

— O.K. Probabil vreţi să cunoaşteţi unele amănunte din 
anchetă. Ei bine, da, Ahmed Arman l-a asasinat pe Cossa. Probat 


de noi, recunoscut de el. În „joacă”, pentru a-i adormi orice 
rămăşiţă de vigilenţă. De fapt, în linii mari, mecanismul 
corespunde uneia dintre ipotezele formulate de noi. Tablourile 
dumneavoastră sunt în stare perfectă. Am chemat un expert 
muzeograf să le ambaleze corect. 

— Mulţumesc pentru amabilitate. 

— Aveţi un avion azi după-amiază, la ora şase. Dacă doriţi, vă 
pot lua un bilet. Da? Bun. Acum vreau să mă ţin de promisiune 
şi, ca urmare, vom merge la Schönbrunn şi Hofburg, numai aşa, 
în trecere, pentru a vă face o idee. Apoi un tur pe lângă 
Stephans Dom şi în Prater, unde sper să vă placă cârnăciorii cu 
muştar şi berea. Program dificil, nu? Între timp, am să vă mai 
relatez unele probleme rezultate din această afacere. 

— Ar mai fi o problemă, îndrăzni Stancu. 

— Da? 

— Ştiţi... la Roma am de luat un pandantiv, singura bijuterie 
pe care Cossa a reuşit s-o scoată din ţară, din cele furate de la 
Alice Vartanian. 

— Ei şi? 

— Cred că la ora actuală bijuteria se află în mâinile 
comisarului Gardini de la... 

— ... squadra mobile. Ne cunoaştem bine. Şi ce-i cu asta? 

— Aş vrea să iau bijuteria cu mine. 

— E fezabil, dar trebuie să amânaţi plecarea pentru mâine 
dimineaţă. 

— Nu înţeleg prea bine. 

— Curierul meu este la Roma. Am să-i dau un telefon lui 
Gardini să ne trimită pandantivul. O.K.? 

— Dacă se poate... 

— Se poate. In această situaţie vom schimba biletul pentru 
mâine la ora douăsprezece, iar dumneavoastră mai aveţi timp 
să faceţi o plimbare pe Mariahilfer Strasse, pentru mici 
cumpărături. Şi acum să plecăm. Oricum, nu cred că vreţi să 
vizitaţi la Schönbrunn toate cele 1200 de camere, nu? Parcul 
însă, asemănător Versailles-ului, merită să fie văzut. 

După vizitarea celor două edificii - într-adevăr pe fugă - totul 
se învârtea în mintea maiorului. Goblenurile, lustrele, tapiseriile, 
teracotele, caleştile de încoronare, porţelanurile şi cristalurile, 
fântânile simbolice şi grupurile alegorice din celebrul parc, 
şcoala spaniolă de manej, totul purta amprenta luxului şi 


splendorilor de la curtea Habsburgilor şi mai ales a Mariei 
Tereza şi a lui Franz Joseph, care, în orgoliul lor, au importat 
arhitecţi, pictori, sculptori din Italia şi Franţa ca să reproducă 
palatele şi bisericile italiene ori pe cele franceze, înzestrându-le 
cu tot ce au putut achiziţiona mai de preţ din întreaga lume. 

Praterul însă era altceva. O oază de linişte, de odihnă, de 
„Ruhe”. Trecură pe lângă uriaşa roată, pe lângă parcul 
distracţiilor, apoi se opriră să ia nişte cârnăciori cu muştar şi o 
bere. Se aşezară pe o bancă, departe de exclamaţiile turiştilor, 
de strigătele guvernantelor care îşi căutau copiii încredinţaţi 
spre supraveghere. 

— Mai bine de jumătate din cei prezenţi la licitaţia de azi 
noapte erau din lumea interlopă vieneză şi străină. Am fost 
chemat azi dimineaţă la minister şi felicitat pentru captură. 

— V-au întrebat şi de tablouri? zise Stancu puţin neliniştit. 

— Ei, şi dumneavoastră? Doar nu asta a fost tema discuţiilor 
noastre, îi făcu el cu ochiul. Mai mult de jumătate din tablourile 
găsite proveneau de la Kunsthistorisches Museum, câteva erau 
date în urmărire de Interpol Roma şi unul provenit de la Muzeul 
Municipal Stedelijk din Amsterdam. Nu pot să-i uit însă pe unii 
dintre cumpărătorii de la licitaţie, asemenea lui Enzo Martini, 
reprezentant al Mafiei napolitane, şi Luiz Izquierdo, care licita 
pentru cartelul Medelin din Columbia, ca şi Jorg Heinkel din 
Hamburg, urmărit pentru crimă de sânge şi agresiuni cu mâna 
înarmată. O faună interesantă... Mai era printre ei şi Jean 
Derrier, un gangster bogat din Paris, pe care am să i-l fac cadou 
prietenului meu Savonna, dar nu pe canal diplomatic. Aşa că 
vedeţi, Herr Stanco, ce se poate ascunde în liniştea nopţii. 
Acum, dacă sunteţi de acord, să dăm o raită pe la Stephans 
Dom, să priviţi mai de aproape arhitectura catedralei, unică în 
felul ei. lată un mic ghid al acestui edificiu. 

La Dom au ajuns pe jos, lăsând maşina pe una dintre străzile 
înguste din spatele edificiului. Case mici, în stil baroc, unele cu 
decoraţii gotice, păreau uitate de secole. Şi, în sfârşit, catedrala 
Sfântul Ştefan, impunătoare, monumentală, cu o arhitectură 
romanică şi gotică, citi el, construită în secolul al XII-lea şi apoi 
mărită în 1240, de când se păstrează faţada vestică şi portalul 
uriaş. Ulterior, între anii 1304 şi 1511, au intervenit alte 
modificări, în cel mai curat stil gotic. Catedrala atinge lungimea 
de 107 metri, iar turnul din sud se înalţă până la 137 metri. În 


turnul nordic se află cel mai mare clopot din Viena, numit 
„Pummerin.” În interior se află un altar din 1447, „Flugelaltar”, o 
uriaşă orgă şi monumente funerare. 

leşind din catedrală, Erlen îl întrebă: 

— Vreţi să vă duc undeva? Eu trebuie să mă înapoiez la birou. 

— Dacă mă lăsaţi în apropierea hotelului e foarte bine. 

Urcară în maşină. O luară pe Rotenturm Strasse şi de acolo 
prin Ruprecht şi Salzgries până la Schotten Ring. La rugămintea 
maiorului, maşina opri în apropiere de Palatul bursei. 

— Ne vedem mâine la ora nouă? Bine, vă trimit maşina. Auf 
wiedersehen! 

Era încă prea devreme pentru a se întoarce la hotel, astfel 
încât Stancu o luă încet pe jos spre Maria Theresien Strasse, 
privind vitrinele magazinelor, admirând mărfurile expuse mai 
ales la anticariate, unde se puteau vedea unele lucrări de artă, 
bibelouri, statuete. Deodată, avu strania impresie că e urmărit. 
Mai făcu câţiva paşi şi brusc se aplecă să-şi lege şireturile, 
aruncând o privire în urmă. Nici de data asta nu-l înşela flerul. 
Un individ înalt dispăru imediat în umbra unei porţi. Mergând 
mai departe pe Kolin Gasse se gândi la noul aspect al problemei. 
„Cine şi de ce mă urmăreşte? Poliţia în niciun caz. Atunci? Poate 
vreun complice al lui Cossa ori al lui Ahmed Arman, care ar 
putea crede că am recuperat tablourile şi că acestea se află la 
hotel? Chiar aşa de naivi nu pot fi. Nu pot? Deci sunt mai mulţi? 
Poate chiar o bandă... Posibil. Dar ce urmăresc? In orice caz, 
nimic bun”. 

Îşi pipăi pistolul pe care-l avea la centură, sub haină. Erlen 
uitase să i-l ceară şi el să i-l dea. Oricum, s-ar putea să-i prindă 
bine... 

Pe Wâăhringer Strasse văzu un restaurant şi intră. Trecu prin 
hol şi se îndreptă spre toaletă. Acolo văzu trei cabinete 
neocupate. Îl alese la întâmplare pe cel din stânga. Îşi scoase 
pantofii şi îi puse unul lângă celălalt, astfel încât dacă individul 
intra putea să creadă că era acolo, liniştit şi fără apărare. 
Închise uşa şi se aşeză la intrare, pentru a-l aştepta. Omul sosi 
având în mână un „Luger 9”, văzu pantofii de la singurul cabinet 
închis şi trecu prin faţa lui Stancu fără să se întoarcă. Ajuns în 
faţa pantofilor, ridică pistolul şi îi ataşă un amortizor. Preocupat, 
nu-l auzi pe maior când acesta ajunse în spatele său. Tocmai 
când ridica piciorul pentru a forţa uşa, Stancu îl lovi cu crosa 


pistolului în ceafă, aruncându-l în partea cealaltă a sălii, unde se 
întinse pe jos, moale ca o cârpă. Maiorul se apropie de el, îi luă 
mai întâi pistolul şi apoi îi căută în buzunare. Un permis de 
circulaţie pe numele Alois Kutchera, 500 de şilingi şi cheile de la 
o maşină. | le puse în buzunar şi ieşi. 

Se îndreptă repede spre hotel. Ceru cheia la recepţie şi 
comandă câteva sandvişuri. Ajuns în cameră, se baricadă şi apoi 
intră sub duş. Se culcă, punând sub pernă ambele pistoale. 
Pentru orice eventualitate. „Ce şi-au zis ei în mintea lor? 
Aşteaptă şi vezi, lasă-l să ia tablourile, după care noi le vom lua 
de la el. Deştepţi băieţii, dar... nu suficient!” Apoi adormi. 


ÎI trezi telefonul. O voce feminină de la recepţie îi spuse că e 
ora nouă fără un sfert şi că-l aşteaptă o maşină. Dormise ceva, 
nu glumă. Se bărbieri la iuţeală, îşi aruncă lucrurile în valiză şi 
coborî. Achită nota şi se trezi în faţa lui Piller. 

— Aţi dormit bine? 

— Neîntors. _ 

La sediu îl aştepta Erlen, bine dispus. li dădu o cutie în care se 
afla pandantivul. 

— Cu cele mai distinse salutări şi urări de bine din partea lui 
Gardini. 

— Mulţumesc mult. 

Apoi, gazda lui îi arătă un pachet prins între două cartoane, în 
care se aflau tablourile. In timp ce beau cafeaua, Stancu scoase 
din buzunar cele două pistoale şi le puse pe masă. 

— După câte ştiu, v-am dat numai unul, zise zâmbind Erlen. A 
făcut cumva pui? 

— Vă spune ceva numele Alois Kutchera? 

— N-am auzit. Piller, ştii dumneata ceva? 

— Da. E din banda lui Fredie Raum. Se ocupă cu traficul de 
droguri şi de arme. De ce întrebaţi de el? 

Maiorul le povesti aventura sa, felicitându-se că păstrase 
arma. Interesat, Piller întrebă: 

— Cum vă explicaţi faptul? 

— Cred că voiau să ia tablourile de la mine. S-a mai întâmplat 
şi altora... 

— Piller, în afară de mine şi de dumneata, încă o maşină cu 
agenţi îl va însoţi pe Herr Stanco până la aeroport. Nu putem să 
riscăm nimic. 


Peste o oră erau în maşină, gonind spre Schwechat. Fără 
niciun incident. Urmă o simplă şi viguroasă strângere de mâini şi 
Stancu se îndreptă spre avionul IL 62 al Societăţii comerciale 
Tarom. 


MÂINE E AZI 


Sosirea lui Mişu Stancu a fost primită cu multă bucurie de 
întregul colectiv. Ancheta era aproape încheiată. Cu câteva ore 
în urmă venise de la Sibiu Aurel Domaşnea cu Mierluşcă şi 
tablourile contrafăcute. Alăturate celor originale, într-adevăr, 
asemănarea era izbitoare, şocantă. 

— la uite ce talente se irosesc la noi, deşi ar fi fost demne de 
o cauză mai bună! 

După ce comandantul îl puse pe maior la curent cu modul în 
care s-a efectuat ancheta, zise cu nerăbdare: 

— Aşteptăm raportul tău, Signor, Monsieur ori Herr Stancu. 

Acesta expuse întâmplările prin care a trecut, apoi zâmbi. 

— N-a fost să-mi las oasele pe acolo, deşi mult n-a lipsit. 

— Lasă că nu e prima oară când treci prin asemenea 
întâmplări. Şi n-ai clacat niciodată. Ce-i drept, la pregătirea pe 
care o ai, nu strică şi puţină şansă sau, cum s-ar spune, un 
noroc „organizat”. Îmi pare rău că la brelanul italienilor nu-l 
putem adăuga şi pe Cossa. A sfârşit-o rău. De fapt, aşa cum a 
trăit, în noroi şi în fărădelege... Ţi-a fost greu? 

— Greu? Eu ştiu? Cred că da. Intotdeauna sunt clipe când, 
fiind în misiune, departe de casă şi de colectiv, te întrebi dacă 
nu era mai bine să fi rămas la vatră, dacă eşti capabil să te 
plimbi printr-o mulţime de unde, în orice clipă, ar putea ţâşni un 
pumnal bine ascuţit care să te facă să părăseşti această lume în 
cel mai scurt timp. Alteori nu înţelegeam, în cadrul unei 
urmăriri, cine pe cine reprezenta în acel joc alambicat. Plictisitor 
era şi faptul că unii dintre ei mă cunoşteau, mă urmăreau, dar 
eu nu ştiam nimic despre ei. E drept că am fost ajutat, şi nu 
formal, dar nu e prea agreabil ca din vânător să devii vânat! Să 
cooperezi cu poliţia şi, uneori, să acţionezi pe cont propriu, cu 


riscul de a-i supăra pe alţii. Pe aceştia din urmă am încercat mai 
întâi să-i înţeleg, apoi să-i judec. Dar răul cel mai mare a fost 
nesiguranța. Când ştiam sau nu ştiam eram mai liniştit. Răul 
este totdeauna mai mare atunci când adevărul e amestecat cu 
minciuna, când e ascuns pe jumătate ori e atât de descoperit”, 
încât nu-ţi vine să crezi că e... el! 

— Dar aţi reuşit, interveni Paulian, iar asta mi se pai e 
esenţial, 

— E adevărat, am reuşit, dar dacă mă gândesc la greşelile 
făcute cred că, evitându-le, aş fi putut termina mai curând. 

— Dar crima organizată, indiferent pe ce meridiane există, nu 
se rezolvă totdeauna neted. 

— Adevărat, locotenente, iar când vei face această meserie 
de atâţia ani ca mine, vei descoperi uneori că suspectul surprins 
cu minciuna e tocmai cel care te poate ajuta la rezolvarea unui 
caz, cu condiţia să nu fie mai viclean decât tine! Dar mi se pare 
că nici dumneata nu te-ai descurcat prea rău! 

— Am făcut ce am putut. Şi eu şi Domaşnea. Şi... 

— Un şef, interveni colonelul, poate fi apreciat în funcţie de 
modul cum se orientează subordonații săi atunci când el 
lipseşte! Dar, în legătură cu tablourile, cu bijuteriile, poate că 
vrei să dai un telefon? 

„Un telefon?! se miră el. Ce-o fi vrând să spună 
comandantul?”. Apoi, deodată, înţelese. Zâmbind, ridică 
receptorul. 

— Alo, doamna Alice Vartanian? 

— Da... 

— La telefon maiorul Mişu Stancu. 

— Oh, ce voce rarisimă! Dar oricum e o plăcere s-o aud din 
nou. 

— Am fost plecat şi am readus în ţară tablourile care v-au fost 
furate. Cele originale. Şi un pandantiv. Celelalte bijuterii au fost 
găsite aici, la foştii dumneavoastră prieteni! În faţa mea se află 
Fecioara cu pruncul de Murillo şi Petrecerea câmpenească a lui 
Watteau! 


— Alo, doamnă Vartanian, mai sunteţi la telefon? 

— Da... oftă aceasta din rărunchi. Sunt teribil de emoţionată. 
Vă mulţumesc mult, mult de tot. Dar... 

— Spuneţi, vă rog. 


— AŞ avea o rugăminte. 

— Vă rog. 

— Să mă ajutaţi în continuare, ca să pot dona aceste 
tablouri... Eu una... 

Maiorul tăcu un timp. Privind la ofiţerii din jurul lui, apoi zise: 

— E rândul meu să mă emoţionez de această ofertă 
neaşteptată... 

— Dar cu o condiţie, domnule maior! 

— Vă ascult. 

— Să veniţi la mine, să bem o cafea împreună. Am o cafea 
nemaipomenită! 

— Italiană? râse el. 

— Nu... turcească, răspunse ea, rămânând nedumerită când 
în receptor răsună hohotul de râs al maiorului. 

— S-a făcut, zise el, şi... poate o înnobilăm cu ceea ce am să 
vă aduc eu. 

— Suntem prieteni, Sir? 

— For ever, milady! 


Nedelea se duse la fereastră şi privi afară. Se întunecase. 
Cerul nocturn avea o tentă de purpură, semănând cu o mantie 
uriaşă pe care stelele atârnau ca nişte decoraţii. „Oare când se 
va termina cu toate crimele, spargerile, jafurile, agresiunile? se 
întrebă el. Oare când?” 

Îşi aminti apoi că mai are ceva de făcut. Trebuia să-i 
comunice lui Stancu că l-a căutat la telefon... Parisul! Acest 
gând îl înveseli, în timp ce se grăbea să plece spre casă. Dar el? 
Oare cum va fi primit? lertat, ca de obicei, după „dispariţii” şi 
„întârzieri”, după atâtea promisiuni prea puţin respectate... In 
fond ei au dreptate. Şi nevasta şi copiii. Avea şi el dreptate. Cum 
şi când va putea împăca cele două dreptăţi? 


Noiembrie 1988 - mai 1990 


